
CAPITOLUL UNU 


Doi bărbaţi discutând la miez de noapte. Se află 
la 1 664 de kilometri depărtare unul de celălalt. 
Jumătate din fața fiecăruia este luminată de 
ecranul telefonului mobil. Sunt două jumătăți de 
chip care discută pe întuneric. 

— Pot să ajung la casa în care spui că este. 
Povesteşte-mi restul, Jesus. 

Răspunsul se aude slab printre pârâituri 
parazitare. 

— Mi-ai plătit un sfert din cât mi-ai promis. 
Puf-puf. Trimite-mi restul de bani. Trimite-mi-i! 

Puf-puf. 

— Jesús, dacă aflu ce vreau să aflu fără ajutorul 
tău, n-o să capeți niciodată nimic de la mine. 

— Asta e mai adevărat decât îți dai seama. E cel 
mai adevărat lucru pe care l-ai rostit în viața ta. 
Puf-puf. Ce vrei tu stă pe cincizeci de kilograme de 
Semtex... dacă îl găseşti fără ajutorul meu, o să 
ajungi praf şi pulbere pe Lună. 

— Jesús, brațul meu e lung. 

— N-o să mă ajungă tocmai de pe Lună, Hans- 
Pedro. 

— Mă cheamă Hans-Peter, şi ştii asta. 

— Ti-ai pune mâna pe cocoşel”. dacă ai avea 
brațul îndeajuns de lung? Asta voiai să spui? N-am 
nevoie de informații personale de la tine. Hai să nu 
mai pierdem vremea. Trimite-mi banii. 

Legătura se întrerupe. Ambii bărbați rămân cu 
privirile îndreptate spre beznă. 

Hans-Peter Schneider stă pe patul de la bordul 
vasului său lung, vopsit în negru, în largul coastei 
insulei Key Largo. Ascultă o femeie care suspină 
în cabina de la pupa. Imită suspinele ei. Se pricepe 
să imite. Din gura lui se aude vocea mamei lui, 
care strigă numele femeii care plânge: 

— Karla. Karla. De ce plângi, copila mea dulce? 
A fost doar un vis. 


În întuneric, disperată, femeia este păcălită o 
clipă, apoi reîncepe să plângă amarnic cu lacrimi. 

Sunetul scos de o femeie care plânge este 
muzică pentru Hans-Peter; asta îl alină, astfel că 
adoarme la loc. 

. 

În Barranquilla, Columbia, Jesus Villarreal 
îngăduie şuieratului aparatului de respirat să îl 
calmeze. Inspiră oxigen prin mască. În întunericul 
obișnuit al rezervei aude un om care cere ajutorul 
Domnului, strigând: 

— Jesus! 

Jesus Villarreal şopteşte spre beznă: 

— Sper că Dumnezeu o să te audă la fel de bine 
ca mine, amice. Dar am îndoieli. 

Jesus Villarreal solicită informaţii prin telefonul 
lui pe cartelă şi obține numărul unui studio de dans 
din Barranquilla. Își scoate masca de oxigen pentru 
a putea vorbi. 

— Nu, nu mă interesează să învăţ să dansez, 
spune el în telefon. Vreau să discut cu Don 
Ernesto. Sigur îl cunoşti. Menţionează numele meu 
şi o să înţeleagă. 

Puf-puf. 


CAPITOLUL DOI 


Ambarcaţiunea lui Hans-Peter Schneider 
alunecă foarte lent prin dreptul casei masive din 
Golful Biscayne, iar apa clipoceşte de-a lungul 
cocii ei. 

Folosind un binoclu, Hans-Peter o urmăreşte pe 
Cari Mora, în vârstă de douăzeci şi cinci de ani, 
cum se întinde pe terasă în pantaloni de pijama și 
un top, în primele raze de soare ale dimineţii. 

— Dumnezeule! face el. 

Dinţii canini ai lui Hans-Peter sunt cam lungi, şi 
au în ei inserții de argint care se văd când 
zâmbeşte. 

E înalt şi are pielea deschisă la culoare, fără pic 
de păr. Cum genele îi lipsesc, pleoapele îi ating 
lentilele binoclului, lăsând urme de grăsime. 
Şterge ocularele cu o batistă din pânză moale. 

Felix, agentul casei, stă în spatele lui pe 
ambarcaţiune. 

— Ea este. Îngrijitoarea, spune Felix. Cunoaşte 
casa mai bine decât oricine şi poate rezolva 
lucrurile. Află totul despre casă de la ea şi apoi o s- 
o dau afară pe isteaţa asta, înainte să apuce să vadă 
ceva ce nu trebuie să vadă. Te-ar putea ajuta să 
economisești ceva timp. 

— Timp, a spus Hans-Peter. Timpul. Cât mai e 
valabilă autorizaţia? 

— Tipul care a închiriat casa filmează acum 
reclame. Permisul lui mai e valabil încă două 
săptămâni. 

— Felix, aş vrea să-mi dai o cheie pentru casa 
aceea, spune Hans-Peter cu accent german. Vreau 
cheia chiar astăzi. 

— Dacă intri acolo şi se întâmplă ceva, după ce 
ai folosit cheia mea, vor ști că eu am fost implicat. 
La fel ca 0.J.:*: — dacă foloseşti cheia mea, se va 
afla că e vorba de mine. Felix râde singur. Ascultă- 
mă, te rog, o să mă duc chiar azi la cel care a 


închiriat casa şi-o să-i cer să o scoată din nou la 
vânzare. Trebuie să o vezi la lumina zilei, cu 
martori. Trebuie să ştii că e ca dracu’ acolo. Am 
trecut prin patru îngrijitoare până să ajung la asta. 
Este singura care nu se teme de ce-i acolo. 

— Felix, du-te la cel care a dat casa cu chirie. 
Oferă-i bani. Cel mult zece mii de dolari. Dar 
acum dă-mi o cheie, altfel te arunc din barcă în 
cinci minute. 

— Dacă îi faci vreun rău, muierea aia nu te 
poate ajuta, spune Felix. Acolo doarme. E obligată 
de asigurarea contra incendiilor. În timpul zilei 
lucrează câteodată în alte locuri. Aşteaptă şi du-te 
acolo ziua. 

— Mă duc doar să arunc o privire. Nici nu-şi va 
da seama că am pătruns în casă. 

Hans-Peter o examinează pe Cani prin binoclu. 
Stă pe vârfurile picioarelor şi umple un dispozitiv 
cu hrană pentru păsări. Ar fi păcat să o lichideze. 
Cu cicatricele ei interesante, ar putea căpăta o 
groază de bani pe ea. Probabil o sută de mii de 
dolari — adică 35 433 184 de ouguya în Mauritania 
—, de la Clubul Acroto Grotto Sump din 
Nouakchott. Dar asta doar cât timp are toate 
membrele şi nu are tatuaje. Dacă un cumpărător ar 
cere anumite modificări, având în vedere munca 
depusă, suma ar fi mult mai mare. O sută cincizeci 
de mii de dolari. Mărunţiş! În casa aceea se aflau 
între douăzeci şi cinci şi treizeci de milioane de 
dolari. 

În arbustul de frangipani'” aflat alături de terasă, 
o pasăre-pisică“ a scos un cântec pe care îl 
învățase în Pădurea Norilor din Columbia, după 
care îl adusese în nord, la Miami Beach. 

Cari Mora a recunoscut chemarea specifică unei 
păsări ce se numea solitar andin și trăia la două 
mii patru sute de kilometri depărtare de acel loc. 
Pasărea-pisică a cântat cu mare entuziasm. Cari a 
zâmbit şi s-a oprit pentru a asculta încă o dată 
cântecul pe care îl ştia din copilărie. A scos un 


fluierat către pasăre. Pasărea a răspuns cu un 
fluierat. Cari a intrat în casă. 

Aflat pe ambarcaţiune, Hans-Peter a întins mâna 
pentru a primi cheia. Felix i-a pus-o în palmă fără 
să îl atingă. 

— Uşile au alarme, a precizat Felix. Însă uşa de 
la solar e defectă până când vom furniza câteva 
componente. Se află în partea sudică a casei. N-ai 
nişte șperacle? Pentru numele lui Dumnezeu, 
zgârie puţin căţeii înainte de a folosi cheia, și lasă 
un şperaclu pe trepte, pentru orice eventualitate. 

— O să fac asta pentru tine, a spus Hans-Peter. 

— Nu e o idee bună, a spus Felix. Dacă faci praf 
fata, pierzi tot ce ştie. 

° 

Ajuns la automobilul lui de lângă portul de 
agrement, Felix ridică covoraşul din portbagaj şi 
telefonul de rezervă alături de cric şi de alte scule. 
Formează numărul unei săli de dans din 
Barranquilla, Columbia. 

— Nu, señor, rosteşte în telefon şoptind, deşi se 
află în aer liber. L-am amânat cu permisul cât de 
mult am putut. Are un avocat pentru asemenea 
lucruri — o să mă găsească el. Va avea casa. Asta-i 
tot. Nu ştie mai multe decât noi... Da, am primit 
suma. Vă mulțumesc, señor, nu vă voi dezamăgi. 


CAPITOLUL TREI 


Cari Mora avea diverse slujbe peste zi. Cea care 
îi plăcea cel mai mult era la Centrul pentru Păsări 
Marine Pelican Harbor, unde veterinarii şi 
voluntarii ajutau păsări şi animale mici să se 
refacă. Ea se ocupa de sala de tratamente și 
steriliza instrumentele la încheierea zilei de 
muncă. Câteodată, cu ajutorul verişoarei ei, 
asigura hrana pentru excursiile cu vaporul pe care 
le organiza centrul. 

Cari ajungea întotdeauna devreme pentru a avea 
ocazia de a lucra cu animalele. Centrul îi punea la 
dispoziție mănuși de unică folosință, iar ei îi 
plăcea să le poarte, deoarece o făceau să se simtă 
parte din personalul medical. 

Veterinarii se deprinseseră să aibă încredere în 
ea, pentru că era pricepută şi atentă cu păsările, iar 
în acea zi, sub privirea doctorului Blanco, Cari 
cususe punga de sub ciocul unui pelican alb, rănit 
de un cârlig de pescuit. Aceasta fusese o 
operaţiune delicată, căci trebuia făcută pe mai 
multe straturi cusute separat, în vreme ce pasărea 
era anesteziată cu gaz. 

Era o activitate captivantă, pașnică. Foarte 
diferită de experienţele din copilăria ei, când 
închidea rănile soldaților pe câmpul de luptă cu 
suturi cu fixare rapidă sau cu un garou, sau cu un 
poncho, pentru a acoperi o rană adâncă la piept, ori 
apăsând cu mâna în timp ce desfăcea cu dinţii un 
bandaj de compresie. 

La sfârşitul zilei, pelicanul se trezea treptat din 
anestezie într-o cușcă, iar doctorul Blanco și 
ceilalți plecaseră la casele lor. 

Cari a scos din congelator un şobolan pentru a 
se dezgheţa cât timp ea făcea ordine în sala de 
tratamente şi schimba apa din volierele de afară și 
din îngrădituri. 


După ce a terminat de făcut curăţenie şi a 
sterilizat instrumentarul medical, Cari a desfăcut o 
cola cu tamarind şi a plecat cu şobolanul 
decongelat spre volierele şi ţarcurile acoperite cu 
plasă din sârmă. 

Bufniţa-tigru”. stătea cocoţată pe o stinghie în 
colțul îndepărtat al unei voliere. Cari a băgat 
șobolanul printr-un ochi al plasei, aşezându-l pe un 
raft îngust. A închis ochii și a încercat să audă 
bufnița venind în zbor înainte ca şuvoiul de aer 
stârnit de aripile ei să o măture. Pasărea masivă nu 
ateriza niciodată, ci înşfăca hrana cu ghearele în 
formă de X de la un picior, după care se întorcea 
tăcută pe stinghia ei, unde deschidea ciocul larg, 
îşi dilata gâtlejul într-un mod incredibil şi înghiţea 
șobolanul dintr-o singură îmbucătură. 

Marea bufniță era locatar permanent la Centrul 
pentru Păsări Marine. Nu putea fi eliberată, 
întrucât îşi pierduse un ochi într-un accident în 
care se lovise de un cablu de înaltă tensiune şi nu 
era capabilă să vâneze, însă zbura foarte bine. 
Bufnița era o vizitatoare apreciată la şcolile din 
oraş, unde se bucura de examinarea atentă a sute 
de şcolari, iar câteodată închidea unicul ochi uriaş 
şi moțăia în timpul prelegerilor despre natură. 

Cari s-a aşezat pe o găleată pusă cu fundul în 
sus şi s-a rezemat de gardul din plasă, sub privirea 
pătrunzătoare a corbului de mare cu picioare 
albastre, care se însănătoşea după ce căpătase o 
tăietură între gheare. Cari închisese rana cu o 
sutură-scripete pe care o învățase de la veterinari, 
frumos executată. 

În portul de agrement din apropiere, bărcile 
începeau să se lumineze, iar perechi relaxate 
găteau în bucătăriile de sub punte. 

Caridad Mora, copil al războiului, voia să 
devină medic veterinar. Locuia în Statele Unite de 
nouă ani, în baza unui nesigur Statut de Protecție 
Temporară, care putea fi anulat de autorități dintr-o 


toană în orice moment, având în vedere atmosfera 
ostilă faţă de imigranţi. 

În anii de dinainte de campania anti-imigrare 
obținuse echivalarea diplomei de absolvire a 
studiilor liceale. Cu discreție, obținuse şi o licenţă 
de asistentă medicală la domiciliu, cu ajutorul unui 
curs intens, de şase săptămâni, și al experienţei ei 
considerabile de viaţă. Însă pentru a-și continua 
studiile trebuia să prezinte documente mai serioase 
decât cele pe care le avea. Migra — ICE: — 
veghea neîncetat. 

În crepusculul tropical de scurtă durată, luă 
autobuzul pentru a se întoarce la casa mare din 
golf. Era aproape întuneric când ajunse acolo, iar 
palmierii se profilau negri în ultimele raze de 
lumină. 

A rămas câtva timp lângă apă. În acea seară 
vântul bătea dinspre golf, încărcat de fantome — 
tineri şi tinere şi copii care trăiseră sau muriseră în 
braţele ei în timp ce se străduia să le închidă rănile, 
se zbătuseră să respire şi rămăseseră în viaţă, ori, 
cu un spasm, deveniseră inerti. 

În alte seri, vântul o atingea uşor ca amintirea 
unui sărut, a unor gene care îi mângâiau faţa, o 
răsuflare caldă pe gât. 

De fiecare dată altfel, vântul bătea întotdeauna. 

A rămas afară şi a ascultat orăcăitul broaștelor, 
iar lotușii din iaz, amintind de nişte ochi, o 
urmăreau. S-a uitat spre gaura de intrare într-o 
căsuţă pe care o făcuse dintr-o ladă de lemn pentru 
o bufniţă. Dar în dreptul intrării nu a apărut niciun 
cap de pasăre ca o faţă umană. Broaştele de copac 
orăcăiau slab şi subțire. 

A fluierat cântecul solitarului andin. Nu i-a 
răspuns nicio pasăre. S-a simțit oarecum 
abandonată când a intrat în casă la ora apăsătoare a 
zilei când trebuia să mănânce în solitudine. 

Acea casă fusese deținută de Pablo Escobar, dar 
el nu locuise nicio clipă acolo. Cei care îl 
cunoşteau socoteau că o cumpărase pentru a fi 


folosită de familia lui în cazul în care ar fi fost 
extrădat în Statele Unite. 

După moartea lui Escobar, casa îşi schimbase de 
multe ori proprietarii. De-a lungul anilor o 
deținuseră o serie de donjuani, neghiobi și 
speculanți din domeniul imobiliar — profitori care 
o cumpăraseră prin intermediul tribunalelor şi o 
păstraseră o vreme, cât averile lor sporiseră sau se 
năruiseră. Era încă înțesată cu obiecte ce trădau 
nebunia lor: recuzită de film, manechine 
monstruoase, tot ce putea să sară la tine şi să te 
atingă. Existau manechine de modă, afişe de filme 
vechi, tonomate, obiecte de recuzită pentru filme 
horror, mobilier special pentru sex. În camera de zi 
trona un scaun electric primitiv folosit la 
închisoarea Sing Sing, în care muriseră doar trei 
oameni, iar amperajul fusese reglat chiar de 
Thomas Edison. 

A urmat o succesiune de lumini aprinse și stinse 
prin casă în timp ce Cari şi-a croit drum printre 
manechine, monştri de film în poziție ghemuită și 
Mother Alien din filmul Planet Zorn, înaltă de 
peste cinci metri, ca să ajungă în dormitorul ei, 
aflat în capătul de sus al scării. În cele din urmă, și 
lumina din acea cameră s-a stins. 

CAPITOLUL PATRU 


Având în mână cheia lui Felix, Hans-Peter 
Schneider se putea furişa în casa din Miami Beach, 
aşa cum îşi dorea cu ardoare. Putea bântui prin 
casă în timp ce atrăgătoarea Cari Mora dormea în 
încăperea de la etaj. 

Hans-Peter se afla în locuinţa lui dintr-un 
depozit anonim din Golful Biscayne, aflat în 
apropierea aleii Thunderboat din North Miami 
Beach, având ambarcaţiunea neagră amarată într- 
un hangar adiacent. Stătea gol-puşcă pe un scaun 
în mijlocul băii cu pereţi placați cu faianţă, lăsând 
numeroasele duze din pereți să îl împroaște cu apă 
din toate direcțiile. Cu accentul lui german, 
fredona: „... cântând în ploaie. Ce sentiment 
înălțător, sunt iar fericit”. 

Și-a văzut imaginea reflectată în sticla maşinii 
de cremare lichidă în care se dizolva Karla, o fată 
ale cărei servicii nu fuseseră satisfăcătoare. 

În aburii din ce în ce mai denşi, imaginea lui 
Hans-Peter pe sticlă arăta ca un dagherotip. A 
adoptat atitudinea Gânditorului lui Rodin şi s-a 
privit admirativ. Odată cu aburul se ridica un miros 
slab de leșie. Era interesant să se vadă în postura 
de Gânditor reflectată de geam, în vreme ce, 
dincolo de el, în cuvă, oasele Karlei începeau să se 
detaşeze din pasta care rămăsese din restul 
corpului în contact cu leşia corozivă. Mașinăria s-a 
cutremurat, agitând lichidul încoace şi încolo, apoi 
a scos un gâlgâit şi spre suprafaţă au plutit bule. 

Hans-Peter era foarte mândru de maşina de 
cremare lichidă. Trebuise să plătească un preţ 
exorbitant pentru ea, întrucât cremarea lichidă 
devenea extrem de apreciată de ecologişti, dornici 
să elimine amprenta de carbon a cremării prin foc. 
Metoda lichidă nu lăsa în urma ei nicio amprentă 
de carbon şi niciun alt fel de amprentă. Dacă vreo 
fată nu îi oferea satisfacție, Hans-Peter o putea 

turna sub formă lichidă în closet — fără să aducă 
vreun prejudiciu apei freatice. Micul lui slogan 
suna astfel: „Cheamă-l pe Hans-Peter — aşa nume 
are! Şi-așa dispar necazurile la canalizare — Hans- 
Peter!” 

Karla nu fusese o pierdere totală — reuşise să-i 
ofere lui Hans-Peter puţină distracție, iar acum era 
în situația de a vinde ambii ei rinichi. 

A simțit căldura plăcută radiind din maşina de 
cremare în camera de duş, deşi menţinuse 
temperatura leşiei la 71 de grade Celsius pentru a 
prelungi procesul. Îi plăcea să urmărească 
scheletul Karlei apărând treptat din carnea ei şi, ca 
o reptilă, se simţea atras de căldură. 

Tocmai încerca să se hotărască ce să poarte 
pentru a vizita casa. Abia ce furase un costum alb 
din latex de la o convenţie a amatorilor de 
literatură fantasy, şi era înnebunit după el, însă 
scotea scârțâituri când coapsele se frecau între ele. 
Nu. Ceva negru şi confortabil, fără arici care să 
foşnească dacă hotăra să îşi scoată hainele în casă, 
cât o căuta pe Cari Mora, adormită. Şi un schimb 
de haine într-o pungă de plastic pentru cazul în 
care transpira sau pielea îi devenea lipicioasă, plus 
un vas ornamentat, plin cu leşie pentru a distruge 
ADN-ul, dacă se va ajunge până acolo. Şi micul 
detector de metale. 

A îngânat un cântec în limba germană, un cântec 
popular, folosit de Bach în Variațiunile Goldberg, 
numit „Cârnaţii și sfecla mă pun pe goană”. 

Era plăcut să se simtă excitat. Să pătrundă ca o 
fantomă. Să se răzbune pe Pablo, în somnul lui 
infernal... 

. 

La ora unu noaptea, Hans-Peter Schneider stătea 
ascuns în gardul viu din apropierea casei mari. 
Luna lumina din plin, iar umbrele palmierilor, 
negre ca sângele închegat, se întindeau pe pământ. 
Când vântul mişcă ciorchinii de frunze, umbrele 
acestora pot arăta precum cele lăsate de oameni. 


12 


Câteodată chiar este umbra unui om. Hans-Peter a 
aşteptat o pală de vânt şi a înaintat peste peluză 
odată cu umbrele. 

Casa încă radia căldura acumulată peste zi. 
Stând lipit de peretele casei, Hans-Peter avea 
senzația că se afla alături de un animal mare și 
cald. S-a lipit şi mai tare de casă şi a simţit arşița 
în sus şi în jos pe corpul lui. A simțit lumina lunii, 
care parcă îl gâdila pe cap. S-a gândit la un cangur 
abia născut care îşi croieşte drum prin pântecul 
mamei lui spre marsupiul cald. 

În casă era întuneric. Nu a văzut nimic prin 
geamul colorat al solarului. Câteva dintre 
obloanele metalice de furtună erau coborâte. Hans- 
Peter a vârât un şperaclu în broască şi a frecat 
căţeii de două ori pentru a crea semne de uzură. 

Apoi, încet, a împins cheia lui Felix în broască. 
A trăit senzația plăcută de răcoare. Era un lucru 
atât de intim pentru Hans-Peter să se lipească 
strâns de casă şi să vâre cheia în broască. A auzit 
căţeii mişcându-se cu o serie delicată de declicuri, 
ca nişte insecte care vorbeau atunci când el se 
întorcea la o femeie moartă dintr-un tufiş şi se 
încălzea într-un mod minunat — se încălzea mai 
plăcut decât viaţa lângă moviliţele pline de larve. 

Opritorul oval al cheii era acum aliniat cu rozeta 
încuietori. Aliniat aşa cum ar fi şi el cu femeia 
dacă ar hotărî să urce la etaj. Să stea lipit de ea 
până se răcea prea mult. Din păcate, ea s-ar răci 
mai repede decât casa, care va disipa încă mult 
timp căldura acumulată de la soare. Cu aerul 
condiționat pornit, ea n-ar rămâne caldă prea mult 
timp, chiar dacă ar trage pilota peste ei şi s-ar lipi 
de ea. Niciodată nu rămâneau calde. Deveneau 
prea curând lpicioase, prea curând se răceau. 

Nu era nevoie să se hotărască acum. Și-ar putea 
urma îndemnul inimii. Era plăcut să vadă dacă se 
putea abține să își urmeze îndemnul inimii. Inimă 
CAP, cap INIMĂ, buf. Spera ca ea să miroasă 
frumos. Cârnaţii şi sfecla mă pun pe goană. 

A răsucit mânerul, iar banda izolatoare a scos un 
fâsânt când a deschis uşa. Senzorul de metale prins 
cu bandă adezivă de bombeul pantofului ar detecta 
orice placă metalică de alarmă ascunsă sub covor. 
Şi-a plimbat piciorul pe podeaua solarului, după 
care şi-a lăsat greutatea pe el. Apoi a păşit 
înăuntru, în întunericul răcoros, departe de 
umbrele care se mişcau pe peluză şi de lumina 
lunii care îi încălzise creştetul. 

Un zbârnâit şi foşnete în colțul încăperii, în 
spatele lui. 

— Ce dracu”, Carmen? a spus o pasăre. 

Hans-Peter s-a trezit cu pistolul în mână, deși 
nu-și amintea cum îl scosese. A rămas nemișcat. 
Pasărea s-a foit din nou în volieră, s-a ridicat pe 
picioare, a coborât pe stinghie și a bolborosit. 

Siluete de manechine profilate pe ferestrele 
luminate de lună. S-a mişcat vreunul? Pe întuneric, 
Hans-Peter s-a mişcat printre ele. În trecere pe 
lângă unul, s-a simțit atins de mâna întinsă a 
manechinului. 

E aici. E aici. Aurul e aici. ES ist hier! Ştia asta. 
Dacă aurul ar fi avut urechi, l-ar fi auzit în cazul în 
care ar fi strigat către el din locul în care stătea, un 
salon. Mobilier acoperit cu huse, un pian acoperit. 
A intrat în barul în care se afla masa de biliard 
acoperită cu cearşafuri până la podea. Maşina de 
gheaţă a lăsat să cadă un cub, iar sunetul l-a făcut 
pe Hans-Peter să se ghemuiască, așteptând, 
ascultând şi gândind. 

Fata deţinea o sumedenie de informaţii despre 
casă. Înainte de toate, trebuia ca el să capete acele 
informaţii. Ar putea oricând face bani cu ea. 
Moartă, nu valora mai mult de câteva mii, iar ca să 
se aleagă chiar şi cu acei bani ar trebui să o livreze 
în zăpadă carbonică. 

Nu avea niciun rost să o tulbure, dar păruse atât 
de atrăgătoare, atât de senzuală pe terasă şi voia să 
o vadă dormind. Avea dreptul la puţină distracție. 
Poate va depune câteva picături pe cearşaful pe 

care dormea, pe braţele ei cu cicatrici, nimic mai 
mult. Ah, o picătură sau două pe obraz, puţin 
facial, ce dracu’? Puțin lichid ar putea să îi ajungă 
în colţul unui ochi. Bună. Să-i pregătească ochii 
pentru lacrimile ce vor veni. 

Telefonul din buzunarul pantalonilor, lipit de 
coapsă, a scos un bâzâit. Hans-Peter l-a mișcat 
până ce vibrația i-a produs plăcere. S-a uitat la 
mesajul trimis de Felix şi s-a simțit şi mai bine. 
Mesajul spunea: 


Am primit. L-am făcut să renunţe la 
aprobare pentru zece mii şi cu 
promisiunea că va mai primi ceva bun. 
Aprobarea noastră se eliberează mâine. 
Acum putem intra! 


Întins pe covor, sub masa de biliard acoperită, 
Hans-Peter a tastat câteva mesaje cu ceea ce el 
numea degetul lui din zinc'*!. Unghia degetului lui 
arătător era strâmbă din cauza aceleiaşi afecțiuni 
care îl făcea să nu aibă deloc păr. Învățase despre 
degetul de zinc înainte să fie exmatriculat din 
facultatea de medicină pe motive care țineau de 
moralitate. Din fericire, tatăl lui fusese prea bătrân 
ca să îi administreze o bătaie pentru acel eşec. 
Unghia era ascuţită și folositoare pentru a-şi curăța 
pasajele nazale lipsite de păr, care erau sensibile la 
mucegaiuri, la spori şi la polenul amarantului 
spinos şi al rapiței. 

° 

Cari Mora s-a trezit în întuneric şi nu şi-a dat 
seama de ce. Reflexul ei de trezire era să asculte 
sunetele prevestitoare ale pădurii. Apoi şi-a revenit 
şi, fără să îşi muşte capul, s-a uitat prin dormitorul 
spațios. Toate luminiţele de veghe erau aprinse — 
aparatul de cablu TV, termostatul, ceasul — însă 
lumina alarmei era verde în loc să fie roşie. 

Un ţiuit slab o trezise când cineva dezarmase 
alarma de la parter. Apoi lumina alarmei a clipit, 

semn că ceva trecea prin dreptul unui senzor de 
mișcare din foaierul de la parter. 

Cari Mora a tras pe ea o haină de casă şi a scos 
bâta de baseball de sub pat. În buzunare avea 
telefonul și spray-ul de alungat urşi. S-a dus pe hol 
şi a strigat spre baza scării în spirală: 

— Cine e acolo? Fă bine şi spune ceva. 

Niciun sunet vreme de cincisprezece secunde. 
Apoi o voce venind de jos: 

— Felix. 

Cari a dat ochii peste cap şi a scos un şuierat 
printre dinţi. 

A aprins luminile şi a coborât scara. A luat bâta 
cu ea. 

Felix stătea la poalele scării, sub un manechin 
de recuzită, raptorul spațial cu dinți mari din 
Planet Zorn. 

Felix nu părea să fie beat. Nu avea nicio armă în 
mână. Deşi era în casă, avea încă şapca pe cap. 

Cari s-a oprit la câțiva paşi după ce a ieşit din 
dormitor. Nu a simțit ochii lui porcini îndreptați 
asupra ei. Asta era bine. 

— Altă dată să mă anunți când vii aici noaptea, 
a spus ea. 

— Am închiriat cuiva în ultima clipă, a spus 
Felix. Oameni de film. Plătesc bine. Vor să rămâi 
şi tu, pentru că ştii rostul pe aici, și poate şi să 
gătești, încă nu ştiu. Ţi-am făcut rost şi de o slujbă 
la ei. Ar trebui să-mi mulțumești. Şi să-mi dai ceva 
când o să te plătească regeşte, cum plătesc ăştia cu 
filmele. 

— Ce fel de film? 

— Nu ştiu. Nu-mi pasă. 

— Şi-mi aduci ştirea asta la cinci dimineața? 

— Dacă sunt dispuşi să plătească, ei decid ce şi 
cum, a spus Felix. Vor să ajungă aici înainte de 
crăpatul zorilor. 

— Felix, ascultă. Dacă e vorba de porno, ştii ce 
părere am. Plec dacă e vorba de aşa ceva. 

După ce districtul Los Angeles adoptase Măsura 
B, impunând folosirea prezervativului pe ecran, 
limitând astfel libertatea de exprimare, multe 
studiouri care produceau filme porno se mutau în 
Miami. 

Mai avusese dispute cu Felix pe tema asta. 

— Nu-i vorba de filme porcoase. E ceva în 
genul emisiunilor reality. Au nevoie de legături la 
curent de 220 de volti şi extinctoare. Ştii unde se 
găsesc chestiile de genul ăsta, nu-i așa? 

Felix a scos din buzunarul hainei o autorizație 
de filmare mototolită, emisă de primăria din 
Miami Beach, şi i-a cerut lui Cari să îi aducă niște 
bandă adezivă. 

După un sfert de oră, Cari a auzit o 
ambarcaţiune pătrunzând în Golful Biscayne. 

— Lasă luminile de la doc stinse, a spus Felix. 

. 

În viaţa publică, Hans-Peter Schneider este 
extrem de curat mai tot timpul şi cunoştinţele lui 
întâmplătoare găsesc că miroase bine. Dar în 
bucătărie, când i-a strâns mâna, Cari a surprins un 
damf de pucioasă emanat de el. Ca mirosul unui 
sat în flăcări, cu oamenii arşi în case. 

Hans-Peter a remarcat palma ei fermă şi plăcută 
şi a arborat un zâmbet de lup. 

— Vorbim în engleză sau în spaniolă? 

— Cum doreşti. 

Ca şi pisălogii, monștrii îşi dau seama când sunt 
recunoscuţi. Hans-Peter era obişnuit cu reacţiile de 
dezgust și teamă pe care le stârnea purtarea lui. În 
ocazii speciale, reacția era precum o rugă 
agonizantă pentru a muri cât mai rapid. Unii 
oameni reacționau la el mai repede decât alții. 

Cani s-a mulțumit să se uite la Hans-Peter. Nu a 
clhpit. Pupilele negre ale ochilor ei sugerau 
inteligența. 

Hans-Peter a încercat să își descopere faţa în 
reflexia din ochii ei, dar, lucru dezamăgitor, nu s-a 
văzut. Ce splendoare! Și nu cred că ştie asta. 

Un moment de reverie, cât să facă un mic 
cuplet: În apa-ntunecată a ochilor tăi nu-mi văd 
reflectarea/ Greu fi-vei de frânt, dar frântă-mi vei 
spori-ncântarea! O să-l compună şi în germană, pe 
o scurtă melodie, dar când își va găsi timp. Va 
folosi „hörig” pentru „frântă”, care înseamnă mai 
mult decât „sclavă”. Va folosi melodia de la 
„Cârnaţi şi sfeclă”. ÎI va cânta sub duş. Poate chiar 
ei, dacă se va întâmpla să fie în recuperare, cerşind 
să fie curată. 

Însă deocamdată avea nevoie de bunăvoința ei. 
Era momentul să joace teatru. 

— Lucrezi aici de multă vreme. Felix mi-a spus 
că eşti harnică şi cunoşti bine casa. 

— Mă ocup de ea de cinci ani, când şi când. Am 
ajutat şi la câteva reparaţii. 

— Piscina casei are pierderi? 

— Nu, e în stare perfectă. Se poate şi răci, după 
dorință. Alimentarea piscinei este pe un contor 
separat, cu întrerupătorul de circuit fixat pe 
peretele grădinii. 

Aflat într-un colț, Bobby Joe, omul lui Hans- 
Peter, se holba la Cari. Chiar și în culturile în care 
privitul direct nu este semn de nepoliteţe, căutătura 
lui Bobby Joe ar fi fost socotită agresivă. Avea 
ochi galbeni spre oranj, ca aceia ai anumitor 
țestoase. Hans-Peter i-a făcut semn să se apropie. 

Dar Bobby Joe s-a oprit prea aproape de Cari. 

Ea a citit tatuajul „La naiba cu toate!” scris cu 
litere cursive pe o parte a gâtului, sub linia fostei 
tunsori de puşcărie. Pe degete avea scris: IUBIRE 
şi URĂ. în palmă avea scris MANUELA. Capătul 
cureluşei de la șapca lui atârna prea mult, iar asta 
din cauza micimii testei sale. Amintirea a ceva rău 
a străfulgerat-o pe Cari, apoi a dispărut. 

— Bobby Joe, deocamdată pune lucrurile grele 
în cabana de lângă piscină, a spus Hans-Peter. 

Când a trecut prin spatele lui Cari, Bobby a 
atins-o cu dosul mâinii pe fese. Ea a dus mâna la 

crucea răsturnată a Sfântului Petru care îi atârna la 
gât de lanţul cu mărgele. 

— Reţeaua electrică şi apa funcționează în toată 
casa? a întrebat-o Hans-Peter. 

— Da, i-a răspuns Cari. 

— Există curent la 220 de vol? 

— Da. În spălătorie şi în spatele aragazului din 
bucătărie. În garaj este un încărcător pentru 
mașinuța de golf, care are o ieșire pentru 220 de 
volți şi două prelungitoare agăţate deasupra ei. Să-l 
folosiți pe cel roşu, nu pe cel negru. Cineva a tăiat 
tija de împământare de la cel negru. Are alături 
două întrerupătoare de 20 de amperi. În cabana de 
lângă piscină e tot ce ţine de întreruperea 
alimentării cu energie electrică. 

— Ai planul casei? 

— Există desene ale arhitectului şi o diagramă a 
sistemului electric în bibliotecă, în dulapul de la 
parter. 

— Alarma e conectată la un sediu central sau la 
poliție? 

— Nu, e doar manuală, cu o sirenă spre stradă. 
Patru zone, uşi şi senzori de mișcare. 

— În casă există alimente? 

— Nu. O să mâncaţi aici? 

— Da. Unu dintre noi. 

— O să dormiti aici? 

— Până ne terminăm treaba. Unii dintre noi 
vom dormi și vom mânca aici. 

— Există camionete care vând mâncare. 
Aprovizionează șantierele de construcții de pe 
stradă. Mâncarea e destul de bună. Mai ales la 
începutul săptămânii. O să le auziţi claxoanele. Cel 
mai mult îmi place mâncarea de la Comidas 
Distinguidas, dar şi cea de la Salazar Brothers e 
bună. Ultima echipă de filmare i-a folosit pe ei. Pe 
laturile camionetei scrie „„Mâncare caldă”. Am 
numărul lor de telefon dacă vreţi aprovizionare de 
la ei. 

— Vreau să gătești tu, a spus Hans-Peter. Poţi 
aduce alimente ca să gătești o masă bună pe zi? Nu 
va trebui să ne serveşti, doar să pregăteşti totul ca 
bufet. Plătesc bine. 

Cari avea nevoie de bani. Era foarte iute în 
bucătărie, aşa cum sunt femeile care o duc greu şi 
muncesc în casele celor bogați din Miami. 

— Pot face asta. O să gătesc. 

Cari lucrase pentru echipe de constructori. În 
adolescenţă, când gătea începând de la miezul 
nopții şi servea mâncare din camionete purtând 
blugi tăiați, dulgherii roiau, iar afacerea mergea de 
minune. Ştia din propria experienţă că bărbaţii care 
au slujbe solicitante din punct de vedere fizic sunt 
bine intenţionaţi şi chiar curtenitori. Sunt flămânzi 
aproape după orice. 

Însă se uita la echipa de trei bărbaţi a lui Hans- 
Peter şi nu îi plăcea cum arătau. Foşti deținuți cu 
tatuaje de închisoare, realizate cu cerneală făcută 
din cenuşă de chibrituri şi o periuţă electrică de 
dinți. Aceştia tocmai cărau un perforator magnetic 
greu și două ciocane pneumatice în cabana de 
lângă piscină, împreună cu o cameră de filmat. 

Femeile care lucrează cu muncitori ştiu care este 
regula empirică într-un loc izolat — se aplică la fel 
de bine în junglă, ca şi acolo: un grup mai mare 
înseamnă siguranță. De cele mai multe ori, dacă în 
echipă există mai mult de doi bărbați, purtarea 
civilizată prevalează; nu se vor lua de o femeie 
decât dacă sunt beţi. Dar asta nu se aplica la echipa 
pe care o vedea. Toţi trei s-au holbat la ea când l-a 
condus pe Hans-Peter la contoarele electrice 
montate în coridorul îngust dintre gardul viu înalt 
şi zidul care mărginea proprietatea. Putea să le 
simtă gândurile: O facem poștă, o facem poştă. 
Cari a devenit conștientă de prezența lui Hans- 
Peter, care mergea în spatele ei, chiar mai mult 
decât de privirile lor insistente. 

Când au ajuns în spatele gardului viu, Hans- 
Peter s-a întors cu faţa spre ea. Privind drept spre 

ea şi zâmbind, semăna cu o nevăstuică albă. 

— Felix a spus că a schimbat patru menajere 
înainte de a te găsi pe tine. Celelalte se temeau de 
casa asta, de toate chestiile ciudate de aici. Pe tine 
nu te sperie? M-ar interesa să aflu motivul. 

Instinctul 1-a spus să nu intre în jocul lui şi să 
nu-i răspundă. Cari a ridicat din umeri. 

— Trebuie să plăteşti alimentele în avans. 

— O să rambursez preţul lor, a spus el. 

— Am nevoie de bani în avans. Serios. 

— Eşti o persoană serioasă. Îmi pare că ești din 
Columbia -— cu atât mai atrăgătoare ca 
spanioloaică. Cum de-ai ajuns să locuieşti în 
Statele Unite, cei de la Imigrări au acceptat 
criteriul „temerii credibile”? 

— Cred că două sute cincizeci de dolari acoperă 
cheltuielile pentru alimente, a spus Cari. 

—  Teamă credibilă, a spus Hans-Peter. Îi 
plăceau trăsăturile feței ei, şi s-a gândit cum ar fi 
fost ele afectate de durere. Lucrurile din casă, 
obiectele de recuzită din filme horror nu te sperie, 
Cari. De ce asta? Le vezi ca rodul imaginației unor 
șobolani de mall pentru a-i băga în sperieți pe alții 
ca ei? Înţelegi asta, nu, Cari? Ştii care e diferenţa. 
Eşti mai aproape de veracitate — ştii ce înseamnă 
veracitate? Las verdades, la realidad? Cum de-ai 
învăţat să faci deosebirea? Unde ai văzut ceva cu 
adevărat înspăimântător? 

— Chuletas™ bune se găsesc la Publix, şi 
trebuie să cumpăr câteva siguranțe, a spus Cari, 
după care l-a lăsat sub pânzele de păianjen din 
spatele gardului viu. 

— Chuletas bune se găsesc la Publix, a spus 
Hans-Peter către sine, cu glasul lui Cari. 

Avea un talent uimitor de a imita voci. 

Rămași singuri, Cari spuse către Felix: 

— Felix, eu nu rămân aici peste noapte. 

— Bine, dar asigurarea contra incendiului..., a 
început el. 

— Atunci rămâi tu aici. Te sfătuiesc să dormi pe 
spate. Eu doar o să vă gătesc. 

— Cari, ţi-am spus că... 

— ŞI eu îţi spun asta. Dacă rămân aici, se va 
întâmpla ceva stupid. N-o să-ţi placă ce se va 
întâmpla după aceea, şi nici lor. 

CAPITOLUL CINCI 


— Don Ernesto vrea să ştie ce se petrece la fosta 
casă a lui Pablo, a spus căpitanul Marco. Când 
putem să vedem? 

La lăsatul serii, Marco stătea cu alți doi bărbați 
într-un şopron deschis din portul pentru 
ambarcațiuni de agrement. O adiere de vânt a făcut 
să fluture drapelele cargourilor amarate de-a 
lungul râului Miami. Copastia navei căpitanului 
Marco scotea scârţâituri frecându-se de un doc plin 
cu cuşti pentru prins crabi. 

— Pot să ajung acolo odată cu grădinarii, la ora 
şapte dimineața, asta în cazul în care camioneta lui 
Claudio o să pornească, a spus Benito. Potrivit 
contractului, trebuie să ne permită accesul ca să 
tăiem crengile moarte şi să tundem iarba. 

Benito era bătrân și avea faţa ridată. Ochii îi 
erau sclipitori. Cu degetele groase ca nişte banane, 
şi-a rulat o țigară perfectă din tutun Bugler, i-a 
răsucit capătul şi i-a dat foc cu un chibrit gros, pe 
care l-a aprins frecându-l de unghia degetului 
mare. 

— Jesus Villarreal zice că aurul e acolo, în casă, 
a spus căpitanul Marco. El l-a adus cu nava lui 
pentru Pablo în 1989. Don Ernesto spune că echipa 
de filmare aflată acum în casă e o vrăjeală şi că 
oamenii aceia sapă dedesubtul ei. 

— Jesus a fost bun pe vas, a spus Benito. Am 
crezut că a murit odată cu Pablo. Am crezut că toți 
am murit, în afară de mine, şi iată-mă. 

— Tu eşti mult prea rău ca să mori, a spus 
Antonio, şi i-a turnat bătrânului băutură dintr-o 
sticlă aflată pe masă. 

Antonio avea douăzeci şi şapte de ani şi arăta în 
formă în tricoul de la firma care asigura servicii 
pentru piscine. 

Cei trei bărbați din şopron stăteau cu ochii pe 
casa din Miami în numele mentorului lor din 

Cartagena, asta ca ocupaţie suplimentară. Toţi 
aveau acelaşi tatuaj, dar plasat în locuri diferite. 
Tatuajul reprezenta un clopot atârnând dintr-un 
cârlig de pescuit. 

Dinspre un restaurant aflat în josul râului a ajuns 
până la ei un zvon de muzică. 

— Cine sapă sub casă? a întrebat Antonio. 

— Hans-Peter Schneider şi oamenii lui, a spus 
Marco. 

— L-am văzut pe acest Hans-Peter Schneider, a 
spus Benito. Voi l-aţi văzut vreodată? Imediat ce-ţi 
pică ochii pe el, te cuprinde tristețea gândindu-te 
că ar putea fi bolnav. După ce-l cunoşti, arată ca o 
sulă care poartă ochelari. 

— E din Paraguay, a precizat Marco. Se spune 
că e un tip foarte dur. 

— Aşa crede şi el, a spus Benito, punând cutia 
cu tutun înapoi într-un buzunar al salopetei. L-am 
văzut împușcând un om în fund pentru că 
trândăvea în perioada în care săpa la casa lui Pablo 
din apropiere de Bogota, când căuta banii. E nebun 


de legat. 
— Hans-Peter Schneider are afaceri aici, a spus 
Antonio. Apare şi dispare — are vreo două 


bordeluri în Miami, motelul Roach şi celălalt 
aproape de aeroport, plus o dugheană pentru show- 
uri erotice transmise online. Punctul lui forte, a 
avut două baruri pentru perverşi — Low Gravy şi 
încă unul, numit Congress. Oficiul pentru Imigrăni 
şi Control Vamal a descoperit că acolo se serveau 
dejunuri englezeşti la etaj, de aceea autorităţile i- 
au revocat licenţa pentru băuturi alcoolice. Cei de 
la Imigrări au încercat să-l deporteze pentru trafic 
de fete şi băieţi. Acum nu mai are nimic pe numele 
lui. Ca şi cum n-ar mai exista. Dar apare şi dispare, 
şi colectează banii. 

Antonio pescuia deseori cu tineri poliţişti, şi 
astfel afla diverse chestii. Dădu peste cap ce mai 
avea în pahar. 

— Mâine, după ora opt, o să mă ocup de piscina 
aia. Pierde apă și pot trage de timp cât rezolv 
chestia. 

— Ce e cu administratorul, agentul casei, tot 
Felix e? a întrebat căpitanul Marco. 

Benito dădu aprobator din cap. 

— Felix e un căcăcios. Munca lui e plătită cu 
550 de dolari, plus impozitele. Ce vă spune asta? 
Partea bună e că nu bagă în seamă prea multe 
lucruri. Însă tânăra doamnă din casă e foarte 
drăguță. Chiar nemaipomenit de drăguță. 

— Nu greşești defel, a spus Antonio. 

— N-ar trebui să stea acolo peste noapte cu 
Hans-Peter Schneider. 

— Am vorbit cu ea la telefon și nu rămâne 
acolo, a spus Antonio. 

— Mare păcat că Schneider a văzut-o, a zis 
Benito. 

— Du-te acolo mâine, a spus căpitanul Marco. 
O să aduc vasul spre golf în jur de ora nouă cu 
echipa mea şi o să ne ocupăm de cuştile pentru 
crabi. O să încurcăm un cablu și o să mai rămânem 
o vreme acolo. Benito, dacă apare vreo problemă, 
îti scoţi pălăria şi-ţi faci vânt cu ea. Dacă o să ai 
braţele ridicate, dă-ți pălăria jos ca din întâmplare. 
Dacă va fi nevoie, vom sosi într-o clipită — când 
auzi motorul bagă capul la cutie. Fără eroisme, 
Don Ernesto vrea doar să ştie ce se petrece în casa 
aceea. 

Spre vest, peste Everglades, se înălţaseră nori de 
furtună. Luminile fulgerelor pulsau deja între nori. 
Spre est, peisajul oraşului Miami sclipea ca un 
aisberg. 

Alături de nava de pescuit crabi, o femelă de 
lamantin a ieşit la suprafață pentru a respira; a scos 
un şuierat. Apoi a ascultat respirația slabă a puiului 
de lângă ea. Satisfăcută, mama s-a scufundat şi a 
dispărut în adâncuri. 

CAPITOLUL ȘASE 


Benito a ajuns devreme la casa mare din Golful 
Biscayne, împreună cu grădinarii angajaţi. Pe la 
mijlocul dimineţii, tocmai tăia buruienile de lângă 
digul de protecție, când a auzit apropiindu-se un 
vas care plimba turiști. Bătrânul a aruncat o privire 
spre terasa de la etaj. Smardoiul Umberto, 
îmbrăcat cu un tricou negru care îi scotea muşchii 
în evidență, auzise şi el același lucru. Tocmai târa 
o cameră de filmare prăfuită spre terasă. 

Benito a văzut amortizorul armei semiautomate 
AR-15 a lui Umberto apărând cu vreo cinci 
centimetri deasupra balustradei. Bătrânul grădinar 
a clătinat din cap. „Ce neglijenţă din parte tinerilor 
ăstora. Ba nu, ăsta-i gândul unui bătrân. Nu 
tinereţea lui Umberto e de acuzat, ci prostia lui, de 
care n-o să se lecuiască”. 

— Ia şi reflectorul cu tine, a strigat Felix spre 
Umberto, stând pe un scaun înăuntru, unde 
funcționa aerul condiționat. 

Felix purta o pălărie Panama de 550 de dolari la 
care se adăugau taxele, fabricată chiar în Ecuador. 

Apa de un verde-cenuşiu a Golfului Biscayne se 
întindea sub cerul înnorat, iar dincolo de el se 
înălţau clădirile-turn din centrul oraşului, la şase 
kilometri şi jumătate dincolo de apă faţă de casa 
din Miami Beach. 

Vaporul cu turişti se afla încă la trei case 
depărtare, aproape de țărm, venind pe Millionaire”s 
Row şi profitând de flux. Era o navă cu fundul 
plat, având partea superioară neacoperită, iar din 
difuzoarele de la bord se revărsa o melodie pop. 
Ghidul fusese cândva animator la un parc de 
distracții. Vocea lui amplificată era reflectată de 
zidurile caselor impunătoare de pe țărm, multe 
dintre ele cu obloanele trase pe perioada verii. 

— În stânga noastră, casa mogulului din 
domeniul muzicii, Greenie Pardee. Dacă priviţi cu 

atenţie puteţi vedea razele soarelui reflectându-se 
de pe peretele de discuri de aur care îi împodobesc 
biroul. 

Vasul de agrement ajunsese acum aproape în 
dreptul lui Benito, care putea distinge feţele palide 
ale turiştilor aliniaţi lângă balustradă. 

Ghidul a pus muzică din filmul Scarface, peste 
care s-a suprapus vocea lui: 

— lar acum, o treabă mai sumbră, în stânga 
noastră vedeți copertinele verzi şi zdrenţuite, conul 
de vânt decolorat şi helhportul cotropit de bălării — 
aceea este casa care a aparținut cândva lui Pablo 
Escobar, regele drogurilor, asasin, miliardar, ucis 
de poliție pe acoperișul unei clădiri din Columbia. 
Acum nu locuieşte nimeni în ea. Casa e închiriată 
ocazional pentru filmări, până când o va cumpăra 
cineva. Priviţi! Suntem norocoşi! Se pare că se 
toarnă un film chiar azi! Vede cineva vreo vedetă? 

Ghidul a fluturat mâna spre Benito. Acesta a 
ridicat o mână şi a fluturat-o solemn. Turiştii şi-au 
dat seama că bătrânul nu era o vedetă. Puţini i-au 
răspuns la salut. 

Ceva mai în larg, pe apa verde, plată, vasul de 
pescuit crabi al căpitanului Marco manevra o 
cușcă, iar motorul diesel, turat, acoperea când și 
când vocea ghidului. 

Pe terasă, Umberto a deşurubat o piuliță de pe 
aparatul de filmat, apoi a strâns-o la loc. 

— Scoate capacul obiectivului, a spus Felix, 
aflat pe scaun, la răcoare. Fii convingător. 

Felix, cu ochelari de soare de două sute de 
dolari. 

— Dacă doriţi, puteţi cumpăra casa Escobar, a 
spus ghidul în timp ce vaporul trecea prin dreptul 
ei. Nu aveți nevoie decât de douăzeci şi şapte de 
milioane de dolari. Aşa, la patru case de aici 
ajungem la căminul ca un palat al celui mai mare 
pornograf, Leslie Mullens. Around the World in 
Eighty Ways vă spune ceva? Şi, ca o ironie, 
vecinul lui este Alton Fleet, prezentator de 

emisiuni evanghelice şi vindecător prin credință, ai 
cărui enoriaşi se numără cu milioanele în toată 
țara, toți fascinați de slujbele de vindecare 
transmise de la Catedrala Palmierilor. 

Ambarcaţiunea şi-a continuat drumul, ducând cu 
sine vocea metalică a ghidului. 

Un perforator pneumatic a făcut casa Escobar să 
se cutremure. Din terasă s-a ridicat praf. Şopârlele 
s-au refugiat în crăpături. 

Bătrânul Benito a sperat să o vadă pe Cari Mora 
ieşind afară. Ar fi fost o plăcere să o admire, să îi 
audă glasul. 

Din apa piscinei se ridicau la suprafaţă bule, 
semn că Antonio, în costum de scufundător, căuta 
fisura. Prezenţa lui l-a încurajat pe Benito să 
creadă că fata va ieşi afară. Și, bineînţeles, peste 
câteva minute ea a apărut purtând o salopetă largă 
de spital. 

Caridad Mora avea în mâini două pahare aburite 
cu ceai rece de mentă — a, DA! — îi aducea unul lui. 
A simţit mirosul ei aromat și menta din ceai. Şi-a 
ridicat pălăria. A simțit şi mirosul pălăriei, așa că 
s-a grăbit să şi-o pună înapoi pe cap. 

— Bună, señor Benito, a spus ea. 

— MII gracias, señorita Cari. E o plăcere să te 
văd azi, ca întotdeauna. 

„E uşor de văzut de ce verişoara lui Cari a 
câştigat concursul de frumuseţe de Miss Hawaiian 
Tropic. Şi asta chiar la Clubul Nicky Beach, a 
gândit Benito. Şi Cari ar fi putut participa şi ar fi 
câştigat cu ușurință dacă n-ar fi avut acele cicatrici 
pe braţe. Adevărat, sunt doar nişte linii șerpuite pe 
pielea ei aurie-cafenie. Cicatricile arată mai 
degrabă exotic, n-o desfigurează. Ca nişte picturi 
rupestre cu şerpi  unduitori. Experienţa ne 
decorează”. 

Cari i-a zâmbit; Benito a simţit că ea îl vedea 
drept un bărbat adevărat. Îl făcea să rămână fără 
răsuflare, ca o dușcă de rom tare, ca un fum tras 

din Two-Toke Sour Diesel. La fel ca Lupe a lui, 
acum patruzeci de ani. 

Benito s-a uitat direct în ochii ei. 

— Can. 

— Da, mi señor. 

— Trebuie să fu foarte atentă la oamenii ăştia. 

Ea i-a răspuns la privire. 

— Ştiu. Îţi mulţumesc, señor Benito. 

Cari s-a oprit lângă piscină şi a urmărit şirul de 
bule. Şi-a scos un pantof și şi-a lăsat piciorul pe 
capul lui Antonio, care era scufundat. Acesta a 
apărut la suprafață pufnind mai mult decât era 
nevoie. Antonio, cu tricoul de serviciu şi cu un 
cercel cu o cruce gotică de culoare neagră în 
urechea stângă. 

Cari a lăsat paharul cu ceai pe dalele de lângă 
piscină. 

Antonio şi-a scos masca şi i-a zâmbit. 

— Gracias, guapa”! Hei, vreau să vorbesc cu 
tine! la ghici? Am bilete la show-ul Juanes de la 
Hard Rock! Locuri pe cinste! Dacă ar fi mai 
aproape de scenă, ar cădea de pe scenă uitându-se 
la tine. Cină și spectacol, ce părere ai? 

Ea începuse să clatine din cap chiar înainte ca el 
să termine. 

— Nu, Antonio. O mulțime de fete ar fi 
încântate să meargă acolo cu tine. Nu pot. 

— De ce nu? 

— Pentru că ai o soţie, de aceea. 

— Scumpo, nu e chiar aşa. E doar ca să 
primească viza. Noi nici măcar n-am... 

— O soție rămâne soție, Antonio. Mulţumesc, 
dar nu. 

Sub privirea avidă a lui Antonio, Cari s-a întors 
în casă. 

— Gracias pentru ceai, guapa, a spus el. 

— Fii politicos, Antonio, a strigat Benito de la 
depărtare. Zâmbea. Pentru tine e princesa guapa! 

— Disculpeme”»! Gracias, princesa guapa! a 
strigat Antonio după ea. 

Cari a râs, dar nu a privit peste umăr spre el. 

Benito a luat o gură mare din ceai, apoi a aşezat 
paharul pe digul de protecție. „A fost foarte 
răcoritor. Şi ceaiul e bun”. 

Dincolo de el, în mijlocul piscinei se afla o 
copie din ghips după Victoria din Samothrace”", 
fără cap, cu aripile desfăcute. Un proprietar 
anterior crezuse că Escobar o cumpărase de la 
Muzeul Luvru. 

Gânditor, Benito s-a uitat la Victoria. Mă-ntreb 
dacă și-a pierdut visul de a zbura odată cu capul, 
ori dacă încă îl văd în aburii de căldură deasupra 
gâtului ca un ciot, ori poate că el este încă în 
inima ei, acolo unde ne păstrăm visurile. Probabil 
că ăsta-i un gând de bătrân, gând pe care ar 
trebui să-l evit. Mă-ntreb, Cari mai poate păstra 
visuri în inima ei după câte a văzut? Și eu am 
văzut multe. Sper că inima ei e mai sus decât a 
mea. 

La mijlocul după-amiezii, un Uber a adus-o pe 
Cari Mora pe aleea pentru maşini, împreună cu 
multe provizii. Şoferul a ajutat-o să descarce o 
mulțime de sacoşe şi le-a aşezat pe peluză. Benito 
şi-a lăsat imediat săpăliga şi a luat patru dintre ele 
care 1 s-au părut mai grele. 

— Mulţumesc, señor Benito, a spus ea. 

Au intrat împreună pe uşa laterală a casei, 
ajungând în solarul în care, într-o colivie, se afla 
un papagal Cacadu mare. Pentru a atrage atenția 
asupra ei, pasărea stătea cu capul în jos pe stinghie 
şi trăgea cu ciocul de pagina de ziar pentru a 
împrăștia seminţe şi coji pe podea. 

Benito şi Cari au dus alimentele în bucătărie. 
Era gălăgie acolo, iar zgomotul răzbătea de 
dedesubt, unde se foloseau unelte de forță. Un 
cablu de alimentare de culoare roşie şerpuia din 
spălătorie şi mergea pe uşa care dădea spre subsol 
şi sub scară. Un alt cablu era conectat la priza din 
spatele maşinii de gătit. Benito voia să vadă ce se 
petrecea în subsol. Lângă peretele bucătăriei se 

aflau câteva butelii cu acetilenă, aşteptând să fie 
transportate jos. A pus cele patru sacoşe pe blat şi a 
dat să se apropie de uşă ca să se uite în subsol, 
când Umberto a apărut pe scară şi a intrat în 
bucătărie. 

— Ce dracu” cauţi aici? l-a întrebat el pe Benito. 

— Am adus sacoşele, a spus Benito. 

— leşi dracului afară. Nimeni nu are voie să 
intre în casă. Apoi, către Can: Ti-am spus asta. 
Nimeni în casă. 

— Am adus proviziile, a spus Benito. Şi nu mai 
vorbi urât în fața unei doamne. Puteai să aduci tu 
sacoşele în casă, asta dacă le poți ridica. 

Nu era cel mai inteligent lucru să vorbească 
astfel. Câteodată, bătrânilor nu le pasă cât de 
ridicol e ceva dacă se simt bine pe moment. Benito 
a vârât mâna în buzunarul de la piept al salopetei. 
Umberto nu putea să-şi dea seama ce avea Benito 
sub salopetă. În realitate, Benito avea imediat sub 
stern un pistol Colt I9IIAL, calibrul .45, 
transformat într-un Rowland .046, dăruit lui de 
nepotul lui iubit, care spărgea cu el pepeni în 
poligon. Benito îl purta armat şi cu piedica pusă. 

Lui Umberto i s-a părut că faţa bătrânului sugera 
puţină nebunie. 

— Nimeni nu are voie să intre în casă, a repetat 
Umberto. Ea ar putea fi concediată pentru că te-a 
lăsat înăuntru. Vrei să-i spun șefului? 

Cari s-a întors spre Benito. 

— Mulţumesc, mi señor, a spus ea. E de ajuns. 
Te rog, mă descurc singură în continuare. 

— Iartă-mă, i-a spus Benito lui Umberto în faţă 
şi a ieşit din bucătărie. 

Un banc mare de Caranx hippos'" a apărut spre 
sfârşitul după-amiezii, scoțând un vuiet ca de tren, 
vânând barbuni de-a lungul digului de protecție, 
unde Benito plivea buruienile cu săpăliga. Benito a 
simțit mirosul lor şi s-a aplecat peste digul înalt 
până la brâu ca să vadă trecând în viteză prădători 
puternici, ale căror cozi ca nişte furculițe luceau, şi 

peşti mici şi bucăţi din ei zburând prin aer, lăsând 
un miros de urină uleioasă care se înălța din apă în 
urma lor. Ca și noi, a gândit el. Ucid și înfulecă. 

Prin tălpile pantofilor a simțit duduiturile 
perforatorului cu care se lucra în subsolul casei. 

Apoi, terenul care vibra în apropiere de digul de 
protecție a cedat sub loviturile săpăligui, iar 
pământul a căzut cu un plescăit în gaura apărută. 
S-a uitat la groapa proaspăt surpată din peluza de 
lângă dig. Era mare cât pălăria lui. La câțiva metri 
sub peluză a văzut schpirea slabă a apei 
întunecate, ridicându-se şi coborând în subsolul 
întunecat, în interiorul digului. S-a retras pe 
marginea din beton a terasei. A auzit apa gâlgâind, 
mișcându-se cu un sunet ca de supt sub dig. 
Groapa răsufla odată cu valurile, exalând o 
duhoare de carne intrată în putrefacție. 

Benito a ridicat ochii spre terasa înaltă. Stând cu 
spatele spre grădină, Felix îi făcea morală lui 
Umberto. Benito a scos telefonul mobil dintr-un 
buzunar al salopetei şi a pornit lumina. Agil pentru 
un bărbat atât de bătrân, a vârât mâna în groapă și, 
întorcând capul într-o parte ca să evite mirosul, a 
făcut două fotografii cu flash-ul spațiului pe care 
nu îl putea vedea. 

Felix încă vorbea pe balcon. 

Benito a scos un şuierat spre Antonio, care era 
în piscină. Antonio a lăsat imediat ceaiul și a ieșit 
din apă. S-a dus cu Benito în spatele magaziei de 
lângă piscină, unde erau stivuite dale şi țigle de 
rezervă. 

— Să luăm o dală și s-o punem deasupra gropii, 
după care ne apucăm din nou de treabă, a spus 
Benito. 

— Îl anunţi pe Marco? a întrebat Antonio. 

S-a uitat direct dincolo de golf, unde se afla 
vasul de pescuit crabi. Echipajul desfăcuse un 
butoi cu momeală, iar pescărușii şi un pelican 
urmăreau vasul. 

Benito şi Antonio au cărat dala mare şi au 
acoperit groapa. 

— Rămâi pe terasă, nu călca pe iarbă, pentru că 
s-ar putea surpa în continuare, l-a sfătuit Benito. 
Acum ar trebui să te-ntorci în piscină. 

Bătrânul grădinar a luat un ghiveci cu o plantă, 
pe care l-a aşezat peste dală. Tocmai grebla pământ 
în jurul lui, când l-a auzit pe Felix, apărut în 
spatele lui. 

— Ce naiba faci? a întrebat Felix. 

— Acopăr o groapă. O să aducem nişte pământ 
ŞI... 

— Vreau să văd. Dă astea la o parte. 

Groapa era plină de rădăcini. 

— Drace, a făcut Felix. Și-a scos telefonul. 
Adu-mi o pernă din cabana de lângă piscină. 
Grăbeşte-te. 

Îngenunchind pe pernă pentru a-și păstra curaţi 
pantalonii din pânză, Felix a băgat telefonul în 
groapă şi a făcut o fotografie folosind flash-ul. 

— Acoperă la loc şi pune ghiveciul pe dală, a 
spus el. 

— Aşa cum a fost înainte? a întrebat Benito. 

Felix a vârât telefonul într-un buzunar al 
pantalonilor și a scos din alt buzunar un accesoriu 
scump, un pumnal cu lamă cu arc, ornamentat, pe 
care dăduse patru sute de dolari. A scos lama şi şi- 
a curăţat o unghie. A ținut pumnalul cu lama în sus 
ŞI, privindu-l pe Benito, a strâns lama în mâner. Cu 
cealaltă mână i-a întins lui Benito o bancnotă de o 
sută de dolari, împăturită. 

— Silencio sobre este, viejo. Me entiende? 

Benito l-a privit direct. A aşteptat o clipă înainte 
de a lua bancnota, pe care a strivit-o în pumn. 

— Claro, señor. 

— Du-te în grădina din față și ajută-i pe cei de 
acolo. 

Antonio scotea nişte colorant trasor din geanta 
aflată alături de piscină, când Felix zise: 

— Împachetează-ţi porcăriile, ai terminat pe 
ziua de azi. 

— Dar încă n-am descoperit fisura. 

— Strânge-ţi lucrurile și cară-te. Te chem eu 
când o să vreau. 

Antonio a așteptat până când Felix s-a 
îndepărtat, după care şi-a scos labele de înot. Pe 
laba piciorului avea un tatuaj, un clopot suspendat 
de un cârlig de pescuit, împreună cu grupa lui 
sanguină. Şi-a tras repede pantofii în picioare. 

În casă, Cari a lăsat Cacaduul mare, de culoare 
albă, să iasă din colivie. Tocmai stătea pe 
încheietura unei mâini, uitându-se atent la cerceii 
ei, când a auzit soneria. Încă având papagalul pe 
mână, a trecut pe lângă mobilierul acoperit şi pe 
lângă un tonomat aflat alături de intrare. Antonio 
aștepta la uşă. S-a uitat precipitat în jur. 

— Ascultă, Cari. Trebuie să pleci de aici. Acum 
rămâi înăuntru. Să nu faci nimic. Fă pe proasta 
până când te alungă, m-auzi? Dacă nu te 
concediază până la sfârșitul zilei, ia pasărea asta 
acasă cu tine. Spune-le că praful îi face rău. Dă-te 
bolnavă de gripă şi nu te mai întoarce. 

— Atinge-l, mamacita! a spus pasărea. 

În mare grabă, Felix a apărut pe după colţul 
casei. 

— Ti-am spus să-ți mişti curu” de aici, aşa că 
mișcă-te. 

Antonio a decis să-l înfrunte. 

— Cu gura aia îţi săruți mama? 

— Dispari, a spus Felix, îndepărtându-se şi 
făcându-și de lucru cu telefonul. 

Camioneta de la firma de servicii pentru piscine 
a lui Antonio era parcată alături de furgoneta 
echipei de grădinari. Trei grădinari stivuiau frunze 
de palmier, iar al patrulea trecea cu o motocoasă 
de-a lungul aleii lungi pentru maşini. În timp ce 
punea ultimele piese de echipament în camionetă, 
Antonio a văzut-o pe Cari stând în cadrul ușii din 

faţă a casei. Încă avea pasărea pe mână. I-a zâmbit 
şi i-a făcut semn de la revedere. 

Aflat în spatele casei, Felix a tastat un număr pe 
telefon. 

CAPITOLUL ȘAPTE 


Când au sosit în camioneta lui Bobby Joe la 
casa lui Escobar, Hans-Peter Schneider și Bobby 
Joe cel cu ochi gălbui au găsit aleea pentru mașini 
blocată de furgoneta grădinarilor. Bobby Joe l-a 
dus pe Hans-Peter peste peluză și straturi de flori 
până la uşa din față. 

Camioneta lui Bobby Joe era dotată cu o 
instalație de ridicat, o bară de protecție la 
rostogolire din plastic cromat şi o pereche de 
testicule din cauciuc atârnând sub bara de protecție 
din spate. Pe autocolantul lipit pe bara din spate 
scria: DACĂ AŞ FI ŞTIUT, AŞ FI CULES 
SINGUR BUMBACUL. 

Felix a ieşit în întâmpinarea lor. Și-a scos grăbit 
pălăna. 

— Patron, a spus Felix. 

— Cine a făcut descoperirea? 

Schneider se îndrepta deja către grădina dinspre 
ocean. Purta îmbrăcăminte din bumbac pentru a se 
feri de arşiţă şi sandale din piele neagră, ca să se 
asorteze curelei de la ceasul de mână. 

— Bătrânul care a tăiat buruienile. Felix a făcut 
semn spre Benito, care, alături de ceilalți grădinari, 
încărca uneltele în furgonetă. Nu ştie nimic, i-am 
dat eu ceva. 

Hans-Peter l-a privit o clipă pe Benito. 

— Arată-mi groapa, a spus el. 

Ajunşi la groapa de lângă digul de protecţie, 
Felix şi Bobby Joe au dat placa deoparte. Hans- 
Peter s-a tras înapoi, fluturând o mână ca să alunge 
duhoarea. 

Felix i-a arătat lui Hans-Peter fotografia pe care 
o făcuse ținând telefonul cât mai jos în groapă. 
Transferase imaginea pe un iPad. 

Apa oceanului pătrunsese pe sub dig şi scobise o 
cavitate sub terasa betonată care se întindea până 
la casă. Rădăcinile copacilor atârnau în groapă ca 

nişte candelabre răsucite. Pilonii de susținere, plini 
de ciripede'”!, susțineau terasa de deasupra. La ora 
aceea, în timpul fluxului, nivelul apei lăsa 
aproximativ un metru și douăzeci de centimetri de 
spațiu între apă şi tavan. Sub terasă, eroziunea 
expusese jumătate dintr-o bară din fier, 
scufundată, ce fusese folosită cândva, când se 
construise Miami Beach, pentru transportul de sol 
şi dragare. 

La capătul celălalt al peşterii întunecate, abia 
luminat de flash, fundul acesteia se înălța, creând 
un fel de plajă. Un obiect cubic, mai mare decât un 
frigider, se afla la capătul celălalt al peşterii, 
aproape lipit de fundația casei. Felix a depărtat 
degetele lipite pe ecranul iPad-ului, mărind 
imaginea. La marginea apei, alături de cub, se 
aflau un craniu uman şi partea din spate a unui 
câine. 

— În timp ce noi săpam în subsol, oceanul a 
săpat pentru noi, a spus Hans-Peter Schneider. 
Gott mit uns! Ar putea conține o tonă de aur. 
Cine mai ştie despre el? 

— Nimeni, señor. Ceilalți grădinari erau în 
curtea din față. Bătrânul e un bracero ignorant. 

— Poate că tu eşti ignorant — ori el e? Nu mai 
ştiu să vorbesc. L-am mai văzut pe băşinosul ăla 
cândva. Adu-l aici. Trimite-i acasă pe ceilalți 
grădinari. Spune-i ăstuia că avem nevoie de el să 
ne ajute la ceva. Spune-i că-l ducem noi acasă. 

În largul golfului, vasul de pescuit crabi tocmai 
trăgea cuştile afară din apă, coborând altele cu 
momeală proaspătă, cei doi marinari aruncând câte 
o cuşcă peste bord la distanţă de douăzeci de metri 
una de alta într-un ritm constant. 

În timonerie, căpitanul Marco şi-a îndreptat 
binoclul spre casa Escobar. I-a văzut pe Hans-Peter 
şi pe ceilalți în grădina dinspre ocean, şi apoi pe 
Felix şi Bobby Joe aducându-l pe Benito. 

— Rodrigo, lasă cuştile, a spus căpitanul Marco. 
A făcut semn cu bărbia spre țărm. Alarmă, 

muchachos. Blocaţi totul. Intervenim în forţă dacă 
Benito e în primejdie. 

Pe terasă, Benito a ajuns față în faţă cu Hans- 
Peter. 

— Te cunosc, a spus Hans-Peter. 

— Bătrânii seamănă mult între ei, señor. Eu nu 
te țin minte de nicăieri. 

— Scoate-ţi cămașa. 

Benito a refuzat. A fost nevoie ca Bobby Joe, 
Umberto şi Felix să îi prindă braţele la spate şi să-i 
lege încheieturile cu două benzi cu arici. 

— Scoateţi-i cămașa, a spus Hans-Peter. 

Felix şi Umberto i-au sfâşiat cămaşa, scoţându- 
i-o de sub baretele salopetei. Bobby Joe i-a 
scotocit buzunarele lui Benito şi l-a percheziţionat 
şi la piept. L-a pipăit pe Benito pe tatuajul 
decolorat, încă vizibil pe cușca toracică. Tatuajul 
înfățișa un clopot prins într-un cârlig de pescuit. 

Hans-Peter a dat din cap. 

— Şcoala de hoţi Zece Clopote. 

— O prostie de-a mea din tinereţe. Doar vedeți 
că s-a şters. 

— Felix, ăsta-i omul lui Don Ernesto, a spus 
Hans-Peter. Tu l-ai angajat, Felix. Tu şi Bobby Joe 
îl puteţi duce la plimbare. 

Din vasul de pescuit crabi, căpitanul Marco a 
văzut cum 1 s-a smuls cămașa lui Benito şi pistolul 
din mâna lui Bobby Joe. Şi-a scos telefonul mobil. 

Aflat în camioneta firmei de servicii pentru 
piscine, la un kilometru şi jumătate depărtare de 
casă, Antonio a răspuns la apel. 

— Antonio, un pendejos" de-al lui Schneider l- 
a prins pe Benito. Trebuie să-l scoatem de acolo. 
Mă duc în doc şi îl acopăr dacă sare în apă. 

— Mă duc după el, a spus Antonio. 

Antonio a forjat motorul camionetei vechi. Nu 
era departe de stația de autobuz în care grădinari 
osteniți şi menajere surmenate aşteptau să 
pornească în călătoria lentă spre casă. Antonio a 

coborât. Câţiva dintre cei care aşteptau l-au 
întâmpinat adresându-i-se pe nume. 

— Transporte libre! a strigat Antonio. Estoy 
celebrando! Voy a transportar cada uno de ustedes 
a su casa! Vă duc pe fiecare acasă! Nu dinero, 
fără transfer. Vengan comingo! Vamos a parar en 
Yumbo Buffet!“ Plus ce luaţi acasă! O plimbare 
gratis până în pragul casei voastre. Şi tot ce puteți 
mânca pe drum! Todo libre! 

— Antonio, no manejas borracho? 

— Nu, nu. N-am băut nimic. Vă rog să mă 
mirosiți. Haideţi! 

Călătorii din stația de autobuz au urcat în 
camioneta lui Antonio. Doi în cabină și trei în 
spate. 

— Dar mai întâi trebuie să mai luăm pe cineva, 
i-a anunţat Antonio. 

. 

Cari Mora era în casă, la etaj, cu un pachet de 
şase suluri de hârtie igienică şi câteva becuri 
incandescente. Dormitoarele erau într-o dezordine 
porcească; pe podeaua băii zăceau prosoape şi un 
exemplar din Juggs Triple DDD“. Pe singurul pat 
făcut a găsit câteva reviste cu benzi desenate 
erotice şi cinci componente dintr-o puşcă AK-47'* 
împrăștiate pe pătură. Un tub cu lubrifiant se 
scursese pe cuvertură, alături de două încărcătoare 
pline, de forma unor banane. A ridicat tubul cu 
două degete şi l-a pus pe comodă. Apoi i-a sunat 
telefonul. Era Antonio. 

— Cari, ascunde-te. Pregăteşte-te să fugi de 
acolo. Aia îl ţin pe Benito sub ameninţarea armei. 
Vin după el. Marco vine până în doc. 

Apoi a închis. 

De la fereastra dormitorului, Cari a privit spre 
curte. L-a văzut pe Bobby Joe împungându-l pe 
Benito cu ţeava pistolului. 

Din câteva mișcări însoţite de declicuri, Cani a 
fixat țeava pe pușca AK-47. 

După ce a împins cocoșul în jos cu degetul mare 
şi l-a ținut deoparte cu ajutorul trăgaciului, 
percutorul şi suportul acestuia au alunecat cu 
ușurință la locul lor, apoi a montat arcul de recul şi 
apărătoarea de praf. A verificat funcţionarea. A 
introdus un încărcător şi un cartuş pe ţeavă. 

Asamblată şi încărcată în patruzeci și cinci de 
secunde. A revenit la fereastră. A luat în vizor 
proeminenta de pe ceafa lui Bobby Joe. Poarta din 
față tocmai se deschidea. 

În timp ce trecea de poartă, Antonio l-a sunat pe 
căpitanul Marco, aflat pe vas, a pus telefonul pe 
difuzor şi l-a vârât în buzunarul de la piept. 

Antonio l-a văzut pe Umberto încărcând trei 
blocuri din beton şi nişte sârmă de balotare în bena 
camionetei lui Felix. Benito stătea alături de 
camionetă, încadrat de Bobby Joe şi Felix. Avea 
mâinile la spate, probabil legate, a socotit Antonio. 
S-a apropiat cu camioneta. A coborât din ea şi s-a 
apropiat de bătrân. 

Văzând camioneta lui Antonio încărcată cu 
oameni, Bobby Joe a ascuns pistolul înapoia 
coapscei. 

— Hei, Benito! Hei, señor! Trebuia să te duc 
acasă, a spus Antonio. lartă-mă c-am uitat. 

— ÎI ducem noi acasă, a spus Felix. 

Toţi pasagerii lui Antonio erau ochi şi urechi. 

— Ba nu, señor, a spus Antonio cu glas ridicat. 
l-am promis lui Lupe că-l aduc acasă la cină 
perfect treaz. 

Hohote de râs din partea oamenilor îngrămădiți 
în camionetă. Câţiva dintre ei erau nedumeriţi, 
pentru că erau aproape siguri că Lupe murise în 
urmă cu ani buni. 

— O să mă omoare dacă nu i-l duc acasă. 
Antonio s-a întors spre pasagerii lui. O să mă 
omoare Lupe, ori nu? 

— Si, au spus câţiva oameni din camionetă. 
Cierto. Bineînţeles. Lupe o să te omoare, aşa cum 
1-a omorât şi pe ceilalți care l-au lăsat să bea. 

Bobby Joe a venit alături de Antonio şi a 
mormăit: 

— Cară-te dracului de aici. 

— Împușcă-mă în faţa juriului, băşină stricată, i- 
a răspuns Antonio cu glas reținut. 

Hans-Peter Schneider a apărut pe treptele din 
fața casei. Bobby Joe şi Felix s-au uitat spre el. 
Schneider a clătinat uşor din cap. Felix s-a tras în 
spatele lui Benito şi a tăiat legăturile cu arici. 
Hans-Peter Schneider a coborât treptele și 1-a 
întins lui Benito un fişic considerabil de bani. 

— O să avem nevoie de tine peste două 
săptămâni, comprendes? Atunci o să-ți dau tot pe 
atât. Nu există niciun motiv ca să nu lucrăm 
împreună. 

Au urmat multe mormăieli şi împunsături între 
pasageri până când Benito și-a găsit un loc în bena 
camionete. 

Antonio a vorbit spre buzunarul în care avea 
telefonul, întrebându-l pe Marco: 

— Unde-i Cari? 

— Cu mine. O să iasă prin spate, şi o aştept la 
doc. Pleacă! A spus Marco. 

Antonio a ieşit pe poartă mergând în marşarier. 
Hans-Peter a ridicat mâinile cu palmele îndreptate 
spre oamenii lui. 

— Lăsaţi-i să plece, a spus el. 

Având arma în brațe, Cari a coborât în fugă 
scara în spirală. Nu a întâlnit pe nimeni. A luat 
papagalul din colivie și l-a pus pe umăr. 

— Fă bine şi ține-te de mine. Şi lasă-mi cerceii, 
a spus ea, retrăgându-se cu spatele prin curte, către 
docul în care o aştepta vasul de pescuit crabi, 
apăsând îndeajuns de tare cu prova încât să 
zguduie docul. 

I-a întins arma lui Marco, aflat la prova şi a sărit 
pe punte, în timp ce pasărea a bătut din aripi ca să 
îşi păstreze echilibrul. Vasul s-a retras cu un 
hârşâit puternic, iar Marco a îndreptat pușca 

automată spre ferestrele din spate, dar nu a văzut 
pe nimeni. 

Antonio s-a îndepărtat de casă, iar poarta s-a 
închis în urma camionete: încărcate cu oameni. 

— Ai o cămaşă de toată jena, i-a spus lui Benito 
bărbatul care stătea pe roata de rezervă. Nici n-o să 
te lase să intri la bufetul Yumbo. 

CAPITOLUL OPT 


Căpitanul Marco s-a așezat cu Benito şi Antonio 
în şopronul deschis. Asupra portului se revărsa 
lumina unui singur reflector. După ploaia care 
durase cinci minute, simțeau în nări mirosul 
pământului umed. Picăturile scurse de pe acoperiş 
trasau o linie în pământ. 

— Credeţi că Felix joacă la două capete? a 
întrebat căpitanul Marco. 

Benito a ridicat din umeri. 

— Probabil. Putea să-mi ceară ca de la bărbat la 
bărbat să-mi țin gura, să-mi fi dat o sumă onorabilă 
— numai că el a ţinut să-mi arate pumnalul. Cred că 
pumnalul acela i-ar încăpea în cur, asta uşor, şi mai 
rămâne loc şi pentru ochelarii lui de soare. 

— Ca să continuăm discuţia despre găuri, aia de 
sub terasă merge pe sub toată casa lui Pablo? a 
întrebat căpitanul Marco. 

— Nu ştiu, dar e adâncă. Apa oceanului a săpat 
acolo unde cei de la FBI n-au făcut-o. Poţi să-ți dai 
seama după cum sună, dă în golf sub apă, la baza 
digului de protecție. 

În jurul becului fără abajur zburau fluturi mari 
de noapte. Antonio îndepărtă cu mâna unul care-l 
atinsese pe frunte, gâdilându-l. 

Căpitanul Marco a turnat rom în pahare mici şi a 
stors o limetă în al lui. 

— Câtă vreme au casa la dispoziţie? 

— Pe poartă există o copie a unui permis de 
filmare valabil treizeci de zile, a spus Antonio. A 
fost emis pe numele Alexander Smoot de la Smoot 
Productions. 

Benito a frecat o limetă de marginea paharului. 
Romul era Flor de Caña 18, iar savoarea lui l-a 
făcut să închidă ochii de fericire preţ de o clipă, ca 
şi cum ar fi simţit gura lui Lupe în urmă cu luni 
întregi, de parcă ea s-ar fi aflat acolo în acel 
moment. 

Când au văzut-o pe Cari Mora ieşind din biroul 
autorității portuare, Benito i-a pregătit o băutură ca 
a lui, iar Antonio a adus un scaun împletit din 
trestie de zahăr. Cacaduul mare s-a cocoţat pe 
spătarul lui. Cari i-a dat un strugure din bolul de pe 
masă. 

—  Atinge-l, mamacita! a spus pasărea, o 
trimitere la un alt eveniment din viaţa ei pestriță. 

— Şş! a şuierat Cari, şi i-a mai dat un strugure. 

— Cari, trebuie să stai cât mai departe de locul 
acela, a spus Benito. Hans-Peter o să te vândă, știi 
asta? Nu va crede nici în ruptul capului că nu ești 
de-a noastră. 

— ştiu. 

— Are idee unde locuiești, în afară de casa 
aceea? 

— Nu, şi nici Felix nu știe. 

— Şi ai unde să stai? a întrebat-o Benito. 

— Am eu o cameră liberă, s-a grăbit să spună 
Antonio. 

— Nu te deranja, am unde să stau, a spus ea. 

Căpitanul Marco a întins pe masă planul casei. 

— Cari, ai idee ce se întâmplă acolo? 

— Au făcut nişte găuri în pereţi și fac subsolul 
praf căutând ceva, a spus ea. Nu mi-e greu să-mi 
imaginez despre ce e vorba. E clar că și voi căutaţi 
acelaşi lucru. 

— Ştii cine suntem? 

— Pentru mine sunteţi prieteni; señor Benito, 
Antonio şi căpitanul Marco. Asta-i tot ce vreau să 
ştiu. 

— Poţi fi alături de noi sau nu, a spus căpitanul 
Marco. 

— Nu sunt alături de voi, dar vreau să câştigaţi, 
a spus Cari. V-aş putea spune puţinul pe care îl ştiu 
şi sper să nu-mi spuneţi secrete pe care să fiu silită 
să le păstrez. 

— Ce-ai văzut în casă? 

— Hans-Peter Schneider a avut vreo două 
certuri urâte la telefon cu cineva căruia îi spunea 

Jesus. A folosit o cartelă specială ca să telefoneze 
în Columbia. Mucha lucha“.. Întreba mereu: 
„Unde e?” Au cercetat cu detectoare de metal din 
pod până la parter. În fundaţii există mult fier 
beton, şi au făcut găuri de câteva ori. Au avut o 
presă mare de găurit, magnetică, de vreo patruzeci 
de kilograme, şi două ciocane pneumatice. 

— ŞI ce părere ai avut când s-au apucat să facă 
totul vraişte? 

— Felix mi-a zis să nu-mi fac griji, că e 
răspunderea lui ca agent care se ocupă de 
închiriere. I-am spus să-mi dea în scris. El a zis că 
nu-mi dă. Celălalt, Schneider, mi-a fluturat prin 
față nişte bani. Pentru mine erau mulți. 

— Ti i-a dat? 

— A, nu. Doar mi i-a fluturat pe la nas şi abia 
mi-a dat bani pentru alimente. Am aici un mesaj de 
la Felix. Spune: „Șeful nu te mai vrea, dar poți 
veni să-ți iei banii. Ori ți-i trimitem acasă când ne 
dai adresa, ori ne întâlnim cu tine când îmi găsesc 
timp liber...” Da, că mă şi duc eu imediat. 

— Te-a văzut cineva plecând din casă? 

— Nu cred, dar nu sunt convinsă. Cred că erau 
toţi în faţa casei. 

— Le-a scăpat arma, a spus Marco. S-ar putea 
să o mai vadă, dar altfel. 

— Acum o să plec, a spus Cari. 

Antonio s-a ridicat imediat în picioare. 

— Aşteaptă puţin, Cari, şi te duc eu oriunde zici 
că poate stai sau nu. 

— Avem un loc confortabil pe doc, a spus 
Marco. 

Antonio i-a dus paharul cu băutură și apoi s-a 
întors la masă. 

— De-acum înainte, Schneider va trebui să fie 
precaut, a spus Marco. Dacă agenţii federali îl văd 
săpând în Miami Beach, se vor arunca asupra lui 
cât ai zice peşte. 

Marco a întins pe masă câteva foi care 
reprezentau planul clădirii şi le-a fixat de tăblie cu 

sticla și o nucă de cocos. 

— Avocatul lui Pablo a prezentat primăriei 
planul ăsta în urmă cu mulți ani, când s-a construit 
terasa, a spus căpitanul. Vedeţi, e pe piloni din 
beton. De aceea nu s-a prăbușit când apa oceanului 
a săpat pe dedesubt. Ai văzut fotografia făcută de 
Felix? 

— Doar peste umărul lui, a spus Benito. Tocmai 
o strângea la pieptul lui ca de găină. Eu o am pe 
asta. Dar la ce te poţi aștepta de la un telefon 
prăpădit? 

— Cât de mare era lada pe care ai văzut-o? 

Bătrânul grădinar a pus un deget gros pe planul 
clădirii. 

— Era cam aici. Ca să apreciez mărimea, nu am 
alt reper decât craniul din poza asta neclară. Cutia 
e mai mare decât un frigider obişnuit. Arată ca 
maşina de făcut gheaţă de la piața de peşte 
Casablanca. 

— Peştera asta, groapa de sub digul de protecție, 
ar putea fi mare şi ea, a spus Antonio. 

— Destul de mare ca să tragem afară o mașină 
de făcut gheaţă? a întrebat căpitanul. 

— Nacho Nepri ar putea face asta din barja lui, 
folosind vinciul cel mare, a spus Antonio. 
Deplasează bucăţi de moloz mai mari de atât cu 
vinciul şi macaraua. Dacă-l putem convinge să 
facă asta. 

— Trebuie să vedem groapa de sub digul de 
protecție. Câtă apă e acolo la flux? a întrebat 
căpitanul. 

— În zona aceea, doi metri și jumătate, a spus 
Antonio. Pot să mă uit la ea sub apă, dinspre golf. 

— Vrei să intri în apă de pe vasul de pescuit? 

— Nu, pot cobori dintr-un loc de pe stradă, de la 
o casă unde întreţin piscina. Prefer să merg de-a 
lungul digului pornind de acolo. 

— Mâine refluxul începe cu jumătate de oră 
înainte de apusul soarelui, a spus Marco. Prognoza 
e precisă. La ora aceea, strălucirea apei din golf îi 

va orbi, şi cel mai probabil va exista un strat de 
alge aduse de flux. Antonio, să nu intri în groapă. 
Rămâi ascuns sub alge şi arunci o privire. Ai aer? 

Antonio a dat afirmativ din cap şi s-a ridicat, 
pregătindu-se de plecare. 

Bătrânul grădinar a ridicat paharul în direcția 
lui. 

— Antonio. Gracias pentru isprava de azi. 

— De nada, a spus Antonio. 

— Deși nota mea de plată de la Yumbo Buffet a 
fost cam încărcată, având în vedere câți oameni 
erau în camionetă, a spus Benito. După ce s-au 
îndopat, au cerut fără ruşine ca la plecare să capete 
şi apă minerală ca să le meargă mai bine mâncarea 
pe gât. Antonio, escuchame, joven*: va trebui să 
te păzeşti. Bobby Joe o să-ți poarte sâmbetele. 

— Dacă n-are noroc, o să mă găsească, a spus 
Antonio. 

Căpitanul Marco a plecat spre locuinţa lui din 
apropierea portului. Benito a pornit motorul vechii 
lui camionete şi a plecat spre casă zdrăngănind. Au 
lăsat focul aprins la incinerator și uşa deschisă 
pentru ca lumina focului să poată fi văzută. 

° 

Potrivit obiceiului, Lupe îl aştepta în mica 
grădină pe care ea o încropise în spatele casei. El i- 
a simțit prezenţa caldă şi apropiată, în timp ce 
licuricii schpeau pe florile albe, luminând sub 
lună. Benito a turnat un pahar de Flor de Caña 
pentru el şi unul pentru ea. Le-a băut pe amândouă 
stând în grădină cu Lupe, iar faptul că erau 
împreună acolo era de ajuns. 

. 

Cari şi Antonio stăteau pe o banchetă veche de 
automobil de pe docul portului şi priveau cerul. De 
peste apă venea duduitul bașilor de la muzica dată 
tare. 

— Ce doreşti? a întrebat-o Antonio. Ce-ai vrea 
să ai? 

— Vreau să trăiesc într-o casă care să-mi 
aparțină, a spus Cari, muşcând dintr-o felie de 
limetă și lăsând-o să cadă înapoi în băutură. O casă 
în care fiecare locşor unde pui mâna să fie curat. Și 
să pot umbla desculță şi să simt plăcut podeaua 
sub tălpi. 

— Să locuieşti singură? 

Ea a ridicat din umeri și a încuviințat din cap. 

— Dacă verişoara mea ar avea şi ea o casă bună 
şi puţin ajutor din partea mamei ei... Vreau să am 
casa mea. Să închid uşa şi să mă bucur de linişte. 
Să o întreţin singură. Să aud răpăitul ploii pe 
acoperiş şi să ştiu că nu picură apă la picioarele 
patului, şi că apa se scurge în grădină. 

— Acum vrei şi grădină. 

— Como no?'™ Aş vrea să am un locşor în care 
să cultiv câte ceva. Să ies din casă şi să găsesc 
ceva verde ca să-l gătesc. Să fierb un biban de 
mare într-o frunză de bananier. Să ascult muzică 
dată tare în bucătărie când am chef şi poate să beau 
ceva cât gătesc, şi să dansez în faţa mașinii de 
gătit. 

— Dar un tip? Nu vrei şi un tip? 

— Vreau să fiu stăpână pe casa mea. Şi poate că 
după aceea o să invit pe cineva în ea. 

— Să zicem că aş apărea la uşă şi aş ciocăni. 
Cum să zic, apare Antonio, necăsătorit, înţelegi? 

— Antonio, o să fii necăsătorit? Antonio Soltero 
Antonio? 

Romul îi dădea o senzaţie foarte plăcută. 

— Nu, n-o să fiu Antonio Soltero. Nu acum. 
Dacă fac asta, cineva trebuie să plece din ţară. Nu 
fac asta. Am primit cetăţenie pentru că am fost 
înrolat la pușcaşi marini. Ea nu poate să obțină 
cetățenia în felul ăsta. Trebuie să aștepte. E 
prietena mea, de aceea aştept. Fratele ei mi-a fost 
camarad de arme. Dar l-am pierdut. Antonio a 
atins cu degetele globul şi ancora tatuate pe braţ: 
Semper Fi. 

— Ăsta cu Semper Fi e bun. Dar e doar unul 
dintre tatuajele tale. 

— Te referi la Zece Clopote? Eram un ţânc. A 
fost o altfel de şcoală. Cerea alte aptitudini. Dar nu 
trebuie să mă Justific față de tine. 

— Adevărat. 

— Îţi spun, după ce-mi rezolv treburile, pot să te 
curtez? Va trebui să dai foc la treptele din faţa ușii 
sub picioarele mele. 

Muzica  răzbătea dinspre  ambarcaţiunile 
întunecate de pe râu, unde ecranele televizoarelor 
pâlpâiau. Acum, ciudata şi frumoasa temă din 
Narcos"", cântată de Rodrigo Amarante. De peste 
apă se auzea mai mult ritmul conga decât melodia. 

Antonio avea o voce pe care o socotea foarte 
bună. S-a uitat direct la Cari şi a cântat odată cu 
Amarante: 


Sunt focul ce-ţi arde pielea, 

Sunt apa care-ţi alungă setea... 

Sunt turnul de castel, 

Sabia care păzeşte primăvara 
curgătoare. 


Preţ de un moment, sirena unui vas i-a acoperit 
vocea. 


Eşti aerul pe care-l respir 
Și lumina lunii pe apa mării. 


Pe sub lună au trecut nori, pictând apa râului cu 
petice de funingine şi argint. Un moment, râul a 
părut uşor de traversat cu piciorul. 

Dinspre foc au sărit câteva scântei. 

Cari s-a ridicat şi l-a sărutat pe Antonio pe 
creștetul capului. El a întors faţa spre ea, dar prea 
târziu. 

— Antonio Soltero, trebuie să plec acasă, a spus 
ea. 

CAPITOLUL NOUĂ 


Singurele rude din Miami ale lui Cari erau 
bătrâna mătuşă Jasmín, verişoara Julieta şi 
bebelușa ei. 

Când nu avea o slujbă de menajeră permanentă, 
locuia cu ele într-un complex din apropiere de 
Claude Pepper Way din Miami. Soţul Juletei 
fusese arestat de Oficiul pentru Imigrări și Control 
Vamal când se prezentase voluntar pentru a se 
înregistra, aşa cum primise instrucțiuni. Acum se 
afla în Centrul de detenție Krome, așteptând să fie 
deportat din cauză că emisese un cec fără 
acoperire. 

Ca mulți oameni din Miami care au sosit în 
SUA pe Jos, Cari era cât se poate de discretă. Doar 
Marco şi Antonio ştiau despre verişoara Julieta sau 
unde locuia ea. 

Spre sfârşitul serii a intrat pe uşa din spate a 
clădirii cu propria cheie. Mătușa, verişoara şi 
bebelușa dormeau. A verificat-o pe mătuşa Jasmin, 
care era imobilizată la pat, arătând minusculă şi 
cafenie pe fundalul cearșafului. I-a privit faţa 
adormită. Jasmin a deschis ochii, iar Can a 
observat încă o dată pupilele mari şi adânci ale 
ochilor care o priveau. A văzut în trăsăturile 
mătuşii ei asemănări vagi cu figura mamei ei, aşa 
cum surprindea câteodată forme familiare printre 
nori. A simțit că Jasmin încerca să îi transmită un 
secret, se străduia să îşi aducă aminte ceva 
important, ceva ce doar bătrânii înţeleg, deşi Cani 
ştia prea bine că în mintea ei nu era nimic. 

Cari a simțit mirosul armei pe mâini. Şi le-a 
frecat cu zeamă de limetă şi săpun, după care s-a 
aşezat alături de sugara care dormea și i-a ascultat 
răsuflarea. Nu mai simţise de multă vreme miros 
de ulei de armă şi nici nu simţise gustul ca de 
aramă al războiului, care era ca o monedă coclită 
pe limba ei... 

La vârsta de unsprezece ani, Cari fusese luată 
din satul ei sub amenințarea armei şi înrolată în 
FARC, Fuerzas Armadas Revolucionarias de 
Colombia. Conform regulamentului, i-au 
implantat contraceptivul subdural în partea de sus 
a brațului şi au folosit-o acolo unde era folositoare 
— ea învăţa repede, era puternică şi înzestrată. Cari 
era o copilă între alți copii din baza gherilei, 
situată în adâncul pădurii Caquetá. 

La început, au făcut ca totul să semene a tabără 
de vară pentru copii. Ofiţeri le spuneau copiilor 
că, dacă nu le plăcea armata, peste două săptămâni 
puteau merge acasă. În realitate, nu se mai puteau 
întoarce acasă niciodată. 

Când nu erau instruiți, copiii se jucau împreună. 
Mulți proveneau din familii destrămate, și erau 
recunoscători că li se acorda atenție. Când raidurile 
aeriene încetau, în tabără se dansa noaptea. Sexul 
între adolescenți nu era inacceptabil, însă 
căsătoriile și graviditatea erau interzise. Avorturile 
erau obligatorii. Ofițerii le spuneau că erau 
căsătoriți cu revoluția. 

Muzica şi luminile colorate păreau magice 
pentru mulți dintre copii, deoarece proveneau din 
sate izolate de civilizație. 

lar apoi, după o lună petrecută acolo, în timpul 
unei petreceri nocturne între copaci, o pereche a 
încercat să fugă. Cei doi aveau treisprezece ani, iar 
aceea era a doua încălcare a regulilor. Iscoadele îi 
prinseseră în timp ce treceau prin vad râul 
Caquetá. Santinelele i-au ţinut pe cei doi în lumina 
lanternelor şi au transmis vestea în tabără. Toţi 
copiii au fost strânşi pe malul apei. 

Comandante a ţinut o cuvântare, în timp ce 
luminile lanternelor s-au reflectat din ochelarii lui 
cu lentile mici și rotunde. Mai existaseră câteva 
dezertări în ultima vreme, şi trebuia pus capăt 
acestui lucru. În lumina lanternelor, cei doi 
adolescenţi, cu hainele ude, având mâinile legate 

la spate cu şoricei din plastic, tremurau din tot 
trupul. Îmbrăcămintea fetei, udă şi lipită pe corp, 
scotea în evidenţă burta mică de gravidă. Legătura 
cu hrană pe care o luaseră cu ei zăcea pe pământ, 
în apropiere. Având mâinile legate la spate, băiatul 
şi fata nu s-au putut îmbrățișa. Au rămas alături, 
lipindu-şi capetele. 

Comandante a spus cât de grav era să dezertezi. 
Să fie pedepsiţi? 

— Judecaţi-i! a strigat el. Trebuie pedepsiţi? V- 
au părăsit şi v-au luat hrana. Ridicaţi mâna dacă 
socotiți că trebuie pedepsiţi. 

Toţi adulții şi cei mai mulți dintre copui-soldat 
au socotit că da, trebuiau pedepsiţi. Cari a ridicat 
mânuţa la fel ca şi ceilalți copii. Da, trebuiau să 
primească o pedeapsă. Pot să fie bătuţi la fund? Să 
nu primească micul dejun? Să facă parte din 
echipa de la bucătărie, alături de Cari? 
Comandante a făcut un semn cu mâna. Gărzile i- 
au împins pe adolescenți în apa mică şi i-au 
împușcat. La început oamenii din gardă au părut 
şovăitori: cine să tragă primul? Nimeni nu voia să 
facă asta. Comandante a răcnit. O împușcătură, 
două, apoi o mulțime de împușşcături. Adolescenţii 
au căzut cu feţele în jos şi au ajuns cu ele în sus, 
apoi din nou cu feţele în jos, iar sângele a colorat 
apa din jurul lor, după care trupurile lor au plutit 
încet în aval. Unul dintre soldați a împins-o pe fată 
cu piciorul când cadavrul ei s-a agăţat de o 
rădăcină. Capetele legăturilor de la mâinile lor 
ieșeau mult în afară din pricina încheieturilor 
subțiri. Unul lângă celălalt, cadavrele s-au 
îndepărtat încet cu feţele în jos, iar sângele de la 
suprafața apei arăta ca o eșarfă în jurul lor. Cari a 
plâns. Cei mai mulţi copii au ţipat şi au plâns. În 
depărtare se auzea încă radioul din tabără, care 
difuza muzică de dans. 

O uimise cât de mici erau încheieturile copiilor 
morți. Cât de departe se aflau capetele şoriceilor 

față de încheieturile lor. Când auzea cuvântul 
„oribil”, în mintea lui Cari asta apărea. 

Şoriceii de plastic existau pretutindeni, iar o 
vreme deveniseră o modă atât pentru gherile, cât şi 
pentru dușmanii lor, trupele paramilitare: un șir de 
coliere de plastic pe o curea, pregătite pentru a 
imobiliza un prizonier. Fiind din material plastic, 
nu rugineau, nu putrezeau şi albul lor era mai 
strălucitor decât oasele scheletelor de pe solul 
junglei. Când Cari dădea peste un cadavru în vreun 
tufiş, nu faţa descompusă era aceea care îi întorcea 
stomacul pe dos, şi nici şorecarii care se 
îndepărtau fluturând din aripi, îngreunați după ce 
se ghiftuiseră, ci legăturile din plastic care le 
strângeau încheieturile mâinilor. Gherilele îi 
antrenau în folosirea lor — cum să lege un prizonier 
folosind doar o mână pentru a strânge faseta, cum 
să procedeze pentru a scăpa dintr-o asemenea 
legătură, cum să taie plasticul folosindu-și 
şireturile. Încheieturile legate cu şoricei de plastic 
apăreau deseori în visele lui Cari. 

Nu în seara asta, nu în această noapte din 
Miami, când stă pe un scaun alături de bebeluşă, în 
casa verişoarei ei. Văzuse de la fereastră cum 
fusese tăiată legătura din jurul încheieturnilor lui 
Benito şi îl văzuse pe bătrân plecând în viaţă. 

Nu s-a mai gândit la alte lucruri. A ascultat 
respirația liniștită a copilului şi a adormit. 

CAPITOLUL ZECE 


Barranquilla, Columbia 

Clinica Ángeles de la Misericordia, unde era 
internat Jesus, este un spital pentru săraci, aflat pe 
o stradă aglomerată, care serveşte şi ca piaţă. La 
miezul zilei, un Range Rover negru a oprit în faţa 
spitalului. Mulțimea de pe stradă şi cărucioarele 
comercianților ambulanți treceau pe lângă mașină, 
iar vânzătorii se certau şi se străduiau să îşi facă 
loc. 

Isidro Gomez, masiv şi rumen la față, a coborât 
de pe scaunul din dreapta. Doar ridicând bărbia, a 
făcut loc lângă trotuar pentru parcarea 
automobilului. Apoi a deschis portiera din spate. 
Şeful lui a coborât. 

Don Ernesto Ibarra, în vârstă de patruzeci şi 
patru de ani, cunoscut tabloidelor sub numele de 
„Don Teflon”, e un bărbat de statură medie care 
poartă o jachetă lungă din pânză, bine călcată. 

Mai mulți pacienți din spital l-au recunoscut 
imediat pe Don Ernesto şi l-au strigat pe nume 
când el şi Gomez au trecut printre ei prin salonul 
sărăcăcios de la parter, cu linoleumul uzat și 
paturile despărțite de paravane. 

Jesus Villarreal se afla în una din cele două 
camere private de la capătul salonului. Gomez a 
intrat fără să bată. Peste o clipă a ieşit frecându-și 
mâinile cu un şerveţel antiseptic. I-a făcut semn 
din cap lui Don Ernesto, care a intrat în cameră. 

Un bătrân stafidit, prins de viu în capcana 
cordoanelor și tuburilor din jur, Jesus Villarreal 
stătea întins în pat. Şi-a scos masca de oxigen de 
pe faţă. 

— Întotdeauna ai fost grijuliu, Don Ernesto, a 
spus Jesus Villarreal. Acum te-ai apucat să îi 
verifici pe murnibunzi? Trimiţi matahala aia ca să 
percheziţioneze oamenii aflați în pat? 

Donul i-a zâmbit. 

— Tu ai tras în mine la Cali. 

— Era vorba de afaceri, şi tu ai ripostat, a spus 
Jesus. 

— Jesus, încă te socotesc un om periculos. la 
asta ca pe un compliment. Putem merge mai 
departe, până ajungem prieteni. 

— Don Ernesto, ești un educator, un savant, 
Don Ernesto. Îi înveţi pe oameni cum să fure. Dar 
la școala Zece Clopote nu se predau cursuri de 
prietenie. 

Don Ernesto l-a examinat pe Jesus, sfrijit pe 
patul de spital. Privindu-l pe bătrân, Don Ernesto 
şi-a înclinat capul, apoi şi la întors ca o cioară care 
ar analiza un fruct aflat pe sol. 

— Jesus, mai ai puțin de trăit. M-ai chemat, şi 
am venit pentru că te respect. Ai fost adjunctul lui 
Pablo, nu l-ai vândut, însă nu ţi-a lăsat nimic. Hai 
să folosim timpul rămas ca să discutăm ca nişte 
bărbaţi adevăraţi. 

Bătrânul a luat câteva guri de oxigen din mască 
pentru suplimentarea aerului din tubul pentru nas. 
Apoi a vorbit în scurte izbucniri. 

— În 1989, am adus aur la Miami pentru Pablo 
sub gheaţa din traulerul meu. Jumătate de tonă de 
aur sub peştele refrigerat — grouper şi cap-de-oaie. 
Treizeci de lingouri din genul căruia i se spune 
Good Delivery, de câte douăsprezece kilograme și 
jumătate fiecare, marcate cu numere. Douăzeci şi 
cinci de kilograme de bare, din cele plate, dar din 
aur aliat cu argint, de la minele de la Inirida. Şi un 
sac mare cu bare de tola, fiecare de câte o sută 
șaptesprezece grame, dar nu ştiu câte au fost. Jesus 
a făcut o pauză ca să aspire aer. Aproape cinci sute 
de kilograme de aur. Îţi pot spune unde se află. Ştii 
cât valorează cinci sute de kilograme e aur? 

— Cam douăzeci şi cinci de milioane de dolari. 

— Mie cât îmi dai? 

— Ce doreşti? 

— Bani şi siguranţă pentru Adriana şi băiat. 

Don Ernesto a confirmat din cap. 

— Claro. Ştii că mă ţin de cuvânt. 

— Nu te supăra, Don Ernesto, dar accept doar 
plata în numerar. 

— La fel de politicos, te întreb: cui ai mai 
vândut informaţiile astea în afară de Hans-Peter 
Schneider. 

— E prea târziu să te joci cu mine de-a prinde- 
mă şi fute-mă, a spus Jesus. Omul a găsit seiful 
care conţine aurul. Nu-l poate deschide și să 
rămână în viață dacă nu îi spun eu cum. S-ar putea 
ca Hans-Peter Schneider să încerce să-l mute într- 
un loc sigur. 

— Îl poate deplasa fără să păţească nimic? 

— Probabil că nu. 

— Are un comutator cu mercur? O să explodeze 
dacă e mișcat? 

Jesus Villarreal s-a mulţumit să strângă din 
buzele. Acestea erau crăpate și l-au durut când le-a 
strâns. 

— Ai putea să-mi spui cum să-l deschid, a zis 
Don Ernesto. 

— Da. O să-ţi spun despre câteva dificultăţi, iar 
când vii cu niște dinero efectivo în mână, discutăm 
cum să le rezolvăm. 

CAPITOLUL UNSPREZECE 


Praful venit pe aripile vântului a colorat zorii 
din Miami în roz. Pe ţărmul celălalt al Golfului 
Biscayne ferestrele au explodat în oranj când 
soarele s-a ridicat din mare. 

Hans-Peter Schneider şi Felix stăteau pe terasa 
casei Escobar, alături de groapa din peluză. Cu 
ajutorul unui târnăcop şi al unei cazmale, Umberto 
o lărgise. Din întunericul de dedesubt se auzeau 
sunete ca de supt. În timp ce oceanul pulsa prin 
spațiul liber de sub digul de protecție şi în peştera 
de sub ei, groapa expira aer urât mirositor. Au 
întors amândoi capetele într-o parte ca să scape de 
acea duhoare. 

Bobby Joe şi Mateo au adus nişte echipamente 
din cabana de lângă piscină. 

Un cârd de pelicani a trecut pe deasupra lor, 
îndreptându-se spre un loc în care să vâneze pești. 

— De unde dracu” aflăm ce 1-a spus Jesus lui 
Don Ernesto? a întrebat Schneider. Nu-mi pasă 
dacă-l scoatem prin față sau prin spate. Ce ştii de 
tipul din Lauderdale? 

— Clyde Hopper, mecanicul, a spus Felix. Are 
echipamentul potrivit. O să ne întâlnim cu el şi 
stabilim. Vrea să ne vedem pe vas. 

— Ăsta-i numărul lui de telefon? a întrebat 
Hans-Peter, bătând cu palma în telefonul albastru 
cu cartelă din portbagajul maşinii lui Felix. 

— Ce înseamnă asta? Nu ştiu, a spus Felix, apoi 
şi-a umezit buzele. 

— E telefonul din portbagajul maşinii tale. 
Spune-mi codul ca să-l deblochez, altfel Bobby 
Joe o să-ţi zboare creierii. 

— Steluţă şase nouă șase nouă. Îl am ca să 
vorbesc cu prietena mea fără să ştie nevastă-mea, 
înţelegi? 

Hans-Peter a strâns din buze cât a tastat, 
verificând codul. Putea explora memoria 

telefonului mai târziu. 

— În regulă, a spus Hans-Peter. În regulă. Poate 
n-o să fie nevoie să scoatem seiful acela nenorocit. 
Poate-l deschidem prin spate. Mergem în groapă să 
aruncăm o privire. 

— Cine intră acolo? 

În spatele lui Felix erau Bobby Joe şi Mateo. 
Umberto era cu ei și ținea în mână un ham. 

Cablul hamului trecea printr-un scripete prins de 
o creangă groasă a copacului aflat lângă groapă și 
era legat la un capăt de un vinci acţionat manual. 

Bobby Joe a ridicat hamul. 

— Pune-l pe tine, i-a spus Schneider lui Felix. 

— Nu aşa ne-a fost înţelegerea, a spus Felix. 
Dacă mi se întâmplă ceva, o să ai necazuri cu 
agenția mea. 

— Ne-am înţeles să faci orice chestie pe care ți- 
o cer, a spus Schneider. Crezi că ești singurul din 
agenţia ta care stă cu mâna întinsă? 

Bobby Joe l-a prins pe Felix în ham și l-a legat 
de cablu. Felix a sărutat o medalie pe care o purta 
la gât. 

Hans-Peter a rămas în fața lui Felix ca să 
savureze puţin spaima acestuia, înainte ca masca 
să îi acopere faţa. Era o mască pentru protecție 
contra gazelor, având două filtre cu mangal pe 
obraji, iar pe cap erau montate o cameră video şi o 
lanternă frontală de miner. De ham erau prinse o 
lanternă mare şi un toc de armă. Apoi i-au fixat 
firele pentru comunicarea audio. 

Lui Felix îi era greu să aspire suficient aer prin 
filtrele măşti. 

Pe cer treceau păsări, iar un stol de ciori gonea 
un șoim. Felix a ridicat ochii şi a gândit: Ador 
cerul. Nu se gândise până atunci la asta. A simţit 
că 1 se înmoaie picioarele. 

— Daţi-mi un pistol. 

Bobby Joe a pus un revolver mare în toc, pe 
care l-a închis cu clapa. 

— Să nu pui mâna pe armă decât după ce ajungi 
în groapă, a spus el. 

L-au coborât în groapă. Aerul de sub nivelul 
solului i-a încălzit picioarele. Atârnat de cablu, s-a 
rotit puţin. 

Ajuns cu capul sub nivelul solului, i-a fost greu 
să vadă. Lumina care pătrundea în groapă era 
reflectată foarte slab de betonul nefinisat al digului 
de protecție. Lumina difuză a cedat loc 
întunericului din peștera lungă. Distanţa de la 
suprafața apei până la tavan varia între un metru şi 
optzeci şi un metru şi douăzeci în locul în care apa 
pătrundea în peşteră. A găsit fundul cu picioarele şi 
a descoperit că apa îi venea până la brâu. Apa urca 
de la coapse până la piept, apoi cobora. Rădăcinile 
contorsionate ale copacului coborau prin tavan. 
Erau prea rigide ca să le împingă deoparte. Lumina 
frontalei era reflectată de luciul apei şi arunca 
umbre mari pe rădăcini. Vedea parţial dedesubtul 
terasei din beton şi petice de pământ atârnând 
deasupra capului. 

Hans-Peter Schneider urmărea pe laptop şi 
asculta la difuzoare vocea metalică şi subțire a lui 
Felix. 

— Fundul e relativ plat, pot merge. Apa îmi 
vine până la piept. Drace, o jumătate de câine. 

— Te descurci bine, Felix. Du-te şi te uită la 
cubul acela blestemat. Fă-o imediat. 

Felix s-a deplasat încet spre partea din spate a 
peşterii. Pilonii care susțineau terasa stăteau în 
jurul lui precum stâlpii unui templu inundat. A 
început să transpire. Lumina frontalei a căzut pe 
platforma plajei și a fost reflectată de metal. 
Lanterna mare a dezvăluit plaja presărată cu oase 
şi un craniu. Cubul era chiar mare. 

— E o ladă, mai mult înaltă decât lată. Eclisă 
romboidală din oţel, ca o podea antialunecare. 
Marginile sunt sudate. 

— Cât de mare? a întrebat Schneider. 

— Cam cât un frigider, dar mai mare, ca unul de 
la un magazin de delicatese. 

— Inele de ridicare? Mânere? 

— Nu văd aşa ceva. 

— Păi, apropie-te ca să vezi. 

Un sfârâit în spatele lui Felix. S-a întors spre 
sunet. A văzut şiruri concentrice de bule mici de 
aer care urcau sub forma unui sicriu. 

A urcat pe uscat. 

— Fără mânere, inele de ridicare, fără uşă sau 
capac. Nu văd aşa ceva, pentru că seiful e înnoroit. 

Un zgomot ca un fâsâit, iar Felix a îndreptat 
fascicolul lanternei spre sursă. În apa întunecată, o 
pereche de ochi roșşiatici care au reflectat lumina. 
A tras cu pistolul spre ochi, iar aceştia au dispărut. 

— les, vreau să ies. A mers grăbit prin apă ca să 
ajungă în dreptul găurii din tavanul peşterii. 
Trageţi-mă afară! Scoateţi-mă! 

Vinciul se rotea, cablul se mişca în faţa lui, apoi 
cablul a ieşit din apă, șiroind. Vinciul a tensionat 
cablul şi Felix a început să se înalțe, când o 
izbitură cumplită l-a mişcat în lateral, iar el a căzut 
în apă, lanterna i-a zburat din mână, iar pistolul s-a 
descărcat spre tavan. 

În grădină, vinciul s-a rotit invers, mânerul lui 
lovindu-l pe Bobby Joe peste mâini și braţe, 
zdrăngănind în timp ce cablul s-a desfășurat, 
coborând cu repeziciune în groapă. 

În peşteră, cablul a alunecat din gaura de sub 
digul de protecție, s-a întins zbârnâind, azvârlind 
stropi de apă. Apoi s-a destins şi a căzut pe 
podeaua peşterii. 

— Ridicaţi-l! a răcnit Schneider. 

Urmărind pe ecran imaginile surprinse de 
camera video de pe capul lui Felix, Schneider a 
văzut fundul mării trecând prin dreptul acesteia, 
lumina frontalei ricoşând ici şi colo. Mateo și 
Umberto au trecut la vinci şi au tras hamul. Acesta 
a ieşit din groapă conţinând partea de jos a lui 

Felix, cu torsul și picioarele drapate cu bucle de 
intestine rozalii. 

În depărtare, în largul golfului, mâna lui Felix a 
rupt luciul apei, tăind-o şi creând un val, după care 
a dispărut în adânc. 

Cei trei au rămas tăcuţi o vreme. 

— Acela era pistolul meu, a spus Bobby Joe. 

Umberto a probat pălăria şi ochelarii de soare ai 
lui Felix. 

— Ce facem cu casa? a întrebat Umberto. 

Hans-Peter a luat ochelarii de pe nasul lui 
Umberto. 

— O persoană din agenția lui Felix admiră 
ochelarii ăştia, a spus el. Poţi păstra pălăria. 

CAPITOLUL DOISPREZECE 


Dimineaţa devreme, Cari rădea morcovi pentru 
salsa picantă pe care Julieta o vindea la piața 
agricultorilor. Cacaduul mare și alb bombănea pe 
stinghia lui, iritat de cântecul cocoşilor din 
vecinătate. 

— Chupa huevos”. 

La fel ca şi Cari, Julieta avea autorizație de 
îngrijitor de persoane bolnave — ceea ce era de 
mare folos pentru mama ei, care era țintuită la pat 
şi nu beneficia de servicii medicale. 

Mobilaseră apartamentul mic al Julietei cu piese 
supradimensionate pe care le primiseră amândouă 
din partea familiilor pacienților bătrâni pe care îi 
îngrijiseră până în ultima clipă. Familiile 
bolnavilor le apreciau foarte mult pe cele două 
tinere femei; erau mereu bine dispuse, îndeajuns 
de puternice pentru a ridica pacientul şi puteau 
privi orice fără nicio expresie pe față. Mobila era 
confortabilă, însă trebuiau să sară uneori peste ea 
în apartamentul strâmt. 

Pe peretele din living era un afiş atrăgător 
pentru un concert la Tel Aviv din 1958, în hol, o 
fotografie a Julietei în bikini, în momentul în care 
era încoronată ca Miss Hawaiian Tropic. 

Din dormitorul aflat în spate, Julieta a strigat-o 
pe Cari, ridicând glasul peste plânsetele copilei. 

— Cari, încălzeşte o sticlă, te rog. 

În aceeaşi clipă a sunat telefonul ei. A trebuit să 
îşi şteargă mâinile ude pentru a-l scoate din poşetă. 
O suna Antonio. 

El se afla în camionetă. 

— Cari, ascultă-mă. N-ai vrea să câştigi patru 
sute de dolari azi? Antonio a depărtat telefonul de 
ureche preţ de o secundă. Poftim? Îţi cer scuze, 
señorita, nu glumesc deloc. Negocio legítimo, 
totalmente. Tu sabes que soy un hombre de mi 
palavra. ™ Am nevoie de ajutorul tău, Cari. Spre 

sfârşitul după-amiezii o să mă uit sub... ştii tu ce. 
Vreau să arunc o privire. Vino să mă ajuţi. 

CAPITOLUL TREISPREZECE 


Având perspectiva unui câştig bun în cursul 
după-amiezii, Cari şi-a făcut de cap; în loc să plece 
cu autobuzul, a luat un UberX spre Miami Beach 
North, plătind 9,21 dolari. 

Casa era în apropiere de canalul Snake Creek, 
într-un cartier cu case mici şi elegante, cumpărate 
cu greu de proprietari. Cele mai multe familii 
reuşeau să aibă în grădinile lor câte un mango şi un 
papaya, poate chiar şi un lămâi Meyer. 

Aceea cra singura casă ce avea nevoie de 
reparații și urma să fie răscumpărată după 
încurcăturile cu o bancă, iar proprietarul ei fusese 
scos cu forța din ea de Oficiul pentru Imigrări şi 
deportat la miez de noapte. Fiecare parte din 
disputa pentru proprietate imputa celeilalte 
cheltuielile de reparații. Avea şi ea un arbore de 
mango în curtea din spate, care se chinuia însă să 
supraviețuiască şi avea mare nevoie de toaletare şi 
de îngrăşăminte. 

Cari descoperise casa cu luni în urmă şi copiase 
informaţiile de pe plăcuţa înfiptă în curtea din faţă. 
La prima ei vizită acolo fusese condusă de un 
angajat oarecare al băncii. Acesta îi îngăduise să 
intre în casă şi așteptase în maşină, bând 
TrueMoo'”: şi bătând darabana cu degetele palide 
în volan. Îşi anunţase deja supervizorul că femeia 
„nu avea nici măcar şansa unui chinez de a obţine 
o ipotecă”. A claxonat ca să o facă să se grăbească. 

De data asta Cari venise singură. 

Adusese cu ea nişte îngrășământ Vigoro pentru 
copaci, pe care îl cumpărase de la Home Depot. 
Poarta dinspre grădina dintr-o latură a casei se 
lăsase pe balamale şi nu era încuiată. A împins-o şi 
poarta s-a deschis. 

S-a aşezat pe o cutie din plastic pentru sticle de 
lapte, aflată în grădina din spate a casei părăsite şi 
s-a uitat la arborele de mango. A pus o mână pe 

trunchiul lui. Adierea vântului i-a atins părul şi a 
şopotit printre frunze. A aşternut îngrăşământul, 
având grijă să nu depună nicio granulă pe trunchi. 
Arborii de mango nu agreează îngrășăminte pe 
trunchi. 

Auzind scârțâitul porții, femeia care locuia 
alături a urmărit-o pe Cari printr-o spărtură a 
gardului. Când a văzut-o îngrijind arborele de 
mango, expresia feţei i s-a destins. Femeia a venit 
în curte şi s-a oferit să-i aducă o scară, în cazul în 
care voia să arunce o privire în podul casei. Cari a 
intrat în casă. 

Soarele strălucea printr-o gaură din acoperiș, 
chiar deasupra unui dormitor. Cel de-al doilea 
dormitor era văruit pe jumătate, un perete fiind 
complet văruit, iar pe un altul erau doar câteva 
urme de vopsea scursă, din dreptul cărora mai 
multe pete duceau şerpuind până la o pensulă 
întărită, abandonată pe podea, unde zugravul 
terminase de băut sticla de alcool tare. Sticla goală 
zăcea alături de pensulă pe covorul pătat. Casa 
avea podele cu gresie de bună calitate. 

Existau unele urme de vandalism — OGALVY 
SĂ MĂ PUPE-N FUND stătea scris pe un perete 
interior, la nivelul ochilor unui copil, împreună cu 
un desen primitiv, înfățişându-l pe acel Ogalvy, cu 
urechi de măgar, însă nu existau fiole de cocaină 
crack sparte pe podea, şi nici ambalaje de 
alimente. Mirosul de mucegai venea din spatele 
scândurilor pătate de ploi. Comoda se legăna pe 
picioare. 

Lui Cari casa 1 s-a părut minunată. 

Veşti proaste când a ajuns în pod. Câteva grinzi 
erau putrede. Un culcuș ţesut din iarbă şi fibre de 
izolație se afla în colțul podului, deasupra 
bucătăriei. Cari a îngenuncheat peste grinzi şi s-a 
uitat la culcuşul abandonat? $Șobolan? Nu, un 
oposum — nu încăpea nicio îndoială. Culcuşul avea 
obișnuita ieşire de urgenţă într-o parte, în plus față 
de intrarea obişnuită. Cândva, Cari făcuse supă de 

oposum atunci când hrana era pe sponci. În junglă 
învățase să facă supă din şobolani drept remediu 
specific împotriva tusei convulsive, dar constatase 
că supa avea același gust dacă folosea oposum, și 
era la fel de ineficientă ca medicament. Cari ştia să 
facă nenumărate lucruri. Nu avea experiență în 
ceea ce privea înlocuirea grinzilor de acoperiş şi 
nici în montarea țiglelor. Dar ştia că putea învăţa și 
asta. Apoi a început o ploaie cu soare, ale cărei 
picături au răpăit şi plesnit pe acoperiş, aproape de 
capul ei, cum stătea în genunchi pe bârne. Apa de 
ploaie a pătruns prin gaura din acoperiş şi, în 
soarele puternic, a devenit o coloană strălucitoare 
prin casă. A pus mâna sub şuvoiul de apă, ca şi 
cum ar fi putut să îl îndepărteze de casă. Șuvoiul s- 
a oprit după vreun minut. Cari a ieşit afară, a ajuns 
pe pământul din care ieşeau aburi, sperând să vadă 
curcubeul. L-a văzut. 

Vecina era scundă și foarte stafidită. Se numea 
Teresa şi era deja bătrână când ajunsese în 
America venind din La Gomera, în insulele Canare 
spaniole. Economisea minutele de convorbire pe 
telefonul mobil comunicând cu sora ei, aflată la 
distanță de două străzi, prin fluierături Silbo 
Gomero'*!. Teresa i-a oferit lui Cari două fructe de 
mango din copacul ei, pe care le-a pus într-o 
sacoşă de culoare oranj-aprins de la magazinul 
Sabor Tropical. 

Fără să îi ceară nimeni, Teresa 1-a explicat că, în 
rândul vecinilor, mango Prieto era preferat de 
familiile de origine cubaneză, precum familia 
Vargas, al cărei fiu urma facultatea de 
stomatologie.  Mangoul Madame Francis era 
preferat de haitieni, precum familia Toussaint, care 
avea casa pe colţ, și a căror fiică tocmai începuse 
să studieze dreptul. Mangoul Neelam era preferat 
de Vidypatis, o famile de indieni care aveau casa 
la capătul străzii, soţii fund agenţi de pariuri 
mutuale“, iar fiul era student medicinist la 
University of Minnesota, a continuat ea. 

Jamaicanii erau foarte căpățânoși şi disprețuiau 
toate aceste varietăți de mango, preferând-o pe cea 
numită Julie. Acea familie se numea Higgins, şi 
fica lor era farmacistă. Chinezii aveau păreri 
împărțite şi foloseau fructele de mango amestecate 
cu lici în cafeneaua lor numită Canton, de pe 
163* Street. Fiul lor, Weldon Wing, fusese socotit 
de bătrânii de pe stradă drept un idiot pentru că 
avea obiceiul să cânte tot timpul şi participa la 
spectacolele pentru amatori drept rapperul „Love- 
Jones”. Însă Weldon, sau Love-Jones, a crescut 
rapid în ochii familiei când a obținut franciza 
pentru pui prăjit de la Popeyes, cuvânt pe care 
vecina l-a pronunţat în stilul celor din Miami: 
„Popayez”. 

Au auzit un fluierat subțire şi limpede venind de 
departe. A continuat câteva secunde, urcând și 
coborând. 

— Scuză-mă, a spus vecina. Auzi, dacă am 
pungi pentru aspirator! 

A vârât două degete în gură şi a scos niște 
fluierături atât de puternice, încât Cari s-a văzut 
silită să se tragă câțiva paşi înapoi. 

— l-am zis-o, a spus femeia minusculă. Mereu 
cere cu împrumut pungile mele de aspirator. Am 
sfătuit-o să se ducă la Walmart, unde se găsesc de 
vânzare. Vrei casa asta? O să mă rog pentru tine. 
Pot să stropesc mangoul prin gaura aceea din gard. 

CAPITOLUL PAISPREZECE 


Cu jumătate de oră înainte de apusul soarelui, 
camioneta firmei de servicii pentru piscine a oprit 
pe o alee aflată la o intersecţie și jumătate de casa 
Escobar. La volan era Cari Mora. 

— Mă ocup de piscina acestor oameni în fiecare 
săptămână, i-a explicat Antonio. Nu se întorc la 
Miami Beach decât la sfârşitul lunii septembrie. 

A coborât şi a tastat codul de la poartă. 

Poarta s-a deschis foarte încet, după părerea lui 
Cari. S-a gândit să îi ceară codul pentru cazul în 
care trebuia să o acţioneze fără el. Dar nu voia să i- 
| ceară. 

El şi-a dat seama de asta doar uitându-se la fața 
el. 

— Din interior se deschide când te apropii de ca 
cu mașina. 

I-a făcut semn să intre. A întors autoturismul în 
curte până a ajuns cu faţa spre poartă. 

— Aşteaptă aici până mă vezi, ori te sun eu. 

— Dar dacă întâmpini vreo problemă? Te-aş 
putea ajuta, a spus ea. Pot înota cu tine. Punem 
pistolul într-o pungă etanşă şi te acopăr de sub 
docul casei alăturate. I-aş putea ţine departe de 
digul de protecție în caz că te văd indivizii ăia. 

— Nu, a spus Antonio. Îţi mulțumesc, Cari, eu 
te-am rugat să vii să mă ajuţi — procedăm aşa cum 
zic eu, bine? 

— Antonio, ar fi mai bine să te acopăr. 

— Vrei să faci aşa cum am zis eu, sau te întorci 
acasă? Gândeşte-te la treaba ta, şi eu mă gândesc 
la treaba mea. Rămâi în maşină. Ascultă, dacă va 
trebui să ies din apă în josul străzii, te sun. I-a 
arătat telefonul aflat într-o pungă de plastic cu 
fermoar. Dacă tipii sunt pe stradă cu mine, să vii 
repede. Opreşti cu bena alături de mine. Eu voi 
sări în spate. După aceea, îi dai bătaie şi plecăm de 

acolo. Nu-ţi face griji. Mă întorc în cel mult 
Jumătate de oră. 

A scos echipamentul de scufundare din bena 
camionete. 

S-a uitat la Cari şi a văzut că se îmbujorase. A 
deschis torpedoul şi a scos un plic. 

— Astea sunt biletele la concertul Juanes de la 
Hard Rock. Dacă nu vrei să mergi cu mogul cel rău 
Antonio, du-te cu verişoara ta. 

I-a făcut cu ochiul şi a dispărut după casă fără să 
privească înapol. 

Antonio şi-a pus butelia de oxigen şi masca la 
adăpostul unui tufiş. A văzut în depărtare, în 
Government Cut, vasele cu oameni în luna de 
miere, care scoteau fum. Prezenţa lui Cari îl 
încinsese şi s-a gândit că probabil motoarele 
vaselor nici măcar nu funcționau, iar fumul ieşea 
din dormitoare. 

Cerul era portocaliu spre vest, iar lumina 
reflectată de apa vălurită cădea pe dosul frunzelor 
copacilor, creând pete strălucitoare de mărimea 
palmei lui. 

Antonio a coborât treptele scării de pe docul 
casei goale şi a intrat în apă. A scuipat în mască și 
a frecat-o de jJur-împrejur. Camera video era prinsă 
la încheietura mâinii. 

A înotat 150 de metri de-a lungul digului de 
protecție, trecând pe sub docuri şi rămânând la 
aproape doi metri sub luciul apei. A ieşit la 
suprafață sub docul casei care se afla alături de 
casa Escobar. Razele soarelui care apunea creau 
reflexe tremurătoare sub doc. Trebuia să fie atent 
să nu se înţepe în cuiele care ieșeau prin scândurile 
docului, în păr 1 s-a prins o pânză de păianjen. S-a 
scufundat o clipă pentru a scăpa de păianjen, dacă 
acesta îi rămăsese prins în păr. Porţiuni de alge în 
care erau prinse pahare din polistiren şi sticle din 
plastic împreună cu un smoc de frunze de palmier 
mare cât un aligator erau purtate de maree. 

Capacul unei cutii frigorifice a plutit pe lângă el, 
adăpostind câțiva peștişori. 
° 

În subsolul casei Escobar se muncea din greu. 

Mateo şi echipa lui îndepărtau tencuiala și 

cimentul de pe peretele subsolului. Treaba era 

anevoioasă. Aveau un ciocan pneumatic, dălți, 


răngi şi un Sawzall'*:. Praful era dens în aerul de 
acolo. 

Hans-Peter Schneider urmărea activitatea de pe 
scară şi îşi ştergea mereu capul chel şi albicios 
folosind o batistă brodată. 

Porniseră de sus, iar în jumătate de zi 
decopertaseră îndeajuns de mult ca să descopere 
întâi un halo, apoi faţa unei siluete sfinte, o femeie 
pictată pe fața dinspre mal a cubului. Femeia îi 
privea printre tencuiala şi cimentul crăpat. Mateo a 
recunoscut-o. Şi-a făcut cruce. 

— Nuestra Señora de la Caridad del Cobre, a 
spus el. 

În grădina dinspre ocean a casei Escobar, Bobby 
Joe nu putea privi spre apus, spre apă, fără să-şi 
ducă mâna streaşină la ochi, ca să-i ferească de 
razele soarelui care apunea. Stoluri de ibişi treceau 
pe cer, îndreptându-se către colonia de păsări de pe 
Bird Key. Bobby Joe a tras de câteva ori cu puşca 
lui cu aer comprimat, sperând să nimerească vreo 
pasăre în aripă, ca să aibă cu ce se juca, dar nu a 
nimerit niciuna. Pe terasa de la etaj, Umberto 
stătea pe un scaun, cu antebraţele rezemate de 
balustradă și având arma de asalt AR-15 alături de 
el. 

Soarele ce apunea făcea casa să radieze o 
lumină portocalie, iar norii începeau să se 
lumineze. 

Bobby Joe a încercat să nimerească un peşte cu 
arbaleta, dar acesta s-a scufundat sub covorul de 
alge. Bobby Joe a blestemat razele orbitoare ale 
soarelui. 

Sub stratul de alge plutitoare, Antonio s-a 
apropiat de digul de protecție din fața casei 
Escobar, stând în porțiunea de semiîntuneric ce se 
deplasa peste fundul accidentat, presărat cu bucăţi 
de beton şi aluviuni. Era la aproape doi metri sub 
apă. Pe lângă el a trecut un banc de labani de 
culoare argintiu-închis pe sub alge, apoi argintiu 
sclipitor când au ajuns sub razele soarelui. Pe 
deasupra lui au trecut doi cormorani, înotând din 
greu în urmărirea peştilor. 

Un iaht mare a pătruns în golf, ajungând la 
aproape cincizeci de metri de mal, deplasându-se 
prea repede prin zona în care se aflau lamantini, 
dând naştere unui siaj puternic. Pe puntea de la 
prova stăteau mai multe şi una pe puntea pupa. 
Fetele de pe puntea prova nu purtau sutien, ci doar 
bikini. 

Umberto a urmărit iahtul de pe terasa de la etaj. 
Cu o mână a reglat binoclul ca să vadă mai bine 
fetele, şi cu cealaltă s-a scărpinat la părțile intime. 

A fluierat către Bobby Joe, care era jos. 

Aflat sub apă, Antonio a auzit huruitul iahtului. 
S-a prins de fundul apei. Forţa siajului a trecut pe 
deasupra lui şi l-a răsturnat. Stratul de alge s-a 
ridicat şi a coborât ca un covor scuturat cu 
bătătorul, iar una dintre labele de înot a rupt luciul 
apei, trecând prin alge. 

Umberto a văzut laba înotătoare şi, vârându-și 
două degete în gură, a fluierat din nou către Bobby 
Joe şi a arătat cu degetul spre apă. Umberto a spus 
ceva în aparatul de emisie-recepție. A înșfăcat 
pușca de asalt şi a alergat spre scară. 

Sperând ca fetele să îl vadă, Bobby Joe urina de 
pe digul de protecție. A sărit jos de pe dig și s-a 
grăbit să îşi tragă şlițul. 

Sub apă, Antonio s-a apropiat de gaura de sub 
digul de protecție. A văzut-o. Aluviunile şi nisipul 
erau ridicate de curent când apa pulsa înainte și 
înapoi prin spărtură, iar iarba de mare din 
apropierea ei se unduia. Spărtura era mare, mai 

mult lată decât înaltă, iar dincolo de ea era 
întuneric. Un spongier oranj crescuse în faţa ei. 
Antonio a făcut două fotografii. 

Apoi a văzut dârele făcute de gloanţe prin apă, 
trecând şuierător pe lângă el. Umberto şi Bobby 
Joe au apărut pe digul de protecție. Au tras câteva 
rafale în stratul de iarbă de mare, iar evantaiele 
trasate de gloanţe au sfârâit prin apă, acţionarea 
armelor scoțând mai mult zgomot decât 
împușcăturile propriu-zise, care erau amortizate. 
Bobby Joe a fugit să îşi ia arbaleta. 

Antonio s-a ales cu o rană la un picior, iar norul 
sângeriu a devenit cenuşiu în apă. Spărtura se afla 
în faţa lui. Dâre făcute de gloanţe prin apă. S-a 
întors pe o parte față de digul de protecţie şi s-a 
străduit să rămână cât mai adânc în apă. 

De pe dig, Bobby Joe a văzut bule de aer 
înălțându-se prin stratul de iarbă de mare. 
Înveselit, a ţintit cu arbaleta și a tras. Firul legat de 
săgeata arbaletei s-a întins, aruncând stropi de apă 
în jur. 

Labele înotătoare ale lui Antonio au încetat să se 
mai mişte. Deasupra lui, stratul de iarbă se unduia 
pe valuri, se unduia ca şi pieptul lui Antonio. 

Aşteptând în camioneta parcată la o intersecție 
şi jumătate distanţă, Cari stătea cu ochii aţintiți la 
ceasul de la mână. 

După ce au trecut patruzeci de minute, l-a sunat 
pe Antonio. Acesta nu a răspuns. A telefonat din 
nou. 

În cabana de lângă piscină, a sunat un telefon 
aflat într-o pungă din plastic însângerată, așezată 
lângă un Sawzall. Telefonul a sunat şi vibraţiile l- 
au făcut să se miște în lateral în interiorul pungii. 

Cu o mână mânjită de sânge, Bobby Joe a scos 
telefonul. L-a pescuit cu două degete și l-a dus la 
ureche ca să vorbească. 

— Alo, a spus el. 

— Antonio? Bună, a spus Cari. 

— Fi, ce mai faci? Antonio e plecat acum de la 
biroul lui, a spus Bobby Joe. Ne-a dat ceva bătaie 
de cap. Vrei să-i laşi un mesaj? 

Râzând, Bobby Joe a închis. Cei din jurul lui au 
râs alături de el. Bobby Joe şi-a şters mâinile de 
sânge folosind un tricou aflat în cabană. 

A izbucnit o ploaie scurtă cu soare, iar picăturile 
mari au brăzdat parbrizul şi au răpăit pe acoperiş. 
Curcubeul care a apărut s-a destrămat aproape 
imediat. 

În camionetă, Cari. 

Ceasul ticăia. Secundarul îşi făcea circuitul fără 
să scoată ticăituri. Acestea erau în mintea ei. 
Micuța camionetă avea geamuri care se coborau cu 
o manetă; le-a coborât. Adierea umedă şi răcoroasă 
a pătruns în cabină. 

A simțit înțepături în ochi, dar nu a plâns. Pe 
zidul casei alături de care îl aştepta pe Antonio 
erau flori de iasomie de culoare oranj, şi a simțit 
mirosul lor, ceva mai puternic după scurta ploaie. 

Mirosul a dispărut şi şi-a văzut logodnicul mort 
în drum, împreună cu cavalerii de onoare, toți 
aflați în maşina care ardea, incendiată de pușcași. 
Vecinii au venit la biserica la care ea aștepta cu 
flori de iasomie în mâini. Veneau să îi spună, iar 
ea a alergat spre ei, spre logodnicul ei. Băiatul cu 
păr roșcat era la volan, purtând o guayabera'“ 
albă din dantelă, mort în mijlocul drumului. 
Geamurile maşinii erau găurite de gloanțe, iar ea, 
folosind un pietroi ridicat de pe drum, a făcut o 
gaură mare în geamul plin de crăpături şi a 
încercat să îl scoată afară. A băgat mâinile prin 
geamul spart şi s-a chinuit să îl scoată afară ca să 
îl îmbrăţțişeze. Câțiva oameni curajoși din mulțime 
au încercat să o smulgă de lângă mașină, dar ea s- 
a ținut strâns de el, au tras-o, şi cioburile i-au 
făcut dâre însângerate pe braţe, după care 
rezervorul a explodat și a propulsat-o în aer. 
Sângele s-a uscat, cafeniu-închis, pe rochia ei de 
mireasă. 

Într-o borsetă, Cari adusese două baleada'* cu 
carne şi brânză, în caz că ei şi lui Antonio li se 
făcea foame. S-a uitat la cele două baleada. Încă 
erau calde, iar aburul degajat de ele umezise 
interiorul pungii etanșe în care erau. A scos punga 
din gentuță și a aruncat-o pe podeaua camionetei. 
A băgat mâna sub scaun şi a scos pistolul Sig 
Sauer de .40 şi l-a băgat în borsetă. Apoi a coborât 
din mașină. A tras aer adânc de câteva ori, ca și 
cum ar fi absorbit putere de la iasomie. S-a simțit 
puţin amețită. 

Cari a parcurs pe jos distanţa de o intersecţie și 
jumătate până la poarta casei Escobar. A luat o 
mână de fluturași şi pliante de reclamă din cutia 
poştală. Va spune că a venit să își primească banii. 

A butonat codul de la poarta pietonală. Între 
gardul viu înalt şi zidul care despărțea proprietățile 
exista un spaţiu liber. Cablul electric mergea de-a 
lungul zidului din piatră, pe care se aflau 
întrerupătoare pentru luminile din curte şi sistemul 
de irigare. S-a strecurat printre gardul viu şi zid. 

Plasele de păianjeni-crab împodobite cu picături 
de ploaie preluau lumina cerului roșiatic şi au 
licărit când a trecut pe sub ele, cât mai aproape de 
zid. 

Pe aleea pentru maşini, Mateo plia cea de-a treia 
banchetă a automobilului Escalade al lui Hans- 
Peter Schneider şi aşeza în acea zonă saci mari din 
plastic. Nu a văzut-o. 

Cari a rămas înapoia gardului viu până când a 
ajuns la grădina dinspre ocean din spatele casei. 

Pragul cabanei de lângă piscină, iluminat, era 
mânjit cu dâre de sânge. Cari a ieşit de la 
adăpostul gardului viu şi a traversat grădina. A 
împins uşa cabanei de lângă piscină. A văzut 
picioare, a văzut labe de înot. Pe masa mare 
pliabilă dinăuntru zăcea un cadavru. Labele de înot 
erau spre ea. Văzuse picioarele lui Antonio de 
multe ori când lucra în piscină, şi se gândise la ele. 

Acelea erau picioarele lui. Acela era torsul lui 
Antonio. Capul lui lipsea. 

A privit spre podea, căutându-i capul, dar nu a 
văzut decât o baltă întunecată de sânge, care se 
îngroşa la margini. 

Şi-a simțit faţa amorțită, însă mâinile i-au rămas 
alerte. A pus o mână pe spinarea lui Antonio. Încă 
nu se răcise. 

Bobby Joe a intrat în cabană. 

Aducea un rulou de folie din plastic, niște 
frânghie și o foarfecă de tăiat crengi pentru a-i 
reteza degetele lui Antonio. S-a încurcat în ușa cu 
plasă contra insectelor şi, preţ de o secundă, nu a 
văzut-o pe Cari. 

Bobby Joe avea pete de sânge pe cămaşă. Când 
a văzut-o pe Cari, a dat drumul ruloului din folie 
de plastic şi i-a zâmbit. Ochii lui gălbui au cuprins- 
o, au reţinut-o întreagă. Dacă o putea împiedica să 
tipe, o putea avea de două ori înainte ca restul 
oamenilor de acolo să o găsească şi Hans-Peter să 
insiste ca ea să fie ucisă. Da, era momentul să o 
năucească măcar pentru o partidă scurtă de sex, 
atâta vreme cât era bună și caldă, iar ceilalți n- 
aveau decât să scuipe în capul sulelor ca să o aibă 
moartă, dacă asta voiau. 

L-a străbătut un tremur plăcut, a ridicat foarfeca 
şi a făcut un pas în faţă, moment în care ea l-a 
împușcat de două ori în piept. Bobby Joe a părut 
surprins până când ea l-a împuşcat în față. 

Când Cari a pășit peste el, picioarele lui încă se 
mişcau. În timp ce îndesa arma în borsetă, a auzit 
strigăte venind dinspre casă, apoi a plonjat elegant 
de pe digul de protecție, iar iarba de mare s-a 
vălătucit ca o blană înspumată sub ea în zbor, 
borseta a izbit-o în corp când a atins apa, şi iarba i 
s-a prins în păr în timp ce se scufunda. 

A văzut o mişcare printre rămășițele plutitoare 
verzui, a înotat în forţă şi a ieşit la suprafaţă abia 
după ce a ajuns sub docul de la casa vecină, unde a 
luat două guri de aer şi s-a scufundat din nou. Prin 

apa tulbure de sub ea, puţin spre stânga, a văzut 
mișcându-se o siluetă lungă şi întunecată. A înotat 
cât de tare a putut, însă borseta o frâna. Tocmai 
ieşea la suprafață pentru a respira, şi a apucat să ia 
o jumătate de gură de aer, moment în care s-a 
simțit prinsă de o gleznă. A fost trasă sub apă, cu 
fața şi părul pline de alge, şi s-a răsucit, dând cu o 
mână peste faţă. I-a fost prinsă și cealaltă gleznă și 
s-a simţit trasă în adânc. 

Trebuia să respire, de aceea s-a zbătut să ajungă 
la suprafaţă. A fost trasă din nou în adânc. Şi-a 
eliberat ochii de firele de iarbă de mare; începuse 
să resimtă lipsa aerului, iar curând avea să aspire 
apă. A zărit o porțiune luminată între straturile de 
iarbă, moment în care a văzut că omul care o ţinea 
de glezne era Umberto, în costum de scufundător, 
cu o mască mare, din care ieşeau bule de aer. Voia 
să o înece. Să stea departe de ea şi să o înece, 
trăgând-o în apă de fiecare dată când ea încerca să 
iasă la suprafaţă ca să respire. A vârât mâna în 
borsetă. Umberto a apucat-o din nou de glezne, iar 
ea a mişcat brusc picioarele înapoi, folosindu-se de 
strânsoarea lui asupra picioarelor ei ca de un punct 
de sprijin, iar el s-a dovedit lent când s-a răsucit. 

Cari a apăsat borseta în burta lui şi l-a împuşcat 
de două ori prin ea, iar gazele au explodat în el ca 
un baton de dinamită. Şi-a destins picioarele şi a 
folosit corpul lui drept reazem pentru a se ridica la 
suprafață. Simţind că îi ardeau plămânii, a ieșit 
peste luciul apei, aspirând picături de apă şi aer, 
tuşind şi gâfâind. S-a prins de o scară a unui doc, 
zgâriindu-şi palmele de cochiliile scoicilor, şi a 
continuat să gâfâie. 

Mai avea de înotat o sută de metri până la locul 
în care era parcată camioneta lui Antonio. 

Tremurând, s-a aşezat pe scaunul şoferului şi a 
prins între degete bucata de cârpă de pe locul 
pasagerului. A simţit-o la atingere ca pe o 
guayabera din dantelă, pe care sângele se uscase, 
devenind cafeniu. 

A inspirat aerul încărcat de mireasma iasomie. 
Nu a plâns. 


T1 


CAPITOLUL CINCISPREZECE 


Cari Mora avea două baleada cu carne şi brânză 
într-o pungă din plastic, o sticluţă cu apă şi pistolul 
Sig Sauer P229 al lui Antonio, cu şapte gloanțe 
rămase în el, plus un încărcător suplimentar plin. 
Avea o sută zece dolari în portofel şi instrumentele 
pe care le folosea pentru a-şi aranja unghiile când 
călătorea cu autobuzul. Mai avea la ea o umbrelă 
de soare, pe al cărei mâner scurt fixase trei inele 
mari de plumb luate de la nişte rezervoare de clor. 
Antonio ataşase inelele masive la umbrela ei de 
soare deoarece Cari trebuia să aştepte multă vreme 
noaptea în stația de autobuz. 

Când a ajuns în parcarea unui mall în aer liber, 
Cari a şters cu grijă interiorul camionetei. S-a zărit 
în oglinzile retrovizoare în timp ce făcea asta. Nu a 
putut citi nimic pe faţa ei. A îmbrăcat hanoracul lui 
Antonio ŞI şi-a tras gluga peste cap în caz că erau 
camere de supraveghere. Gluga mirosea a Antonio 
— deodorant marca Mountain Air şi o idee de clor. 
Într-un buzunar al hanoracului erau câteva 
prezervative. A luat medalia religioasă care atârna 
de oglinda retrovizoare din interior şi a lăsat-o să 
cadă în buzunar, alături de prezervative. A 
abandonat camioneta şi a luat un autobuz. 

În staţia în care trebuia să schimbe autobuzul 
creştea un genip'*. Se vedea limpede că 
proprietarul pomului fructifer nu ştia ce era şi nu 
ştia că fructele de pe jos erau comestibile, lucru 
obişnuit în Miami. Acestea zăceau pe iarbă în 
partea din spate a staţiei de autobuz, dar şi pe 
trotuar. Cari a văzut și fructe de mango risipite pe 
pământ, însă erau înapoia unui gard, prea departe 
ca să ajungă la ele. A strâns două mâini de genip și 
le-a pus în poşetă. A decojit un fruct pentru a 
extrage pulpa catifelată de pe sâmbure. Avea 
gustul dulce-acrişor şi textura fructelor de lici. 

La un moment dat, telefonul ei mobil a sunat. 
Era un apel de pe telefonul lui Antonio. Îi văzuse 
trupul fără cap şi totuşi a simţit un imbold puternic 
să răspundă. Telefonul a continuat să vibreze în 
buzunar. Doar telefonul lui mai rămăsese în viaţă. 
Încă nu era rigid şi imobil ca mușchii spatelui său 
când îl atinsese în cabana de lângă piscină. 

S-a asigurat că serviciul de localizare a 
telefonului ei nu era în funcțiune. A mai mâncat 
şase fructe de genip ca să își păstreze vigoarea. În 
cursul lungii călătorii spre apartamentul verișoarei 
ei, a avut timp să gândească. 

Dacă poliția nu se ducea la casa Escobar, Hans- 
Peter Schneider avea să-şi dea seama că ea nu 
putea anunţa autoritățile. Va crede că făcea și ea 
parte din echipa Zece Clopote. A mai socotit că 
Schneider nu se va osteni să o vâneze decât după 
ce îşi va încheia treaba în casa Escobar. Apoi, când 
îi va conveni lui, o va ucide sau o va vinde într-un 
loc din care nu avea să se mai întoarcă. 

Spre sfârşitul serii s-a strecurat pe uşa din spate 
a clădirii de apartamente din apropiere de Claude 
Pepper Way. Mătuşa ei, verişoara Julieta şi fetiţa 
dormeau. 

Şi-a frecat mâinile cu suc de limetă, apoi s-a 
clătit. S-a aşezat în camera unde se afla copila și i- 
a ascultat răsuflarea. Când a început să se agite în 
somn, Cari a ridicat-o din pat şi a tinut-o în brațe. 
Obosită, verişoara a auzit scâncetele fetiţei şi s-a 
trezit. 

— E la mine în brațe, nu-ți face griji, a spus 
Cari. 

A încălzit o sticlă pentru copilă. 

Când sugara s-a udat, Cari a curățat-o, a dat-o 
cu pudră de talc şi a legănat-o până a adormit din 
nou. 

La o oră târzie din noapte, când fetiţa a devenit 
neliniștită, i-a oferit propriul sân. Chiar dacă nu 
primea lapte, bebeluşa și-a frecat capul de trupul 
lui Cari şi s-a liniştit. Cari nu mai făcuse aşa ceva 

până atunci. Asta parcă ştergea imaginile 
fulgurante din capul ei cu expresia de pe moaca lui 
Bobby Joe când îl împuşcase în plină figură. 
Bobby Joe, zăcând cu faţa în jos şi cu partea din 
spate a capului aproape explodată, plus cureluşa 
din partea din spate a șepcii ieşind în evidenţă, și 
cu picioarele încă mișcându-se. 

Legănând copila, s-a uitat la pata de pe tavan 
care avea forma aproximativă a Columbiei. Poetul 
se înşelase, a gândit ea. Nu, un copil mic nu e doar 
„O altă casă a morţii”. No es solamente otra casita 
para la muerte. 

A închis ochii. Ar fi trebuit să insiste să intre în 
apă împreună cu Antonio. A regretat că nu îl bătuse 
la cap până să cedeze. A regretat că nu înfrânsese 
acea mândrie prostească şi bărbătească, şi nu îi 
spusese cu hotărâre că va intra în apă cu el. Îl 
lăsase să ajungă într-o situație tactică pe care ea o 
înțelegea mai bine decât el. Făcuse parte din 
trupele de pușcași marini. Trebuia să ştie ce avea 
de făcut. 

. 

Cari, copil-soldat în vârstă de doisprezece ani, a 
primit note proaste pentru lipsă de atenţie la orele 
de îndoctrinare — pentru ea, acele ore nu aveau mai 
mult sens decât şcoala de duminică — însă a 
priceput imediat cursurile de tactici de luptă. Şi 
astfel, şefii FARC au socotit-o utilă. 

Și-a dat seama că răniții erau importanţi, de 
aceea a învăţat rapid chestiuni legate de medicina 
de urgenţă. Când atingea faţa unui soldat rănit, îl 
liniştea în timp ce strângea un garou cu cealaltă 
mână. 

Se pricepea la întreținerea armelor şi 
echipamentelor. Sarcina ei principală, deseori o 
pedeapsă pentru atitudinea ei, era să gătească în 
aer liber — ceaune cu capacitatea de şaptezeci şi 
cinci de kilograme cu estofado de carne'”, atunci 
când aveau carne, pregătită în aer liber într-un loc 
săpat în pământ şi sub şoproane din tablă 

camuflate, unde un irlandez îi învăţa pe copii cum 
să facă proiectile de mortieră din canistre de 
benzină Kosan, cum să aşeze o capcană cu fir 
peste o grenadă sau cum să rezolve problema unei 
bombe defecte dintr-un aruncător. 

Gherilele se finanţau prin răpiri şi şantaje. Una 
dintre sarcinile lui Cari era să îi poarte de grijă 
unui profesor în vârstă, răpit de FARC. Era 
specialist în ştiinţele naturii şi profesor, şi fusese 
cândva politician, un bărbat cu o stare fragilă de 
sănătate, provenind dintr-o familie avută din 
Bogota. I-a purtat de grijă vreme de trei ani. Şefii 
FARC s-au arătat destul de amabili cu bătrânul 
câtă vreme primeau bani de la familia lui. Îi 
dădeau cărți furate din conacele celor pe care îi 
considerau opresori, iar Cari citea din ele când 
ochii lui erau prea obosiţi și-și punea ochelarii într- 
un buzunar al cămășii. Cărțile pe care i le dădeau 
erau non-politice, aşa socoteau cei care îl 
capturaseră. Erau cărți de poezie, de horticultură și 
despre natură. Un ofițer FARC l-a silit pe profesor 
să le explice teoriile lui Darwin celor mai fragezi 
ucenici, ca argument în favoarea comunismului. 

Tabăra FARC era o combinaţie ciudată de vechi 
şi nou. Cari făcea supă din şobolani de orez pentru 
a combate tusea convulsivă şi, în acelaşi timp, 
comandantul avea un laptop. 

Una dintre sarcinile ei era să încarce bateria 
laptopului, ducând în braţe unitatea de baterii grea 
sau transportând-o cu un cărucior pentru copii 
până la cea mai apropiată sursă de energie 
electrică. Dacă acea sursă era aproape, şi suficient 
de sigură, ofițerii îi îngăduiau bătrânului naturalist 
să meargă împreună cu ea în acea misiune. 

Era o zi caldă de primăvară, iar Cari, în vârstă 
de doisprezece ani, mergea alături de profesorul 
răpit pe un drum neasfaltat. Pe marginea lui erau 
plante înflorite, iar albinele erau ocupate să le 
culeagă polenul. Mergeau spre postul sanitar ca să 
ridice insulina necesară prizonierului, furnizată de 

familia lui contra unei sume mari care se plătea 
către FARC. S-au văzut siliți să treacă printr-un sat 
ars, locul unui masacru petrecut recent. Fusese un 
sat care se situase de partea trupelor paramilitare. 
Nu se uitau spre cocioabe, pentru că se temeau de 
ceea ce ar fi putut vedea. Un uliu şorecar a fluturat 
din aripi şi a scrâșnit, făcând mult zgomot când s-a 
înălţat de pe un acoperiș din tablă. În faţa uneia 
dintre case ocupanții încercaseră să-și scoată 
bunurile în curte. În tufişuri era încurcată o plasă 
contra ţânţarilor. Bătrânul naturalist s-a uitat o 
clipă la plasă, apoi la florile de pe drum, după care 
a luat-o şi a împăturit-o. 

— Eu zic că putem lua plasa asta, ce părere ai? 
i-a spus el lui Cari. 

A cărat-o ea când el a ostenit. 

În acea după-amiază, după ce Cari i-a 
administrat injecția, bătrânul a trebuit să le 
vorbească despre Darwin tinerilor recruți. 
Prelegerea a cuprins principiile evoluției care 
puteau fi forțate pentru a confirma comunismul 
drept parte a ordinii naturale. În clasă se afla un 
supraveghetor, pentru a se asigura că adevăratele 
păreri ale profesorului nu ieșeau la iveală. 

Apoi fuseseră liberi, până ce Cari a trebuit să 
gătească masa de seara pentru soldați, un capibara 
pentru Postul Mare. Conducătorii FARC erau siliți 
să îngăduie puțină religie, iar capibara nu era 
considerat carne în perioada postului de Paște, 
deoarece Vaticanul decretase animalul rozător ca 
fiind peşte. 

— Vreau să-ți arăt ceva, i-a spus profesorul. Să 
tăiem plasa asta contra ţânţarilor în două. Avem 
pălării cu boruri, adu-le te rog şi vino cu mine. 

Bătrânul a mers fără să se grăbească prin 
pădurea din spatele colibei lui. 

Pe panta unui deal, în apropierea unui pârâu era 
un stup de albine. Umplea scorbura unui copac. 
Cari şi profesorul au pus plasele peste pălării şi şi- 

au încheiat nasturii de la mâneci. Şi-au strâns apoi 
manşetele pantalonilor cu cârpe. 

— Dacă albinele sunt prea agitate, putem veni 
altă dată şi le afumăm, a explicat profesorul. 

Înainte ca răpirea să îi întrerupă viaţa, crescuse 
albine din pasiune. 

Albinele erau ocupate. Cari şi profesorul s-au 
oprit îndeajuns de aproape de stup, dar nu prea 
aproape. 

— Îndatoririle lor se schimbă odată cu vârsta, i- 
a zis profesorul. Lucrătoarele sunt toate femele. 
Încep prin a face curăţenie în celula în care au 
eclozat. Apoi curăţă şi întrețin stupul, după care 
primesc nectar de la albinele care zboară la flori, şi 
după aceea ies să culeagă polen până la epuizare. 
Unele dintre aceste albine culegătoare sunt abia la 
început. E o sarcină nouă şi ciudată pentru ele — 
uite, unele nu fac decât să dea roată urdinișului, 
memorând locul lui, ca să îl regăsească. Vezi 
pragul acela mic de la intrare, unde albinele cu saci 
plini de polen sosesc la stup după ce au cules. 
Acelea sunt lucrătoarele culegătoare care se întorc 
de pe câmp. Vezi comitetul de primire care le 
mângâie? Dacă o nouă culegătoare se întoarce fie 
şi cu puțin polen sau cu o fărâmă de nectar, 
celelalte o întâmpină cu mult entuziasm. De ce? 

— Ca să vrea să facă asta din nou, a spus Cari. 

— Da, a spus el. De aceea, albina va lucra până 
moare aducând provizii la stup. Este ademenită. S- 
a uitat îndelung la Cari cu ochi limpezi. E folosită. 
Va zbura și va tot zbura ca să culeagă până când se 
prăbuşeşte şi moare sub vreo floare, cu aripile 
uzate până ce ajung ca nişte cioturi. Stupul nu va 
băga de seamă dispariţia ei. În stup, nimeni nu 
jeleşte. Când mor suficient de multe culegătoare, 
fac altele. Nu există ceva ce poate fi numit viaţă 
personală. Stupul e o maşinărie. S-a uitat atent la 
ea, întrebându-se probabil dacă ea îl va raporta 
comandanților. Aşa e şi tabăra asta, Cari, acest 
sistem. E o mașinărie. Cari, tu ai o minte bună și 

inventivă. Nu-i lăsa să te ademenească. Nu-ţi 
reduce viaţa personală doar la minutele în care te 
poți furișa în pădure cu cineva. Foloseşte-ţi aripile 
pentru tine. 

Cari şi-a dat seama că acele vorbe reprezentau 
un gen de subversiune interzis cu desăvârşire. 
Datoria ei era să îl raporteze către comandante. Va 
fi recompensată — poate că, în loc să facă baie 
laolaltă cu bărbaţii, comandante o va lăsa să se 
îmbăieze devreme, singură când îi venea ciclul, 
aşa cum  procedau prietenele lui. Va fi 
recompensată. Va fi ademenită. S-a gândit la 
primirea prietenească în grupul de gherilă, 
afecțiunea ce i s-a arătat, camaraderia. Sentimentul 
apartenenţei la o familie pe care şi-o dorea atât de 
mult. 

Era o familie care îi îngăduia să bea la petreceri. 
Era o familie care tolera sexul, dacă comandante 
era de acord. Mai era o familie care îi cerea să-i 
ucidă pe cei care nu erau disciplinați sau care 
dezertau. Se vota care dintre fugari să fie uciși. 
Toată lumea vota da. Când era mică, ridicase şi 
Cari mâna alături de ceilalţi, votase da ca şi restul 
prima oară, dar nu a mai făcut-o după aceea. Nu 
ştia prea bine ce se întâmpla. Şi apoi i-a văzut 
împuşcaţi, zăcând în apă în locul în care stătuseră 
în picioare. 

Cuvântul „ademenire” i-a rămas întipărit în 
minte. În spaniolă, engañar. Când a devenit 
bilingvă, ambele cuvinte i-au rămas în minte. 

Mai târziu în acea zi, după albine, comandante a 
trimis după Cari, pe când ea gătea capibara. Biroul 
lui era o căsuţă rechiziţionată de FARC. În birou 
lucrau trei femei. Nu era clar ce fel de activitate 
aveau. Toate şedeau pe perne făcute chiar de ele. 

Cari a luat poziția de drepți în faţa biroului. Nu 
era înarmată, astfel că și-a scos pălăria. 

— Ce mai face profesorul? a întrebat 
comandante. 

Avea în jur de treizeci şi cinci de ani şi era un 
administrator ferm, dar ezitant în luptă. Un 
teoretician marxist. Purta aceiași ochelari cu ramă 
metalică și lentile circulare pe care îi avusese şi în 
studenție. 

— E mai bine, comandante, a spus Cari. A mai 
luat câteva kilograme în greutate. Mănâncă banane 
verzi, nu coapte, iar asta l-a ajutat în problema 
zahărului din sânge. Am verificat benzile de 
testare. Şi respiră mai uşor în somn. 

— Bravo, trebuie să-l menţinem sănătos. Mai 
așteptăm două săptămâni ca să primim următoarea 
tranșă din răscumpărare. Dacă nu vor plăti, plicul 
următor va conţine urechile lui. Şi, Cari, tu o să i le 
tal. 

Comandante a învârtit o agrafă pe vârful unui 
creion. 

— Aşa, Cari, Jorge mi-a raportat că te-a văzut 
cu profesorul în pădure. Bătrânul purta o mască de 
camuflaj. Și tu aveai una pe cap. Jorge s-a temut că 
profesorul te-a convins de ceva. S-a gândit să te 
aducă în faţa mea sub ameninţarea armei. Cari, ce 
făceaţi acolo? 

— Comandante, profesorul apreciază curtoazia 
pe care o dovedești faţă de el şi apreciază că își 
primeşte medicamentele. EI... 

— ŞI îşi exprimă recunoştinţa purtând o mască 
în pădure? 

— Mi-a arătat cum se poate recolta miere. A 
crescut albine în viața lui de dinainte. Acelea erau 
pălării de protecţie. E o tehnică de supravieţuire pe 
care ar trebui să îi îngădui să o predea, în afară de 
Darwin. A spus că ar fi bine pentru soldați să 
primească o astfel de hrană. Mierea rezistă mult 
timp fără să se strice, şi nu e nevoie să fie ținută la 
frigider. Mi-a mai spus că în caz de urgenţă se 
poate pune pe o rană, fiindcă este aproape sterilă. 
Deja avem plase contra ţânţarilor. Am putea afuma 
albinele cu şomoioage care să nu scoată mult fum. 

Şi astfel patrulele aeriene nu vor putea vedea 
fumul. 

Comandante a continuat să învârtă agrafa. 
Secretarele lui s-au uitat dezaprobator la Cari. 

— Interesant, Cari. Trebuia să-mi ceri 
permisiunea înainte de a folosi altceva decât 
îmbrăcămintea aprobată. 

— Am înţeles, comandante. 

— Te-am mai pedepsit pentru lipsă de 
seriozitate. Acum o să te recompensez. Ce ţi-ai 
dori? Ai vrea să te duci astăzi la bâlci? 

— Aş vrea să fac baie singură când îmi vine 
ciclul, departe de bărbați. 

— Noi nu procedăm așa. Ăsta e sexism. În luptă 
suntem toți egali. 

— Mă gândeam că aş putea face baie devreme, 
la fel ca aceste luptătoare din biroul tău, a spus 
Cari. 

Câţiva ani mai târziu, în drumul lung spre nord, 
va vedea ce înseamnă ademenirea în stațiile de 
autobuz, când lupii treceau pe acolo cu maşinile şi 
mimau afecțiunea în schimbul unei partide de sex 
cu copila, care putea fi învățată cum să procedeze 
dacă nu ştia. Deseori, lupul avea în maşină hrană 
şi dulciuri, chiar și câte un ursuleț de pluș. Lupii 
nu trebuiau să dea copilei ursuleţul, ci doar o 
lăsau să îl ţină până când i-l înșfăcau şi o 
îimpingeau din maşină în stația de autobuz. 
Câteodată, copiii puteau păstra nişte șlapi noi cu 
paiete sau flori pe ei. 

În cele din urmă, rudele naturalistului au plătit 
restul de răscumpărare, iar el a fost eliberat. 
Răpitorii FARC i-au permis să se bărbierească și 
să îmbrace cămașa cu mânecă lungă, acum subțire 
ca aţa, pe care o purtase când fusese răpit, şi i-au 
înapoiat bretelele. Cari l-a privit direct pe bătrân și 
l-a întrebat dacă o putea lua cu ea, iar el i-a 
întrebat pe răpitori. Aceştia au refuzat. El a vrut să 
ştie dacă putea trimite bani pentru eliberarea ei. Ei 

au spus că ar fi fost posibil. Banii nu au sosit. Ori 
poate sosiseră. Cari nu a fost eliberată. 

A dezertat când avea cincisprezece ani. A făcut- 
o împreună cu un băiat mai mare decât ea cu un 
an. Avea părul roșcat şi unul dintre dinţii din faţă 
ciobit. Dormeau împreună în pădure ori de câte ori 
puteau, și el se purta frumos cu ea. După prima 
oară, când s-au trezit îmbrățișați pe solul pădurii ca 
pe un pat parfumat, el s-a uitat la ea de parcă ar fi 
fost o sfântă. 

În ultima ei zi ca soldat, la scurtă vreme după 
crăpatul zorilor, unității lui Cari i s-a ordonat să 
atace un sat care sprijinea dușmanul paramilitar de 
extremă dreaptă. Asta se întâmpla în perioada în 
care părțile beligerante masacrau cu rândul sate 
întregi, deși unii prezentatori de ştiri numeau asta 
„decimare”, pentru că nu înțelegeau sensul 
cuvântului. 

Deseori, satele erau ocupate cu forța de una sau 
alta dintre părți. Apoi cealaltă parte distrugea satul 
şi îi ucidea pe locuitori pentru că îi găzduiseră pe 
dușmani. Acel raid al FARC avea scopul de a 
răzbuna un masacru comis de trupele paramilitare 
de extremă dreapta cu trei săptămâni înainte într- 
un sat care simpatiza cu gherilele. Trupele 
paramilitare  uciseseră toți oamenii din sat: 
luptători din gherile, locuitori, copii şi animale. 

Tot astfel fusese masacrată şi familia lui Cari în 
cel de-al doilea an al ei ca soldat. Nu a aflat asta 
decât şase luni mai târziu, iar după aceea nu a mai 
putut vorbi cu voce tare vreme de două săptămâni. 

Misiunea FARC era să aplice același tratament 
dușmanului, să ucidă soldați din trupele 
paramilitare şi pe toți locuitorii, fără excepție, iar 
apoi să incendieze locuinţele, pentru că îi 
găzduiseră pe duşmani. Au fost întâmpinați cu 
focuri pe când se apropiau de sat prin pădure. Cari 
a rămas în urmă, oprindu-se să lege un poncho pe 
rana primită în piept de un soldat, apăsând pentru a 
menține plămânul umflat până la sosirea 

medicului. S-a tras în ea de două ori dinspre 
pădure şi s-a lipit de sol alături de rănit şi a 
răspuns cu foc, trăgând peste corpul lui. Apoi a 
ieşit de pe cărarea de pământ roșiatic, deplasându- 
se printre copaci, paralel cu drumul. 

Până a ajuns ea în sat, soldații trecuseră deja pe 
acolo. Folosind explozivi dărâmaseră câteva ziduri 
ale şcolii, iar vântul bătea printre corzile unui pian, 
şoptind, oftând şi lamentându-se printre corzi în 
rafale care purtau partituri muzicale până de 
cealaltă parte a drumului. 

Multe case ardeau, iar pe străzi zăceau oameni 
morți. Nu a tras nimeni în ea. Era hotărâtă să nu 
vadă civili pe care să fie silită să îi împuște. A 
surprins o mişcare sub o casă aflată la stradă. A 
îndreptat arma spre acel loc. Nu era un soldat, ci 
un copil care se ascundea, stând întins înapoia unui 
bloc de ciment care sprijinea o grindă a podelei. 
Nu şi-a dat seama dacă era fată sau băiat, pentru că 
nu a văzut decât o faţă murdară şi un smoc de păr. 

S-a purtat ca şi cum nu ar fi văzut copilul. Nu a 
vrut să atragă atenția asupra lui. S-a oprit şi s-a 
aplecat să îşi lege şireturile ghetelor. 

— Fugi în pădure! a spus ea fără să îşi întoarcă 
faţa spre casă. 

Comandante venea pe drum din spatele ei, 
sosind ultimul la luptă, aşa cum îi stătea în obicei. 
Nu voia să rămână singură cu el. Încerca mereu să 
îi vâre un deget în fund, venind din spate și 
încercând să îşi strecoare mâna pe sub chiloţii ei. 
Spre cinstea lui, nu îi dădea ordin să îl lase să facă 
asta; era pur şi simplu un gest de socializare. 

Ea îl rugase să înceteze. Se rugase Domnului în 
nenumărate ori să îl facă să înceteze. Acela era un 
punct obişnuit în rugăciunile ei de seară. Dar el nu 
se oprea. 

A pornit mai repede ca să rămână cât mai 
departe de comandante, dar a auzit un foc de armă. 
Comandantul îngenunchease şi trăgea în casa în 
care se ascunsese copilul. Ea a fugit spre el 

răcnind: „Es niño! Es niño!” Vederea periferică i s- 
a împăienjenit, dar vedea foarte clar în centru. 
Alerga printr-un tunel de frunziş verde şi neclar, 
iar limpede, în mijloc, era comandante. 

Acesta a aruncat o grenadă cu fosfor în casă, iar 
flăcările au izbucnit imediat. Ajuns în grădină, el s- 
a lăsat pe vine și a aţintit pistolul spre casă. 
Simţindu-şi fața amorțită, Cari a alergat spre el. 
Comandante a tras încă o dată. Arătătorul lui lung 
a regăsit trăgaciul, s-a lăsat şi mai jos pentru a 
tinti, iar Cari s-a oprit în drum, a ridicat pușca şi l- 
a împuşcat pe comandante în ceafă. 

A rămas bizar de calm. De sub casă ieşea fum, şi 
l-a văzut pe copil ieşind prin spatele ei şi fugind în 
pădure. Ajuns la lzieră, s-a întors şi a privit înapoi. 
Copilul era de-a dreptul mizer. A văzut câteva feţe 
printre copaci. Cineva i-a făcut semn copilului cu 
mâna. 

Comandante era prea greu ca să îl ducă târâş 
până în casa incendiată. În orice clipă putea apărea 
vreun soldat care să îl vadă zăcând acolo, împușcat 
pe la spate. Pedeapsa cu moartea. A alergat spre 
comandante. Una dintre lentilele rotunde din sticlă 
era spartă, iar cealaltă reflecta cerul. Privindu-i 
echipamentul, ai fi crezut că era cel mai bătăios 
soldat din lume. De partea din spate a desăgii cu 
muniție era prinsă o grenadă cu fragmentare. A 
scos-o de acolo. A luat o mână a lui Comandante şi 
i-a pus-o sub cap. I-a vârât şi grenada sub cap. A 
tras cuiul de siguranţă al grenadei şi a dat drumul 
mânerului, după care a fugit, a fugit, a fugit, s-a 
lipit de sol într-un șanț de lângă drum, a ținut gura 
deschisă până după explozie aşa cum fusese 
învățată, s-a ridicat şi a rupt-o din nou la fugă. 
Moartea comandantului a eliminat una dintre 
rugămințile din rugăciunile ei de seară. 

Au fugit, ea și iubitul ei cu păr roșcat. 

Au trăit un an în satul Fuente de Benedicion, el 
lucrând la un joagăr, iar ea spălând vase și cratiţe 

şi gătind la o pensiune. Au plănuit să se 
căsătorească. Ea avea şaisprezece ani. 

În acea perioadă, nimeni nu dezerta din FARC 
fără să fie ucis. La sfârşitul anului, sicarios i-au 
descoperit şi l-au ucis pe băiat în plină stradă, dar 
i-au ucis şi pe cavalerii lui de onoare în timp ce 
veneau cu o mașină împrumutată spre biserica 
unde Cari aștepta, ținând în mâini un buchet cu 
flori de iasomie. 

Când sicarios au venit să o ucidă și pe Cari, 
biserica era pustie. Braţele sfâşiate i-au fost 
bandajate în infirmeria satului, de unde a plecat pe 
uşa din spate. 

Au aşteptat-o la casa funerară. Ea nu s-a dus 
acolo. S-au dus la sicriu şi l-au mai împușcat pe 
logodnicul mort al lui Cari de câteva ori, apoi, 
înainte de a pleca, au fotografiat rănile, pentru că 
neglijaseră să îl desfigureze suficient când îl 
uciseseră. 

O săptămână mai târziu, Cari stătea în faţa uşii 
unei case mari din Bogota. I-a deschis o servitoare 
care a trimis-o spre uşa de serviciu. A aşteptat un 
sfert de oră, după care bătrânul naturalist purtând 
bretele a venit la ușă. I-a trebuit un moment ca să o 
recunoască, stând pe trepte, bandajată şi murdară, 
având sânge în pantofii de mireasă. 

— Mă ajuţi? a întrebat ea. 

— Da, sigur, a spus el pe dată, după care a stins 
lumina de deasupra ușii. Intră. 

În tot timpul cât l-a îngrijit ca ostatic el nu o 
îmbrățişase niciodată. Acum a făcut-o. Bandajele 
ei au lăsat pete de sânge pe spatele cămășii lui 
când ea i-a răspuns la îmbrățișare. 

Menajera bătrânului s-a ocupat de ea, și curând 
era curată şi ghiftuită de mâncare, dormind într-un 
pat curat. Storurile de la ferestrele casei stăteau 
trase; existau pedepse pentru cei care ajutau 
dezertorii din FARC. Asta însemna moartea. Cari 
nu putea rămâne în Columbia. 

lar profesorul a ajutat-o. S-a odihnit o 
săptămână — atât i-a trebuit lui să îi cumpere 
documente false, iar apoi a trimis-o spre nord cu 
autobuzul, zile şi zile de călătorie prin Costa Rica, 
Nicaragua, Honduras, Guatemala, timp în care ea 
îşi lega bandajele de pe braţe slujindu-se de 
cealaltă mână și de dinți. 

Profesorul i-a dat suficient de mulți bani pentru 
biletele de autobuz din Mexic — astfel că nu a 
trebuit să urce în La Bestia, trenul mexican care 
merge spre nord, pentru care bande specializate 
vând locuri pe acoperişul vagoanelor de marfă, de 
unde mulți cad, între şine uscându-se brațe şi 
picioare smulse. l-a dat o scrisoare pentru o 
familie din Miami. Din motive de boală, familia 
respectivă a trimis-o la alta, unde i s-a spus că va 
trebui să muncească trei ani fără plată. Cei de la 
Radio Mambi i-au spus că asta era o minciună, iar 
de acolo a fost silită să se descurce. 

Încă din acea perioadă, Cari avea întotdeauna la 
ea ceva de mâncat. De obicei nu consuma 
mâncarea decât la ora cinei, dacă o făcea şi atunci. 
Întotdeauna avea apă la ea și un briceag legal, cu 
lamă scurtă, pe care îl putea deschide cu o singură 
mână. La gât, pe un lanţ cu mărgele, purta o cruce 
întoarsă a Sfântului Petru, care fusese crucificat cu 
capul în jos. În acea cruce se afla un mic pumnal. 

° 

În apartamentul verişoarei ei, Cari a dormit pe 
scaun, alături de bebelușă, iar capul îi cădea în 
piept aşa cum se întâmplase şi în timpul călătoriei 
ei spre nord, către Ţara celor Liberi. 

Aproape de miezul nopţii, telefonul ei a sunat. 
Era apelată din nou de pe telefonul lui Antonio. S- 
a uitat la ecranul care lumina camera copilei. I-a 
venit greu să nu răspundă. A lăsat apelul să intre pe 
căsuţa vocală. O voce cu accent german a rostit: 

— Karri. Hai să ne întâlnim, te pot ajuta. 


(49, 


Exact. Vino să mă ajuţi, chingaso'", şi-ţi arăt eu 


tie ajutor. 

A legănat copila şi i-a cântat încet „Sfaturi 
pentru un peruş”, un cântec de-al bunicii ei, Guna, 
în care 1 se promitea papagalului o banană coaptă 
şi o viaţă de huzur când avea să fie vândut unui 
panamez bogat. 

Spre zori, ațipind, a văzut în vis căsuţa de pe 
Snake Creek Canal. În ciuda găurilor din acoperiş, 
rezistase vremii. Era construită pe o lespede din 
beton. Era liniştitor să vadă că nu exista un spațiu 
sub ea în care un copil ar fi putut păţi ceva. A 
zâmbit în somn, visând casa pe lespedea ei solidă 
şi copilul viu alături de ea. 

CAPITOLUL ȘAISPREZECE 


Primele raze de soare au alungat negura de 
deasupra Golfului Biscayne. 

Nava de pescuit crabi a căpitanului Marco, cu 
cablul de lansare înfăşurat în jurul scripetelui, își 
croia drum spre nord față de conacul Escobar. 
Echipajul navei arăta extrem de ocupat când pe 
lângă ea a trecut barca rapidă de patrulare a poliției 
din Miami Beach. Poliţiştii au răspuns la salutul cu 
mâna la chipiu al căpitanului Marco şi au redus 
viteza pentru a-i scuti pe pescarii care munceau de 
valurile provocate de siaj. 

Marco şi echipajul compus din trei oameni 
transpirau în vestele de protecție purtate pe sub 
cămăşile scoase din pantaloni. Au trecut prin 
dreptul casei Escobar. S-au văzut siliți să privească 
spre est direct spre razele soarelui. O explozie de 
lumină reflectată de la ferestrele de la etajul casei. 

Ofiţerul secund Esteban stătea în timonerie, cu 
țeava armei odihnindu-se pe pervazul ferestrei din 
cabină, când a observat o reflexie prin luneta 
puștii. 

— ÎI văd pe unul la etaj, la fereastra deschisă. 
Deocamdată are în mâini doar un binoclu, şi pușca 
alături de scaun, a strigat Esteban către căpitan. 

Cablul șiroind de apă care se înfăşură pe troliu a 
ridicat o cușcă de prins crabi de pe fundul golfului. 
Ignacio prindea cuştile făcute din plasă de sârmă și 
stinghii din lemn şi golea crabii albaştri într-o ladă 
mare din mijlocul punţii. A stivuit cuștile la pupa, 
pregătite pentru a se pune momeală în ele. Cuştile 
avansau lent şi constant pe traseul lor, erau 
ridicate, golite şi stivuite. 

Ajunşi la două lungimi de vas de docul casei 
Escobar, Ignacio a deschis o cușcă şi a îngheţat. 

— Mierda! ™ 

Căpitanul Marco a decuplat cablul de ridicare şi 
a oprit motorul. 

Ignacio nu s-a putut hotărî să vâre mâna în 
capcană. A lăsat cuşca să cadă în benă, iar capul lui 
Antonio s-a rostogolit în mormanul de crabi vii, 
care îşi agitau cleştii în aer. Pe cap încă se găsea 
masca de scufundare. Faţa din jurul măștii era 
desfigurată de crabii prinși, însă partea protejată de 
masca transparentă era intactă, iar ochii priveau 
din mormanul de clești în mișcare. 

Mateo a apărut pe digul de protecție. A ridicat 
spre ei un braț cu pumnul strâns într-un gest 
obscen, apoi şi-a prins organul genital cu ambele 
mâini. 

— l-aş putea zbura scula, a spus Esteban, aflat 
în timonerie. 

— Încă nu, a spus căpitanul Marco. 

Ajunşi în port, Benito s-a uitat la faţa distrusă a 
tânărului său prieten. 

— Chemaţi-o pe Cari, a spus el. 

— N-ar trebui să vadă aşa ceva, a spus căpitanul 
Marco. 

— Va dori să vină aici, a insistat Benito. 

CAPITOLUL ȘAPTESPREZECE 


Sergentul detectiv Terry Robles de la Serviciul 
Omucideri Miami-Dade, aflat în concediu medical, 
în vârstă de treizeci şi cinci de ani, a oprit într-un 
spațiu de parcare de sub copacii de la Palmyra 
Gardens. În timp ce oprea motorul, ecranul 
telefonului său s-a aprins. Un apel de la biroul 
legistului. 

— Terry, sunt Holly Bing. 

— Bună, Holly. 

— Terry, în dimineaţa asta am scos un glonţ 
dintr-un cadavru care plutea în golf. Bărbat latino 
alb, douăzeci şi ceva de ani. L-am trimis la IBIS:>: 
de la Quantico. Au găsit ceva. Glonţul ar putea 
proveni dintr-o armă care a fost folosită în casa ta. 
Ştii glonţul pe care l-au extras din peretele 
dormitorului tău, da? Cele două se potrivesc în 
proporție de peste nouăzeci la sută. 

— Şi cine e posesorul armei? 

— Încă nu se ştie. I-am sunat pe cei de la 
omucideri, iar ei mi-au dat numărul tău. Când te 
întorci la muncă? 

— Trebuie să-mi dea aprobare medicii. Probabil 
cât de curând. 

— Ce mai face Daniela, dacă-mi permiți să te 
întreb? 

— Tocmai mă duc să o vizitez. Îţi telefonez 
peste vreo oră. 

— La ora aia predau un curs, dar îţi răspund cât 
de repede pot. E în regulă dacă te prezint 
cursanților? Ar fi dezamăgiți dacă nu aş face asta. 

— EI, la naiba. Sigur. Mulţumesc, Holly. 

Robles o avea în mașină pe Sally, căţeaua teckel 
a Danielei. Sally s-a urcat în poala lui, iar el a 
ridicat-o, a coborât din maşină şi a mers cu paşi 
rigizi spre poarta complexului Palmyra Gardens. 

Palmyra Gardens este cel mai bun complex de 
trai asistat medical din sud-estul Statelor Unite. 
Este găzduit de un grup de clădiri vechi şi 
elegante, situate sub copaci înalți. Mânerul porții 
poate fi acţionat doar din afară. 

Sub un arbore din apropierea gardurilor vii, un 
predicator în vârstă se adresa unui grup de animale 
de companie care trăiau în incintă. Patru câini, o 
pisică, o capră mică, un papagal liber şi câteva 
găini. Predicatorul întreținea interesul enoriaşilor 
lui dându-le destul de des bunătăţi pe care le ținea 
în buzunare. Încerca să așeze bunătăţile pe limba 
animalelor, ca pe nişte împărtăşanii, dar de cele 
mai multe ori ele erau înghiţite direct din palma 
lui. În cazul papagalului, predicatorul i-a întins 
împărtășania, semințe de bostan, cu delicateţe, 
între două degete. În grupul predicatorului se afla 
un singur om, un domn în vârstă căruia îi dădea 
câte una sau două bomboane de ciocolată în formă 
de nasturi. 

Predicatorul ținea în cealaltă mână o Biblie cu 
coperte din piele moale, strângând cotorul pentru a 
gesticula cu ea și lăsând paginile să cadă de o parte 
şi de alta a mâinii în stilul popularizat de Billy 
Graham. 

Teckelul Sally a mirosit bunătățile 
predicatorului şi, atrasă de congregație, s-a zbătut 
în braţele lui Robles care o ducea pe ea şi un mic 
pachet spre clădire. 

Directoarea complexului Palmyra Gardens se 
afla în biroul ei. Joanna Sparks, în vârstă de 
patruzeci de ani, conducea instituția cu o mână de 
fier. Robles şi-a dat seama că îi va fi greu să o 
surprindă pe Joanna. Femeia i-a zâmbit lui Robles. 
Căţelul ei de mici dimensiuni i-a sărit din poală. 
Robles a aşezat-o pe podea pe Sally, iar cei doi 
câini au dat din coadă şi s-au mirosit. 

— Bună, Terry. Daniela e în grădina centrală. 
Terry, o să vezi un mic bandaj pe o tâmplă a ei. Un 
mic fragment dintr-un glonţ i-a ieşit prin piele. A 

fost un fragment din înveliș, nu o bucată de plumb. 
E în regulă. Doctorul Freeman l-a examinat. 

— Îţi mulţumesc, Joanna. Mănâncă bine? 

— Tot ce 1 se dă, plus desertul. 

După ce Robles a plecat din birou, Joanna 
Sparks a trimis o asistentă după el. 

Robles şi-a găsit soția pe o bancă din grădina 
din mijlocul complexului. O rază de soare care 
răzbătea printre frunze 1-a atins părul, iar inima lui 
s-a umflat precum o pânză de corabie. A trebuit să 
îşi rețină răsuflarea. Era momentul adevărului. 

Daniela stătea alături de un bărbat care părea să 
aibă în jur de nouăzeci de ani, îmbrăcat foarte 
elegant într-un costum cu dungi, din bumbac și cu 
papion. Robles a pus căţelușa jos, iar ea, excitată şi 
schelălăind, a alergat spre Daniela și a încercat să i 
se suie în poală. Daniela a părut şocată, iar 
bătrânul aflat alături de ea a întins o mână slăbită 
pentru a alunga câinele. 

— Aşa, aşa, a spus el. Şezi! 

Robles a sărutat-o pe creștet pe Daniela. De-a 
lungul creştetului ei era o cicatrice. 

— Bună. 

— Bun, scumpa mea, a spus Robles. Ti-am adus 
nişte baclava făcută de doamna Katichi. Şi uite-o 
pe Sally. Chiar se bucură să te vadă! 

— Îmi dai voie să ti-l prezint pe prietenul meu? 
a spus Daniela. Îl cheamă... 

— Horace, a intervenit bătrânul domn. Probabil 
că nu ştia cu siguranță unde se afla în acele 
momente, însă îşi păstrase maniere alese din 
reflex. Eu sunt Horace. 

— Ai spus că ţi-e prieten? a întrebat Robles. 

— Da. Horace, el e un bun prieten de-al meu. 

— Horace, sunt Terry Robles. Soţul doamnei 
Robles. 

— Robles aţi spus? Mă bucur să vă cunosc, 
domnule Robles. 

— Horace, să-ţi spun ceva, aş dori să discut 
între patru ochi cu doamna Robles. Vrei să ne 

scuzi puţin? 

Asistenta îi urmărea. A venit să îl ia pe Horace 
de acolo. Acesta nu voia să plece decât dacă 
Daniela îi cerea asta. 

— Daniela? 

— E-n regulă, Horace. Nu durează mult. 

Asistenta l-a ajutat pe Horace să se ridice și a 
plecat cu el spre seră. Sally a continuat să ţopăie în 
fața Danielei, punându-și labele pe genunchii ei. 
Ea a dat să o îndepărteze cu un gest din mână. 
Robles a ridicat cățelul şi l-a așezat pe bancă între 
el. 

— Ce e cu Horace? 

— Horace e prietenul meu, un gentleman. Te 
cunosc de undeva, nu? Am convingerea că suntem 
prieteni. 

— Da, Daniela. Suntem prieteni. Cum te simți? 
Eşti fericită? Dormi bine? 

— Da. Sunt foarte fericită. Aminteşte-mi, 
lucrezi aici? 

— Nu, Daniela. Sunt soţul tău. Mă bucur că eşti 
fericită. Şi te iubesc. Asta-i cățelușa ta, Sally. Şi ea 
te iubeşte. 

— Mm... îţi mulțumesc pentru urările de bine, 
dar regret... 

Daniela s-a uitat în depărtare. Voia să scape de 
el. Robles mai văzuse acea expresie, în ocazii 
sociale, dar nu îi era adresată lui. 

I s-au umezit ochii. S-a ridicat şi s-a aplecat să o 
sărute pe obraz. Ea şi-a întors repede capul într-o 
parte, aşa cum ar fi făcut la o petrecere pentru a 
scăpa de un sărut. 

— Cred că e timpul să mă retrag, a spus ea. La 
revedere, domnule... 

— Robles, a spus el. Terry Robles. 

° 

Stătea în biroul Joannei, ținând cățeluşa sub 
brat. 

— Două fragmente îi ies din spinare, a spus 
Joanna. Doarme pe o blană de oaie. Analizele sunt 

bune. Cum îți merge? Terapia, capacitatea de 
mișcare, cum eşti? 

— Bine. Ce e cu acest Horace? 

— Horace e total inofensiv. Din toate punctele 
de vedere. Îl culcăm la ora opt şi jumătate. E aici 
de douăzeci de ani. N-a făcut niciodată ceva 
nelalocul său. Ea nu are nicio intenţie, la fel ca un 
bebeluș... 

Robles a ridicat o mână. Ea s-a uitat atent la el. 

— Terry, e fericită. Situaţia în care e nu o 
deranjează mult. Ştii cine suferă în situația asta? 
Tu. Ai aflat ceva? Cine...? 

Preţ de un moment, el nu a auzit-o, fiindcă se 
gândea la ultima clipă când Daniela l-a recunoscut: 
Sunt în pat. Ea stă călare peste el. Pe draperia de 
la fereastră apar luminile unei maşini. O rafală de 
foc automat pulverizează fereastra, sparge lampa 
de pe noptieră, iar un glonț o nimereşte pe 
Daniela în cap. Ea cade în faţă, lovindu-se cap în 
cap cu Robles, în timp ce el se rostogolește 
împreună cu ea pe podea. Se uită la faţa ei 
însângerată lipită de el. Înșfacă pistolul de pe 
noptieră. Prin fereastra sfărâmată vede doar 
stopurile maşinii care se îndepărtează. Apoi își dă 
seama că a fost lovit și el. 

Joanna îi studia faţa. 

— Nenorocitul acela... gunoiul acela care a 
făcut asta tocmai ispăşise o pedeapsă de şase ani la 
penitenciarul Raiford, unde l-am trimis chiar eu 
pentru atac cu o armă letală. Iese, un individ 
condamnat, cunoscut pentru acte de violenţă, pune 
mâna pe o puşcă de asalt şi trage în casa mea. A 
fost nevoie de trei zile ca să-l găsim, dar n-am 
recuperat arma. De unde a luat-o? Unde a dispărut 
arma? Acum e condamnat pe viaţă. Trebuie să 
găsesc omul care i-a dat arma. 

Joanna l-a condus până la poartă. 

Sub copaci, predicatorul se adresa animalelor 
strânse în fața lui şi a singurului său enoriaș. 

— ... ca ei să-şi dea seama că nu sunt decât 
dobitoace, spunea predicatorul. Căci soarta omului 
şi soarta dobitocului este aceeaşi: precum moare 
unul, moare şi celălalt şi toți au un singur duh de 
viață, iar omul nu are nimic mai mult decât 
dobitocul. Amândoi au ieşit din țărână și amândoi 
în ţărână se întorc.” 

În ultima lumină oranj a zilei, Joanna a închis 
poarta în urma lui Terry Robles şi Sally. Privind 
peste umărul lui Robles către locul în care a văzut- 
o pe Daniela, căţeluşa a scos un scâncet în timp ce 
era dusă spre maşină. 

CAPITOLUL OPTSPREZECE 


Zona recepției din clădirea morgii districtului 
Miami Dade este dotată cu echipamente video, 
astfel că morţii pot fi identificați de la distanță; 
podeaua este mochetată pentru a amortiza o cădere 
a vreunui îndoliat care ar putea leşina la vederea 
decedatului. 

Laboratorul de dincolo de ușile duble este 
ultramodern, având uşa etanşă şi purificatoare 
electronice ale aerului pentru eliminarea 
mirosurilor neplăcute şi suficiente frigidere pentru 
a primi chiar şi pasagerii şi echipajul celui mai 
mare avion de linie. Tăbliile meselor de autopsiere 
sunt de culoare gri Kodak pentru a îmbunătăți 
calitatea fotografiilor făcute. 

Doamna doctor Holly Bing ţine o prelegere în 
faţa unui mic grup de viitori medici legişti veniți 
din toată ţara și din Canada. Sunt cu toții strânşi în 
jurul cadavrului unui bărbat fără cap, care are labe 
de înot în picioare. Subiectul se afla în poziţie 
anatomică şi răcit la 1°C. 

Doamna doctor Bing poartă un şorț de laborator 
peste o bluză neagră, pantaloni bufanți şi ghete 
înalte cu şiret împletit. Este americancă de origine 
asiatică, trecută puţin de treizeci de ani. Are o faţă 
atrăgătoare şi nu prea multă răbdare. 

— Aveţi în față un bărbat alb de origine latino- 
americană, bine pregătit fizic, trecut de douăzeci 
de ani, a spus Bing. A apărut la suprafaţă ieri după- 
amiază lângă vaporul pe care chelneriţe topless 
servesc hamburgeri cu brânză în largul plajei 
Haulover. Patrula maritimă a primit anunţul. 
Cadavrul este destul de proaspăt, dar mutilat 
serios, după cum puteţi vedea. Are o cicatrice de la 
operaţia de apendicită pe careul dreapta jos şi un 
tatuaj pe antebraţul stâng, globul şi ancora 
USGM:* şi inscripția Semper Fidelis. Data morţii 
este recentă, probabil în urmă cu două zile, dar a 

fost mâncat de crabi şi crevete. Ce anume vreţi să 
ştiţi ca să stabiliți data decesului? Nu a așteptat 
răspunsul. Temperatura apei de la Haulover, 
corect? 28,8*C. Mai târziu vom discuta cum să 
aflați temperatura de-a lungul celor câteva zile 
petrecute în apă. După cum vedeţi, îi lipsesc 
degetele. Când era întreg, avea în jur de un metru 
şaptezeci şi cinci. 

— Cu ce i-au tăiat capul, doctore Bing? 

Întrebarea a venit din partea unui tânăr cu chip 
nevinovat, care stătea în partea superioară a 
cadavrului. 

— Vedeți locul în care ferăstrăul a trecut prin 
mijlocul celei de-a treia vertebre cervicale? a spus 
doamna doctor Bing. Pasul dinților se potriveşte cu 
acela al unui Sawzall, şase dinți la fiecare doi 
centimetri şi jumătate — chestie obişnuită. În 
Statele Unite, acest ferăstrău oscilant devine tot 
mai folosit pentru dezmembrări, ocupă locul doi 
clar, în fața drujbei şi după macetă. În cazul de 
față, a fost aşezat pe o masă ori pe un blat, sau pe 
podeaua unei camionete, cu capul atârnând în 
afară. Era mort când l-au decapitat şi i-au tăiat 
degetele. Cum știm asta? Uitaţi-vă la rezultatele 
analizelor de laborator — nivelurile de serotonină și 
histamină nu sunt ridicate în acele răni. Același 
lucru e valabil pentru perforațiile abdominale, 
făcute pentru a împiedica formarea de gaze care l- 
ar fi făcut să se ridice la suprafață prea curând. 
Vedeţi diferenţele privind amputarea degetelor? 
Un deget i-a fost tăiat cu Sawzallul, celelalte cu o 
foarfecă pentru crengi, în maniera tradițională. Are 
o rană provocată de glonţ în coapsă, perforație 
completă, dar am extras un glonț care era rămas în 
pelvis. 

— Care e cauza morţii? a întrebat doamna 
doctor Bing. Nu decapitarea. Nu, cauza morții a 
fost o rană perforantă toracică, dintr-o parte în 
cealaltă. Punctul de intrare prin  omoplat, 
străpungere a inimii, punctul de ieşire, prin 

mamelonul stâng. Doamna doctor Bing a atins 
pieptul cadavrului lângă o gaură de ieşire alungită, 
cu două perforații mici aflate alături de cea mare. 
Unghiile ei s-au văzut roşii prin mănuși când a 
apăsat pieptul cadavrului în apropierea 
perforaţiilor învineţite. Vrea cineva să-mi spună ce 
a produs această rană? Ştie cineva? 

— Tamponare? a spus un student. 

— Nu, a spus doamna doctor Bing. V-am spus 
că asta e rana de ieşire. Detectiv Robles, ce părere 
ai? Ce anume a produs această perforație şi cele 
două perforații mici? 

— O săgeată, probabil una de arbaletă. O 
săgeată pentru pescuit. 

— De ce? 

— Pentru că săgeata a străpuns corpul până în 
partea cealaltă, iar când coarda s-a strâns şi a tras 
săgeata înapoi, săgeata s-a răsucit puţin şi ghearele 
s-au înfipt în piept. Ar putea fi vorba de o săgeată 
cu cap expandabil. Fiţi amabilă şi verificați la 
magazinele specializate în articole pentru 
scufundători. 

— Mulţumesc. Domnilor studenți, el este 
sergentul detectiv Terry Robles de la Omucideri 
Miami-Dade. A mai văzut aşa ceva, plus tot ce 
sunt oamenii în stare să-și facă unii altora. 

— Aveţi săgeata? a întrebat tânărul de la capătul 
mesei de disecție. 

— Nu, a spus Holly Bing, dar ce vă sugerează 
circumstanţele? 

Cum niciunul dintre studenţi nu a răspuns, ea s- 
a uitat la Robles. 

— Au avut timp să o extragă, a spus Robles. 

— Da, ucigașul a avut timp şi un loc ferit pentru 
a o extrage. Judecând după forma răni de 
penetrare, aş spune că nu au extras-o trăgând de 
ea. Probabil că au deșurubat capul săgeți din tijă şi 
au scos tija prin spatele lui. Au beneficiat de o 
oarecare intimitate ca să facă asta. 

Doamna doctor Bing a trimis studenţii în hol pe 
durata pauzei. Ea şi Robles au rămas în laborator. 

— Am trimis ADN-ul la Quantico, dar va dura 
câteva zile, a spus Holly Bing. lisuse, poţi aştepta 
şi o lună pentru o analiză de ADN în cazul unui 
viol. Glonţul se potriveşte probabil în proporţie de 
nouăzeci şi ceva la sută — calibru .223, rotație de 
unu la nouă spre dreapta, greutate 4,22 grame, 
probabil plecat dintr-o armă AR-15 pentru uz civil. 
Un glonţ cu coadă-barcă'*, subsonic. 

— Văd că i-ai lăsat labele de înot în picioare. 

— Da, dar i-am verificat labele picioarelor 
înainte de sosirea studenților. 

Holly a scos o labă. Pe talpa piciorului era tatuat 
„GO OF”. 

— Grupo sanguíneo, grupa lui sanguină, a spus 
Robles. 

Holly a scos şi cealaltă labă. 

— Mă gândeam c-ai vrea să vezi asta înainte de 
a se afla, a spus ea. 

Pe talpă era tatuat un clopot susţinut de un cârlig 
de prins peşte. 

— Terry, de ce şi-a făcut tatuajul ăsta pe talpă? 
Dacă nu-i vizibil, nu oferă nicio protecție în 
puşcărie. Nu e totuna cu unul făcut pe gât. 

— Ăsta e bun pentru a obţine bani de cauţiune 
din partea unui cămătar, a spus Robles. Sau îi dă 
de lucru unui avocat, sau mai multora. Avocaţii 
care-şi petrec mult timp în închisori. Acela e un 
tatuaj Zece Clopote. Mulţumesc, Holly. 

CAPITOLUL NOUĂSPREZECE 


Noaptea se lasă în portul de pe râul Miami. 
Palmieri înclinați foșneau în vânt. Un mic cargou a 
trecut având remorchere la prova şi la pupa care 
trag precum niște terieri pentru ca nava să poată 
lua coturile. 

Căpitanul Marco şi doi dintre oamenii din 
echipaj stăteau cu bătrânul Benito în faţa ușii 
deschise a incineratorului. În acesta focul ardea cu 
flăcări puternice. Lumina focului şi umbrele 
tresăltau în jurul portului întunecat. Secundul Mate 
Ignacio purta un maiou. 

— Ignacio, pune-ți o cămașă! i-a spus căpitanul 
Marco. 

Ignacio şi-a tras un tricou polo peste cap. Pe 
biceps, spre corp, avea un tatuaj înfățișând un 
clopot care atârna de un cârlig de pescuit. Ignacio 
şi-a sărutat medalia Sfântului Dismas prinsă de 
lănțişorul de la gât. 

În mijlocul flăcărilor, între două capete de pești 
cu dinți mari, capul lui Antonio a părut că îi 
priveşte. Încă purta masca de scufundător, iar ochii 
priveau spre afară în timp ce cauciucul se topea în 
jurul sticlei ochelarilor. Cercelul cu crucea gotică 
lipsea, smuls fund din lobul urechii. 

Cari Mora a apărut dintre umbre şi a rămas 
lângă Benito. 

Avea într-o mână o ramură de iasomie galbenă. 
A rămas alături de bărbați şi a privit fără să 
clipească spre interiorul incineratorului. A pus 
ramura de iasomie în foc pentru a ascunde parțial 
faţa mutilată a lui Antonio. 

Benito a aruncat catalizator pe foc. Pe horn au 
tâşnit scântei și flăcări. 

Focul le-a făcut feţele să devină roşiatice. 

Căpitanului Marco i s-au umezit ochii. Glasul i- 
a rămas însă calm. 

— Sfinte Dismas, patronul hotilor penitenți, tu 
l-ai însoțit pe lisus Hristos în cumplitul iad. Acum 
îngrijeşte-te ca fratele nostru să ajungă în rai. 

Benito a închis uşa incineratorului. În absenţa 
luminii radiate de foc, s-a făcut întuneric. Cari s-a 
uitat la solul bătucit al portului. Era la fel ca acela 
pe care îl văzuse în alt loc, înainte de a ajunge în 
Statele Unite ale Americii. 

— Ai nevoie de ceva? a întrebat-o Marco pe 
Cari. 

— O cutie de cartuşe calibrul .40 pentru un 
pistol S&W'*. mi-ar prinde bine, a spus ea. 

— Trebuie să faci ceva cu arma aceea, a spus 
Marco. S-o arunci. 

— Nu. 

— Atunci schimb-o cu mine, îți dau alt pistol, a 
spus Marco. Benito, nepotul tău ar putea face țeava 
şi închizătorul? 

— Mai bine ar face şi extractorul şi percutorul, a 
spus Benito. 

Apoi a întins mâna după armă. 

— Cari, ţi-l dăm înapoi, a spus Marco, trebuie 
să colaborezi cu noi, să ştii. Eu sunt jefe” aici. 

Jefe, aşa cum şi Antonio a fost jefe. Trebuia să-l 
acopăr de sub doc. 

Marco îi spunea ceva. 

— Amprentele tale au rămas pe tuburi? Ai pus 
cartușe în încărcător? 

— Nu. 

— Şi ai lăsat tuburile acolo. 

— Da. 

I-a întins pistolul lui Benito. 

— Cari, îţi mulțumesc. 

Marco i-a dat alt pistol Sig Sauer din biroul 
navei şi o cutie de cartuşe. Arma avea calibrul 
.357. Era în regulă. 

Marco i-a spus la ureche: 

— Cari, vrei să lucrezi cu noi? 

Ea a scuturat din cap. 

— N-o să mă mai vedeţi. 

Din întuneric a răsunat un fluierat. Căpitanul 
Marco şi ceilalți au devenit alerți când l-au auzit. 

Sergentul detectiv Terry Robles a coborât din 
maşină. A văzut scânteile scoase de incinerator 
ridicându-se deasupra portului. A intrat în port 
printre stivele înalte de capcane pentru crabi. A 
auzit un şuierat ascuţit purtat de vânt, şi punctul 
roşu ca sângele al unei raze laser a apărut pe 
pieptul cămăşii lui. Robles s-a oprit. A ridicat 
portofelul deschis pentru a se vedea legitimaţia şi 
insigna. 

Un glas din întuneric: 

— Alto! Opreşte-te. 

— Terry Robles, departamentul de poliție 
Miami. la laserul ăsta de pe mine. Stinge-l imediat. 

Căpitanul Marco a ridicat mâna, iar punctul 
roșiatic al laserului s-a deplasat de pe pieptul lui 
Robles şi s-a oprit pe insigna ținută deasupra 
capului. 

Căpitanul Marco a ajuns față în faţă cu Robles 
pe aleea creată între cuștile stivuite. 

— Nu trebuie să predai insigna când eşti în 
concediu medical? a întrebat Marco. 

— Nu, i-a răspuns Robles. Rămâne la tine ca un 
tatuaj Zece Clopote. 

— La o adică, sunt încântat să te văd, a spus 
Marco. Ba nu, încântat e un cuvânt prea puternic, 
te rog să-mi scuzi engleza. Vreau să spun că nu-mi 
pare rău că te întâlnesc. Cel puţin deocamdată. 
Vrei să bei ceva? 

— Da, a spus Robles. 

Stând sub şopronul deschis, căpitanul Marco a 
turnat două porții de rom. Niciunul nu s-a deranjat 
să îşi pună zeamă de limetă. 

Robles nu-l putea vedea decât pe căpitanul 
Marco, însă putea intui prezenţa celorlalți în 
întuneric. Apoi a simțit o mâncărime între 
omoplaţi. 

— Am un cadavru care prezintă un tatuaj cu 
Zece Clopote. S-ar putea să ştii cine este, a spus 
Robles. 

Căpitanul Marco şi-a desfăcut braţele în lături. 
Un alt cargou a trecut pe râu cu remorchere la 
prova şi pupa. Duduitul motoarelor i-a silit să 
ridice vocile. 

— Un tânăr latino, peste douăzeci de ani, a spus 
Robles, în formă fizică bună, cu labe de înot în 
picioare. Nu deţinem capul şi nici degetele. 
Tatuajul e pe talpă. Şi mai avem grupa lui 
sanguină, scrisă drept G.S. — grupo sanguineo —, O 
pozitiv. 

— Cum a murit? 

— O săgeată simplă sau una de arbaletă drept 
prin inimă. A murit imediat, dacă asta te preocupă. 
N-a avut loc un interogatoriu. A murit înainte de a 
1 se tăia degetele. 

Robles nu a reușit să vadă nicio reacție pe fața 
lui Marco. 

— Unul dintre gloanţele găsite în el corespunde 
cu cel descoperit în casa mea, a spus Robles. 

— At-ai-al! Chiar aşa? 

— Chiar aşa, a spus Robles. 

Un fluture de noapte a zburat în jurul becului, 
iar umbra lui a traversat fețele amândurora. 

— Ţin să ştii ceva, a spus Marco. Pe sufletul 
mamei mele, nu l-am cunoscut pe cel care a tras 
asupra casei tale. Nu aş trage în casa ta, aşa cum 
nici tu n-ai de ce să tragi în casa mea. Toţi regretă 
ce 1 s-a întâmplat señorei tale. 

— Mulţi oameni sunt în stare să tragă într-o 
casă. ŞI tot ei ucid oameni tineri care poartă labe 
de înot. Îţi lipseşte vreun om din echipaj? 

Un duduit dinspre incinerator, unde creierul lui 
Antonio fierbea. Un vârtej de scântei ieşit pe coş. 

— Echipajul meu e complet, a spus căpitanul 
Marco. 

— ÎI vreau pe cel care l-a ucis pe tânăr și mai 
vreau şi arma şi locul din care a provenit ea. Acum 

noi doi suntem în relații bune. Dacă descopăr că 
ştiai şi nu mi-ai spus, nu mai suntem în relații 
bune. 

— Ştii că n-am încălcat legea de multă vreme. 
Dar am văzut pe cineva important la o întrunire de 
familie, o primă împărtăşanie la Cartagena, acum o 
lună. 

— Don Ernesto. 

— Să zicem că e vorba de o persoană 
importantă. 

— Şi el ştie de unde provine arma? 

— Nu, şi vrea să-ți spună asta direct. Dacă acea 
persoană ar veni la Miami, ai întâlni-o față în faţă? 
a întrebat Marco. 

— Faţă-n faţă. Oricând, oriunde. 

Robles a dat din cap în semn de mulţumire 
pentru băutură şi a plecat pe aleea întunecată dintre 
stivele de capcane și lăzi. Punctul roşu al laserului 
a alunecat pe alee în urma lui. 

— Asta va fi cam martea viitoare, așa cred, a 
spus Marco pentru sine. 

Un pufnet dinspre incinerator. Capul lui Antonio 
a explodat, iar din coş s-a ridicat un inel de fum 
punctat de scântei, ca un halo întunecat. 

Marco a sperat că poliţiştii n-aveau să identifice 
prea curând cadavrul lui Antonio, pentru că după 
aceea aveau să înceapă să analizeze ruta lui spre 
clienții cu piscine din zonă. 

CAPITOLUL DOUĂZECI 


În cea de-a treia zi a absenței lui Antonio de la 
locul de muncă, şi cum camioneta lui nu apărea, 
compania de servicii pentru piscine a raportat 
dispariţia lui. Alerta BOLO'* fusese dată doar de 
două ore când camioneta a fost găsită în parcarea 
unui mall. 

Ținând un pachet cu gheaţă lipit de gât, o colegă 
de serviciu a privit imaginile video de la morgă și 
a identificat tatuajele lui Antonio. 

Când a văzut la ştiri că Antonio fusese 
identificat, Hans-Peter Schneider şi-a dat seama că 
nu mai avea mult timp la dispoziţie. Urma ca 
poliția să analizeze lista lui Antonio de clienți. 

Hans-Peter urmărise ştirile şi așteptase vreme de 
două zile. Își petrecuse timpul înlocuind oamenii 
pe care îi pierduse. Îi lipseau doi oameni, fără a-l 
mai pune la socoteală pe Felix. Îi mai rămăsese 
doar Mateo. 

Hans-Peter prefera ca în echipele lui de lucru să 
existe un amestec etnic şi lingvistic. Socotea că 
acest lucru făcea ca uneltirile împotriva lui să fie 
mai puţin probabile. 

La un bordel şi la un magazin de cadouri din 
apropiere de şoseaua Interstate 95 l-a căutat pe 
Finn Carter, care mai lucrase pentru el. Finn Carter 
a tresărit puţin când l-a văzut pe Hans-Peter, dar 
abia ieşise din penitenciarul Union Correctional 
Raiford, după o condamnare, astfel că era dispus 
să accepte orice propunere. Celălalt nou membru 
al echipei era Flaco Nuñez din Immokalee, 
mecanic specializat în caroserii şi bare de 
protecție, precum și în dezmembrări auto, având la 
activ două condamnări pentru violenţă domestică. 
Flaco fusese paznic la intrare la barurile lui Hans- 
Peter, înainte ca Ministerul Sănătăţii să le închidă. 

Cum poliția nu a ajuns la casa Escobar, Hans- 
Peter a reluat activitatea. 

Carter găurea cot la cot cu Flaco. 

Hans-Peter Schneider urmărea totul de pe scara 
care dădea în subsol. Purta cercelul negru, cu cruce 
gotică al lui Antonio, şi avea impresia că asta îi 
dădea un aer mai tineresc. 

Nu le-a zis nimic noilor angajaţi în legătură cu 
posibilitatea existenţei unor explozibili. Era posibil 
ca Jesus să fi minţit, de unde putea să ştie? 

În Miami Beach nu este posibil să ai un subsol 
subteran, deoarece nivelul apei freatice este prea 
înalt. Un subsol adevărat se va umple cu apă sau 
va face casa să plutească. Pentru a rămâne 
deasupra valurilor mareice în timpul unui uragan, 
casa Escobar era susținută de piloni, la fel ca 
terasa, şi totul era înconjurat de pământ adus 
special. Prin urmare, camera din subsol, deşi 
înconjurată de pământ, era suficient de înaltă faţă 
de nivelul apei freatice, astfel că nu putea fi 
inundată decât în cazul unor maree excepţional de 
înalte. 

Carter şi Flaco decopertaseră cimentul de pe 
peretele din subsol și scoseseră la iveală fața 
dinspre uscat a cubului din oţel. Acesta avea o ușă, 
iar întreaga latură era pictată, prezentând o 
imagine impresionantă, mai mare decât în mod 
obișnuit, a Doamnei Noastre a Carităţii, Nuestra 
Señora de la Caridad del Cobre, patroana Cubei și 
a marinarilor. Pe ușa seifului nu exista niciun 
cadran sau vreo gaură pentru cheie, ci doar un 
mâner mic, care nu se mișca în nicio parte. 

Carter a pus un burghiu care conţinea opt la sută 
cobalt în bormaşina masivă, şi a acoperit vârful de 
găurire cu oxid negru, pentru o penetrare mai 
uşoară. Pentru a avea curent de 220 de volți, s-au 
văzut siliți să urce cablul de alimentare pe scară, 
până în spatele maşinii de gătit. 

Înainte de a aşeza burghiul pe pieptul imaginii şi 
de a apăsa pe butonul de pornire, Carter şi-a făcut 
cruce. A rezultat mult zgomot ascuțit şi doar o 
bucată de şpan metalic. 

Hans-Peter a rămas pe gânduri. S-a crispat 
auzind sunetul scos de bormaşină. Pleoapele lipsite 
de păr îi erau pe jumătate închise. A auzit în minte 
vocea lui Jesus Villarreal: Doamna are un 
temperament exploziv. 

A trebuit să urle ca să îl facă pe Carter să se 
oprească. A plecat în grădină ca să dea un telefon. 
A aşteptat trei minute ca să i se răspundă. Hans- 
Peter a auzit gâfâitul respiratorului înainte de a 
auzi vocea subțire a lui Jesus Villarreal venind din 
Barranquilla, Columbia. 

— Jesus, ar fi timpul să-ţi meriţi banu pe care ţi 
i-am trimis, a spus Schneider. 

— Señor Schneider, ar fi momentul să-mi trimiţi 
restul de bani pe care îi merit, a spus Jesus. 

— Am uşa seifului. 

— Spre care te-am dirijat. 

— Nu e niciun cadran, ci doar un mic mâner. 
Să-l deschid? 

Un gâfâit şi o pauză, apoi vocea pițigăiată a 
revenit. 

— E blocat. 

— Să forţez deschiderea? 

— Nu, dacă vrei să mai rămâi pe lumea asta. 

— Atunci, dă-mi un sfat, bunul şi vechiul meu 
amic Jesus. 

— Primirea de fonduri îmi va stimula memoria. 

— Pericolele sunt peste tot, iar timpul e scurt, a 
spus Schneider. Vrei să-ți asiguri familia. Eu vreau 
să-mi protejez oamenii. Ceea ce îl ameninţă pe 
unul îl amenință şi pe celălalt... Ai mintea 
suficient de limpede ca să înţelegi asta? 

— Mintea mea e suficient de limpede ca să 
număr bani. E o chestie simplă: plăteşte-mi cât ai 
spus, şi fă-o imediat. Jesus a trebuit să tacă preţ de 
câteva secunde ca să respire oxigen. S-ar putea ca 
alții să fie mai generoşi. Până una-alta, eu n-aş 
deranja-o pe Nuestra Señora de la Caridad del 
Cobre, bunul meu prieten señor Schneider. 

Convorbirea s-a întrerupt. 

Hans-Peter a dus mâna în spatele maşinii de 
gătit din bucătărie şi a tras din priză ştecherul care 
alimenta bormaşina de mare putere. A coborât 
scara şi le-a spus oamenilor lui: 

— Trebuie să așteptăm, ori să-l luăm așa cum e. 
Trebuie să-l ducem într-un loc în care să putem 
lucra la el. Carter, e un bloc uriaş din oţel. Avem 
nevoie de un loc sigur. 

Ştirile TV de la amiază au prezentat din nou 
identitatea lui Antonio și au difuzat pe ecran 
numărul de telefon la care puteau suna cei care 
dețineau informaţii referitoare la caz. 

Schneider l-a sunat pe Clyde Hopper la Fort 
Lauderdale. Hopper se ocupa de construcții marine 
ŞI, pe de altă parte, avea alte combinaţii, între care 
distrugerea de case cu valoare istorică pentru 
dezvoltatorii din Miami. 

Se ştie cât de dificilă este obținerea de aprobări 
pentru demolarea caselor istorice din Miami şi 
Miami Beach. Dezvoltatorul poate aştepta 
săptămâni sau luni până să primească aprobarea 
pentru a tăia un stejar bătrân de pe o proprietate, 
pentru ca apoi să demoleze o casă veche, istorică. 

Maşinănia de demolare cu front dublu, marca 
Hitachi, pe care o avea Clyde Hopper, putea 
transforma o casă într-un morman de moloz în 
câteva ore într-o duminică, atunci când inspectorul 
din construcții se afla acasă, alături de soție şi 
copii. 

Alături de scaunul manipulantului, maşinăria 
avea o serie de saci de gunoi pentru cuiburi şi 
păsări, dar şi pentru orice adăposturi de animale 
care dispar odată cu copacul. 

Când se descoperea distrugerea, societatea 
istorică făcea scandal, iar contractorul era 
amendat, probabil cu 125 000 de dolari — sumă ce 
era considerată bani de buzunar în comparație cu 
cheltuielile legate de aşteptarea aprobării, mai ales 
că bancherii stăteau ca nişte vulturi, anticipând 
prada. 

Cu toate acestea, Hans-Peter dorea să vadă 
acolo, montate pe o barjă, vinciul şi macaraua de 
cincizeci de tone a lui Hopper. I-a spus o sumă lui 
Clyde Hopper. Apoi a spus o altă sumă, şi amândoi 
au stabilit o întâlnire. 

— Scoatem seiful duminică, pe timpul zilei, le-a 
spus Schneider oamenilor lui, care transpirau de 
zor în subsol, purtând doar maiouri. 

CAPITOLUL DOUĂZECI ȘI UNU 


Barranquilla, Columbia 

Un taxi şi-a croit drum spre trotuarul aglomerat 
din faţa Clinica Angeles de la Misericordia. Un 
vânzător ambulant care împingea un cărucior s-a 
certat câteva clipe cu taximetristul pentru locul de 
parcare, dar când a văzut o măicuţă pe bancheta 
din spate a mașinii, și-a făcut cruce şi s-a retras. 

În rezerva de la parter, care duhnea a 
dezinfectant, un preot a tras parțial perdelele din 
jurul unui bărbat scheletic şi a început maslul 
pentru bolnavi. O muscă s-a ridicat de pe o 
chiuvetă cu emailul ciobit și a încercat să coboare 
pe uleiul sfințit. Preotul a văzut veșmântul negru al 
unei surori-asistente şi a chemat-o ca să alunge 
musca în locul lui. Ea nu i-a răspuns, ci şi-a văzut 
de drum, distribuind dulciuri copiilor din drumul 
ei, refuzând să le dea fructe din coşul plin vârf. 

Sora a dus coşul într-una dintre camerele private 
de la capătul rezervei. 

Jesus Villarreal stătea întins în pat. Era fericit că 
vede o femeie, de aceea şi-a scos masca de oxigen 
ca să îi zâmbească generos. 

— Gracias, soră, a spus Jesus cu glas pierit. În 
coş e vreun bilet? Vreun plic, o înştiinţare de la 
DHL? 

Măicuţa a zâmbit, a scos un plic de sub bonetă 
ŞI 1 l-a strecurat în mână. Apoi a făcut un semn 
spre cer. S-a apropiat de patul lui şi a mutat câteva 
lucruri de pe noptieră ca să aşeze coşul cu fructe 
astfel încât el să poată ajunge la ele. Măicuţa 
mirosea a parfum şi fum de ţigară. Gândul că o 
măicuţă fuma pe furiș l-a amuzat pe Jesus. Ea l-a 
bătut uşor pe mână şi şi-a aplecat capul ca pentru a 
se ruga. Jesus a sărutat medalionul cu Sfântul 
Dismas prins de perna lui. 


— Dios se la pague”, a spus el. 

Plicul conţinea un ordin de plată pentru două 
mii de dolari. 

Range Roverul lui Don Ernesto a oprit în faţa 
spitalului. Bodyguardul Isidro Gomez a coborât de 
pe scaunul pasagerului din față şi a deschis 
portiera din spate pentru Don Ernesto. 

Şoferul taxiului din spatele lor a desfăcut 
tabloidul La Libertad şi l-a ridicat pentru a-şi 
ascunde faţa. 

În rezervă, pacienţii l-au recunoscut imediat pe 
Don Ernesto şi i-au strigat numele când a trecut 
printre ei împreună cu Gomez. 

Măicuţa tocmai pleca, împărțind dulciuri 
copiilor. A aruncat o privire spre Don Ernesto pe 
sub marginea bonetei și a zâmbit spre podea în 
timp ce se îndepărta. 

Don Ernesto a bătut în uşa deschisă a rezervei 
lui Jesus. 

— Bienvenido, a şoptit Jesus prin masca de 
oxigen. Şi-a tras-o de pe faţă ca să poată vorbi. 
Sunt onorat să te primesc fără să te caut cu. 

— O să fii încântat de ceea ce am să-ţi spun, a 
zis Don Ernesto. Eşti pregătit să auzi? 

Drept invitație, Jesus a făcut un gest cu o mână 
stafidită. „Mor de curiozitate. Cel puţin cred că de- 
asta mor”. 

Don Ernesto a scos dintr-un buzunar nişte hârtii 
şi o fotografie. 

— Le pot da soției tale şi fiului tău casa din 
poză. Lupita i-a arătat-o doamnei și surorii ei. Nu 
vreau să fiu nepoliticos, dar cumnata ta este din 
cale-afară de critică şi slobodă la gură, Jesus. 

— Nici nu-ţi închipui, a spus Jesus. Niciodată 
nu m-a apreciat la adevărata mea valoare. 

— Cu toate astea, împotriva voinţei ei, a fost 
foarte impresionată de casă. lar señora ta e 
îndrăgostită de casă. I se pare mai încântătoare 
decât casa surorii ei atât de severe. Señora a dus 
actul la un judecător. Are un act judecătoresc prin 
care se autentifică cedarea. În plus, voi asigura o 

sumă de bani, suficientă pentru ca nevasta şi fiul 
tău să păstreze casa pentru totdeauna. Banii sunt 
deja în custodia unei terţe persoane. Se află deja în 
bancă. În schimb, vreau să-mi spui totul: ce ai dus 
în Miami pentru Pablo şi cum pot să ajung la ce e 
acolo. 

— Metoda e complexă. 

— Jesus, nu trage de timp. Schneider a 
descoperit deja cubul acela. Nu-mi poţi vinde 
locul, pentru că-l ştiu deja. I-ai vândut asta lui 
Schneider. 

— Ce-ar fi să-ţi spun că dacă nu e deschis cum 
trebuie, urmările se vor auzi pe o rază de câţiva 
kilometri? Am nevoie de asigurări. 

— Ai încredere în avocatul tău? 

— Dacă am încredere în avocatul meu? a făcut 
Jesus. Sigur că nu. Ce întrebare-i asta? 

— Dar eşti genul de om care poate avea 
încredere în soție, a spus Don Ernesto. 

A bătut în ușă, iar soția şi fiul adolescent au 
intrat în încăpere. A intrat şi cumnata cu aspect 
sever a lui Jesus, păşind ca un bâtlan, şi s-a uitat 
dezaprobator la ambii bărbaţi şi la cameră, ba chiar 
şi la fructe, despre care credea că sunt vopsite şi 
ceruite. 

— Vă las să staţi de vorbă, a spus Don Ernesto. 

Împreună cu Gomez și cu şoferul lui, până la 
ieşirea din spital a soției lui Jesus, a cumnatei lui şi 
a băiatului, Don Ernesto a fumat pe terasa din fața 
clădirii aproape un trabuc subțire. Don Ernesto și-a 
scos parțial pălăria în faţa doamnelor. A dat mâna 
cu băiatul. Gomez le-a ajutat să urce într-o maşină 
care aștepta. 

Pe trotuar, taxiul a rămas în aşteptare, iar şoferul 
a rămas ascuns în spatele ziarului desfăcut. Gomez 
s-a apropiat de taxi şi a dat deoparte ziarul cu un 
deget arătător ca să se uite la şofer. A aruncat o 
privire spre bancheta din spate, pe care stătea 
măicuţa. A dus un deget la pălărie în semn de salut. 


Şoferul asculta un cântec bachata® trist, 

interpretat de Monchy şi Alexandra. Şoferul a 
mirosit aroma lui Gomez, un amestec de apă de 
colonie de calitate şi ulei de uns arme de foc. A 
rămas nemişcat până când Gomez s-a îndepărtat. 

Însoţit de Gomez, Don Ernesto a reintrat în 
spital. 

Din taxi, măicuţa şi-a aprins o ţigară și a scos un 
telefon mobil. 

— Dă-mi-l pe señor Schneider. Hombre, 
grăbeşte-te! 

O aşteptare de aproape cinci bătăi de inimă. 
Legătura nu era bună. 

— Alo, a spus ea. Prietenul nostru s-a întors în 
spital. Acum e cu acel gură-mare. 

— Mulţumesc, Paloma, a spus Hans-Peter 
Schneider. Trebuie să-ți spun că nu a mers treaba 
cu Karla. Nu, păstrează banii şi trimite-mi altceva. 
Ar fi bună o rusoaică. 

În rezervă, un pacient care mergea cu o cârjă l-a 
tras de mânecă pe Don Ernesto, când acesta se 
îndrepta spre camera lui Jesus. Gomez era cât pe 
ce să îndepărteze violent mâna omului, dar Don 
Ernesto a spus: 

— Dă-1 pace. 

Bărbatul avea lacrimi în ochi şi a început să 
bâiguie ceva despre suferințele lui. A încercat să îi 
arate lui Don Ernesto rănile de pe spinare. 

— Dă-1 nişte bani, a spus Don către Gomez. 

— Dios se la pague, a spus bolnavul, şi a 
încercat să îi sărute mâna lui Don Ernesto. 

În camera lui, Jesus se uita la coşul cu fructe 
fără nicio dorinţă. Îi ocupa cea mai mare parte a 
noptierei. Din coş s-a auzit o melodie. Chemarea 
de trâmbiţă mexicană „El Degüello”™®. Jesus a 
încercat să se uite în coş, dar tuburile la care era 
conectat l-au încurcat, iar câteva dintre ele s-au 
rostogolit pe podea. Într-un târziu, pipăind, a găsit 
telefonul mobil pe fundul coșului. 

— Digame. 

A auzit vocea lui Hans-Peter Schneider. 

— Jesus, ai avut un vizitator. I-ai spus ceva? I-ai 
ZIS ceva ce mi-ai zis mie pentru bani? 

— Nimic, Jur. Trimite-mi restul banilor, nu 
mărunțişul pe care mi l-ai trimis până acum, señor 
Hans-Pedro. Ceea ce-ţi pot spune eu poate salva 
viaţa ta şi a oamenilor tăi. 

— Sunt Hans-Peter, nu Hans-Pedro. Şi pentru 
tine sunt señor Schneider, patron al tău. Su 
eminencia pentru tine. ŢI-AM PLĂTIT. Spune-mi 
cum să-l deschid. 

— Su eminencia reverendisima, ai nevoie de o 
diagramă. Am desenat ceea ce-ţi trebuie. Trimite- 
mi un plic cu restul banilor prin DHL. Aştept până 
mâine, su beatitud®. 

La 1 725 de kilometri distanță, pleoapele fără 
gene ale lui Schneider s-au ridicat brusc, iar ochii 
lui au fost gata să îi sară din orbite. 

— Don Ernesto e acolo, lângă tine, nu-i aşa? 
Râdeţi amândoi. Dă-mi voie să vorbesc cu el, dă-i 
telefonul, a spus Schneider. 

Avea puţină spumă într-un colț al gurii. În 
acelaşi timp, a format un număr pe alt telefon 
mobil. 

— Nu, sunt singur, aşa cum suntem toți, a spus 
Jesus. Trimite-mi banii, piche gilipollas, tu PEPA 
PELONA*“,, ori dă-mi de ştire când boaşele tale o 
să treacă pe lângă Marte. 

Explozia telefonului a azvârlit fragmente din 
capul lui Jesus în toată încăperea, şi a aruncat ușa 
camerei prin salon. Don Ernesto avea mâna pe 
clanța uşii când aceasta a fost proiectată de suflul 
exploziei, iar un fragment metalic l-a rănit 
deasupra unui ochi. 

Don Ernesto a intrat în camera plină de fum. 
Corpul lui Jesus încă zvâcnea şi sângera abundent. 
O bucată din ţeasta lui se lipise de tavan şi a căzut 
peste Don Ernesto. A îndepărtat-o. Părea întristat, 
dar calm. O picătură de sânge 1 s-a scurs pe obraz 
ca o lacrimă. A verificat noptiera, dar nu a găsit 
NIMIC. 

— Dios se la pague, a spus el. 

CAPITOLUL DOUĂUZECI ȘI DOI 


Academia de Baile Alfredo din Barranquilla, 
Columbia, se află pe o stradă plină de baruri și 
cafenele. La intrare se găseşte imaginea unui cuplu 
dansând tangou, deşi învăţarea mișcărilor de 
tangou nu face parte din programa de studiu. 

Academia este de fapt sediul şcolii Zece 
Clopote pentru hoția de buzunare, furturi şi jafuri. 
Şcoala şi-a căpătat numele după testul în care zece 
clopoței atârnă de hainele victimei unui hoţ de 
buzunare care învaţă cum să fure fără să fie simţit. 
Buzunarele sunt câteodată prevăzute cu cârlige de 
pescuit sau lame de ras, pentru a spori dificultatea 
exerciţiului. 

Studioul de la etaj are un podium spaţios de 
dans. La mijlocul dimineţii, o adiere plăcută 
pătrundea prin ferestrele înalte, aducând totodată şi 
sunetele străzii. 

Un colț al podelei de dans era aranjat ca o 
cafenea dintr-un aeroport, cu o tejghea şi mese la 
care se stă în picioare, plus o masă pe care se aflau 
condimente. Vreo doisprezece adolescenţi și câțiva 
cursanți trecuți de douăzeci de ani stăteau în 
picioare pe podea, în haine de stradă. Proveneau 
din şase țări diferite din Europa şi Americi. 

Instructorul avea în jur de patruzeci de ani. 
Purta echipament marca Puma și își ţinea ochelarii 
de soare pe vârful capului. Se socotea coregraf și 
arăta ca atare, asta când purta un tricou peste 
tatuajele din închisoare. Fotografia lui trona pe 
avizierele posturilor de poliție din aproape toate 
oraşele din lume. 

Echipele exersau ceea ce se numea „şervețelul 
cu condimente”. Instructorul tocmai spunea: 

— Într-un şerveţel cu condimente trebuie să 
porniţi devreme şi să vedeţi ținta venind în sala de 
mese, ca să ştiţi în ce mână ține lucrul pe care vreți 
să i-l furaţi. Să spunem că are un laptop în husă în 

mâna stângă. Aţintiţi-vă atenția asupra lui. Mâna 
stângă. Trebuie să-l mânjiui cu muștar sau 
maioneză pe omoplatul drept, astfel încât să nu 
ajungă acolo decât cu mâna stângă. Şi, doamnelor, 
când îi arătați pata de muștar de pe spate, cât timp 
el se află în mers, trebuie să îi dați imediat un 
şervețel în mâna dreaptă, care e liberă, ca să nu 
poată trece laptopul dintr-o mână în cealaltă 
înainte de a se şterge pe umăr. Va trebui să lase jos 
geanta. Trebuie să o pună pe podea şi să-şi întoarcă 
privirea spre umăr, departe de geantă. Apăsaţi-vă 
sânii pe braţul lui cât îl ajutaţi. Un sutien cu suport 
din sârmă vă va ajuta să îi transmiteţi senzația prin 
haina de la costum. În acel moment, partenerul 
vostru înșfacă obiectul. Veţi fi uimiţi cât de mulți 
oameni mânjesc umărul greșit sau întârzie cu 
şervețelul. Iar cei care greşesc stau într-o cămăruță 
fără fereastră în aeroport, aşteptând pe cineva să 
vină cu bani pentru cauţiune şi gata să facă pe ei. 
În fine, să-i dăm drumul. Vincent şi Carlita, sus. 
Ocupaţi-vă locurile! Aşa, să alegem ţinta. Și 
porniţi! Regizorul spectacolului a dus palmele 
pâlnie la gură şi a spus pe un ton nazal: Zborul 
optzeci și opt spre Houston se îmbarcă la poarta 
unsprezece. Cu legături în Laredo, Midland şi El 
Paso. 

Aflat în biroul lui departe de podiumul de dans, 
Don Ernesto Ibarra a auzit voci agitate, zgomot de 
picioare în alergare, indicații intenționat greşite — 
Carlita, arătând în direcția greșită, răcnind: „A 
fugit într-acolo, l-am văzut eu!” 

În calitate de şef al şcolii Zece Clopote şi al 
activităților infracționale ale absolvenţilor ei, Don 
Ernesto scria o scrisoare neplăcută către părinții 
defunctului Antonio, prin care le trimitea şi un cec. 
A socotit că acel cec, deși conţinea o sumă 
generoasă, i-ar fi putut jigni. Asta şi spera. După 
aceea, părinții vor fi furioşi pe el cât vor cheltui 
banii, iar asta îl va scuti pe el de a se arăta 
compătimitor. 

O ciocănitură în ușă, şi secretara lui i-a adus un 
telefon de unică folosinţă. ÎI ţinea înfășurat într-un 
şervet, iar Don Ernesto s-a folosit de el. 

— Va suna peste aproximativ cinci minute. E 
cineva pe care îl cunoaşteţi, a spus ea. 

. 

La Tour de Rêve, în aglomerata Piaţă de Fiare 
din Port-au-Prince se vând ieftin multe biciclete 
vechi. Cele mai multe sunt procurate din Miami, 
noaptea. Toate sunt modificate și au garanție de cel 
puţin o lună. Ceva mai devreme, proprietarul Jean- 
Christophe fixase lanţul gros care proteja modelele 
expuse în faţa magazinului şi îşi luase laptopul la 
Cafe Internet, de unde trimisese un e-mail la 
Barranquilla. Acesta suna astfel: 


Mi señor, puteți să-mi trimiteţi un 
număr de telefon convenabil? 


Răspunsul i-a sosit după câteva minute: „+57 
JK5 1795”. 

În Barranquilla, la Academia de Dans a lui 
Alfredo, telefonul din mâna lui Don Ernesto a 
început să bâzâie şi să vibreze. 

— Sunt Jean-Christophe, domnule. 

— Bonjour, Jean-Christophe! Cum merge trupa? 

— V-aţi amintit de asta? Cântăm la Oloffson 
când avem noroc, în serile în care Boogaloo au 
spectacole în afara oraşului. 

— Când apare DVD-ul vostru? 

— Încă lucrăm la el, mulţumesc de întrebare. 
Avem nevoie de timp de studio. Don Ernesto, v- 
am sunat din cauza tipului din Miami care îmi 
trimite biciclete. A primit telefon de la o persoană 
cu glas gutural din Paraguay. O persoană fără păr. 
Acea persoană voia să primească ajutor în portul 
nostru din Gonaives. 

— Ce fel de ajutor, Jean-Christophe? 

— Vrea să transbordeze ceva foarte greu care 
pleacă din Miami. Ultrasecret. Trebuie trecut de pe 

o navă pe un trauler la Gonaives. M-am gândit că 
v-ar interesa. Vă e cunoscută persoana? 

— Da. 

— Cargoul Jezi Leve pleacă de la Miami peste o 
săptămână. Am un morman de biciclete care vine 
cu el. Prietenul meu cu biciclete o să mă sune după 
întâlnirea pe care o s-o avem pe navă mâine-seară. 
Să fac vânt telefonului ăstuia? 

— Ar fi cel mai bine, Jean-Christophe. Spune-i 
amicului tău din Miami că ar fi preferabil să poarte 
o eșarfă la gât. Portocaliu-aprins ar merge. Vrei să- 
1 dai secretarei mele numărul contului tău? 
Mulţumesc, şi noroc cu muzica. 

O ciocănitură în ușă. Era Paolo, asistentul lui 
Don Ernesto, un bărbat taciturn, în vârstă de peste 
treizeci de ani, cu o chelie în formă de V. 

Don Ernesto a ridicat din sprâncene ca să pună o 
întrebare, şi a simțit o înţepătură din cauza 
copcilor de deasupra pleoapei. 

— Paolo, pe cine avem acum în sudul Floridei? 
Acum, în momentul ăsta. 

— O echipă bună, care lucrează la expoziția de 
bijuterii din Tampa. Victor, Cholo, Paco şi Candy. 

Don Ernesto a examinat documentele de pe 
birou. S-a lovit uşor peste dinți cu scrisoarea de 
condoleanţe. 

— Victor şi echipa lui s-au ocupat vreodată de 
mătrăşirea cuiva? a întrebat el fără să ridice ochii. 

Paolo i-a răspuns după un moment. 

— Nu sunt lipsiți de experiență. 

° 

Aflat în portul din Miami, Marco a răspuns la 
telefon. 

— Hola, Marco. 

— Don Ernesto! Buenos, señor. 

— Marco, de când n-ai mai fost la biserică? 

— Nu-mi aduc aminte, patrón. 

— Atunci ar fi cazul să faci ceva în privința 
vieții tale spirituale. Du-te la mesă mâine-seară. 
Ştiu un loc frumos în Boca. Du-te la mesa de la ora 

şase. a-ţi ajutoare şi rugați-vă pentru Antonio. Să 
staţi în faţă, ca să vă vadă toată lumea. 
Fotografiați-vă la biserică. 

— Unii dintre ei, nu spun cine, nu pot primi 
cuminecătura. 

— Atunci, să iasă pe furiş, sau să stea cu 
capetele plecate în timpul împărtășaniei. Apoi, 
când se termină deranjul, duceţi-vă la un restaurant 
bun, la o oră de mers, la nord de Miami. Trimite 
înapoi la bucătărie o farfurie cu mâncare ca să-i 
iriți, şi după aceea dă-le un bacşiş gras ca să te țină 
minte. Şi Marco, vezi ce mai face prietenul tău, 
Favorito. 

CAPITOLUL DOUĂZECI ȘI TREI 


Automobilul break a ieşit din Tampa după 
traficul aglomerat de dimineaţă şi s-a îndreptat 
spre est, pe Alligator Alley, către Miami. 

Candy stătea pe bancheta din spate. Avea 
treizeci şi cinci de ani şi era atrăgătoare, dar se 
vedea că e puțin uzată. Ceilalţi trei erau bărbați 
trecuţi de treizeci de ani: Victor, Cholo şi Paco, toți 
îmbrăcaţi elegant. 

Curierul de bijuterii pe care puseseră ochii va 
trebui să aştepte. 

— ÎI prindem noi la Los Angeles, a spus Victor. 

— Acum, când ştim ce-i place..., a spus Paco, 
urmărind-o avid pe Candy, care își dădea buzele cu 
balsam. 

Candy i-a aruncat o privire dezgustată şi a băgat 
cu atenție balsamul în buzunarul pentru telefon al 
poşetei, pentru ca acesta să nu ajungă cumva în 
garda trăgaciului de la pistolul ei. 

Depozitul din vestul orașului Miami era o 
clădire uriașă, cu pereţi verde-deschis şi fără 
ferestre. 

După părerea lui Paco, un tânăr care încerca să 
compună cântece, depozitul arăta ca un abator. 

— Depozit, a spus el, abatorul viselor. 

Candy a rămas la volanul automobilului, în 
vreme ce Victor, Paco şi Cholo au intrat. Cum 
bărbatul care i-a întâmpinat nu s-a prezentat, 
Victor a spus: 

— O să-ţi zic Bud. 

I-a arătat omului o monedă pe care o avea în 
palmă. Bud i-a condus pe un coridor slab luminat, 
cu uşi de o parte şi de alta. Aerul mirosea a pantofi 
împuțiți, cearşafuri vechi, cuverturi pătate şi 
stivuite. Aer de planuri eşuate — mobilier ajuns 
acolo după divorţuri, un scaun de mașină pentru 
copii. Pe Paco l-au trecut fiori. 

Spațiile de depozitare aveau tavane deschise, 
acoperite cu plasă de sârmă, ca încăperile de la 
azilurile de noapte. Bud s-a oprit în faţa unei uşi și 
l-a privit fix pe Victor până când acesta a scos 
două teancuri de bani, fiecare prins cu bandă 
elastică. 

— Juma’? şi juma”, Bud. Arată-mi ceva 
interesant, a spus Victor şi i-a dat jumătate din 
bani. 

În acel compartiment de depozitare se aflau un 
pian mai mic decât cele de concert, un bar portabil 
şi un dulap construit ceva mai solid decât alte 
piese de mobilier. Bud a ridicat şezutul scaunului 
pentru pian şi a scos o cheie dintre paginile unei 
partituri muzicale. 

— Ai grijă la coridor, i-a spus lui Paco. 

— Liber, a spus Paco. 

Bud a descuiat dulapul şi a scos două pistoale 
automate MAC-10, un AK-47 şi o puşcă de asalt 
AR-15. 

— Foc selectiv, complet automat? a întrebat 
Victor. 

Bud i-a dat pușca AR-IS cu maneta de 
declanșare care o transforma în mitralieră. 

— Astea sunt garantat inocentes, sinpasados'* — 
pistoale nemarcate — fiecare dintre ele? a întrebat 
Victor. 

— Poţi paria pe viaţa ta. 

— Ba nu. Pariază pe a ta, Bud. 

Bud a pus pistoalele într-o cutie pentru 
acordeon, împreună cu încărcătoare pline și 
amortizoare. A pus o puşcă într-o cutie pentru 
saxofon bas. 

Victor s-a uitat la Paco. 

— E măcar un instrument la care ştii să cânți. 

În acea după-amiază au făcut cumpărături la 
Mall of the Americas, iar Candy şi-a vopsit părul. 

CAPITOLUL DOUĂZECI ȘI PATRU 


Învăţată cu suferinţa, Cari şi-a făcut de lucru. 

A doua zi după ce au ars capul lui Antonio, a 
avut treabă cu verişoara ei Julieta — au servit 
mâncare făcută de ele pe un vaporaș turistic care 
pleca din Centrul pentru Păsări Marine Pelican 
Harbor spre colonia de păsări de pe Bird Key, o 
sursă lunară de venit pentru ele. Ce să le ofere 
oamenilor de la bord? Mâncare care putea fi ținută 
în mână fără să picure ceva din ea. 

Empanadas'*, sandvişuri de ceai, chorizo: pe 
scobitori.  Jumătăţi de avocado umplute cu 
ceviche”, dacă permitea bugetul. Oferă-le băuturi 
dulci, rom, votcă și bere. 

Încercaseră scăricică la un moment dat, dar 
sosul de grătar scurs din ele făcuse ca puntea 
vasului să devină lipicioasă şi trebuiseră să o spele. 
Nu puteau face foc deschis pe vas, dar existau 
grătare pe care portul de agrement le permitea să le 
folosească, şi au încălzit empanadas şi au fiert 
colțunașii în aparatul de sterilizare de la clinică. 

Vasul de agrement era destul de mare, fără 
cabină pentru pasageri, având o prelată drept 
acoperiş și un grup sanitar alături de timonerie. 
Avea patruzeci de veste de salvare. Lângă 
balustrade erau aliniate bănci. 

Treizeci de persoane, majoritatea din Miami, cu 
eternul musafir pe care trebuiau să îl distreze, se 
înscriseseră la acel tur, şi nu plătiseră degeaba. 
Scopul turului era să încurajeze sprijinul financiar 
pentru Centrul pentru Păsări Marine, care 
funcționa pe baza contribuţiilor. Ruta obişnuită a 
vasului era în jurul coloniei de păsări de la Bird 
Key, iar apoi, pe măsură ce se întuneca, urca puţin 
pe râul Miami, printre zgârie-norii care populau 
peisajul nocturn spectaculos. În acea seară, vasul 
avea să oprească pentru vizionarea focurilor de 
artificii de la parcul Bayfront. 

Doamna doctor Lilibet Blanco, medic veterinar 
şi directoare a Centrului pentru Păsări Marine 
Pelican Harbor, era gazda acelei seri. Venise din 
Cuba în SUA singură, la vârsta de şapte ani, în 
cursul Operation Pedro Pan. 

Doamna doctor Blanco o lăsa deseori pe Cani să 
o ajute la îngrijirea animalelor. În acea seară arăta 
altfel, purtând un taior cu pantaloni şi perle. Venise 
cu soțul ei. El deţinea o parte a unei săli pentru 
partide de jai alar'*.. 

Doctoriţa Blanco a rostit câteva cuvinte de bun 
venit în timp ce nava ridica ancora. 

Vasul a trecut pe sub podul de pe Seventy-Ninth 
Street, şi s-a îndreptat spre sud, către Bird Key, 
două insule cu vegetația foarte densă, una naturală, 
iar a doua creată prin depuneri de pământ, care 
aveau împreună aproximativ un hectar şi jumătate. 
Bird Key era deţinută de o persoană privată, astfel 
că nu existau fonduri de la stat pentru întreținere. 

Păsările se întorceau la cuiburi — ibişi, egrete, 
pelicani, vulturi pescari, bâtlani, care roiau spre 
casă, egretele albe şi ibişii sclipind în soare pe 
fundalul cerului care se întuneca spre răsărit. 

La fiecare asemenea croazieră, angajații 
centrului încercau să organizeze o eliberare în 
mediul natural, readucând în sălbăticie o pasăre 
vindecată, pentru a ilustra misiunea stației şi 
pentru a stimula contribuțiile. În acea seară aveau 
un bâtlan de noapte adolescent într-o cuşcă 
acoperită cu un prosop pentru a ține pasărea în 
întuneric, cât mai liniştită posibil. 

Puiul destul de mare ieşise din cuib în timpul 
uraganului Irma şi îşi dislocase o articulație a unei 
aripi. Rehidratat, articulația se vindecase în aviarul 
de la stație, iar pasărea era pregătită să plece de 
acolo. 

În apa de mică adâncime, căpitanul a adus vasul 
cât de aproape a putut de Bird Key. 

Cari a dus cuşca spre pupa vasului şi a aşezat-o 
pe balustradă. 

Un cunoscut prezentator de televiziune al unei 
emisiuni meteo, filmat de echipa lui, a ţinut o 
scurtă cuvântare despre mediu. S-a aşezat lângă 
balustradă, iar Cari a ţinut cuşca, rămânând în 
afara cadrului de filmare. A ridicat prosopul şi a 
deschis cuşca. Pasărea era cu spatele spre uşă, 
astfel că toată lumea i-a putut vedea doar coada. 
Meteorologul nu ştia ce să facă. 

— Gâdilaţi-i penele, şi se va întoarce, i-a spus 
Cari. 

Tânăra pasăre era încă pufoasă. Simțindu-şi 
coada trasă, s-a răsucit imediat şi a scos capul pe 
uşă, a văzut ceilalți bâtlani rotindu-se pe deasupra 
zonei Bird Key şi a pornit ca din puşcă pentru a li 
se alătura. 

Starea de spirit a lui Cari s-a îmbunătățit datorită 
acelui bâtlan de noapte, iar senzația de uşurare a 
durat până când nu a mai reușit să deosebească 
pasărea de celelalte care se învârteau deasupra 
insulei. 

Vasul a dat roată coloniei de păsări de pe mica 
insulă, după care a pornit spre sud, către focurile 
de artificii din parc. 

Unii pasageri aveau binocluri. Unul dintre ei 
tocmai îi vorbea căpitanului şi făcea semne cu o 
empanada. 

Cari a lăsat jos o tavă de sandvişuri, iar 
căpitanul i-a oferit binoclul lui. 

Un vultur pescar atârna cu capul în jos, prins în 
cârligul cu momeală falsă de la capătul unui fir de 
pescuit, iar firul se încâlcise în jurul unei crengi de 
copac, şi peştele aproape uscat încă se legăna în 
cârlig alături de pasărea suspendată. Pasărea a dat 
dintr-o aripă, dar era slăbită. Avea ciocul deschis, 
şi limba negricioasă îi ieşea din cioc. Ghearele 
mari băteau aerul. 

Pasagerii s-au îngrămădit lângă balustradă. 

— Ia te uită ce gheare are nenorocita! 

— Uitați-vă, voia să-i fure cuiva peştele. 

— Gata, n-o să mai fure de-acum înainte. 

— Putem face ceva? 

Nivelul apei era prea scăzut pentru ca vasul să 
se apropie mai mult de mal. Frau la cincizeci de 
metri de desișurile de mangrove roşii care 
mărgineau insula, îndeajuns de aproape ca să vadă 
gunoaiele risipite printre tufișuri care acopereau 
solul dintre copaci. 

Gunoaiele erau o pacoste folositoare pentru Bird 
Key. Ţineau amatorii de picnicuri departe de 
rezervație, însă animalele rămâneau câteodată 
prizoniere printre ele. 

Privind prin binoclu, Cari a văzut pasărea legată 
uitându-se spre cer cu ochi fioroşi, încercând să se 
agaţe de aer cu ghearele mari. Un şir sclipitor de 
ibiși a început să coboare pentru a se aşeza în 
copacii în care avea să îşi petreacă noaptea. 

Cari s-a simțit copleșită de imaginea păsării 
captive. Legată. Copii, în apă, legați. Nu puteau 
decât să îşi lipească tâmplele de cel de alături, cât 
timp siguranțele puștilor erau eliberate, după care 
urma ploaia de gloanţe. Împușcaţi, şi plutind în 
aval, duşi de apă cu un văl de sânge în jurul lor. 

— O scot eu de acolo, i-a spus ea căpitanului. 
Dacă mai rămâneţi puţin aici, o să salvez pasărea. 

Căpitanul s-a uitat la ceas. 

— Trebuie să ajungem la focurile de artificii. 
Poate vine cineva de la centru cu o barcă să te ia 
de aici. 

— La centru nu mai e nimeni, a spus Cari. Abia 
mâine vine cineva. 

Câteodată, pe insulă veneau voluntari ca să 
descâlcească păsările, dar nu exista un program 
bine stabilit. Unu chiar ar fi fost speriaţi de pasărea 
feroce. 

— Cari, ai o treabă de făcut la bordul vasului. 

— Mă puteți lăsa aici, şi mă recuperați la 
întoarcere. Vă rog, domnule căpitan. Julieta se 
poate ocupa de mâncare. 

Căpitanul a văzut expresia de pe faţa ei şi şi-a 
dat seama că oricum avea de gând să salveze 

pasărea. Nu a vrut să o pună în situaţia de a-l irita, 
deoarece asta ar fi însemnat ca ea să îşi piardă 
slujba. Peste umărul lui Cari, căpitanul a văzut-o 
pe doctorita Blanco uitându-se la el. Medicul 
veterinar a încuviințat uşor din cap către el. 

— Fă-o cât de repede posibil, i-a spus căpitanul. 
Dacă durează mai mult de douăzeci de minute, 
chem patrula marină să vină aici. 

Apa era destul de limpede, adâncă de aproape 
un metru şi douăzeci de centimetri în apropierea 
navei. Pe fundul nisipos iarba se unduia în curentul 
slab. 

Căpitanul a deschis mica trusă de scule a navei. 

— Ia ce-ţi trebuie. 

Cari a luat câțiva clești şi nişte bandă adezivă. 
Şi, slavă Cerului, erau nişte mănuși acolo, care se 
foloseau pentru intervenţii la motorul vasului când 
se încingea. Mai era o mică trusă de prim ajutor, în 
care nu mai erau multe lucruri — o rolă de bandaj 
din tifon, niște plasturi şi un tub de neomicină. 

A pus sculele şi trusa de prim ajutor într-o ladă 
frigorifică, împreună cu un prosop pe care 1 l-a dat 
un pasager din geanta lui de plajă. Și-a scos şorțul 
și a îmbrăcat o vestă de salvare. Şi-a păstrat 
adidașii în picioare şi a sărit de pe vas cu spatele. 
Apa avea temperatura de aproape 23*C, dar a 
simtit-o răcoroasă când i-a pătruns îmbrăcămintea. 
Cu tălpile a găsit fundul, iar iarba unduitoare i-a 
gâdilat gleznele. Aflat alături de ea, vasul, care se 
înălța şi cobora pe apă, părea foarte înalt. 

Căpitanul i-a coborât lada frigorifică legată cu o 
frânghie de capac. 

De la nivelul apei şi mangrovele cu rădăcini 
multiple i s-au părut înalte în timp ce a urcat din 
apă spre insulă. 

Golful Biscayne este brăzdat de canale ca niște 
şanţuri pe fund, din pricina vaselor care trec pe 
acolo, astfel încât Cari a trebuit să înoate peste 
unul dintre ele, împingând lada frigorifică, dând 

din picioare, fericită că încă avea în picioare 
pantofii sport. 

A descoperit din nou fundul la mică adâncime. 
A tras lada înapoia ei, apoi a trebuit să o ridice, 
mișcându-se în lateral ca să găsească un drum spre 
insulă prin încâlcitura de mangrove. 

Ajunsă sub copaci, nu a mai fost sigură privind 
locul în care se afla pasărea. S-a uitat în spate, spre 
vas, iar căpitanul i-a făcut semn să se deplaseze 
spre sud. Nu era uşor. Solul era acoperit de 
gunoaie — lăzi frigorifice, canistre pentru gaz, fire 
de pescuit, un scaun de copil, un scaun de mașină, 
perne îmbibate de sare, un cauciuc de bicicletă, o 
saltea pentru un pat de o singură persoană. Multe 
dintre acele lucruri fuseseră aduse de maree, 
deşeuri şi tot felul de resturi, care veneau dinspre 
râul Little, ce se vărsa în golf la mică distanţă de 
acolo. 

În timp ce mergea spre gunoaie și resturi a avut 
impresia că aşa arăta viaţa ei, sau aproape întreaga 
ei viață — din lucrurile aruncate acolo lipseau 
bucăţile de oameni. 

Pasărea atârna de o creangă la aproape un metru 
şi jumătate deasupra solului, picioarele şi ghearele 
ei fiind încâlcite într-un fir foarte rezistent din 
fluoro-carbon.  Dădea slab dintr-o aripă și 
încercând să se agaţe cu ghearele de aer. Avea 
ciocul deschis, iar limba scurtă, de culoare închisă 
îi ieşea din căptuşeala gurii de culoarea levănţicii. 
Peştele era scofâlcit, cu ochii adânciţi. Era mort de 
câteva zile, iar Cari 1-a simţit duhoarea, chiar dacă 
stătea dedesubtul păsării. 

A înaintat cât a putut de aproape de ea, cât să nu 
poată fi atinsă de ciocul ei. A strâns câteva frunze 
şi rămurele sub pasăre şi a desfăcut prosopul de 
plajă peste frunziş. 

A întins braţele deasupra păsării și cu o mână a 
apucat firul şi l-a înfășurat în jurul a două degete, 
timp în care cu cealaltă mână a încercat să îl taie 
pe dedesubtul crengii cu cleştele de tăiat sârmă. 

Unealta nu a reuşit decât să cresteze firul rezistent 
din nailon, dar nu l-a retezat. Și-a scos imediat 
briceagul şi a deschis lama cu degetul mare, fără să 
se uite la el. Lama briceagului ei era foarte 
ascuţită. 

Cu partea zimţată a tăișului a retezat firul, iar 
pasărea, deşi cântărea doar un kilogram şi 
jumătate, 1 s-a părut a fi grea în mână, greutatea ei 
pulsând pe când dădea dintr-o aripă, lovind-o uşor 
peste picioare în timp ce o cobora spre prosop şi o 
înfăşură larg în el, momente în care ghearele ei se 
înfigeau în țesătură. 

A auzit un piuit strident când a așezat pasărea în 
lada frigorifică şi i-a pus capacul. Păşind larg prin 
desişuri şi ținând lada deasupra capului ca să vadă 
pe unde calcă în timp ce înainta printre gunoaie, a 
ajuns în apă. Făcând lada să plutească în faţa ei, a 
tinut-o dreaptă în timp ce mergea prin apa puţin 
adâncă. 

O rândunică de mare, deranjată din locul ei de 
pe fundul apei, a fluturat din înotătoare şi s-a 
îndepărtat. Un pâlc de delfini a trecut pe lângă ea, 
şi le-a auzit răsuflările, oarecum acoperite de 
strigătele oamenilor de pe vas. Acum era în apă şi 
Julieta, care înota spre ea ca să o ajute, iar un turist 
german, văzând cele două femei în apă, şi-a scos 
pantalonii cu o mişcare frenetică şi a sărit peste 
bord doar în chiloți ca să le ajute. Era suficient de 
înalt ca să aşeze lada frigorifică pe copastia 
vasului. 

În sunet de aplauze răzlețe, au aşezat lada cu 
pasărea pe masa barului. 

Doamna doctor Blanco a urmărit totul. Cani s-a 
uitat spre medicul veterinar. 

— Cari, ce trebuie să faci acum? a întrebat 
doctoriţa Blanco. Să zicem că eu n-aş fi aici. 

I-a dat un cot soţului ei. 

— E deshidratată grav, doamnă doctor, a spus 
Cari. Aş hidrata-o, i-aş imobiliza aripa, şi aş ţine-o 

în întuneric şi la căldură până ajungem înapoi la 
stație. 

— Așa să faci. 

Doctoriţa Blanco s-a aşezat pe prima bancă pe 
care a văzut-o liberă. 

Pipăind prosopul, Cari a prins bine pasărea, 
având picioarele ei într-o mână, apoi ea şi Julieta 
au făcut un bandaj în opt din tifon pentru a 
imobiliza aripa rănită a păsării. În timp ce vasul se 
îndrepta spre sud, Cari a intubat-o cu un pai plin 
de grăsime de la bar, descoperindu-i esofagul şi 
strecurând paiul în jos. 

— Nu-i faci rău? a întrebat un pasager. 

Cari nu i-a răspuns. Purtând ochelarii altcuiva, a 
picurat apă din gură prin pai, simțind pe față 
răsuflarea fierbinte şi mirosind a peşte a păsării, şi 
având inelele enorme ale ochilor ei foarte aproape 
de propriii ochi. 

Au strecurat pasărea în cuşca pe care o 
folosiseră pentru a aduce bâtlanul de noapte 
recuperat și au acoperit-o cu un prosop găsit la bar. 

— Nu-mi pare rău pentru ea aşa cum mi-ar 
părea rău pentru un căţel sau alt animal, cum să 
ZIC... păsările astea ucid alte animale, a zis un 
pasager. 

— Nu cumva mâncaţi o aripă de pui? l-a 
întrebat doctorita Blanco. 

Apoi a căutat-o din ochi pe Cari, care ştergea 
masa de la bar şi se ferea de germanul care o 
ajutase, dornic să o asiste şi la curăţenie şi la orice 
altceva ce i-ar fi permis ea. 

— Cari, să vii la mine luni. Am ceva pentru tine, 
a spus doctoriţa Blanco. Soţul meu spune că 
plăteşte o groază de avocaţi, să vedem dacă se 
poate — aşa spun ei mereu —, să vedem dacă se 
poate face ceva în legătură cu documentele tale. E 
de părere că le-ar fi utile câteva fotografii cu 
brațele tale ca dovadă suplimentară pentru 
Justificarea temerii credibile. 

Când şi-a dat seama că echipa de reporteri de 
televiziune filma, Cari şi-a întors fața de la cameră 
şi a refuzat să dea un interviu. 

. 

Hans-Peter a recunoscut braţele pline de 
cicatrice ale lui Cari când a urmărit ştirile de seară. 
Nu a înţeles de ce ea avea nevoie de amândouă 
braţele. Era preferabilă o asimetrie fermecătoare în 
acea privință. Şi-a deschis blocul de desen şi s-a 
apucat să schiţeze. 

CAPITOLUL DOUĂZECI ȘI CINCI 


Cargoul Jezi Leve, sub pavilion haitian, stătea 
ancorat la un cheu aflat la aproape șase kilometri şi 
Jumătate în susul râului Miami. Omul de veghe de 
pe punte putea vedea arcada de la Tri Rail şi 
curcubeul acesteia de peste râu. Avea nişte reviste 
pornografice alături și o puşcă scurtă, dar legală; 
țeava ei avea aproape 46 de centimetri lungime, 
măsurată de la închizător până la gură. Avea o 
eșarfă portocale legată în jurul gâtului. Era un om 
care se respecta în toate privințele, de aceea, 
pregătindu-se pentru misiunea pe care o avea, 
mâncase două fructe de avocado drept masă de 
prânz. 

Flaco, omul lui Hans-Peter, stătea alături de el, 
înarmat cu o puşcă de asalt AR-15 şi cu un pistol 
la centură. 

Pe măsură ce cobora întunericul, amândoi 
urmăreau cum luminile se aprindeau în susul și în 
josul răului. 

Flaco a auzit crâmpeie slabe de muzică venind 
dinspre restaurantele din josul râului. Era cântecul 
„Iraversuras”, interpretat de Nicky Jam“: 
probabil că acolo se dansa, iar sânii fetelor 
tresăltau, întâi unul, apoi celălalt, în ritmul 
muzicii. Cântecul acela se dădea la Club Chica 
atunci când el dansa cu fata care avea tatuată o 
mierlă albastră pe un sân, şi apoi se ducea cu ea la 
maşină şi mai dansau puțin în ritmul muzicii, 
ajungeau să se pipăie şi... mamă, Doamne! Flaco 
îşi dorea să ia cina cu o fată la un restaurant din 
port în loc să stea acolo, alături de acel 
supraveghetor nenorocit, care scăpa câte un vânt la 
câteva minute. 

Sub punte, în cabina sărăcăcioasă a cargoului 
Jezi Leve, Hans-Peter Schneider discuta cu Clyde 
Hopper din Fort Lauderdale și cu secundul navei, 
un haitian tânăr care avea epoleți la cămașă. 

Secundul l-a chemat pe Tommy, şeful de echipaj”, 
care se ocupa de macaraua vasului. Lui Tommy îi 
plăcea să i se spună „Tommy Şeful de Echipaj”, 
datorită unei expresii în argoul din Jamaica. 
Însemna „Tommy cu scula sculată”. 

Ca să nu fie implicat în niciun fel, căpitanul 
coborâse pe uscat. Având o puşcă de calibrul 18,5 
mm, Mateo, omul lui Hans-Peter, stătea la poalele 
scării de tambuchi. 

— Unde-i Felix? a vrut să ştie Hopper. 

— Puştiul lui e operat de amigdalită, a spus 
Schneider. Nevastă-sa i-a cerut să stea cu ea la 
spital. 

Schneider avea planurile de construcție ale casei 
Escobar întinse pe masă, împreună cu fotografii 
făcute în gaura de sub digul de protecție recuperate 
de pe camera lui Antonio. 

Hopper avea fotografii cu echipamentele lui. 

— Asta e cupa de demolare care ajunge la mare 
distanță, cu o haveză hidraulică conectată la barjă. 
Nu trebuie s-o întoarcem ca să putem folosi 
macaraua. Şi avem un vinci hidraulic de cincizeci 
de tone. Scoatem blocul acela de acolo. 

— La flux. 

— O facem la flux. Eşti sigur că nu vrei să îl 
încărcăm pe vas? 

— Vreau să faci exact cum ţi-am spus. ÎL pui pe 
barjă. Şi îl acoperi cu mărfuri. Adu-l aici. 

Schneider s-a întors către secund. 

— Să ai pregătit palanul de ridicare. Şi să-mi 
arăţi unde îl pui. 

S-au dus cu şeful de echipaj în cala vasului. 

— Acolo, a spus tânărul ofiţer de cart. ÎI băgăm 
prin intrarea principală în cală şi îl acoperim cu 
biciclete. lar pe punte acoperim intrarea magaziei 
cu un morman de biciclete. 

° 

Afară, pe puntea vasului, omul de veghe a văzut 

o furgonetă care vindea mâncare apropiindu-se pe 

drumul paralel cu râul. Din difuzorul ei se revărsau 
acordurile cântecului „La Cucaracha”: =. 

Omul de pază a scăpat un vânt care duhnea a 
avocado. 

— Trebuie să mă uşurez, a spus el. Mă-ntore 
repede. 

L-a lăsat pe Flaco singur pe punte cu reveriile 
romanțioase spulberate, fluturându-şi mâinile în 
dreptul nasului. 

Candy a condus furgoneta până pe cheu. A oprit 
şi a coborât. Purta un şort şi o bluză înnodată în 
jurul taliei. Arăta bine. 

A strigat către Flaco, aflat pe puntea vasului: 

— Hei, am empanada caldă. 

— Foarte bine, a spus Flaco pentru sine. 

— Un dolar juma” cu o bere Presidente. Mai 
sunt oameni acolo? Ştiu că vor şi ei. Un dolar 
juma”. Poţi să-mi cumperi şi mie una. 

A aşteptat câteva momente, a ridicat din umeri 
şi a dat să revină la camionetă. 

— Cum cumperi bere de la tine însăţi? a întrebat 
Flaco în timp ce cobora schela de acces pe navă. 

— Cu banii tăi, sper, i-a răspuns Candy. 

I-a văzut umflătura făcută de pistolul bărbatului 
sub cămașă. Paco lăsase puşca pe punte. 

Candy a deschis uşa din spate a furgonetei. Era 
pe jumătate goală. În două lăzi frigorifice erau 
empanada calde şi bere rece. Tot acolo erau o ladă 
frigorifică mare şi un grătar cu gaz. 

Candy a desfăcut o sticlă de Presidente şi i-a 
dat-o lui Paco. 

— Vrei să stăm puţin pe bancă? O să aduc 
plăcintele. 

Şi-a atârnat poşeta pe umăr şi a luat mâncarea. 

S-au aşezat pe o bancă de pe cheu, cu spatele 
spre navă. 

L-a bătut pe Flaco pe picior. 

— Sunt tare bune, nu? 

Flaco mesteca. 

— Am auzit „La Cucaracha’, mi se pare 
caraghios, a spus el cu gura plină. 

Cum stătea cu capul întors ca să se uite în 
decolteul ei, îi era greu să mestece. 

În spatele lor, Victor, Cholo şi Paco s-au 
strecurat pe schela de acces şi au urcat pe navă. 

— Eşti tare frumoasă, a spus Flaco. Ce altceva 
mai vinzi? Am putea merge în furgonetă. 

Candy a așteptat trecerea unei bărci prin dreptul 
lor. A privit în lungul râului pentru a vedea dacă se 
mai apropia vreo ambarcațiune, dar nu a văzut 
niciuna. 

— Îţi dau una scurtă mai întâi şi o sută după, a 
spus Flaco. 

I-a arătat o bancnotă de o sută de dolari. 

Candy a apăsat butonul de blocare a ușilor de pe 
cheia de pornire şi luminile furgonetei s-au aprins 
scurt. 

Zgomotul pătrunzător produs de focul declanșat 
cu cele două MAC-10 pe navă a fost urmat de 
fulgerături de lumină la hublouri. 

Candy l-a împuşcat pe Flaco prin poşetă, 
nimerindu-l în coaste. Apoi a folosit pistolul lui de 
sub cămașă şi a tras de două ori. 

S-a uitat la fața lui și a constatat că era mort. A 
aruncat în râu sticlele şi empanada mâncată pe 
jumătate, împreună cu șerveţelul de hârtie. 

Un peşte a înşfăcat plăcinta cu carne. De 
dincolo de râu, dinspre restaurante, răzbăteau 
zvonuri slabe de muzică. În tăcere, o femelă de 
lamantin a ieşit la suprafaţă cu puiul ei pentru a 
respira. 

În cargou, Hopper, tânărul ofiţer de cart, şi şeful 
de echipaj erau morţi. Nici urmă de Mateo. 

Hans-Peter Schneider era sub masă, cu capul 
însângerat. Victor l-a împuşcat din nou, iar 
gloanţele i-au mușcat haina și cămașa, făcând să 
sară praful din ele. Documentele erau încă pe 
masă. Cholo a căutat portofelul lui Schneider. 

— Plecăm! a spus Victor. Hai! Mişcă-ţi curul! 

Victor şi Paco au pornit în fugă spre scara de 
tambuchi care ducea spre punte. Cholo a mai 
întârziat, pentru că voia să îi ia ceasul lui 
Schneider. Tocmai trăgea de el, când Hans-Peter l- 
a împuşcat. Schneider s-a ridicat în picioare şi a 
fugit spre pupa, către scara de tambuchi din spate. 
Victor și Paco au tras înspre el, iar gloanţele au 
scrâşnit lovindu-se de pereții din metal. 

Ajuns pe punte, Schneider a căzut pe spate peste 
balustradă şi a picat în apă în latura dinspre râu a 
cargoului. Paco a tras în el în timp ce se scufunda. 
Au coborât în cală după Cholo. 

Victor a pus o mână pe gâtul lui Cholo. 

— E mort. la-i actele. 

Au coborât în goană schela de acces pe navă, au 
ajuns pe cheu şi au azvârlit pistoalele automate în 
lada frigorifică mare. 

Mateo pleca deja cu maşina lui Schneider. 

— Documentele, a spus Candy. Unde-s 
documentele? 

Tocmai arunca tuburile în poşetă şi punea 
cartuşe în încărcător cu ajutorul unui dispozitiv 
special pentru încărcare rapidă. 

— Documentele, dă-le dracului... să plecăm, a 
spus Paco. 

— Mama dracului. Aduceţi hârtiile. Sunteţi 
siguri că Cholo a murit? 

— Du-te-n mă-ta dacă-ţi închipui că îl lăsam 
acolo dacă era în viață, a spus Victor. 

Candy a închis cilindrul revolverului ei. 

— Haideţi. 

Reveniţi în cală, au îndesat planurile casei în 
poşeta lui Candy. 

Ochii fără viaţă ai lui Cholo începeau să se 
usuce. Nu s-au mai uitat la el. 

Pe cheu, Paco a alergat spre automobilul break 
parcat pe drum, iar Candy şi Victor au urcat în 
furgonetă. Au pornit în trombă. În depărtare se 
auzeau sirenele maşinilor de poliție. 

Peştii de sub pod au simțit apropierea trenului 
suspendat. Tri Rail a traversat râul, cutremurând 
gândacii de pe structura metalică şi făcându-i să 
cadă în apă. Peştii care așteptau în apă i-au aspirat 
imediat, făcând cerculeţe pe suprafaţa netedă a 
râului. 


142 


CAPITOLUL DOUĂZECI ŞI ŞASE 


Candy conducea furgoneta cu mâncare. A văzut 
luminile aeroportului şi balizele de ghidare. Pentru 
că pe deasupra lor, la mică înălțime, a trecut un 
avion, a trebuit să 1 se adreseze cu voce ridicată lui 
Victor, care stătea pe scaunul din dreapta ei. 

— Ce scrie pe hârtia aia, care garaj? 

— Vizavi de parcarea D, i-a răspuns Victor. 
Chiar vizavi de zona de plecări zboruri 
internaționale. Avionul nostru o să decoleze peste 
patruzeci de minute. 

Se apropiau de o trecere la nivel cu calea ferată. 
Semaforul acesteia s-a făcut roşu, iar sirena de 
avertizare a început să sune. 

— Mierda, a spus Candy. 

A frânat şi a oprit maşina, timp în care un tren 
mărfar lent a defilat prin faţa lor. Candy a întors 
spre ea oglinda retrovizoare din centru pentru a-şi 
examina machiajul. Faţa ei a explodat când o 
rafală de armă automată, venind din spate, a 
măturat mașina. Alături de ea, Victor a fost ucis. 
Corpul lui Candy s-a prăbuşit peste volan, 
declanșând claxonul. „La Cucaracha”? a răsunat 
fără încetare, odată cu sirena trecerii la nivel cu 
calea ferată și cu uruitul trenului de marfa. Piciorul 
i-a alunecat de pe frână, iar furgoneta a început să 
se apropie de vagoanele în mișcare ale trenului. 

Haionul furgonetei s-a ridicat. Însângerat, Hans- 
Peter Schneider a ieşit din portbagaj, pe sub 
cămașa pe jumătate zdrenţuită zărindu-1-se vesta 
antiglont. Avea la el un pistol automat. Din spate s- 
a apropiat o altă mașină, un taxi. Şoferul a încercat 
să ocolească maşina oprită şi să meargă mai 
departe, însă Schneider l-a împușcat prin geamul 
lateral, l-a scos din maşină şi l-a lăsat în drum. S-a 
urcat pe scaunul șoferului şi a tras o rafală scurtă 
în rezervorul cu gaz aflat în partea din spate a 

furgonetei. Aceasta a explodat şi a zgâlțâit taxiul, 
care a luat-o din loc. 
. 

Schneider a anulat contorul taxiului şi a condus 
mai departe, în timp ce radioul acestuia a continuat 
să bolborosească. În partea pe unde trăsese geamul 
fusese coborât, însă cel din dreptul pasagerului era 
găurit. A reușit să îl coboare. Scaunul și volanul 
deveniseră lipicioase şi pline de mici fragmente de 
os. 

Probabil că taxiul nu avea instalat un LoJack®, 
însă compania de taxiuri putea vedea prin satelit 
locul în care se afla. Încă nu se declangase alarma, 
dar foarte curând taxiul va deveni un BOLO. Era 
plin de sânge, şi cămaşa lui era ferfeniță. A început 
să cânte cu o voce înaltă, nazală în timp ce 
conducea. Din când în când striga: „Jawohl!” 

Se apropia de o staţie de autobuz. Un bătrân 
aştepta pe o bancă. Purta o pălărie din pai cu 
boruri ajustabile şi o cămașă cu model floral cu 
mânecă scurtă, iar într-o mână avea o sticlă aburită 
de bere Corona, pe care o ținea într-o pungă din 
hârtie. 

Schneider a ascuns pistolul între picior şi ușă. S- 
a aplecat spre scaunul din dreapta. 

— Alo! Hei, tu! 

În cele din urmă, bătrânul a deschis ochii. 

— Hei. Îţi dau o sută de dolari pe cămașa aia. 

— Despre ce cămașă e vorba? 

— Cămașa aceea pe care o porți. Vino-ncoa”. 

Schneider a ridicat bancnota şi s-a aplecat spre 
geamul din dreapta lui. Bătrânul s-a ridicat și s-a 
apropiat de maşină. Șchiopăta. S-a uitat la 
Schneider cu ochi lăcrimoşi. 

— Aş vrea două sute juma” pe ea. 

Într-un colţ al gurii lui Schneider s-au format 
câteva picături de spumă. A scos arma Mac-10 şi a 
îndreptat-o spre bătrân. 

— Dă-mi cămaşa aia, altfel îți zbor creierii! 

Şi-a dat totuşi seama că nu putea trage fără să 
distrugă şi cămașa. 

— Pe de altă parte, e bine şi-o sută, a spus 
bătrânul. Şi-a scos cămaşa şi i-a întins-o prin 
geam. A smuls apoi suta de dolari dintre degetele 
lui Schneider. Am pe mine şi niște blugi care te-ar 
putea  intere..., a adăugat, moment în care 
Schneider a apăsat pe pedala de accelerație. 

Bătrânul, rămas în pantaloni şi maiou, s-a aşezat 
pe bancă și a luat o gură sănătoasă din sticla băgată 
în pungă. 

Schneider a condus taxiul până la cea mai 
apropiată stație a trenului interurban. 

Apoi l-a sunat pe Mateo. 

— Am plecat cu maşina ta, a spus Mateo. lartă- 
mă. Am crezut că erai... înţelegi tu... am crezut că 
te-au dat gata. 

Hans-Peter a înfășurat arma într-un covoraş de 
maşină pe care l-a ținut sub braţ cât a aşteptat ca 
Mateo să-l recupereze. 

. 

Hans-Peter avea două camere personale lângă 
studioul lui care transmitea spectacole erotice 
online dintr-un depozit din zona golfului, pe care îl 
deținea de asemenea. Una dintre camere avea tapet 
matlasat și multă catifea, totul fiind de culoare 
roşu de Burgundia, cu pete gri, de culoarea blănii 
de şinşila. 

Cealaltă era o cameră acoperită în întregime cu 
gresie şi cu o scurgere în centru. Conţinea un duş 
şi o saună cu duze peste tot, un frigider și mașina 
de cremare lichidă, o mască și două bisturie din 
obsidian'”: — de şase şi de doisprezece milimetri — 
care costaseră fiecare câte optzeci şi patru de 
dolari şi erau mult mai ascuţite decât cele din oţel. 

S-a aşezat pe podeaua dușului fără să se 
dezbrace și a lăsat apa fierbinte să spele sângele de 
pe el. După ce apa i-a pătruns sub vesta antiglonţ, 
şi-a scos-o şi a aruncat-o în colțul duşului, 
împreună cu cămaşa bătrânului. 

În cameră răsuna muzică. Schneider avea 
telecomanda cu el la duș, băgată într-un 
prezervativ, capătul ei ieşind în afară ca o mică 
antenă rotunjită. O păstra într-o savonieră. A pus 
cvintetul „Păstrăvul” de Schubert. Era muzica pe 
care o ascultau acasă, în Paraguay, părinții lui. 
Muzica pe care o puneau duminică după-amiază, 
atunci când el aştepta să fie pedepsit. 

Treptat, întâi încet, apoi dând muzica din ce în 
ce mai tare în dușul placat cu gresie, Schneider a 
rămas într-un colţ, în timp ce apa spăla sângele din 
hainele lui. Cu o mișcare rapidă, dar cu corpul 
complet relaxat, a dus la buze fluierul lui aztec al 
morții, şi a suflat, a suflat cât a putut de tare, 
acoperind muzica, iar fluierul a răsunat ca zece mii 
de victime care răcneau, iar muzica încoronării lui 
Montezuma a acoperit muzica din cvintetul 
„Păstrăvul”. A suflat în fluier până s-a prăbuşit, cu 
fața aproape de gura de scurgere, cu ochii larg 
deschişi, văzând doar apa rotindu-se în jurul 
scurgerii. 

CAPITOLUL DOUĂZECI ȘI ȘAPTE 


Hans-Peter era acum uscat şi curat şi stătea 
întins pe pat, iar sângele se scursese cu totul din 
hainele care zăceau pe podeaua din camera de duş. 

Căutând un loc în care mintea să îi adoarmă, a 
rătăcit prin încăperi din ce în ce mai vechi ale 
memoriei lui pentru a ajunge în cele din urmă la 
camera frigorifică din tinereţea lui din Paraguay. 

Părinții lui erau în camera frigorifică şi le-a 
auzit vocile răzbătând prin ușă. Nu puteau ieşi de 
acolo pentru că uşa congelatorului era legată cu un 
lanţ pe care Hans-Peter îl ferecase cu un nod 
excelent, aşa cum îl învățase tatăl lui să înnoade un 
lanţ, scuturându-l până când zalele se blocau. 

Întins în patul lui din Miami, Hans-Peter a dat 
glas imaginilor care se învârtejeau pe tavan. Vocile 
tatălui și mamei lui au izbucnit din fața lui, un 
amestec al trăsăturilor lor. 


Tata: Glumește, o să ne dea drumul. 
Și după aceea, o să-l bat până se cacă pe 
el. 

Mama, strigând de dincolo de ușă: 
Hans, dragule. Gata cu joaca, o să răcim, 
și va trebui să ne aştepţi cu şerveţele şi 
ceai. Ha-ha. 


Vocea lui Hans-Peter era acum înfundată, pentru 
că își ținea o mână peste gură în timp ce repeta 
ceea ce auzise prin uşa camerei frigorifice, 
rugăminți slabe pe tot timpul nopții, cu multă 
vreme în urmă. 

— Puff, puf, puf, a făcut Hans-Peter, la fel ca 
furtunul legat la eșapamentul maşinii, pe care îl 
conectase la aerisirea camerei frigorifice. 

După patru nopţi, când a deschis uşa 
congelatorului, părinții lui erau aşezaţi, dar nu 

îmbrățișaţi. Se uitau la el cu ochii lucind înghețaţi. 
Când i-a lovit cu securea, s-au spart în bucăţi. 

Apoi bucăţile s-au oprit; formele au rămas 
neclintite, ca o pictură murală pe tavanul de 
deasupra patului cald din Miami al lui Hans-Peter. 

S-a întors pe o parte şi a adormit ca o pisică 
sătulă, aciuată la un abator. 

Hans-Peter s-a trezit în întuneric deplin. I se 
făcuse foame. 

Desculţ, a lipăit până la frigider şi a deschis uşa, 
apărând brusc în încăperea cotropită de întuneric, 
alb şi despuiat în lumina radiată de becul 
dinăuntrul frigiderului. 

Rinichi Karlei erau într-o pungă cu gheață 
aflată pe raftul cel mai de jos, rozalu şi perfecţi, 
perfuzaţi cu o soluție salină și pregătiți pentru a fi 
preluaţi de vânzătorul de organe. Hans-Peter dădea 
acea pereche de rinichi cu doar 20 000 de dolari. 
S-ar fi oferit să o ducă pe Karla acasă, în Ucraina, 
unde ar fi căpătat pentru rinichii ei în jur de 200 
000 de dolari, asta dacă nu ar fi fost atât de prins 
cu activitatea de la casa Escobar. 

Hans-Peter detesta orele de masă şi ceremoniile 
legate de mâncare, dar îi era foame. A umezit un 
capăt al unui prosop de bucătărie şi l-a atârnat de 
mânerul frigiderului. Apoi a întins un alt prosop pe 
Jos. A luat în mâini un pui întreg, fript, şi a rostit 
binecuvântarea pe care o purta în suflet, cea pentru 
care primea bătaie când o spunea la masa familiei: 

— La dracu” cu tot rahatu” ăsta. 

Stând în faţa frigiderului deschis, a muşcat din 
puiul fript de parcă ar fi fost un măr copt, 
smulgând bucăţi de came şi înghițindu-le cu 
mișcări smucite. S-a oprit pentru a imita papagalul 
lui Cari Mora: „Ce dracu’, Carmen?” A luat lapte 
din frigider, a băut puţin din el, după care şi-a 
turnat restul pe cap, iar lichidul i s-a scurs pe 
picioare, dispărând în gaura de scurgere. 

Şi-a şters faţa şi capul cu prosopul, după care s-a 
dus la duş cântând: 

— Kraut und Rüben haben mich vertrieben; hätt 
mein, Mutter fleisch gekoht, so wär’'ich länger 
blieben. 

Asta i-a plăcut atât de mult, încât a mai spus-o o 
dată în engleză: „Cârnaţii şi sfecla m-au făcut să 
bolesc; dacă mama ar fi gătit carne, aş mai fi 
rămas acolo să trăiesc”. 

Tot cântând, Hans-Peter şi-a pus în sterilizator 
bisturiele din obsidian, care erau foarte apreciate în 
chirurgia cosmetică din Miami. Se purta atent cu 
acele lame din sticlă vulcanică. De zece ori mai 
ascuțite decât un aparat de ras, tăișul lor de zece 
angstromi putea despica şi o celulă pe din două 
fără să o rupă. Cu așa ceva te puteai tăia fără să-ți 
dai seama, până ce sângele scurs îţi atrăgea atenția. 

Din gura lui Hans-Peter a răsunat vocea lui Cari 
Mora: 

— Chuletas bune se găsesc la Publix. Chuletas 
bune se găsesc la Publix. Chuletas bune se găsesc 
la Publix. Şi-a şters mâinile cu prosopul umed din 
bucătărie şi a continuat: Există furgonete care aduc 
mâncare, a spus el cu vocea lui Cari Mora. Cel mai 
mult îmi place mâncarea celor de la Comidas 
Distinguidas. 

Şi din nou pasărea aceea: „Ce dracu”, Carmen?” 

A ridicat fluierul aztec al morţii şi a suflat şi a 
tot suflat în el în încăperea placată cu gresie, cu 
podeaua uşor înclinată spre scurgere, în timp ce 
maşina lui de cremare lichidă se legăna într-o parte 
şi în alta ca braţul unui metronom mai lent. 

CAPITOLUL DOUĂZECI ȘI OPT 


Domnul Imran a sosit la clădirea lui Hans-Peter 
puțin după ora unsprezece dimineaţa. Stătea pe 
rândul al treilea de scaune al unui microbuz. Pe 
podeaua de pe care se scosese scaunul din mijloc 
era o movilă acoperită cu o pătură. Movila s-a 
mișcat vag după ce microbuzul a oprit. 

Domnul Imran făcea cumpărături pentru 
patronul lui extrem de bogat, un anume domn Gnis 
din Mauritania, pe care Hans-Peter nu îl văzuse 
niciodată. 

Şoferul a coborât şi a deschis uşa glisantă pentru 
ca domnul Imran să coboare. Şoferul era un bărbat 
mătăhălos şi impasibil, cu urechi de boxer. 
Hans-Peter a observat că pe sub mânecile cămășii 
şoferul purta manşoane de protecție folosite de 
arcaşi. Nu s-a apropiat prea mult de microbuz. Nu 
s-a apropiat mult nici de domnul Imran, deoarece 
ştia că acesta obişnuia să muște şi că nu se putea 
controla întotdeauna. 

Hans-Peter avea în buzunar un pistol cu 
electroşocuri. 

S-au aşezat pe scăunele în camera de duș a lui 
Hans-Peter. 

— Te deranjează dacă fumez din ţigara 
electronică? 

— Nu, deloc. 

Când domnul Imran a pornit-o, în aer s-au 
ridicat vapori parfumati. 

Maşina de cremare lichidă s-a legănat slab şi a 
scos un gâlgâit, înmuind corpul Karlei cu soluție 
de leşie. 

Hans-Peter purta cerceii ei, precum şi un 
medalion în care se afla o fotografie a tatălui ei. Se 
prefăcea că în medalionul plin cu monoxid de 
carbon era tatăl lui. 

Domnul Imran şi Hans-Peter au urmărit maşina 
câteva minute fără să spună nimic, ca nişte oameni 

concentrați asupra unui joc cu mingea. Hans-Peter 
a adăugat puţină culoare fluorescentă în lichid, iar 
în mișcarea în sus a maşinii a apărut Karla, craniul 
şi ce mai rămăsese din fața ei strălucind umed. 

— Asta e o nuanţă deosebit de plăcută, a spus 
domnul Imran. 

S-au privit drept în ochi, fiecare gândindu-se cât 
de amuzant ar fi fost să îl dizolve de viu pe 
celălalt. 

— Ai pus-o acolo de vie? a întrebat domnul 
Imran pe un ton confidențial. 

— Nu, din păcate. A suferit o rană fatală când, 
la miezul nopții, a încercat să fugă. Chiar și 
moarte, se mişcă distractiv când le atinge căldura, 
a spus Hans-Peter. 

— Poţi procura un asemenea aparat pentru 
bârlogul domnului Gnis şi să ne faci o 
demonstrație privind funcționarea lui în cazul unui 
subiect conştient? Ce părere ai? 

— Bine. 

— Voiai să-mi arăţi ceva. 

Hans-Peter i-a întins domnului Imran o mapă 
mare din piele, având pe copertă un model floral. 
În ea se aflau instantanee cu Cari Mora făcute cu 
un teleobiectiv în timp ce ea lucra în casa şi 
grădina Escobar, împreună cu sugestii făcute de 
Hans-Peter. 

— Hmm! a făcut domnul Imran. Da, domnul 
Gnis a fost entuziasmat de ele şi-ţi mulțumește că i 
le-ai trimis. Remarcabil. De unde s-a ales cu 
cicatricile? 

— Nu ştiu. Probabil că vă va spune pe măsură 
ce se desfăşoară lucrarea... Cred că se va lucra la 
ea, da? 

— A, desigur, a spus domnul Imran. Sper să am 
privilegiul să urmăresc şi să aud acea 
conversaţie... Conversaţiile sunt partea cea mai 
plăcută. 

A zâmbit. Dinţii domnului Imran erau înclinați 
spre interior, ca ai unui şobolan, dar culoarea lor, 

portocaliu murdar, amintea mai mult de aceea a 
dinților unui castor, care au o concentrație mare de 
fier în dentină. La colțurile gurii avea nişte pete 
întunecate. 

— Lucrarea principală trebuie făcută acolo, 
domnule Imran, deoarece după aceea ea va fi prea 
dificil de deplasat. Nu e chiar atât de uşor ca a 
recolta un rinichi pe un aeroport. 

— Ăsta e un proiect în care domnul Gnis se va 
implica personal, a spus domnul Imran. Vrea să 
participe direct la fiecare fază. Trebuie să-și 
îmbunătățească cunoştinţele de limbă spaniolă? 

— N-ar strica. Ea vorbește perfect ambele limbi. 
Însă, într-o situaţie-limită, probabil că va alege 
spaniola... asta se întâmplă adesea. 

— Domnul Gnis are nevoie de serviciile lui 
Karen Keefe pentru un portret tatuat al mamei lui, 
Mama Gnis. Ar dori ca el să fie executat pe subiect 
în locurile lucrării originale când treaba este 
terminată şi vindecarea încheiată. 

— Din păcate Karen este în închisoare şi mai 
are de executat un an. 

— Se poate face şi mai târziu, pe parcursul 
proiectului; ziua de naștere a Mamei Gnis este în 
fiecare an. Karen va putea călători după eliberarea 
din închisoare? 

— Da, o infracțiune nu anulează dreptul cuiva 
să dețină paşaport dacă persoana nu are amenzi 
neplătite, a spus Hans-Peter. 

— Domnul Gnis apreciază felul în care 
realizează umbre şi nuanţe la portrete. 

— Karen e superbă, a spus Hans-Peter. 

— Ar fi de folos să îi punem la dispoziție 
doamnei Keefe fotografii-portret ale Mamei Gnis 
pentru a le studia cât timp mai este închisă? 

— O voi întreba. 

— Când o poţi livra pe această domnişoară...? 

— Mora, a spus Hans-Peter. O cheamă Cari 
Mora. Dacă domnul Gnis trimite vasul aici, am 

putea coordona acțiunea. Și ar mai fi ceva ce aş 
dori să trimit. Mic, dar greu. 

— Va avea nevoie de gavaj*, a spus domnul 
Imran. Am putea începe pe vas. 

Domnul Imran şi-a notat ceva în agenda 
îmbrăcată în piele de murenă. 

În mişcarea ei de legănare, maşina de cremare 
lichidă a început să scoată clinchete, trăgând-o pe 
Karla mai încolo. 

— Ce auzi e un bikini din zale, a explicat Hans- 
Peter. Începe să scoată clinchete lovindu-se de 
oase pe măsură ce carnea se dizolvă. 

— O să luăm şi noi una, a spus domnul Imran. E 
greu de modificat ca dimensiune? 

— Nicidecum, a spus Hans-Peter. Vine la pachet 
cu inele care pot fi montate foarte simplu, fără 
costuri suplimentare. 

— Pot vedea rinichii? 

Hans-Peter a scos rinichii Karlei din frigider. 

Domnul Imran a atins plasticul transparent care- 
1 păstra protejaţi în apa cu bucăţi de gheaţă. 

— Au uretrele cam scurte, ambii. 

— Domnule Imran, intră în pelvis, la doi 
centimetri şi jumătate de vezică, nu sus, în poziție 
renală. Nimeni nu mai plasează rinichii sus de ani 
de zile. Puneţi-vă la curent. Uretrele sunt suficient 
de lungi. 

Domnul Imran a plecat având la el perechea de 
rinichi roz perfuzați în baia salină. Ţinând seama 
că beneficiarul putea trăi şi cu un rinichi şi că, 
trezindu-se cu două incizii, nu avea să-şi dea 
niciodată seama de lipsa unuia, odată ajuns în 
mașină, domnul Imran a mâncat unul. 

A ridicat din sprâncene. 

— Vânzare anticipată! a spus el. 

CAPITOLUL DOUĂZECI ŞI NOUĂ 


Oro del Mar este o micuță fabrică de conserve 
de peşte aflată pe malul portului Barranquilla din 
Columbia. Lincolnul din 1963 al lui Don Ernesto, 
cu portiere care se deschideau spre spate, era 
parcat alături de  camionetele prăpădite ale 
pescarilor. 

La masa de conferințe de la etaj, Don Ernesto 
stătea de vorbă cu J.B. Clarke din Houston, Texas, 
şi cu directorul fabricii, señor Valdez. Donul 
tocmai ajuta la aşezarea apetitivelor. Pe masă erau 
două farfurii cu melci şi o sticlă de vin. Gomez, 
prea masiv pentru a se așeza pe vreun scaun, stătea 
într-un loc din care putea vedea ușa şi își făcea 
vânt cu pălăria. Rolul lui era de pază de corp, însă 
Don Ernesto tolera şi recomandările lui. 

Clark era specialist în publicitate. Şi-a deschis 
portofoliul. 

— Îmi spui că vrei reclame care să sugereze 
exclusivitate şi prestigiu. Cuvinte precum 
prestigiosos. 

— Caracoles finos y prestigiosos”, a spus Don 
Ernesto. Asta ar încăpea pe o etichetă, ori e prea 
lung? 

— Ar merge. Am avut grijă de asta. Clark a scos 
mai multe desene cu etichete de conserve. Pe una 
dintre ele apăreau turnul Eiffel şi cuvintele 
Caracoles Finos, pe alta, Fine Escagots şi un 
motiv franțuzesc. O alta avea un castel în fundal, 
iar în prim plan un melc pe o tulpină. Pe toate 
etichetele scria: „Ambalat în Columbia”. 

— De ce scrie „Ambalat în Columbia?” De ce 
nu scrie „Ambalat în Franța”? a întrebat Gomez. 

— Pentru că-i împotriva legii, a spus Clarke. Le 
ambalați aici, corect? Motivul franțuzesc este un 
artificiu de vânzări. 

— Da, Gomez, ar fi lipsit de etică, a spus Don 
Ernesto. 

— Aţi putea folosi cântecul hondurian „Sopa de 
caracol'"*', a sugerat Gomez. 

— Dar nu-i în franceză, a spus Clarke. 

— Etuichetele sunt lipite cu adeziv făcut din oase 
de animale. Va trebui să le lingem? a întrebat 
directorul fabricii. 

— Nu, señor Valdez. După ce testăm piaţa, vom 
cumpăra o maşină de aplicat etichete, a spus Don 
Ernesto. Tu te ocupi doar de ambalare. Arată-mi 
cochilie. 

Valdez a pus o cutie pe masă. A scos o mână de 
cochilii de melc și le-a aşezat pe masă. Gomez le-a 
mirosit şi a strâmbat din nas. 

— Miros a unt rânced şi a usturoi. Restaurantele 
nu le spală înainte de a le arunca, doar golesc 
farfuriile. 

— Am încercat să le spălăm, dar Cloroxul' 
şterge culoarea, a spus Valdez. 

— Încercaţi Fab cu borax împrospătat cu 
lămâie, a spus Gomez, care se pricepea la asta. 

Don Ernesto a împins deoparte desenele. 

— Señor Clarke, aş vreau să găseşti ceva simplu 
şi elegant de pus pe etichetă. O lumânare, mâna 
unei femei pe piciorul unui pahar de vin. Vreau să 
transmită ideea că... dacă serveşti aceşti melci de 
calitate unei doamne, ea va vedea ce bărbat ești. 

— Şi poate ea îţi va oferi ceva gatita dulce 
imediat ce termină de mâncat melcii. Asta însemna 
„păsărică”, a explicat Gomez. 

— Ştie ce înseamnă, a spus Don Ernesto. 
Ascultă, Valdez, care dintre melcii ăştia sunt cu 
adevărat franţuzeşti? 

— Cei din farfuria verde. 

— Aha, deci pe o farfurie avem cei mai buni 
melci franţuzeşti, iar pe cealaltă avem melci din 
producția proprie. Se poate vedea că arată la fel. Şi 
cred că nu există nicio deosebire în ce priveşte 
gustul. Facem o încercare? a propus Don Ernesto. 

Toţi au părut temători. 

— Permiso, Don Ernesto, a spus Valdez, dacă se 
poate... 

— Tocmai de asta l-am chemat pe Alejandro. 
Gomez, adu-l aici. 

Don Ernesto a ales un melc franțuzesc din 
farfuria verde şi a făcut un spectacol din 
mestecarea şi înghițirea lui, timp în care Gomez a 
revenit cu Alejandro, un bărbat în vârstă de 
aproape treizeci şi cinci de ani. Acesta purta o 
pălărie Borsalino- din pai, cravată Ascot şi o 
batistă de buzunar cu un colţ la vedere. 

Don Ernesto a aşezat cochilia melcului pe 
farfuria albastră. 

— Alejandro e un om de lume şi un distins 
gurmand şi critic în domeniul gastronomiei. Şi, 
domnule Clarke, Alejandro are prieteni la toate 
revistele de specialitate. 

Alejandro s-a așezat şi a dat mâna cu Clarke. 

— Domnul Ernesto este prea amabil. Mie îmi 
place să mănânc bine, iar unii oameni consideră că 
sunt nebun după vin. 

Don Ernesto i-a turnat vin într-un pahar. 

— Clăteşte-ţi cerul gurii, amice. Dar mai înainte 
încearcă melcii care cresc pe coasta sudică din 
Provența, în Franţa. 

Don Ernesto i-a împins în faţă farfuria cu melci 
franţuzeşti. 

Alejandro a plimbat unul prin gură. A luat o 
gură de vin, apoi a scuturat din cap cu hotărâre. 

După aceea, Don Ernesto 1-a oferit o mostră din 
producția proprie. 

— lar acum, cei din Bretania, tot din Franţa. 

Alejandro a scos carnea din cochilie şi a tot 
mestecat-o. 

— Aroma este asemănătoare, Don Ernesto, însă 
cea de-a doua mostră are mai... mai multă textură, 
iar aroma este ceva mai persistentă. 

Pe Gomez l-a cuprins un acces de strănut, astfel 
că a trebuit să îşi acopere fața cu capătul lat al 
cravate. 

— I-ai cumpăra? a întrebat Don Ernesto. 

— Ca să fiu sincer, aş cumpăra din prima 
mostră, dar dacă nu aş găsi acest sortiment, da, aş 
cumpăra din a doua. Melci din al doilea grup au 
fost curăţaţi în apă cu clor, aşa cred — există un 
slab gust de clor care rămâne în gură, lucru care mi 
se pare foarte supărător în privinţa apei distribuite 
în oraşe. Poţi discuta despre acest lucru cu oamenii 
dumitale din Bretama. 

— Ai spune că textura este senzuală, dacă 
punem accent pe ceea ce voi, experții în vinuri, 
numiți „senzaţia de plinătate a gurii”? 

— Evident, a spus Alejandro. Senzaţia de 
plinătate a gurii, textura senzuală şi aroma 
persistentă. 

— Conceptual, asta este direcția pe care o 
urmăm, a spus Clarke. Mă gândeam la un fluturaş 
de reclamă în rafturile magazinelor. Ceva de genul: 
C'est si bon — get it on!'*: 

— Domnule Clarke, Alejandro, turnați-vă câte 
un pahar de vin pe care să-l luaţi cu voi, și ne 
întâlnim la mașini. 

Gomez şi-a umplut paharul. 

— Vinul ăsta putea fi mai persistent, a spus el. 

Valdez a descuiat uşa care ducea spre birouri și 
a încuiat-o în urma lui, după ce Don Ernesto și 
Gomez au trecut de ea. 

Don Ernesto i-a şoptit la ureche. 

— În Gonaive s-ar putea să am nevoie să 
transbordez ceva greu. Vinciul tău de punte trebuie 
să poată ridica în jur de opt sute de kilograme. 
Ridici marfa de pe vas şi o pui într-un camion. O 
duci la Cap-Haitien, după care o pui într-un avion. 
La aeroport o să ai nevoie de un stivuitor. 

— Un avion mare. 

Don Ernesto a dat afirmativ din cap. 

— Un DC-6A. 

— Are un lift bun la uşa de încărcare? 

— Da. 

— Căruciorul de transport e înăuntru, ori va 
trebui să aducem noi unul? 

— Are cărucior. Avionul va fi încărcat cu maşini 
de spălat vase şi frigidere, având un spaţiu liber 
între ele, în care va încăpea ceea ce avem noi. 
Important este să se afle în poziția exactă între 
acele mărfuri. Îţi pot da probabil o înştiinţare în 
termen de opt zile. E probabil ca marfa să fie 
transferată de pe avion pe vreun vas, nu e sigur. 

— En su  servicio*, Don Ernesto. Şi 
documentele? 

— Lasă treaba cu vama în seama mea. 

În partea cealaltă a încăperii era o linie de 
producție asemănătoare cu una de prelucrare a 
găinilor. Prinşi de coadă, şobolani morți atârnau 
într-un şir care se deplasa. Între șobolani se afla şi 
câte un oposum. Mai multe femei jupuiau 
animalele şi tăiau fileuri. O mașină acționată 
manual, ornată şi placată cu nichel, decupa câte 
trei melci falși din fiecare bucată de file. 

— Am plătit douăsprezece mii de euro la Paris 
pentru maşina asta, a spus Don Ernesto. Produce 
melci încă de pe vremea lui Escoffier. A venit la 
pachet cu un şablon pentru carne de pisică, fără 
costuri suplimentare. După părerea unora, pisica 
seamănă la gust cu melcii chiar mai mult decât 
aceste rozătoare organice. 

Don Ernesto a luat un dosar şi a şters ceva. 

Gomez fredona o melodie celebră care făcea 
reclamă la o supă instant: 

— Gato to gatita, yum, yum, yum! 

În timp ce părăseau clădirea, Gomez i-a întins 
lui Don Ernesto o cravată neagră şi o banderolă 
neagră pentru a şi-o pune pe brat. 

— E mai uşor să le puneţi aici decât în mașină, a 
spus el. 

Au lăsat Lincolnul la fabrica de conserve şi au 
călătorit cu un SUV condus de Paolo. Mergeau la 
înmormântarea lui Jesús Villarreal. 

Stând în mașină, Don Ernesto a primit două 
apeluri securizate, unul dintre ele de la Paco, aflat 
la Medellín. După episodul de pe râul Miami care 
se lăsase cu împușşcături, Paco se suise singur în 
avion şi călătorise spre casă având trei locuri libere 
alături de el. 

Murise Hans-Peter Schneider? Paco nu ştia. 
Văzuse cadavrele a doi dintre oamenii lui Hans- 
Peter și doi despre care credea că erau membri ai 
echipajului. 

Don Ernesto a vorbit cu el cu glas scăzut, apoi 
s-a uitat pe fereastră o vreme, fără să spună nimic. 
Candy. Şi-a amintit de vremurile când el și Candy 
făceau amor, gâfâind din greu într-un hotel elegant 
de pe insula San Andrés. 

. 

Don Ernesto a ajuns la cimitir cu jumătate de 
oră mai devreme şi a urmărit din mașina de teren 
cu geamuri fumurii cum sosea cortegiul funerar al 
lui Jesus Villarreal. Don Ernesto a despăturit 
biletul pe care îl primise de la văduva lui Jesus 
Villarreal şi l-a recitit: 


Estimado señor, 


Jesús ar fi onorat dacă ați putea 
participa la slujbă. Ar putea fi o alinare 
pentru dumneavoastră, aşa cum ne-afi 
adus alinare nouă, familia. 


Văduva şi fiul ei au sosit într-un Chrysler, 
însoțiți de un bărbat de vârstă mijlocie care avea o 
frizură deosebită. 

Gomez a examinat grupurile prin binoclu. 

— Omul cu sacou negru e înarmat, a spus 
Gomez. Toc de buzunar în partea din faţă dreapta a 
pantalonilor. Aşteaptă până când se întoarce. Toc 
de umăr pe partea dreaptă. E stângaci. Şoferul stă 
lângă portbagajul maşinii. Are pistol şi ține cheia 
mașinii în mână. Probabil că are o puşcă în 

portbagaj. Poartă vestă antiglont pe sub haina de 
şofer. În spatele lor îi avem pe Ognisanti şi 
Cuevas. Patron, ce-ar fi să mă duc eu la văduvă și 
să-i duc un bilet de la tine? 

— Nu, Gomez. Paolo, cine-i tipul cu freza aia? 

— Un căcăcios de avocat, Diego Riva din 
Barranquilla. El l-a apărat pe Holland Viera când a 
răpit autobuzul, a spus Paolo. 

În timp ce priveau, Diego Riva i-a strecurat 
văduvei un plic negru din piele. Ea l-a ţinut ascuns 
de poşetă. La mormântul lui Jesus Villarreal se 
strânseseră în jur de treizeci de persoane. 
Mormântul era doar o groapă între monumentele 
elegante din marmură din cimitirul Barranquilla. 
În cimitirul din Cartagena exista un înger frumos 
din marmură pe care Don Ernesto plănuia să îl 
ofere văduvei Villarreal după ce era îndepărtată 
inscripția cu numele posesorului de drept. 

Señora Villarreal purta haine sobre de văduvă. Îl 
avea alături pe fiul ei, care arăta solemn în 
costumul pentru Prima Împărtășanie. 

Don Ernesto s-a apropiat de ei. Întâi a strâns 
mâna fiului. 

— Acum tu eşti capul familiei, a spus Don 
Ernesto. Să mă cauţi dacă mama ta are nevoie de 
ceva. 

S-a întors către señora. 

— Jesus a fost un om admirabil în multe 
privințe. A fost om de cuvânt. Sper ca şi despre 
mine să se spună la fel. 

Señora Villarreal şi-a ridicat vălul pentru a se 
uita la el. 

— Casa e foarte confortabilă, Don Ernesto. 
Banii sunt în bancă. Vă mulțumesc. Jesus mi-a 
cerut ca după ce primesc ce aţi promis, să vă dau 
plicul acesta. I-a întins plicul negru lui Don 
Ernesto. A spus că trebuie să citiți foarte atent ce e 
înăuntru înainte de a face orice altceva, a spus ea. 

— Señora, pot întreba de ce plicul a fost la 
Diego Riva? a spus Don Ernesto. 

— EI s-a ocupat de toate problemele în numele 
lui Jesus. L-a păstrat în seiful lui. Don Ernesto, vă 
mulțumesc pentru tot. Şi, Don Ernesto... Dios se 
la pague. 

Pe aeroportul internațional „Ernesto Cortissoz” 
pe Don Ernesto îl aştepta un avion Gulfstream IV. 
La douăzeci de minute după înmormântare, Don 
Ernesto şi oamenii lui erau în zbor spre Miami. 

Don Ernesto avea documentele de la Jesús 
Villarreal pe măsuţa din fața lui. Le-a citit cu mare 
atenţie, apoi l-a sunat pe căpitanul Marco, aflat la 
Miami. 

— Ştii dacă Hans-Peter Schneider a murit? 

— Nu ştiu, patron. N-am văzut nicio mişcare în 
casă. Nici poliție. 

— Vin acolo. Ocupăm casa. Vreau să afli ce mai 
face prietenul tău Favorito. Poţi lua legătura cu el? 

— Da, patron. 

— Fata aceea, Cari, mai e acolo? Ne poate fi de 
folos? 

— Da, dar spune că vrea să stea deoparte, 
patron. 

— Înţeleg. Spune-mi ce vrea, Marco. 

CAPITOLUL TREIZECI 


Iliana Spraggs, specialistă de clasa patru din 
armata Statelor Unite, primise în sfârşit o rezervă 
privată la spitalul VA din Miami. Stătea în pat, cu 
un picior în ghips ridicat, susținut de un scripete. 
Era o femeie masivă şi avea pielea palidă şi 
pistruiată. Avea fața foarte tânără, dar trasă şi 
obosită de suferinţă. Avea mâncărimi de piele la 
piciorul în ghips, iar după-amiaza 1 se părea 
interminabilă. Părinţi ei veneau din Iowa cât de 
des puteau. 

Avea la ea un căţel din pluș şi câteva bilete cu 
urări de însănătoşire pe care le prinsese sub rama 
oglinzii. 

Heliul se scursese de mult din balonul lipit de 
perete. Atârna ca o ţâţă scofâlcită. Mai avea un 
ceas cu cuc. Nu funcționa, și toată lumea ştia asta. 
Socotea că ceasul avea probabil dreptate — timpul 
nu se scurgea deloc acolo. 

Favorito, colegul ei de suferinţă cu față rumenă, 
în vârstă de treizeci şi cinci de ani, nu avea cameră 
personală, şi stătea într-o rezervă în care câțiva 
puşcaşi marini se uitau la un serial ieftin de la 
televizorul care mergea într-un colţ, cu sonorul 
oprit, şi vorbeau în numele personajelor, creând 
dialoguri obscene. 

Un sergent de artilerie inventa replici pentru fata 
inocentă din film: 

— Vai, Raoul, a spus sergentul cu glas ascuţit, 
acela e un cârnat vienez, sau cârnăciorul tău? 

Favorito se plictisise. Şi-a deplasat scaunul cu 
rotile spre camera Ilianei şi s-a prezentat drept 
doctorul Favorito, doctor de ceasuri cu cuc. l-a 
cerut permisiunea de a examina ceasul. L-a luat de 
pe raft şi şi-a împins scaunul până aproape de pat. 
A aşezat ceasul pe tava pentru mâncare de 
deasupra patului, stând cu spatele către Iliana 
pentru ca ea să poată vedea mecanismul. 

— Câteva întrebări, a spus el. Eşti reprezentata 
în chestiuni de sănătate pentru cuc, am dreptate? 

— Da. 

— Nu e nevoie să-mi arăţi documentele chiar 
acum, dar pasărea asta are asigurare? 

— Nu cred, nu, a spus Iliana. 

— De când refuză cucul să iasă? 

— Am observat asta acum două săptămâni, a 
spus Iliana. La început avea reţineri. 

— Dar înainte de asta ieşea cu regularitate, ca să 
zicem aşa? 

— Da, ieşea din oră în oră. 

— Mamă, asta e ceva, a spus el. Acum, din câte 
în amintești, ultimele dăți când a ieşit, cânta 
răguşit, ori părea răvăşit sau obosit? 

— Niciodată, a spus ea. 

— Iliana, judecând după unghiile tale îngrijite, 
ai la tine o trusă de manichiură. 

Ea a făcut semn din cap spre masa de lângă pat. 
Favorito a scos trusa mică din sertar. A luat o 
pensetă şi o pilă din metal, şi s-a arătat încântat 
descoperind adeziv pentru unghii. 

Favorito a făcut câteva reglaje la mecanism, 
care a scos un clinchet slab. 

— Aha! Asta căutam. Ai auzit clic-clic, dacă-mi 
permiți să folosesc un termen științific. La 
ceasurile mai proaste ar face clang-clang. 

Şi-a dus mâinile pâlnie la gură şi s-a aplecat 
spre ceas, adresându-se cucului: 

— lartă-mă că-ţi vorbesc din spate, dar ar trebui 
să ştii că e aproape amiază, şi te dai absent de două 
săptămâni. Iliana e îngrijorată. A vârât penseta în 
mecanism şi s-a auzit un zăngănit. Ăsta e 
zăngănitul de cântec, a spus el, întorcându-se către 
Iliana, sau mai oficial vorbind beatos sono, ceea ce 
e un semn foarte încurajator. 

A învârtit resortul ceasului şi l-a întors cu faţa 
spre Iliana. Consultându-şi ceasul de mână, a 
aşezat limbile la ora corectă, apoi şi-a mutat 
privirea de câteva ori de la cadranul ceasului de 

mână la ceasul cu cuc şi înapoi, trebuind să 
împingă limba mare de fiecare dată şi părând 
nedumerit că ceasul lui funcționa, iar cel cu cuc 
stătea. Apoi, spre amuzamentul lui, a descoperit că 
uitase să pună pendula în mişcare. 

Minutarul s-a mutat de la 11:59 la 12:00. A 
început o numărătoare inversă, iar Iliana i s-a 
alăturat: 

— Cinci, patru, trei, doi, unu. 

Cucul a ieșit şi a cântat o dată, după care s-a 
retras, iar uşiţa s-a trântit în urma lui. Au râs 
împreună. Iliana şi-a simțit faţa rigidă, pentru că 
nu râsese de multă vreme. 

— Dar n-a cântat decât o dată, a spus ea. 

— Dar câte vrei pentru ora asta? 

— Douăsprezece, a zis ea. 

— Mi se pare excesiv, a spus Favorito. Trebuie 
să laşi cucul să se încălzească pentru un asemenea 
efort. 

O ciocănitură uşoară în ușă. 

— Intră, a spus Iliana, regretând întreruperea. 

Căpitanul Marco a băgat capul pe ușă. 

— Hola, Favorito! 

— Marco! Como anda?*®. l-a întrebat Favorito. 

— lIertați-mă că vă deranjez. Aş putea schimba 
câteva cuvinte cu domnul? Doar câteva clipe, vă 
promit, domnişoară. 

— Un moment, Marco, a spus Favorito. 

A mai făcut un mic reglaj în interiorul ceasului 
şi a suflat praful. 

Ajuns pe coridor cu Marco, Favorito a dus un 
deget la gură pentru a-i sugera căpitanului să 
păstreze tăcerea, în timp ce a numărat de la cinci la 
unu. Din rezervă s-au auzit douăsprezece cântece 
de cuc. Favorito a dat din cap în semn de 
satisfacție și s-a întors spre căpitanul Marco. 

— Te ascult, a spus el. 

— Poți ieşi de aici în cursul zilei? l-a întrebat 
Marco. 

— Vreo două ore, între tratamente, da. 

— Am un ceas pe care aş vrea să-l reglezi, a 
spus Marco. 

CAPITOLUL TREIZECI ȘI UNU 


Limuzina lui Don Ernesto a oprit într-o parcare 
plină cu maşini ieftine cu tapiţeria uzată, plus 
câteva camionete vechi şi o Impala cu garda foarte 
Joasă, având zeul aztec al infidelității, Tlazolteotl, 
pictat pe capotă. 

Gomez a coborât și, înainte de a-i deschide 
portiera lui Don Ernesto, s-a uitat în jur. Un cocoș 
a cântat undeva departe. 

Don Ernesto i-a spus lui Gomez să rămână în 
mașină. 

Purtând un costum tropical şi pălărie Panama, 
Don Ernesto a urcat scara unui bloc de locuinţe, 
uitându-se la numerele de pe uşi. 

Cea pe care voia să o găsească era deschisă, iar 
un ventilator oscilant aflat dincolo de ușă bloca 
trecerea. Pe balustradă era pusă o pilotă la uscat. 
Un Cacadu mare, de culoare albă, stătea la aer într- 
o colivie aşezată alături de pilotă. 

Cocoșul a cântat din nou. 

— Ce dracu”, Carmen? a răspuns papagalul. 

Dintr-un dormitor s-a auzit vocea puternică a lui 
Cari, care şi-a strigat verișoara: 

— Julieta, vino să mă ajuţi s-o întorc pe mama 
ta. 

Julieta a apărut din bucătărie ştergându-se pe 
mâini. 

L-a văzut pe Don Ernesto în dreptul ușii. 

— Ce doriți? 

I s-a părut prea bine îmbrăcat ca să fie cineva de 
la impozite şi taxe. 

Don Ernesto şi-a scos pălăria. 

— Vreau să discut cu Cari despre o slujbă. 

Cari a strigat din dormitor: 

— Julieta, adu-i lucruri curate, te rog. 

— Nu vă cunosc, i-a spus Julieta lui Don 
Ernesto. 

Cari a apărut pe hol şi s-a uitat în camera de zi. 

Tinea o mână la spate. 

Don Ernesto 1-a zâmbit. 

— Cari, l-am cunoscut pe Antonio. Vreau să 
discut cu tine. Văd că am nimerit într-un moment 
nepotrivit. Te rog să-ți continui treaba. Te aştept 
câteva minute. Am văzut o masă de picnic alături 
de clădire. Poţi veni acolo după ce termini? 

Ea a dat afirmativ din cap, s-a retras cu spatele 
şi a lăsat Jos ceva greu. 

. 

Câţiva pușştani plimbau o minge de fotbal prin 
parcare. 

Pe o porțiune cu iarbă şi copaci dintre clădirile 
complexului exista o masă din beton pe care era 
desenată o tablă cu pătrăţele albe şi negre alături 
de care se afla un pahar pentru cafea plin cu 
capace de bere pentru a fi folosite drept piese 
pentru jocul de dame. Aproape de masă exista un 
grătar ca vai de el. O cioară care culegea fărâme de 
carne rămase pe grătar a zburat într-un copac din 
apropiere, cârâind furioasă, în timp ce Don Ernesto 
a şters şezutul băncii cu batista, după care s-a 
aşezat. Don Ernesto s-a ridicat când Cari i s-a 
alăturat. 

— O îngrijești pe mătuşa ta? 

— Da, eu şi verişoara mea. Când lucrăm 
amândouă, plătim pe cineva să stea cu ea. Don 
Ernesto, ştiu cine ești. 

— lar eu ştiu ce ți s-a întâmplat în Columbia, şi- 
mi pare foarte rău pentru asta, a spus el. Cari, sunt 
aici ca prieten al lui Antonio şi vreau să-ți fiu 
prieten. Ai muncit ani de zile în casa lui Pablo. 
Sigur o cunoşti bine şi ştii sistemele de acolo. 

— O cunosc bine. 

— Şi-i ştii pe oamenii lui Hans-Peter Schneider 
din vedere? 

— Da. 

— ar vecinii s-au obişnuit să te vadă acolo? 

— Îi cunosc pe unii, dar şi pe cei care lucrează 
în casele lor. 

— Oamenii de serviciu, care sosesc acolo şi s- 
au învăţat cu saluturile tale? 

— Da. 

— Îţi ofer o slujbă care îţi va oferi beneficii 
mari pentru mătuşa ta. Care e cea mai bună 
instituie pentru îngrijirea bătrânilor din Miami? 

— Palmyra Gardens, a spus ea. 

— Vreau să socoteşti ceea ce îți ofer drept un 
cadou din partea lui Antonio, dar şi o ocazie pentru 
tine. Ofer o pensie pentru mătuşa ta la Palmyra 
Gardens, pentru cât timp va fi nevoie, şi îți ofer o 
parte din ceea ce am putea recupera din casă. 

Bătrân şi viguros, un frangipani în floare 
atrăsese albine. Acestea bâzâiau slab deasupra 
capetelor celor doi. 

Cari îi ducea dorul tatălui ei, și simţea lipsa 
bătrânului naturalist pe care îl păzise în pădure. Îşi 
dorea un loc stabil pentru a primi sfaturi. Ispitită să 
îl urmeze, s-a uitat la Don Ernesto. 

Însă nu l-a văzut pe tatăl ei în faţa lui Don 
Ernesto, şi nici pe bătrânul naturalist. Deasupra 
capului, a auzit bâzâitul albinelor. 

— Ce trebuie să fac? a întrebat ea. 

— Pe de o parte, să mă protejezi, a spus Don 
Ernesto. O femeie l-a ucis pe Jesus Villarreal cu o 
bombă. Cea mai bună apărare împotriva unei 
femei este tot o femeie. Am nevoie de ochii tăi 
care să-mi apere spatele. Am nevoie de 
cunoştinţele tale despre casă. 

Neliniștită, cioara aştepta, plimbându-se încoace 
şi încolo pe creanga pe care era. Lui Cari i s-a 
părut că ochii lui Don Ernesto semănau foarte mult 
cu ai ciorii. 

Lui Don Ernesto îi era limpede că ea nu avea 
documente prea grozave, că probabil șederea ei în 
Statele Unite atârna de un fir de păr, în baza unui 
Statut de Protecţie Temporară. Preşedintele SUA 
putea anula acest statut în orice clipă, dacă îl apuca 
ranchiuna, asta dacă preşedintele ştia ce era acela 
STP. 

Cari îl putea trăda în orice moment pe Don 
Ernesto, povestind despre aurul de acolo celor de 
la imigrări, pentru a primi documente valabile şi o 
recompensă bună. Nu o făcuse până acum... deci, 
era preferabil să o aducă sub aripa lui. 

Don Ernesto a zâmbit când cioara a cârâit spre 
el. S-a gândit la ceea ce urma, îndelungata 
suferință provocată de încordare, mirosul spaimei 
într-un loc închis şi primejdios. Ce dracu, 
Carmen, a gândit în sinea lui. Îmi va fi de folos. 

— Cari, vrei să-ţi aduci papagalul? a întrebat-o 
el. 

CAPITOLUL TREIZECI ȘI DOI 


În casa Escobar era liniște. Manechinele folosite 
în filme se priveau unele pe altele dintr-o parte în 
alta a încăperilor în care mobilierul era acoperit de 
huse. 

În absenţa lui Cari Mora, storurile automatizate, 
care în mod normal se ridicau dimineaţa şi coborau 
când după-amiezile erau caniculare, nu mai 
fuseseră reglate şi rămăseseră în cea mai mare 
parte în poziție coborâtă, urcând şi coborând la 
întâmplare din cauza temporizatoarelor care o 
luaseră razna. Asta făcea ca în casă să existe mai 
toată ziua o atmosferă crepusculară. Sistemul de 
irigare pornea şi se oprea de câteva ori pe oră. 

Cu puţin înainte de zori, un şobolan de copac a 
deschis din interior ușa dulapului de sub chiuvetă 
şi, rămânând aproape de perete, a găsit şi a mâncat 
seminţele împrăştiate de papagalul care acum nu 
se mai afla acolo. 

După prima geană de lumină, Cari Mora a 
coborât din camioneta unor specialişti în 
peisagistică și a tastat codul de acces. Poarta s-a 
deschis, iar Marco a condus mașina cu echipa lui, 
Ignacio şi Esteban, împreună cu Benito şi Cari. 

Împreună cu Don Ernesto, Gomez se afla în a 
doua mașină, parcată pe o stradă alăturată. 

— Gomez, ai face bine să ţii gura întredeschisă, 
în caz că se aude un zgomot puternic și apare un 
val de presiune, a spus Don Ernesto. 

Camioneta lui Bobby Joe rămăsese pe alee, 
aproape de ușa din faţă a casei. 

Geamurile  camionetei rămăseseră deschise, 
precum şi o portieră, ca şi cum încă l-ar fi aşteptat 
pe Bobby Joe. În cursul nopţii plouase, astfel că 
platforma de încărcare a camionetei era udă. 

Cari s-a uitat la camionetă. Cum stătea acolo 
umedă, avea cam aceeași culoare ca şi creierii lui 
Bobby Joc. 

Înarmaţi, şi având buzunarele pline de opritoare 
de uşă, s-au strâns cu toții la intrare. Aşezaţi de o 
parte şi de alta a uşii principale, au încercat clanţa. 
Uşa era încuiată. Cari avea cheia. Au deschis uşa şi 
au acoperit-o pe Cari, în timp ce ea a verificat 
panoul alarmei. Totul era blocat. Apoi ea a activat 
senzorii de mișcare de la etaj. 

— Fiţi atenţi la uşi ca să nu vă prindeţi în vreo 
capcană cu fir, a spus ea. 

Esteban a ridicat un atomizor cu pudră contra 
dermatofitelor:*!. 

Cari a clătinat din cap. 

— Aici nu sunt fascicule. 

S-au deplasat spre o latură a casei, ghemuindu- 
se în trecere prin dreptul ferestrelor. O uşă laterală 
stătea deschisă. Şobolanul de copac i-a auzit 
venind şi a dispărut din nou sub chiuvetă, lăsând 
ușa dulapului întredeschisă. 

Au trecut prin camerele de la parter strigând: 
„Liber!” pentru că fiecare era goală. 

Au auzit ceva răzbătând de la etaj, o voce. Au 
urmărit luminile senzorilor de mișcare, dar la etaj 
nu era nimeni. Cari a oprit alarma, iar Esteban a 
asigurat acoperirea scării mari. Marco şi Cari au 
urcat în fugă, ea cu pușca AK-47 cu ţeava în jos, 
gata de tragere, folosind cureaua petrecută pe după 
gât. 

Într-un dormitor mic de la etaj au descoperit 
urmele unei plecări precipitate. Nişte haine 
abandonate şi televizorul pornit. O viespe 
pătrunsese prin fereastra deschisă, iar acum se 
izbea de tavan. 

Singurele dormitoare pustii erau cele principale, 
unul în care dormise Hans-Peter, și cel folosit de 
Mateo. În celelalte camere zăceau lucrurile celor 
morți: o trusă de bărbierit, o pereche de 
încălțăminte folosită de spărgători, având un 
detector de metale lipit de bombeul unuia dintre 
pantofi. 

Într-un colţ al încăperii, rezemată de un perete, 
era pușca de asalt AR-15 a defunctului Umberto, 
cel care pusese capul lui Antonio în cușca pentru 
prins crabi şi încercase să o înece pe Cari. 

În cabana de lângă piscină, Marco a găsit hamul 
pe care îl purtase Felix când coborâse în groapă. 
Baretele lui erau pline de sânge uscat şi de nisip. 
Marco s-a uitat la el vreme de câteva minute. 
Dârele de sânge rezultate în urma târârii corpului 
conduceau spre doc. L-a trimis pe Esteban să 
curețe sângele din cabana de lângă piscină, 
folosind un furtun cu apă sub presiune. 

Marco a coborât în subsol şi a rămas pe scară, 
cu ochii ațintiți la cub. Primise instrucțiuni să nu se 
atingă de el. 

Imaginea în mărime naturală a Nuestra Señora 
de la Caridad del Cobre, în culori vii pe ușa 
seifului, făcea încăperea să semene cu o capelă. În 
faţa ei erau pictați barcagiii care trăgeau la vâsle. 
O bucată răsucită de şpan atârna dintr-o gaură 
superficială într-o latură a sfintei. Bormaşina de 
mari dimensiuni zăcea pe podea. 

Căpitanul Marco s-a uitat la vâslaşii disperaţi 
aflați în grija Fecioarei şi şi-a făcut cruce. 

Don Ernesto aştepta în mașină. Telefonul lui a 
sunat. Era numărul lui Antonio. Înainte de a 
răspunde, s-a uitat la ecranul telefonului. 

— Deci ai pus stăpânire pe casă, a spus Hans- 
Peter Schneider. Îmi pot trimite oamenii în cinci 
minute. 

— În caz că nu fac ce? a spus Don Ernesto. 

— Dă-mi o treime, e foarte rezonabil. 

— Al un cumpărător? 

— Da. 

— Şi cumpărătorul tău îmi va arăta nişte bani 
peşin? 

— Ori un transfer oriunde dorești. 

— În regulă. 

— Dar mai vreau ceva. 

Şi Hans-Peter şi-a rostit în şoaptă dorinţa inimii. 

Ascultându-l, Don Ernesto a închis ochii. 
— Nu pot face asta, a spus el. Nu pot face așa 


ceva. 
— Cred că nu te cunoşti, Don Ernesto. Pentru 


două treimi din douăzeci şi cinci de milioane de 
dolari ai fi în stare de orice. 
Convorbirea s-a întrerupt. 

CAPITOLUL TREIZECI ȘI TREI 


Aflat în subsolul casei Escobar în scaunul lui cu 
rotile, Favorito stătea în fața unei măsuţe de joc de 
cărți şi studia copii ale documentelor şi desenelor 
pe care văduva lui Jesus Villarreal i le dăduse lui 
Don Ernesto. Unul dintre ele era o schiță adnotată 
a cubului. Favorito avea un stetoscop prins pe 
după gât şi o cutie cu scule. Câteva reflectoare 
pentru fotografii de studio iluminau imaginea în 
mărime naturală a Nuestra Señora de la Caridad 
del Cobre de pe partea din față a seifului. 

În încăperea mică, alături de Favorito erau 
Marco şi secundul lui, Esteban. 

A urmat o uşoară agitație — pălării ridicate de pe 
capete şi salutări murmurate — când Don Ernesto a 
apărut pe scară. A ridicat o mână în semn de 
binecuvântare şi i-a salutat pe toți. Alături de el 
erau Gomez și Cari. 

Cari a făcut un semn din cap spre Marco şi 
Esteban. 

Don Ernesto a rămas în picioare lângă masă şi a 
pus o mână pe umărul lui Favorito. 

— Hola, patron, a spus Favorito. Asta e tot ce ai 
primit de la señora Villarreal? Jesus nu ţi-a dat 
amănunte? 

— Favorito, am primit documentele doar după 
ce a murit. După care le-am scanat pentru tine. 
Uite originalele. Nu arată cu mult mai bine decât 
copia. 

Au desfăşurat documentele pe masă. 

— În fotografii, cubul arată ca un frigider de 
340 de litri, din oţel inox, așa că pereţii sunt mai 
groşi de doisprezece centimetri, a spus Favorito. 
Și-a plimbat un deget peste diagrama desenată. 
Aici e încărcătura explozivă, aici cred că e o celulă 
fotoelectrică, probabil difuză, astfel că orice rază 
de lumină o va declanșa în clipa în care pătrunzi 

prin blindaj. Nu e nevoie să îndrepți un fascicul de 
lumină spre ea ca să declanşezi explozia. 

— Dar o asemenea celulă n-are nevoie de 
baterii? Doar a trecut destulă vreme de când a fost 
instalat aici, a spus Marco. 

Favorito a lovit documentele cu palma. 

— Probabil că vom găsi o sursă de alimentare, 
poate sub luminile din terasă, şi acumulatori în 
seif. Luminile de pe terasă au un temporizator, 
corect? 

Aflată pe scară, Cari a spus: 

— Da, există un temporizator. Sistemul 
funcționează pe baza unui întrerupător dublu de 
douăzeci de amperi, care e în bucătărie. Luminile 
stau aprinse de la ora șapte până la unsprezece. Au 
rămas stinse doar patru zile în timpul uraganului 
Wilma. 

Favorito s-a uitat în jur, pentru că a fost puţin 
mirat să audă vocea unei femei tinere. 

— Ea e Cari. E de-a noastră, a spus Don 
Ernesto. 

— Cari, a spus Favorito. A arătat spre imaginea 
de pe uşa seifului. Caridad del Cobre, să sper că e 
vreo legătură? 

— Nu-i de ajuns, i-a răspuns Cari. 

— Ăsta arată ca un desen făcut din auzite, a 
spus Favorito. Nu există detalii. Nici vreo 
diagramă privind cablajul. Avem un desen făcut 
prost. Cu câteva puncte marcate drept imán. 

— Imân înseamnă magnet, a explicat Don 
Ernesto. 

— Cred că trebuie să ne uităm la partea din 
spate, să vedem dacă nu există vreun punct slab, a 
spus Favorito. 

— N-am putea străpunge din partea asta, ca să 
ajungem pe latura seifului? a întrebat Esteban. 

— Nu cred că e o idee bună să-l zgâlţâim înainte 
de a afla mai multe, a spus Favorito. lar ca să 
trecem prin betonul şi fierul beton de pe laturi ne- 
ar trebui cam cât timp? 

— Două zile, dacă lucrăm şi noaptea, a spus 
Esteban. 

— Trebuie să vedem ce este jos. Mă duc eu, a 
spus căpitanul Marco. 

Marco trăia cu sentimentul că el îl trimisese pe 
Antonio la moarte. Era încântat să se pună la 
încercare. 

e 

Telefonul lui Don Ernesto a vibrat. S-a uitat la 
ecran şi a ieşit afară. S-a dus în cabana de lângă 
piscină. Sângele lui Antonio fusese curățat cu apă, 
dar încă persistau urme pe beton. Acum, suprafața 
lui era oarecum maronie. Nişte furnici mici se 
foiau pe ea. 

ÎI suna Diego Riva, avocatul lui Jesús Villarreal, 
prin intermediul biroului lui Don Ernesto din 
Cartagena. 

— Don Ernesto, a spus Riva cu glasul cel mai 
prietenos de care era capabil. A fost o plăcere să te 
cunosc ieri după-amiază, în ciuda circumstanțelor. 
Am încercat să te găsesc la birou. Eşti în 
Cartagena? Trebuie să stăm de vorbă. 

— Sunt plecat cu afaceri. Cu ce te pot ajuta, 
señor Riva? 

— Vreau să-ți fac o favoare, señor. Cred că în 
viitorul apropiat vei folosi informațiile pe care ți 
le-am dat, periclitându-ți viața foarte mult. 

— Da, aşa cred, a spus Don Ernesto, 
împungându-se cu limba în obraz. 

— Am făcut o descoperire tulburătoare. Sunt 
informat că, în timp ce examina în treacăt 
materialul, unul dintre competitorii tăi a făcut o 
modificare în document. Asta ar putea afecta 
siguranța ta, şi asta mă îngrijorează. Este vital ca, 
pentru siguranța ta, materialul să fie refăcut, pentru 
a fi perfect exact. 

— Apreciez că m-ai contactat atât de curând, a 
spus Don Ernesto. Şi care este modificarea? Îţi pot 
da un număr de fax de aici, ori poţi scana 
documentul ca să mi-l trimiți prin telefon. 

— Aş prefera să ne întâlnim faţă în faţă, a spus 
Riva. Aş fi încântat să vin până la Cartagena. Don 
Ernesto, acest proiect m-a pus într-o situație foarte 
periculoasă, fără a mai vorbi de problemele de a 
trata cu señora şi cu sora ei, care este o persoană 
dificilă, ca să nu spunem mai multe. Şi sper că îmi 
vei oferi un bacşiş. Cred că un milion de dolari ar 
fi suficient. 

— Caramba! a spus Don Ernesto. Un milion 
de dolari e un bacşiş pe cinste, señor Riva. 

— Al nevoie de informația asta. Vieţile 
oamenilor tăi depind de ea, a spus Riva. Mulți 
oameni mai puţin onorabili decât mine se gândesc 
la o recompensă din partea autorităților. 

— Şi ce se întâmplă dacă nu-ţi plătesc banii 
ăştia? 

— După ce vei avea timp să te gândeşti, peste 
câteva luni în viitorul nesigur, după ce vor profita 
alți oameni, o privire retrospectivă te va ajuta să 
vezi ce greşeală ai făcut. 

— Señor Riva, eşti dispus să primeşti 750 000 
de dolari? 

— Regret, dar prețul meu este fix. 

— O să te contactez cât de curând. 

Don Ernesto a pus capăt convorbirii. 

L-a chemat pe Gomez şi au discutat împreună 
despre Diego Riva şi despre ce spusese acesta la 
telefon. 

— Mă avertizează privind tristeţea care mă va 
cuprinde când voi privi retrospectiv, a spus Don 
Ernesto. 

— Da, privire retrospectivă, a repetat Gomez. 
Retrospectivă. 

— Gomez, dacă îi dau cât a cerut, ne va vinde 
către ICE după ce capătă banii. Aş vrea să aranjăm 
o întâlnire la mormântul lui Jesús. Aş vrea ca tu să- 
l ajuţi să-şi îmbunătățească ideea de privire 
retrospectivă. Mai ţii minte cum Dracula i-a răsucit 
capul lui Renfeld la spate? 


177 


— Da, a spus Gomez, dar aş vrea să revăd asta 
pe On Demand. Eşti de acord să-l folosesc pe 
unchiul meu ca să mă ajute? Încă e foarte capabil. 

— Da. Pleacă imediat ce facem asta, a spus Don 
Ernesto. 

— Si, patron, dar protecția ta... 

— O să ţin pe cineva pe aproape. 

— Din grupul ăsta? Señor, dacă-ţi pot face o 
recomandare, indiferent pe cine iei dintre bărbaţi, 
să o iei şi pe fată. Mă pricep la asemenea chestiuni. 
Nu uita, o femeie l-a ucis pe Jesus. 

Don Ernesto nu i-a spus lui Gomez că ar fi putut 
exista modificări fatale în diagramele seifului. Și 
nu i-a spus asta nici lui Favorito sau altcuiva. 

Dacă Diego Riva îi denunța, asta avea să strice 
piaţa de aur din Miami, care era un loc în care se 
putea plasa aur căpătat pe căi ilicite. Organele 
federale şi SEC: aveau să fie alertate și să 
verifice toți topitorii locali. Jesus spusese că unele 
lingouri erau numerotate. Aurul trebuia să plece 
din Statele Unite pentru a fi turnat din nou în 
lingouri. Nu putea fi transportat în seif dacă acesta 
avea senzori de mișcare. 

Care era cel mai rău lucru care se putea 
întâmpla dacă seiful exploda? Nu ar fi existat 
martori, nici dovezi, ci doar o mulțime de pagube 
colaterale de-a lungul străzii. Va pierde câțiva 
oameni buni, însă în afară de asta nu era vorba de 
ceva foarte grav. 

Aşadar, trebuiau să deschidă seiful acolo, şi cât 
mai curând. Trebuiau să plece cu aurul înainte ca 
Diego să ia hotărârea de a informa poliția. 

Don Ernesto a telefonat cuiva din Haiti. La 
aeroportul Port-de-Paix, un bărbat îmbrăcat cu o 
salopetă cafenie i-a răspuns la apel. Tocmai curăța 
filtrele unui avion vechi de şaizeci de ani. A vorbit 
scurt cu Don Ernesto, după care acesta din urmă a 
comandat două sute douăzeci şi cinci de kilograme 
de flori şi trei mașini de spălat. 

CAPITOLUL TREIZECI ȘI PATRU 


O umbrelă mare fusese amplasată deasupra 
găurii pentru ca patrulele de poliţie şi elicopterele 
Pazei de Coastă să nu poată vedea ce se întâmpla, 
dar şi pentru a asigura adăpost față de soare. 

La scurt timp după prima geană de lumină, 
căpitanul Marco a ieşit din cabana de lângă piscină 
purtând un ham de ridicare nou. Avea într-o mână 
hamul lui Felix, îmbibat de sânge şi nămol uscat, 
şi l-a lăsat să cadă pe dalele din jurul piscinei. 

Don Ernesto a pus o mână pe umărul lui Marco. 

— Nu-i nevoie să faci asta. Pot aduce un 
scufundător. 

— Eu l-am trimis pe Antonio acolo. O să cobor 
eu, a spus Marco. 

— Si, capitan, a spus Don Ernesto. 

Ignacio a ieşit din casă cu o valiză mică şi un 
rucsac. Le-a golit pe sol. 

— Boarfele tipului mort, a spus el. Nişte iarbă, 
mai mult seminţe şi tulpini, în valiză, un briceag 
multifuncțional, material de labă — Ignacio şi-a 
adus aminte că o avea pe Cari în spatele lui — 
ăăă... revista asta, Juggs Triple DDD, şi nişte 
zaruri măsluite şi — vă vine să credeţi? — o cupă 
tivită cu velur pentru dat cu zarurile. Nu era 
pregătit pentru Miami. Chestia asta i-ar fi adus 
moartea în oraş. O să mă descotorosesc de ele. 

— Scapă şi de hamul ăsta, a spus Marco. 

Marco a păşit sub umbrelă, pentru că pe 
deasupra trecea un elicopter al Pazei de Coastă. 

Benito i s-a alăturat sub umbrelă. Bătrânul a 
deschis cutia pentru pistol pe care o avea la el. 

I-a întins lui Marco un baston contra rechinilor, 
lung de aproape un metru şi jumătate. 

— În caz că trebuie să faci puţin zgomot, a spus 
Benito. Nepotul meu l-a făcut pentru tine. Benito 
avea în palmă un încărcător sigilat cu ceară. Asta-i 
un cartuș .30-.30, încărcat cu un cartuş de .037 la 

gât, unde e de obicei glonţul. Uite aşa. Cred că vrei 
să încarci chiar tu. 

Marco a verificat siguranţa bastonului, apoi a 
băgat glonţul în capătul armei. 

Muniția de calibrul .037 propulsa toate cartușele 
.30-.30 ca pe un glonţ lung cu propria încărcătură 
arzătoare în orice ar fi împuns Marco cu arma. 

Benito şi Marco şi-au ciocnit antebraţele. 

— Să mergem, a spus Marco. Simt că iau foc în 
costumul ăsta. 

Și-a pus o mască de scufundător, cu două filtre 
cu mangal și cameră video. Marco s-a uitat la 
Favorito care verifica imaginea pe laptopul lui. A 
făcut semn cu degetul mare ridicat că totul era în 
regulă. Apoi și-au ciocnit şi ei antebraţele. 

Marco a fost coborât în peştera întunecoasă cu 
vinciul manual. A simțit câteva zguduituri. A 
luminat în jur cu lanterna ca să vadă. Simţea aerul 
cald și apăsător pe obraji. 

— Încă puţin, încă. A întins picioarele. Mai jos, 
mai. 

A atins fundul. Apa era înaltă până la talie, iar 
nivelul ei creştea şi scădea cu aproape treizeci de 
centimetri. A îndreptat fasciculul lanternei spre 
cub, spre craniul uman, apoi spre candelabrul 
alcătuit de rădăcinile care pătrundeau prin tavanul 
peşterii. A simțit curentul dinspre intrarea 
submarină împingându-i gleznele. A făcut o 
măsurătoare aproximativă cu bastonul contra 
rechinilor. 

— Pilonii sunt suficient de depărtați ca să putem 
târî cubul printre ei dacă avem un vinci potrivit. A 
înaintat fornăind în mască, trebuind să se aplece și 
aproape scufundându-se ca să poată trece pe sub 
unele rădăcini. Barja pentru pietriş iese din apă, 
dar nu stă în drum. 

A ajuns la cubul cu craniul aflat alături. În apa 
mică din apropierea cubului era o bucată cam cât o 
optime dintr-un câine. 

Marco a scos un magnet din buzunar. Acesta s-a 
lipit de cub. 

— Oțel inox, ca şi în cealaltă parte, a spus el. 
Nu descopăr puncte moi. 

— Vezi îmbinări? a întrebat Favorito, 
examinând imaginea de pe ecranul laptopului. 

— Suduri curate. Aproape perfecte. Sudură cu 
tungsten şi gaz inert, la fel ca și în faţă. N-au făcut 
chestia asta aici, în apă. 

— Palpează cubul, i-a zis Favorito. 

Dinspre spărtura făcută în digul de protecţie s-a 
auzit un sunet ca de supt. La suprafaţa apei au 
apărut câteva bule. 

Căpitanul Marco a scos de la centură un ciocan 
mic şi a lovit uşor cubul. Sunetul s-a schimbat 
puţin când a bătut dinspre centru către un colt. 

— La fel ca şi în față. Grosimea probabilă 
paisprezece centimetri. Mă uit pe după marginea 
flanșei. E bună imaginea? 

— Şterge obiectivul, Marco. 

Marco a scos o cârpă dintr-o pungă de plastic şi 
a şters întâi obiectivul camerei, apoi ochelarii 
măștii. 

— Hei. Am găsit un punct aici, îl vezi? A pus un 
deget pe cub. De mărimea unui creion. Asta nu-i 
bine. les. 

Dinspre gaura de sub apă au răzbătut din nou 
sunete de supt. 

Marco a mers prin apă spre dâra de lumină care 
pătrundea prin gaura de deasupra lui. S-a 
împiedicat de ceva, iar partea superioară a lui Felix 
a ieşit la suprafaţă, umflată şi sfâșiată, cu organele 
interne atârnând. 

Disperat să iasă cât mai repede, Marco a călcat 
pe cadavrul lui Felix. Ochii au plesnit, iar 
duhoarea l-a făcut pe Marco să se înece, în ciuda 
măștii prevăzute cu filtre de aer. Jumătatea de 
cadavru a început să se miște, apoi a fost smulsă în 
clipa în care Marco a ridicat bastonul contra 
rechinilor. 

Un sunet ca de supt venind de sub digul de 
protecție. Marco s-a deplasat cât a putut de repede 
prin apă, iar cablul a dispărut rapid prin gaura din 
solul grădinii. 

— Trageţi! Trageţi! a răcnit Marco, dar vocea i- 
a fost înăbușită de mască. 

S-a legănat şi a strâns picioarele sub el, a urcat 
spre lumină, iar dedesubtul lui, din apă au apărut 
bule de aer sub forma unui sicriu. În timp ce 
Esteban şi Ignacio roteau manivela vinciului, 
Marco a auzit un pocnet produs de fălci care se 
închid brusc, iar apoi a ajuns la lumină. 

Gâfâind șuierat, şi cu costumul de scufundător 
dezbrăcat până la tale, căpitanul Marco a rămas în 
şezut pe pământ. I s-a oferit apă, a reuşit cu greu să 
ia câteva înghițituri, după care a vărsat peste un 
strat de flori. Cari i-a adus apă rece ca să își 
clătească gura şi un păhărel de rom. 

Don Ernesto i-a atins capul ca un episcop care 
acordă o binecuvântare. 

S-au uitat pe laptop la imaginile surprinse de 
camera lui Marco. 

— Probabil că barja scufundată în nămol, care e 
din metal, i-a păcălit pe cei de la FBI când au 
căutat cu detectoare de metal, a spus Don Ernesto. 

— Pesemne că au perforat și au lovit-o de 
câteva ori, a spus Favorito. 

Don Ernesto a arătat spre perforațiile spaţiate de 
pe cadavrul lui Felix. 

— Muşcături de crocodil de apă sărată. Gomez, 
mai ţii minte? Cesâr n-a fost ucis de un crocodil 
din ăsta după ce el şi partenerul lui n-au înapoiat 
împrumutul? 

— Da, a murit în Lago Enriquillo, sub pod, în 
apropiere de biroul lui, a spus Gomez. Vorbea 
măsurat, la fel ca Donul. Crocodilul l-a cărat de 
acolo şi se pare că l-a mâncat. 

— Crocodilu nu pot mesteca, a spus Don 
Ernesto. De aceea au sub apă un soi de cămară, în 
care îşi lasă prada să putrezească, să se înmoaie și 

să devină gustoasă. Crocodilul de aici l-a dus pe 
omul ăsta în larg, şi după aceea l-a adus înapoi ca 
să se frăgezească. 

Favorito a arătat spre ecran. 

— E bine că ne-am uitat la cub. Vedeţi punctul 
pe care l-a văzut Marco? 

— E un comutator cu mercur, aşa că nu-l puteți 
mișca de acolo, a spus Cari. 

— Asta a fost o gaură, acoperită cu o lipitură şi 
apoi şlefuită, a spus Favorito. După ce sigilezi 
ceva sub care există o încărcătură explozibilă, poți 
băga un fir într-o gaură prin partea laterală a unei 
cutii ca asta pentru a arma un declanșator cu 
mercur. Când cineva încearcă să miște obiectul, 
buum! Asta ţine de vechea şcoală a IRA-”. 

Cari a dat aprobator din cap. 

— Un irlandez ne-a învăţat cum să facem 
mortiere din cilindri de Kosan Gas şi ne-a arătat şi 
aşa ceva. Îşi semna numele pe fiecare dintre 
mortiere. Era „Hugh G. Rection””.. 

— Probabil era o poreclă, a spus Gomez, 
vorbind din nou cumpănit. 

— Am putea tăia cubul din spate cu o lampă cu 
plasmă? a întrebat Don Ernesto. 

Favorito a clătinat din cap. 

— Dacă aş fi pregătit eu capcana, aş fi plasat 
senzori cu raze infraroşii înăuntru ca să te prind 
făcând asta. A inspirat adânc. Avem nevoie de 
persoana care a făcut treaba. Pentru a mişca 
obiectul am putea îngheţa întrerupătorul cu mercur 
cu azot lichid. Dar cubul trebuie menţinut rece — la 
minus treizeci şi opt de grade Celsius. Nu mă 
pricep la chestia optică. 

— Pablo nu voia să îşi ascundă banii pentru 
vecie. Voia să ajungă la ei. Așadar, trebuie să 
existe o cale de a pătrunde în seif. Vrei să încerci? 
a întrebat Don Ernesto. 

— Să mă gândesc, a spus Favorito. A coborât 
ochii spre picioarele amorțite. Câteodată, nu 
gândesc îndeajuns. 

— Îţi lăsăm jumătate de oră ca să te gândeşti, a 
spus Don Ernesto. 

Au studiat imaginile de pe ecranul 
computerului. Favorito şi-a plimbat un deget de-a 
lungul unei suduri. 

— Nu oricine poate face asemenea sudură. 
Vedeţi, e cu tungsten în gaz inert. Uitaţi ce a făcut 
aici, uitați-vă acolo, plimbând cupa de-a lungul 
cusăturii. O treabă de toată lauda. Sunt puţini cei 
care reușesc aşa ceva. Să ne uităm la aprobarea de 
construcție pentru lucrările de la terasă, pentru că 
atunci au pus cubul acolo. 

Favorito a plasat imaginile cubului, realizate de 
Marco, într-o aplicație de editare a fotografilor, 
Photo Plus, şi a apăsat pe butonul de mărire. 

— A, da, mulţumesc, Marco! 

În partea de jos a cubului, în umbra lăsată de 
flash, se vedeau trei litere scrise cu un marker care 
rezista la apă. „I-A-B” — Thunder Alley Boats. 
Don Ernesto, ştiu unde trebuie să mă interesez, dar 

am nevoie de niște dulces”. 
— Bani sau lello”? 
— Ar fi bine şi una, şi alta. 

CAPITOLUL TREIZECI ȘI CINCI 


Sătul şi simțindu-se bine, crocodilul-femelă a 
înotat spre sud, scufundându-se de fiecare dată 
când se apropia vreo ambarcațiune. Era un 
crocodil de apă sărată, lung de patru metri și 
douăzeci, şi îşi petrecea o parte din timp în 
Everglades, mâncând pitoni birmanezi tineri şi 
câte un bizam sau o nutrie, dar prefera apa sărată a 
oceanului de la Country Club din South Bay, unde 
stătea la soare pe pământ, în apropierea pistei 
principale a terenului de golf. 

Mai existau și alți crocodili în zonă, lângă 
terenul de golf, un crocodil de Nil şi doi sau mai 
mulți aligatori din apropierea izvoarelor de apă 
dulce, toți bucurându-se de razele de soare care le 
încălzeau plăcile armurilor. 

Ceea ce le plăcea cel mai mult era că, prin 
măsurile de control al insectelor de pe terenul de 
golf, scăpau de fluturii care le gâdilau canalele 
lacrimale cu picioruşele lor ascuţite când se așezau 
pe ochii crocodililor pentru a le sorbi lacrimile. 

Crocodilul a ațipit şi apoi i-a urmărit pe jucătorii 
de golf cu şorturi tip bermude. 

Din păcate, accesul câinilor nu era admis pe 
terenul de golf. Câteodată, vecinii — deseori 
nemembri ai clubului — se furișau pe teren seara, 
având la ei culegătoare de excremente şi pungi din 
plastic, lăsându-și căţeii să zburde până la 
marginea apel. 

Incapabili să mestece, crocodilii trebuie să 
mănânce hălci mari din creaturile pe care le ucid, 
dar după ce cadavrele lor se descompun şi se 
înmoaie. Însă câini precum chihuahua pot fi 
înghițiți întregi, la fel ca şi câinii corgi, Lhasa apso 
şi shih tzu. Pot fi mâncaţi proaspeți fără a mai fi 
nevoie să fie lăsați să fezandeze, aşa cum proceda 
crocodilul care își făcea veacul sub casa Escobar. 

În afară de Felix, crocodilul mai mâncase o 
singură ființă umană, un beţiv care căzuse dintr-o 
ambarcațiune plină de beţivi, care nu fusese dat 
dispărut la acea dată şi nici nu fusese jelit. După ce 
îl mâncase, reptila avusese o uşoară ameţeală 
vreme de vreo oră. 

Crocodilul nu se obişnuise să mănânce oameni, 
însă având o memorie prodigioasă în ceea ce 
privea locurile în care se găsea hrană, îşi amintea 
cât de plăcută era carnea oamenilor, pentru că nu 
aveau blană sau pene, piele tare, coarne, ciocuri şi 
gheare. Spre deosebire de un pelican, care îi oferea 
mai multe necazuri decât merita carnea lui. 

Deţinători de câini, în şorturi şi cu picioare 
groase, furişându-se rapid la asfințit, urmându-și 
animalele de companie, erau o atracție pentru 
crocodil. Oamenii nu vedeau prea bine atunci când 
lumina zilei scădea. Asta însemna că trebuia să 
aibă răbdare. 

Crocodilul suferise un uşor disconfort în 
noaptea precedentă, când eliminase lanterna de pe 
casca lui Felix, şi o lăsase pe terenul de golf, spre 
uimirea îngrijitorilor de acolo. 

CAPITOLUL TREIZECI ȘI ȘASE 


Diego Riva era un bărbat atrăgător care susținea, 
în mod mincinos, că era nepotul lui Cesar 
Romero. Avea expresia plină de resentimente a 
unui om al cărui statut social este mai prejos decât 
înfăţişarea lui. 

Socotea că ideea de a împărți ceva era aproape 
imposibil de acceptat, și suferea când vedea că alții 
se bucură de lucruri frumoase. 

Era plin de resentimente în legătură cu frumoasa 
casă pe care Don Ernesto i-o dăruise văduvei lui 
Jesus Villarreal. Casa şi fondurile puse la 
dispoziția doamnei Villarreal nu trecuseră prin 
firma lui, astfel că nu avusese șansa de a-şi trage și 
el o parte din bani. 

O vizită făcută señorei Villarreal după moartea 
lui Jesus se dovedise neprofitabilă. Spusese că se 
cuvenea ca el să primească un onorariu, dar ea 
rămăsese neclintită în acel cadru elegant, în timp 
ce era răsfăţată de servitoare, iar sora ei fioroasă a 
sprijinit-o cu comentarii acide dintr-un fotoliu aflat 
într-un colţ al încăperii. 

Revenit la biroul lui după acea vizită, Diego 
Rivera a rămas în fierbere mai toată după-amiaza, 
plimbându-şi ochii de la un colţ al încăperii la 
altul. 

Modificase diagrama şi instrucțiunile pe care le 
lăsase Jesus privind modul de deschidere a seifului 
din Miami, dar nu era convins că Don Ernesto 
avea să-l plătească pentru a le primi așa cum 
fuseseră inițial. Iar dacă Don Ernesto nu plătea ca 
să obțină corecțiile, în Miami Beach avea să se 
producă un mare zgomot, astfel că nu mai avea 
cine să îi plătească vreun ban. 

O scurtă verificare pe Internet l-a lămurit că cea 
mai mare recompensă oferită de guvernul SUA în 
anul precedent era de 104 milioane de dolari. 
Recompensele pentru valorile recuperate erau între 

treizeci şi patruzeci la sută. Făcând calcule cu un 
pix folosit pentru notarea punctelor la golf, a 
constatat că din cele 25 de milioane de dolari, cât 
valora aurul de acolo, recompensa lui va fi de cel 
puţin 2,5 milioane, care vor intra direct în 
buzunarul lui. 

A hotărât să îl denunțe pe Don Ernesto. 

Apelul lui către Biroul Avertizorilor de la SEC, 
în Washington, D.C., a fost pasat de la o 
operatoare la alta, după care a ajuns la o femeie cu 
voce prietenoasă de la Departamentul de Securitate 
Internă. 

Aceasta l-a testat pentru a descoperi eventuale 
resentimente, pentru că era obişnuită să trateze cu 
angajați nemulțumiți ai băncilor şi cu oameni care 
lucrau în cadrul corporațiilor. L-a asigurat pe Riva 
că făcea lucrul cel mai drept şi corect din lume. 
Cuvintele ei au fost de fapt „îndreptarea unei 
situații grave” şi „grija de a vedea că se face 
dreptate”. Se referea la denunţători ca fiind 
„avertizorI”. 

Convorbirea cu Diego Rivera era înregistrată 
fără  bipurile de avertizare de rigoare. 
Înregistratorul stătea alături de un mic anunţ de pe 
biroul ei, pe care scria: BING BAM, QUI TAM!:* 

Există o oarecare cooperare între programele 
privind denunţătorii derulate de Fisc, de SEC, de 
Departamentul de Justiție şi de Departamentul de 
Securitate Internă. Obiceiul este ca instituția care 
primeşte reclamația să îl încurajeze şi să îl stoarcă 
de informaţii pe denunţător, iar chestiunea este 
ulterior transmisă autorităţii corespunzătoare. 

Agenta l-a asigurat pe Diego Riva că, indiferent 
dacă a furnizat deja informația unei alte instituții, 
SEC va plăti la 120 de zile după denunţ. 

Diego Riva a spus că voia o confirmare în scris 
privind recompensa şi că informaţiile oferite de el 
vor duce la descoperirea unor explozibili şi a unei 
mari cantități de aur pe teritoriul Statelor Unite. 

Agenta i-a spus că asta ar putea dura câteva ore. 
Diego Riva a spus că nu putea furniza informații 
suplimentare decât după ce primea documentul 
respectiv. S-a aşezat lângă telefon și fax. 

Un agent realocat în regim de urgență de la 
serviciul Container Security  Initiative'” din 
Cartagena al Securității Interne a început să 
urmărească domiciliul lui Riva până când a fost 
înlocuit de un agent ICE din Bogota. 

CAPITOLUL TREIZECI ȘI ȘAPTE 


Favorito s-a uitat la Nuestra Señora de la 
Caridad del Cobre pictată pe uşa seifului, iar 
imaginea s-a uitat înapoi la el, în căruciorul lui cu 
rotile. Vâslaşii pe care îi proteja ea se zbăteau pe 
valurile pictate. 

Favorito stătea la masa lui pentru jocuri de cărți. 
Pe tăblie se aflau un aparat pentru măsurarea 
inducției magnetice, un voltmetru, vreo şase 
magneti puternici şi un stetoscop. 

Don Ernesto, Gomez, Marco, Esteban şi Cari îl 
urmăreau, iar Cari şi Esteban se aflau pe scară, 
pentru a curăța podeaua din subsol. Don Ernesto îl 
avea pe Gomez alături; Gomez îl putea ridica pe 
Favorito, cu scaun cu tot, ca să îl ducă repede în 
susul scării. 

Imaginea sfintei era inundată de lumină, 
schpind în subsolul altfel slab iluminat. 

— Acum ştim că sudurile s-au făcut la Thunder 
Alley Boatyard, a spus Favorito. Oamenii cu care 
am discutat au spus că lucrările au fost 
supravegheate chiar de Pablo. Au adus cubul pe 
șantierul de construcţie cu un camion şi l-au 
coborât cu o macara în pământ. Nimeni de la 
Thunder Alley nu a văzut cablarea. Probabil că 
Pablo a adus pe cineva de la Cali ca să facă asta. 
Alimentarea de la reţeaua de gaz care vine dinspre 
stradă e întreruptă, da? 

— Da, a spus Cari. Eu am întrerupt alimentarea 
cu gaz. 

Benito a telefonat de la aeroportul internațional 
Miami, unde îl trimisese Don Ernesto pentru a se 
întâlni cu echipajul unui avion DC-6A şi ca să 
verifice echipamentele de încărcare de pe bătrânul 
avion; la vremea lui, Benito încărcase zeci de 
asemenea DC-6. Avionul era realimentat și 
pregătit, iar echipamentele de încărcare erau bune, 
a anunţat el. 

Nu mai era cazul să aştepte. Era o chestiune de a 
acționa sau nu. 

Favorito şi-a testat magneţii. Documentele şi 
desenele de la Jesus Villarreal erau împrăştiate în 
faţa lui. Favorito şi-a aprins o țigară. 

— Crezi că e bine să fumezi în spațiul ăsta? l-a 
întrebat Gomez. 

— Sigur că da, a spus Favorito. În fine. Potrivit 
acestei diagrame, magneţii merg pe rondele, alături 
de barcagii, aici şi dincolo. Cu al treilea magnet 
mergi spre legenda de la baza picturii, YO SOY 
LA VIRGEN DE LA CARIDAD DEL COBRE, 
vedeți, cuvântul „virgină” e scris cu E. Trebuie să 
loveşti cu magnetul ca să scrii „A-V-E”. 

Favorito şi-a şters mâinile cu un şerveţel. 

— Don Ernesto, dacă vrea cineva sau toată 
lumea să plece, acum e momentul să o facă. Vă cer 
un singur lucru. Din acest moment şi până 
terminăm în încăperea asta, toți trebuie să faceţi ce 
vă zic. Cu tot respectul, dar asta te priveşte şi pe 
tine, Don Ernesto. 

— A sus ordenes”, a spus Don Ernesto. 

Favorito a tras un fum lung din țigară, a aruncat- 
o pe podea şi a trecut cu roțile scaunului peste ea 
ca să o stingă. Apoi a ridicat ochii spre pictura 
sclipitoare care o înfățișa pe Nuestra Señora de la 
Caridad del Cobre şi şi-a făcut cruce. 

A atins barcagiii din partea de jos a picturii. 

— Fraților, suntem în aceeaşi barcă, a spus 
Favorito. 

În acelaşi moment, la 1760 de kilometri 
depărtare, în biroul lui Diego Riva a sunat 
telefonul, iar din fax a ieşit un document. 

În subsolul casei Escobar, aflat în scaunul lui cu 
rotile, Favorito s-a apropiat de uşa seifului și a 
fixat frânele roților. 

Favorito a plasat primul magnet pe rondelul din 
partea stângă. A ascultat cu stetoscopul. A așezat al 
doilea magnet pe rondelul din dreapta. A auzit un 

declic dinăuntrul seifului. Favorito a clipit de 
câteva ori. Şi-a auzit şi sunetele produse de clipit. 

— Acum, loveşte uşor A-V-E, a spus pentru 
sine. Ave, iar când spun ave, Nuestra Señora, spun 
ave. 

A lovit A-ul. Apoi, V-ul. A găsit E-ul şi a lovit 
uşor în literă. O clhpoceală. Un clic. 

A încercat mânerul. Nu s-a răsucit. Însă, slab, cu 
stetoscopul, a auzit un ticăit, care a crescut ca 
intensitate, ajungând să fie auzit în toată încăperea. 
Tic şi TIC. 

— Plecați din cameră, a spus Favorito. Nu şi-a 
ridicat ochii de la hârtii. Duceţi-vă şi nu vă opriţi, 
ieşiţi pe stradă și ghemuiţi-vă dincolo de zid. 

— Te scoatem de aici, a spus Don Ernesto. 
Gomez! 

Bărbatul masiv a înaintat și s-a aplecat pentru a- 
l ridica pe Favorito. 

— Nu! Ţi-ai dat cuvântul, señor, a spus 
Favorito. 

— Plecaţi de aici, a spus Don Ernesto. Imediat. 
Fugiţi. 

Oamenii au ieșit repede din casă, ruşinați că 
trebuiau să facă asta, dar dorind să rămână în viaţă, 
după care au rupt-o la fugă pe peluză. Din 
bucătărie, papagalul a spus: „Ce dracu”, Carmen?” 
Cari l-a auzit, a fugit în bucătărie şi a deschis ușa 
colivie. 

În subsol, Favorito avea un magnet în mână. L-a 
mișcat în susul şi în josul scrisului. Ticăituri, 
ticăituri, ceva mai rapide, ceva mai puternice, iar 
inima lui era în sincopă cu acele ticăituri. A ridicat 
hârtia şi s-a uitat la desen şi la pictura iluminată în 
același timp. Lumina radiată de pictură a strălucit 
prin hârtie, un punct deschis, în care hârtia era 
subțiată după ce fusese ştearsă. Punctul aflat puţin 
la stânga faţă de ora doisprezece în haloul frunzos 
din jurul capului lui Caridad din pictură lipsea din 
schiță. A luat un magnet şi, din scaunul cu rotile, a 
încercat să ajungă la el. Nu a reuşit să ajungă până 

la halo. A blocat roțile şi s-a chinuit să se împingă 
în sus cu un braț. Ticăitul suna ca un tunet, ca un 
foc de armă și, privind spre faţa sfintei, a strigat: 

— CARIDAD! 

Aflată la etaj, Cari l-a auzit. A aruncat pasărea, 
care a fluturat din aripi, aşezându-se pe o canapea. 
A coborât treptele în fugă şi a ajuns în zarva de 
ticăituri şi în lumină. 

Favorito i-a aruncat magnetul. 

— Punctul negru de pe halo, la ora doisprezece! 

Cu trei paşi mari, Cari a alergat spre pictură, a 
sărit ca un baschetbalist care vâră mingea în coș și 
se agaţă de el, şi a aşezat magnetul exact pe 
punctul aflat deasupra Fecioarei. 

TIC. Tic. Ticăntul s-a oprit, mânerul seifului s-a 
răsucit singur cu un pocnet. Favorito şi Cari 
gâfâiau. Cari s-a aplecat deasupra lui Favorito şi s- 
au îmbrățișat aşa cum au putut, rămânând astfel 
până când răsuflările lor s-au transformat în hohote 
de râs. 

CAPITOLUL TREIZECI ȘI OPT 


Preţ de un sfert de minut, ticăitul a părut să se 
oprească în întreaga lume. Cari şi Favorito au 
tresărit când seiful a scos încă un ticăit, după care 
amândoi au avut de lucru. 

Favorito nu putea ajunge la tot ce exista în seif. 
Cari l-a ajutat şi, împreună, au îndepărtat colacii de 
cabluri viu colorate ai sistemului de detonare şi 
detonatoarele de culoare cenușie și le-au pus pe 
masă, lăsând Semtexul în seif, unde în jurul 
explozivului erau pachete cu cuie, care în cazul 
exploziei ar fi devenit şrapnele. 

Nu au vrut să folosească un telefon mobil în 
apropierea seifului, de aceea, după ce au scos 
detonatoarele, Cari l-a lăsat pe Favorito în subsol 
şi a plecat să îi anunţe pe ceilalți că totul era în 
regulă, fluturând deasupra capului papagalul pe 
care îl ţinea pe încheietura mâinii. 

După aceea, lucrurile s-au precipitat. 

Precum membrii unei echipe de pompieri, au 
trecut din mână în mână lingourile Good Delivery, 
lingourile de un kilogram, lingourile brute turnate 
ilegal în minele Inirida şi sacii cu mici lingouri 
tola, o idee mai mari decât o brichetă Zippo. În 
furgonetă erau trei maşini de spălat rufe cu 
încărcare pe sus, ancorate bine cu ajutorul unor 
bare sudate într-un atelier din port. 

Gomez a venit în spatele lui Favorito şi l-a 
ridicat cu tot cu scaun, cu trusa de scule şi cu ce 
mai avea Şi l-a dus în susul scării. 

După câteva minute, pe o ploaie ușoară, 
furgoneta rula spre aeroport. Ajunşi pe şoseaua 
Julia Tuttle, au trecut prin dreptul unui convoi care 
se deplasa cu viteză în cealaltă direcție, spre 
Miami Beach. 

CAPITOLUL TREIZECI ȘI NOUĂ 


Două furgonete ale ICE, în fiecare aflându-se 
şase agenți ICE, patru agenți FBI şi agenți 
operativi de la Miami-Dade, plus o unitate de 
artificieri cu robotul lor, au rulat pe şoseaua Julia 
Tuttle folosind sirenele până la jumătatea 
drumului, apoi o singură ambulanţă a cărei sirenă a 
fost pornită de acolo până la destinație. 

Agenţii SWAT din Miami Beach şi o maşină de 
pompieri au sosit primii la casa Escobar din golf. 
Patrula Manitimă din Miami-Dade a trimis două 
bărci, fără lumini sau sirene. Luptătorii SWAT au 
pătruns în curte în același timp, din faţa şi din 
spatele casei. 
deasupra clădirii, făcând să fluture indicatorul de 
vânt învechit de pe heliportul casei. 

Programat să evite complicațiile, robotul a cam 
refuzat să coboare scara îngustă, dar, cu puţină 
încurajare din partea operatorului, a coborât 
treptele până în camera de la subsol. Ţeava puștii 
de 18,5 mm cu care era dotat robotul era plină cu 
apă, pentru a întrerupe circuitul de declanșare a 
unei bombe. Pușca era prevăzută cu o capsă 
electrică în locul detonatorului. 

Imaginile captate de camera video montată pe 
robot au prezentat seiful deschis, cu rafturile de 
sus goale şi pachete de câte un kilogram de 
Semtex pe raftul de jos. Oamenii echipei de 
artificieri s-au bucurat văzând pe ecranul unui 
laptop un colac de cablu de detonare, deconectat 
de la explozivi, aşezat pe tăblia mesei pentru jocul 
de cărți, iar alături de cablu era un declanșator cu 
mercur, acum inofensiv. Acesta era un act de 
curtoazie pe care artificierii l-au apreciat. 

Magneţii puternici şi sculele lui Favorito, unse 
cu ulei, erau aşezate grămadă sub scară. 

În casă, în afară de manechine, monştri din ipsos 
şi jucării, nu au găsit pe nimeni. 

Poliţiştii provenind de la diverse servicii 
forfoteau prin casă. Spaima a dispărut după ce 
explozivii au fost încărcați în camionul blindat, 
care a plecat de la casă. 

Artificierii s-au strâns în jurul anticului scaun 
electric din camera de zi şi s-au întrebat dacă putea 
fi folosit pentru a încălzi pizza. Așezat pe scaunul 
electric, sergentul lor a spus că ar fi putut fi folosit 
pentru a fierbe ceva la foc mic, dar nu pentru un 
sote, şi tocmai de aceea nu mai era la Sing Sing. 
După ce explozivii fuseseră îndepărtați, totul li se 
părea amuzant. 

Cele două bărci ale Patrulei Maritime au blocat 
şoseaua Seventy-Ninth şi șoseaua Julia Tuttle şi au 
percheziţionat toate ambarcaţiunile care au trecut 
pe acolo. 

Terry Robles a strâns armele aflate în casă, un 
AK și o puşcă de asalt AR-15, care erau în camera 
folosită de defunctul Umberto. Purtând mănuși, a 
desfăcut pușca şi a extras declanșatorul, o piesă 
mică din aluminiu, ca o cutie, care permitea 
trecerea puştii pe foc automat. Le-a arătat piesa 
ofițerilor de la Biroul Federal pentru Alcool, Tutun 
şi Arme de Foc (ATF) care erau acolo. 

Un agent s-a uitat la componentă. A ridicat din 
sprâncene. 

— E făcută recent, a spus el. 

Toate componentele legale pentru puşti AR-15 
fuseseră produse înainte de anul 1986. Un 
asemenea dispozitiv costa cincisprezece mii de 
dolari, dacă găseai un chilipir și dacă aveai licenţă 
clasa trei. 

O asemenea piesă confecționată ilegal costa 
până la două sute cincizeci de mii de dolari în 
amenzi şi douăzeci de ani de petrecuţi în 
penitenciarul federal Coleman, fără posibilitatea de 
eliberare condiționată. 

— Fă-mi o favoare, i-a spus Robles agentului 
ATF. Vezi dacă poţi examina piesa în laborator în 
regim de urgenţă. 

În camera lui Hans-Peter au găsit un dosar, şi 
desene care puteau da fiori oricărui privitor. 

Două zile mai târziu, împreună cu agenți ATF, 
detectivul Robles s-a dus ca un civil oarecare la 
depozitul fără ferestre, care arăta ca un abator, de 
unde închiriau arme echipele lui Don Ernesto şi 
Hans-Peter. 

Proprietarul i-a spus lui Robles că îl cheamă 
Bud. Numele lui adevărat, scris pe mandatul din 
buzunarul detectivului Robles, era David Vaughn 
Weber, WM 48, cu două arestări la activ, una 
pentru deținere de cocaină și una pentru conducere 
sub influenţa alcoolului. 

Detectivul Robles şi agenții ATF îl găsiseră 
deoarece lăsase amprente pe componenta din 
pușca lui Umberto. 

CAPITOLUL PATRUZECI 


La aeroport, furgoneta a tras aproape de avionul 
vechi şi, cu un cărucior, echipa lui Don Ernesto a 
dus mașinile de spălat pe elevatorul de încărcare. 
Maşinile de spălat încărcate cu aur au dispărut în 
avion, reluându-şi locul în şirul de maşini de spălat 
obişnuite care plecau spre America de Sud. 

Ploaie pe pistă. Reflexe ale cerului cenuşiu 
presărat cu nori de ploaie. Un Boeing 707 vechi a 
rulat pe lângă ei, acoperind discuţiile. După ce a 
trecut, Don Ernesto a spus: 

— Cari, vino cu mine. Vino să lucrezi cu mine. 
AICI vei avea numai necazuri. 

— Îţi mulţumesc, Don Ernesto, dar aici e 
căminul meu acum. 

— Te sfătuiesc serios să vii. 

Cari a clătinat din cap. În ploaie, chipul ei arăta 
mai tânăr decât cei doi douăzeci cinci de ani pe 
care îl avea. 

Don Ernesto a dat din cap. 

— După ce vând aurul, o să auzi de mine din 
nou. Găseşte un loc în care să păstrezi bani în 
numerar. Închiriază o cutie de depozitare. După ce 
primeşti banii, îi depui treptat într-un cont, în sume 
mici, până când poţi investi într-o afacere prin care 
să îi rulezi. La vremea potrivită o să-ţi recomand 
un contabil. 

— Şi mătuşa mea? 

— O să mă îngrijesc de asta, îți promit. 

Hans-Peter Schneider urmărea avionul de pe 
acostamentul şoselei de dincolo de gardul 
aeroportului. Avea telefonul în poală. Pe o bucată 
de hârtie avea numerele de telefon de la controlul 
traficului, de la secția de poliție aeroportuară 
Miami-Dade, de la Administrația pentru 
Securitatea Transporturilor şi de la ICE. 

Don Ernesto s-a grăbit să ajungă la toaletă. 
Formase un număr de telefon şi vorbea în timp ce 

a intrat. Şi-a amintit să se uite pe sub ușile 
cabinelor şi nu a văzut picioare. 

A vorbit în timp ce stătea în faţa pisoarului. 

— Lucrează la Centrul pentru Păsări Marine de 
pe șoseaua Seventy-Ninth, a spus el. 

Sirene în depărtare, poate vreun incendiu sau 
poate veneau după ei. Don Ernesto a alergat spre 
avion şi a urcat la bord. 

După ce uşa toaletei s-a închis cu zgomot, 
Benito, aflat pe scaunul de toaletă, a coborât. 

. 

Aflat în mașina lui de teren, Hans-Peter a închis 
telefonul, l-a băgat într-un buzunar şi a mototolit 
foaia de hârtie pe care avea lista cu numere. A 
urmărit piloţii dând roată în jurul aparatului DC- 
6A, apoi a plecat de acolo. 

Avionul a rulat şi a tot rulat pe pistă, iar cele 
patru elice s-au agăţat de aer şi curentul stârnit de 
ele a culcat la pământ iarba de pe marginea pistei. 
Încărcat până la refuz cu maşini de spălat haine 
plus câteva de spălat vase — doar trei fiind mai 
grele aparatul a reuşit să urce pe cer, descriind o 
curbă lungă şi ieşind din trafic, apoi s-a îndreptat 
pe deasupra oceanului spre Haiti. 

Don Ernesto a închis ochii şi s-a gândit la 
Candy şi la frumoasele vremuri apuse, apoi la 
vremurile bune care veneau. Îndrumat de membrii 
echipajului, Gomez s-a aşezat în spatele avionului 
şi a citit anunţurile de masaje din New Times. 

Cele două nume pe care le cunoştea Diego Riva 
erau ale lui Don Ernesto și Isidro Gomez. 

S-au emis mandatele de arestare, după cum 
prevedea legea, dar bătrânul avion gemea deja 
peste strâmtoarea Florida, îndepărtându-se fără 
nicio opreliște. 

CAPITOLUL PATRUZECI ȘI UNU 


Au trecut două săptămâni şi nimeni nu a primit 
nicio ştire de la Don Ernesto. 

Marco a cumpărat o cartelă de telefon şi, 
folosind un telefon ce urma să fie aruncat, a 
telefonat la Academia de Dans a lui Alfredo. I s-a 
spus că acolo nu lucra nimeni pe nume Don 
Ernesto, ori era vorba de Ernest? 

° 

O dimineață plăcută în Miami Beach, în parcul 
Greynolds, aflat alături de lac. Perechi vâsleau pe 
apa liniştită în bărci închiriate. Sub copaci erau 
amatori de picnic, care întindeau fețe de masă, iar 
cineva cânta ceva la acordeon. Dinspre grătare, 
fumul albăstrui era purtat spre ocean. 

Cari Mora s-a uitat la ceas şi s-a aşezat pe 
marginea docului. Purta o pălărie din pai pentru 
grădinărit, care avea o panglică albă. 

Un schif cu botul plat s-a apropiat de doc. 

Favorito vâslea la pupa, având scaunul cu rotile 
pliat în faţa lui, pe fundul ambarcațiunii. Cari nu îl 
mai văzuse din ziua în care deschiseseră seiful. 
Vorbiseră o dată la telefon vreme de cincisprezece 
secunde. 

La prova schifului se afla Iliana Spraggs, 
vâslind şi ea, cu un picior într-o orteză. Amândoi 
purtau veste de salvare. Faţa Ilianei era deja puţin 
înroşită din cauza soarelui. 

Favorito i-a zâmbit lui Cari. 

— Bună, a spus el. Tic-tac. Ea e Iliana. 

Iliana Spraggs nu a vrut să se uite spre Cari şi 
nu i-a răspuns la salut. 

— Cari, nimeni n-a mai auzit de prietenul nostru 
din sud, a spus Favorito. S-ar putea să nu mai 
avem nicio veste de la el. A plecat cu totul, aşa 
cred. Apoi, Favorito i-a întins un coş pentru picnic. 
Uită-te sub sandvişuri, a spus el. 

Cari a dat mâncarea deoparte şi a văzut schpirea 
gălbuie de dedesubt. 

A privit în jur. Cei mai apropiați oameni ieşiţi la 
picnic stăteau sub copaci. A scotocit în coş. Într-un 
săculeţ larg din pânză se aflau nouă lingouri tola 
mici, inscripționate ca având fiecare câte 106 
grame. 

— Optsprezece dintr-astea au căzut în trusa mea 
de scule, a spus Favorito. Nouă pentru tine, nouă 
pentru noi. A continuat să vorbească, adresându-se 
atât Ihanei, cât şi lui Cari. 

— Cari, dacă n-ai fi fost tu, dacă n-ai fi coborât 
în subsol, acum aș fi fost carne de hamburgeri. Am 
mai avut parte de explozii. Cele nouă lingouri 
valorează în jur de patruzeci şi patru de mii de 
dolari. Sunt marcate de Credit Suisse şi nu sunt 
numerotate. Cu vremea, va fi uşor să le vinzi. Fă-o 
încet, şi bagă banii puţin câte puţin în ceea ce faci. 
Fă depuneri mai mici de cinci mii de dolari. Şi să- 
ti plătești impozitele. 

— Îţi mulţumesc, Favorito, a spus Cari. A luat 
punga cu tola şi a pus coşul de picnic în barcă, 
deasupra scaunului cu rotile. Cineva are parte de 
prea mult soare, a adăugat ea. 

I-a oferit Ilianei pălăria ei de grădină. Iliana nu a 
făcut niciun gest pentru a o lua. 

Can a privit-o în față pe Iliana, care era 
încruntată. 

— Rămâi alături de Favorito. E băiat bun. 

Apoi a aşezat pălăria în barcă, peste coş. 

Cei doi s-au îndepărtat vâslind. Cari a pus 
micile lingouri în geantă, alături de manuale și de 
un pachet de îngrășământ Vigoro, pentru pomi 
fructiferi. 

Când au ajuns destul de departe pentru a fi 
auzită, fără să își miște prea mult buzele, Iliana a 
spus: 

— E al naibii de atrăgătoare. 

— Da, aşa e. Dar şi tu eşti atrăgătoare, a spus 
Favorito. 

După un moment, Iliana şi-a pus pălăria pe cap 
şi a făcut un semn de salut cu mâna spre Cari. E 
posibil ca Iliana să fi zâmbit. 

Cari a luat autobuzul ca să lucreze puţin la casa 
de pe strada Snake Canal, ce avea să fie curând a 
ei. 

CAPITOLUL PATRUZECI ȘI DOI 


O zi caldă în preajma Crăciunului. Arbuștii de 
frangipani îşi lepădau frunzele pentru a înfrunta 
iarna, care aducea temperaturi în jur de 24°C. 
Frunzele mari erau împinse de vânt spre picioarele 
lui Cari, care mergea de la stația de autobuz spre 
casa ei din apropiere de canalul Snake Creek. 

Avea două sacoşe din pânză. În una dintre ele 
avea o plantă de Justicia înflorită, de culoare roz 
intens, iar manualele erau în cealaltă, alături de un 
exemplar din Span Tables for Joists and Rafters”, 
editată de Consiliul American al Pădurilor. 

Nişte copii din vecini, în vârstă de aproape opt 
ani, creau o scenă a Nașterii Domnului în curtea 
din față a casei lor. 

Aveau figurina Mariei şi a lui Iosif, precum şi a 
copilului lisus în iesle, împreună cu animalele care 
trăiau în staul: o capră, un măgar, o oaie şi trei 
țestoase. Un cort portabil fusese instalat pe 
pământ, în mijlocul scenei. Două fetiţe şi un băiat 
legau sfori deasupra stâlpului principal şi le 
întindeau ca frânghii ale cortului pentru a alcătui 
un pom de Crăciun colorat, deasupra scenei cu 
ieslea. 

Mama lor îi urmărea de pe verandă. Avea în 
grijă transformatorul pentru voltaj mic, iar cablul 
acestuia era încolăcit sub scaunul ei. 

Cari 1-a zâmbit femeii de pe verandă. 

— Frumoasă nacimiento, le-a spus ea 
copiilor. 

— Vă mulţumim, a spus fata cea mai mare. 
Doar la Kmart se poate găsi o nacimiento de 
plástico rezistentă la ploaie. Cele din ipsos se 
topesc. 

— Văd că aveți țestoase în staulul în care sunt 
Iosif, Maria şi copilul Iisus. 

— Păi, cei de la Kmart nu mai aveau înţelepţi 
sau crai de la răsărit, şi noi deja aveam ţestoasele. 

Sunt din lemn, dar le-am dat cu lac Future pentru 
cazul că va ploua peste ele. 

— Deci, ţestoasele sunt... 

— Claro, sunt cele trei țestoase înțelepte, a spus 
băieţelul. Dacă găsim nişte magi, atunci țestoasele 
vor rămâne nişte țestoase obişnuite care trăiesc tot 
în staul. Prieteni cu măgarul şi cu oaia. 

— O să le dichisim ca să arate ca acelea din 
Snake Creek, a spus fata. 

— Grozavă nacimiento, a spus Cari. Vă 
mulțumesc pentru că mi-aţi arătat scena. 

— N-aveţi de ce. Veniţi să o vedeţi luminată 
când mama bagă aparatul în priză. Feliz Navidad! 
4101), 

În timp ce se apropia de casa ei, acoperită cu o 
prelată, Cari a auzit fluierături. Acestea au început 
ca un țiuit sau două, și au crescut în intensitate și 
au devenit mai precipitate, până când au început să 
semene cu sunete scoase de două calliope“ mici 
cu aburi. Şi-a dat seama că Silbo şi Gomero 
discutau prin fluierături. 

A bănuit că discuţia lor se referea la un bărbat 
care stătea pe treptele din faţa casei ei. 

Cari a trecut sacoşa cu planta grea, în ghiveci, în 
mâna dreaptă. Acum atârna liber alături de ea. 

Când a văzut-o apropiindu-se, bărbatul s-a 
ridicat. 

Cari s-a oprit în colţul grădinii ei şi a verificat o 
plantă care dădea să se usuce. 

A observat că vizitatorul ei avea o umflătură în 
partea dreaptă a centurii — patul pistolului 
împungea prin haină. În loc să meargă pe alee, s-a 
apropiat prin iarbă, ca bărbatul să aibă soarele în 
ochi. 

—  Domnişoară Mora, sunt detectiv Terry 
Robles, de la Departamentul de Poliție Miami- 
Dade. 

Din politeţe, i-a arătat actul de identitate, nu 
insigna. 

Ea nu s-a apropiat îndeajuns pentru a putea citi 
ceea ce scria pe document. S-a întrebat dacă avea 
la brâu cătuşe de tipul şoriceilor din plastic. 

Terry şi-a dat seama că figura lui Cari 
corespundea cu cea desenată pe foile pe care le 
avea într-o mapă, sub braţ. Desenele i se păreau 
acum niște lucruri mizere și ruşinoase, nu probe; le 
simţea lipite de corpul lui, fierbinţi şi îngrozitoare. 

Cari nu îl voia pe Terry Robles în casa ei, în 
care își aranja cele trei piese de mobilier de câteva 
ori pe săptămână. Omul era polițist, ca şi cei de la 
ICE. Nu îl voia nicidecum înăuntru. 

De aceea, l-a invitat să se aşeze la o masă din 
grădină, nu în casă. 

Aflat pe veranda din spate, papagalul, o femelă, 
îi răspundea doamnei Silbo Gomero, care fluiera 
de la casa vecină. Pasărea şuiera şi tipa în engleză 
şi spaniolă. 

— Înţelegi limbajul fluierat? a întrebat-o 
Robles. 

— Nu. Vecinele mele economisesc minutele 
vorbite la telefon în felul acesta. Şi nu sunt 
interceptate niciodată. Te rog să scuzi limbajul 
păsării, pentru că întotdeauna trage cu urechea şi 
intervine în conversații — dacă îți spune ceva, nu e 
nimic personal. 

— Domnişoară Mora, la casa în care ai lucrat s- 
au întâmplat multe lucruri. Cunoşti vreun om care 
a stat acolo? 

— Am fost cu ei doar două zile, a spus Cari. 

— Cine te-a angajat pentru acele două zile? 

— Au spus că sunt de la o companie care făcea 
filme, exista şi un nume pe aprobare. Mulţi oameni 
au făcut filme acolo în ultimii doi ani, reclame TV, 
folosind recuzita din casă. 

— Ai cunoscut pe vreunul din echipa asta? 

— Şeful lor era un bărbat căruia 1 se adresau cu 
Hans-Peter. 

— Ştii ce au găsit în casă? 

— Nu. Nu mi-au plăcut oamenii aceia, de aceea 
am plecat de acolo a doua zi. 

— De ce? 

— Erau foşti infractori. Nu mi-a plăcut felul în 
care se purtau. 

— Ai făcut plângere undeva? 

— Mi-am prezentat plângerea faţă de ei înainte 
de a pleca. 

Robles a dat aprobator din cap. 

— Unii dintre ei au murit, iar alții sunt dați 
dispăruți. 

Nu a văzut nicio reacție la Cari. 

— Am aflat că studiezi. 

— La Miami Dade. Abia am început. 

— Ce vrei să faci? 

— Vreau să devin medic veterinar. Urmez un 
curs pregătitor. 

— Recent, ai primit Statutul Protecție 
Temporară, şi ţi s-a prelungit dreptul de muncă. 
Felicitări pentru asta. 

— Mulţumesc. 

Apoi, Cari a înţeles încotro mergea discuţia. 

— Eşti pe cale de a obține cetățenia. Ai o 
diplomă pentru îngrijire la domiciliu, ai îngrijit 
bătrâni, ai făcut curăţenie în case. Oamenii aceia 
au luat mult aur din casa în care ai lucrat. 
Domnişoară Mora, ai primit ceva din el? 

— Aur? Abia dacă am scos bani pentru 
cumpărături de la ei, şi nici aceia prea mulți. 

În pod, în cuibul de oposum, existau trei 
lingouri tola. 

— Anul trecut ai prezentat o declaraţie de venit 
modest către Fisc, dar recent ai putut cumpăra casa 
asta. 

— E mai mult a băncii. De fapt, e a cumnatului 
verişoarei mele din Quito. Eu doar mă ocup de ea. 
O repar. 

Acel lucru era adevărat, măcar pe hârtie. Îi putea 
demonstra asta acelui nemernic. 

În grădina din spatele casei ei, privind faţa lui 
Robles şi ochii negri, ca ai ei, Cari a simţit cum se 
înfurie. 

Nu credea că necazul va apărea aici. Nu credea 
că va apărea în grădina ei, în casa ei, construită pe 
o lespede din beton, sub care niciun copil nu putea 
păți ceva. 

Faţa lui Robles i s-a părut mai clară decât 
grădina din jurul ei. Câmpul ei vizual era limpede 
în centru, aşa cum se întâmplase când îl văzuse pe 
comandante în Columbia, când acesta trăgea spre 
copilul de sub casă. 

A ridicat ochii spre arborele de mango, i-a 
ascultat răsuflarea în vânt şi a inspirat adânc, apoi 
a făcut asta încă o dată. 

O albină, dornică să mai culeagă ceva polen 
pentru iarnă, a venit la planta din sacoşa ei și a 
pătruns pe rând în florile ei. Cari și-a amintit scurt 
de bătrânul naturalist pe care îl îngrijise în 
Columbia, aşa cum stătea cu ochelarii pliați în 
buzunar şi având pălăria cu plasă peste cap. 

Furia ei față de Robles era iraţională, și ştia asta. 

Cari s-a ridicat în picioare. 

— Detectiv Robles, vreau să-ți ofer un pahar cu 
ceai rece şi să te rog să-mi spui ce treabă ai cu 
mine. 

Pe când era puşcaş marin, Terry Robles fusese 
vreme de șase săptămâni incredibile campion la 
box al Flotei din Pacific la categoria semigrea; a 
văzut pe faţa lui Cari ceva ce a recunoscut. 

Bine. În regulă. Momentul adevărului. 

— În regulă, a spus el, după ce a auzit același 
lucru răsunând de zece ori în mintea lui. Ai idee ce 
a intenționat să facă Hans-Peter Schneider cu tine? 

— Nu. 

— Hans-Peter Schneider pune la dispoziție 
femei pentru minerii din minele ilegale din 
Columbia şi Peru. Multe dintre ele se otrăvesc cu 
mercur, pentru că minele poluează apa. Asta face 
ca organele lor să fie greu de vândut atunci când 

mor. Se ocupă de vânzarea de organe care nu sunt 
afectate de mercur. Le culege de prin moteluri. 
Vinde femei mutilate unor cluburi specializate din 
diferite părți ale lumii. Aduce modificări femeilor, 
aşa cum 1 se cere. Ce vreau să spun? Dacă nu te 
prinde pe tine, va face altă femeie să sufere. 

Nicio reacție vizibilă din partea lui Cari. 

— Am aici nişte schiţe de proiect în ce te 
priveşte. Repet, îmi cer scuze pentru asta, dar 
trebuie să vorbim serios. 

Robles i-a pus în față un teanc de desene, toate 
cu faţa în jos. 

Cari le-a întors unul după altul. Din punct de 
vedere artistic, erau desene foarte bune. În primul, 
era înfăţişată cu un singur membru — un braţ, o 
mână, cu care să ofere plăceri stăpânilor ei — şi 
avea pe corp un tatuaj cu portretul Mamei Gnis. 
Nu exista nicio urmă a celorlalte membre ale ei. 
Era ca un buştean, fără nicio creangă. O mică 
notație din colț spunea: „Boston Butt”. 

Desenele erau din ce în ce mai deviante. S-a 
uitat la toate, le-a aşezat la loc în teanc, apoi le-a 
împins peste masă spre Robles. 

— Ne-ai putea ajuta să-l prindem pe Hans-Peter, 
a spus el. 

— Cum? 

— E obsedat de tine. Vreau să-l prind, şi 
Interpolul la fel. Trebuie să-i aruncăm pe el şi pe 
clienții lui bogaţi în închisoare sau în vreun azil, 
acolo unde le este locul. Vreau ca Hans-Peter să 
înceteze să mai sfârtece femei pentru asemenea 
oameni. ÎI poţi atrage. 

— Ştii unde este acum Hans-Peter Schneider? 

— Cărțile lui de credit au fost folosite în 
Bogota, Columbia și în Barranquilla în ultimele 
două zile, iar de pe telefonul lui s-au făcut câteva 
apeluri din Bogota. Dar se va întoarce. Dacă nu, 
trebuie să acționăm şi să călătorim cu cei de la 
Interpol. Un informator i-a identificat pe câțiva 
dintre clienții lui. Unul dintre ei are o vilă în 

Sardinia. Îţi pot motiva absenţele de la școală şi de 
la slujbă. Vrei să faci asta? Mergi alături de mine 
ca să îl prindem? 

— Da. 

— După aceea, vreau să îi bag în închisoare pe 
oamenii care au închiriat armele, a spus Robles. 

Robles efectuase arestări în cazul închirierilor 
de arme, dar voia să demonstreze în faţa Juriului că 
ajunseseră în mâinile unor răufăcători. 

— Una dintre acele arme a tras în soția mea, a 
spus el. Și m-a nimerit și pe mine, mi-a ciuruit 
casa, care arată foarte mult ca asta. Vreau să am o 
casă la fel de mult cum vrei şi tu — adică aşa cum 
arată casa cumnatului fratelui tău. Hans-Peter 
Schneider a avut arme pe care le-ai putut vedea? 

— Da. 

— Ce-ai văzut? Le-ai putea descrie? 

— Să descriu armele? 

— Am citit cererea de prelungire a statutului 
tău. Îţi cunosc trecutul. Ai putea afirma cu 
certitudine că nu erau arme de recuzită? 

— Au avut două AK-uri cu foc selectiv, cu 
amortizoare, şi două puşti de asalt AR-15, una 
dintre ele cu patul rabatabil. Aveau încărcătoare tip 
banană cu treizeci de cartuşe pentru fiecare dintre 
ele, şi unul tip tobiţă pentru una dintre puștile AK. 
Hans-Peter Schneider, individul cel înalt, avea un 
Glock de 9 milimetri într-un toc gen Jackass, prins 
la spate. Vrei lămâie? 

— Nu beau ceai, domnişoară Mora. Nu-ţi pot 
asigura o echipă de securitate douăzeci și patru de 
ore din douăzeci şi patru aici, dar îți pot oferi un 
program de protecție a martorilor, un loc în care ai 
putea locui, şi unde nu te poate găsi nimeni. Ai 
putea rămâne acolo până când... 

— Nu. Aici locuiesc. 

— Vrei să-mi faci un serviciu şi să vezi câteva 
case conspirative? 

— Nu, domnule detectiv, le-am văzut pe cele de 
la Krome. 

— Ai asupra ta un telefon mobil pe care să te 
pot contacta oricând? 

— Da. 

— O să le cer celor de la Departamentul de 
Poliție Miami Beach Nord să treacă mai des pe 
aici. 

— În regulă. 

Detectivului Terry Robles i s-a părut că 
domnişoara Cari era o prezență foarte plăcută în 
acea după-amiază aurie, chiar dacă ea nu îl agrea 
defel. Fusese singur multă vreme. S-a gândit la 
soția lui, aflată la Palmyra, având raze de soare în 
păr. Trebuia să plece. 

— Există un BOLO în privinţa lui Hans-Peter, a 
spus el. Imediat ce îl vedem, îți voi telefona. Să 
stai cu uşa încuiată, a adăugat el. 

— Crăciun fericit, domnule detectiv Robles. 

— Feliz navidad, a spus el. 

Ei, poate că nu mă urăşte — deși asta nu are 
nicio importanță în meseria mea, a gândit Terry 
Robles în timp ce se îndrepta spre mașina lui. 

CAPITOLUL PATRUZECI ȘI TREI 


În acele momente, Hans-Peter Schneider avea 
tot ce îi trebuia: primise jumătate din suma de 
două sute de mii de dolari pe care avea să o 
primească după ce o preda pe Cari domnului Gnis 
şi se ocupa de modificarea ei. Avea la dispoziție 
sediul din Miami, care nu era înregistrat pe numele 
lui, plus ambarcaţiunea, înregistrată pe numele 
unei companii din Delaware. 

Şi o avea pe Paloma, în Columbia, care se ocupa 
de cărțile lui de credit şi de telefon. 

Primise un bilet de la Karen Keefe, artista în 
tatuaje încă în detenție, care era de acord să 
meargă în Mauritania după executarea sentinței 
pentru a o decora pe Cari — Hans-Peter îi trimisese 
artistei un desen cu figura Mamei Gnis cu ajutorul 
căruia să poată exersa. 

S-a echipat cu o puşcă de injectare JM Standard 
CO, care trăgea cu săgeți ce conţineau suficientă 


azaperonă™ ca să imobilizeze un mamifer de 62 
de kilograme. Iar la spate, sub betelia pantalonilor, 
avea un pistol calibrul 9 mm. 

Hans-Peter descoperise că era mai uşor să 
deplaseze o persoană legată dacă aceasta era într- 
un sac pentru cadavre cu aerisire şi cu mânere. În 
general, astfel de saci sunt etanși, pentru a reţine 
mirosurile şi fluidele, iar ocupantul, dacă nu este 
deja mort, se va sufoca. Sacul din trusa lui Hans- 
Peter era bine aerisit şi era căptușit cu pânză. 

Avea la el coliere din plastic foarte rezistente, 
cloroform şi dischete demachiante. Pe vas avea 
suplimente alimentare pentru gavaj şi bisturie din 
obsidian pentru cazul în care cineva dorea să o 
lucreze pe Cari pe masa din bucătărie de pe vasul 
domnului Gnis, în timp ce acesta se deplasa spre 
Mauritania. 

Spre sfârşitul după-amiezii, Hans-Peter a făcut 
ordine în camerele lui şi a turnat-o pe Karla la 

toaletă. 

Folosind acte false, închiriase o mini-furgonetă 
şi scosese scaunul din mijloc ca să aibă loc pe 
podea pentru Cari. Apoi a extras siguranța pentru 
luminile din cabina mașinii ca să poată ţine 
deschisă portiera pe întuneric. 

. 

Cobora noaptea. Stolurile de grauri s-au așezat 
pe gardul viu din jurul Centrului pentru Păsări 
Marine Pelican Harbor. Două familii de papagali, 
într-o ceartă dinaintea culcării, acopereau muzica 
răzbătând dinspre ambarcaţiunile din portul de 
agrement. Pe deasupra apei pluteau mirosuri de 
mâncare la grătar şi un firicel de fum albăstrui. 

În parcarea de lângă centrul Pelican Harbor, 
Benito o aştepta pe Cari în camioneta lui veche ca 
să o ducă la casa verișoarei ei, unde avea să 
doarmă. Instalaţia de aer condiționat a camionete 
nu mai funcționa de ani buni, de aceea Benito 
coborâse geamurile şi se arăta recunoscător pentru 
orice adiere ce venea dinspre golf. 

Terenul era plin de copaci mai întunecați decât 
crepusculul. 

Cari a terminat ce avea de făcut în sala de 
tratamente, a sterilizat instrumentele şi a dus 
bufniței un şobolan dezgheţat. 

A închis ochii şi a simțit curentul de aer 
mângâindu-i faţa când bufnița a coborât ca să 
înşface hrana. 

Benito nu voia să fumeze când Cari era în 
cabină, de aceea și-a rulat o țigară pe care să o 
fumeze înainte de sosirea ei. Pe întuneric, a pipăit 
cu degetele lui butucănoase pachetul cu tutun 
marca Bugler. A luat tutun, a rulat hârtia, a lins-o și 
a răsucit capătul țigări. Apoi a aprins un chibrit. 

Flacăra acestuia a luminat în portocaliu cabina 
camionetei, şi săgeata l-a lovit într-o parte a 
gâtului. A prins-o cu mâna ca să o extragă, iar 
tigara i-a căzut în poală într-o jerbă de scântei. A 
dus mâna sub salopetă ca să își scoată pistolul, a 

prins patul armei între degete, timp în care a avut 
impresia că volanul se umflă şi se mişcă. A pus 
mâna pe mânerul de deschidere a uşii, dar a fost 
lovit de a doua săgeată în gât, iar întunericul a 
coborât cu repeziciune. 

În timp ce reîncărca pușca, în mintea lui Hans- 
Peter s-a petrecut un conflict. Ar fi vrut tare mult 
să îl dizolve pe Benito de viu în fața lui Cari, 
pentru a-i da un exemplu — AR FI AMUZANT 
SAU NU? 

Însă îl presa timpul. Trebuia să urmeze iahtul 
mare al domnului Gnis şi să iasă în larg prin 
canalul Government Cut pentru a o preda pe Cani 
în afara apelor teritoriale ale Statelor Unite. Era 
preferabil să îi taie beregata lui Benito când se 
stingea şi ultima lumină de la centrul pentru păsări 
marine. Hans-Peter a desfăcut şișul. A dat să 
traverseze parcarea spre camioneta lui Benito, 
moment în care s-a stins ultima lumină din centru 
şi a auzit zgomotul făcut de închiderea uşii și 
clinchetul cheilor. Trebuia să-l lase pe Benito. 

Cari venea. 

În timp ce se apropia de camionetă, ea fredona o 
melodie a Shakirei din filmul Mi Verdad. Benito 
era la volan, prăbuşit, având bărbia în piept. Cani 
avea o cola cu tamarind pentru el. Benito insista să 
o ducă acasă, şi deseori dormea când ea ieşea din 
stație. 

— Hola, mi señor. 

A văzut săgeata înfiptă în gâtul lui Benito în 
aceeaşi clipă în care a auzit în spatele ei un pocnet 
ca acela produs de ruperea unei crengi de palmier 
şi a simțit o arsură într-o fesă. S-a aplecat pe 
geamul camionetei şi a apucat pistolul lui Benito, 
s-a răsucit, a ridicat arma, dar asfaltul s-a năpustit 
spre ea şi a lovit-o, după care a avut senzaţia că 
asfaltul o înfăşoară şi o sufocă, şi a coborât 
întunericul. 

Întuneric. Miros de motorină, sudoare şi pantofi. 
O pulsaţie, o vibraţie în podeaua metalică, mai 
rapidă decât pulsul uman, un bâzâit. 

Demaroarele au scheunat. Două motoare diesel 
care porneau, un ralanti brutal, apoi ambarcaţiunea 
a început să se deplaseze. Motoarele au ajuns să 
scoată un uruit gros, vibraţiile secundare 
producându-se când  desincronizat, când 
sincronizat. Bruum bruum. 

Cari a întredeschis ochii şi a văzut puntea 
metalică. A deschis ochii mai mult. 

Era singură într-o cabină din prova bărcii şi 
zăcea pe podea. Deasupra ei, în mijlocul tavanului 
era ceva ca o gură de magazie din plexiglas 
transparent, atât gură de magazie, cât şi luminator. 
Prin plexiglas a pătruns puţină lumină, iar sunetul 
s-a schimbat puţin când, prin întuneric, 
ambarcațiunea a trecut prin dreptul unui hangar 
pentru ambarcaţiuni. 

În luminator a apărut o faţă, cineva aflat pe 
punte care se uita la ea. Hans-Peter Schneider. 
Purta cercelul lui Antonio, crucea gotică. 

Cari a închis ochii, a așteptat un moment şi apoi 
i-a deschis din nou. Deasupra ei era o cuşetă. O 
unghie smulsă și însângerată, nu a ei, se prinsese 
în locul în care scara se prindea de tăblia de 
dormit. Aşa cum stătea strivită de podeaua 
metalică, o dureau braţele şi un umăr. Încheieturile 
îi erau prinse cu şoricei din plastic la spate, la fel şi 
gleznele. Și-a văzut gleznele. Erau legate cu patru 
coliere rezistente. 

Nu avea habar de câtă vreme se afla pe barcă. 
Nu se deplasa cu viteză prea mare. A auzit apa 
fâșâind de-a lungul corpului bărcii. Cu cât mai 
repede evadezi după ce ai fost capturat cu atât mai 
multe şanse de supravieţuire ai, aşa fusese 
instruită. 

Pe puntea ambarcaţiunii lungi de culoare 
neagră, avându-l pe Mateo la timonă, Hans-Peter 1- 
a telefonat domnului Imran, care era la bordul 


214 


iahtului lung de șaizeci de metri. Ambarcaţiunea 
ancora pentru întâlnirea pe mare. 

— Sunt pe drum, a spus Hans-Peter. 

A auzit pe cineva ţipând aproape de domnul 
Imran. 

— Pregătesc o baie, a spus acesta. 

— Bună idee, a spus Hans-Peter. Probabil că se 
va scăpa pe ea. 

Cei doi au schimbat chicoteli ca între colegi. 

În cabina din prova, Cari şi-a mişcat cu grijă tot 
ce putea fi mișcat. Nu credea că suferise vreo 
fractură, însă pe fruntea lipicioasă avea o 
umflătură. 

Zăcând pe o parte, şi-a încălzit muşchii, 
mișcându-se atât cât îi îngăduiau legăturile. 

Veghind luminatorul de deasupra capului, s-a 
rostogolit, ajungând în şezut, rezemându-se cu 
spatele de cuşetă. A trebuit să se întindă, făcând 
cinci încercări până a reuşit să îşi ridice 
încheieturile mâinilor pe sub fese şi să le aducă 
înapoia genunchilor. Şi-a tras apoi genunchii până 
la piept şi, cu efort maxim, şi-a trecut încheieturile 
mâinilor pe sub labele picioarelor. Acum avea 
mâinile în faţă. A văzut că cele patru coliere din 
plastic erau la fel ca şi cele care îi legau gleznele. 
Tot mari şi acelea. Capetele lor libere ieşeau mult 
în afară faţă de încheieturile mâinilor. 

Copiii legaţi în apă. Capetele colierelor ieșeau 
mult în afară față de încheieturile lor. Și-au lipit 
capetele. Și... Bum! 

Amintindu-şi asta, a simțit trecând prin ea un 
val fierbinte, iar o parte din acel val era energie. 

Cum scapi din strânsoarea colierelor din plastic? 
Foarte greu. Ai putea rupe unul sau două care sunt 
normale aplicând forță printr-o împingere din 
coapse, dar acelea erau foarte rezistente, şi erau 
patru. Trebuia să le roadă sau să le taie. Nu putea 
ajunge la legăturile de la încheieturile mâinilor, dar 
le-ar fi putut tăia pe cele de la glezne dacă ar fi 
avut ceva potrivit pentru asta. Crucea cu Sfântul 


215 


Petru, care avea un mic pumnal în ea, dispăruse de 
la gâtul ei. S-a uitat cercetător spre podea, dorindu- 
şi să vadă orice unealtă, un ac de păr, orice. 

S-a zvârcolit ca să caute din ochi spre capătul 
cabinei, în speranţa că va găsi un ac de păr pe 
podea. Nimic. O toaletă, o oglindă, un raft şi un 
duș. Un cântar de baie. S-a uitat sub cușetă, a 
pipăit toată podeaua. Nimic altceva decât o 
pereche de ghete de punte. Ce avea asupra ei care 
să fie metalic şi să poată fi folosit ca unealtă de 
tăiat? Pumnalul ei minuscul dispăruse. Buzunarele 
blugilor ei erau întoarse pe dos. Fusese 
percheziționată la sânge. A simţit o arsură pe 
pielea unui sân. Arş. Ceea ce e plat și metalic este 
CAPĂTUL CURSORULUI DE LA FERMOARUL 
BLUGILOR MEIT. 

Cari şi-a tras fermoarul blugilor. I-a fost greu să 
îşi tragă pantalonii în josul picioarelor, târând 
partea de sus în jos peste picioarele îndoite şi 
având încheieturile mâinilor legate. 

Preţ de un moment, a încercat să vâre capătul 
fermoarului în zimţii de blocare de la încheieturi, 
dar nu putea controla capătul fără să își folosească 
degetele. Acesta se legăna într-o parte şi în alta. A 
încercat să facă ceva în privința gleznelor. Două 
coliere erau închise în față. S-a străduit să vâre 
capătul metalic în închizătoarea colierului de 
deasupra. Nu. Nu. Limba capătului aluneca mereu. 
Nu. Nu. Nu. A, da. Dinţii unuia au cedat, iar 
bucata suplimentară de plastic a alunecat prin 
sistemul de blocare şi s-a desprins. A împins banda 
colierului sub cuşetă ca să nu fie văzută de 
deasupra. 

Şi-a masat adâncitura roșiatică din piele şi a 
început să acţioneze asupra următoarei legături. 
Era îndărătnică, şi a fost nevoie să facă 
douăsprezece încercări până să reuşească. Celelalte 
două erau închise înapoia labelor picioarelor, şi a 
trebuit să lucreze totul doar pe pipăite. A avut 
nevoie de zece minute, timp în care ambarcaţiunea 

înainta. Ultimul colier era prins destul de larg, 
astfel că a putut să îl deplaseze spre partea din faţă 
a piciorului şi a reuşit să îl scoată după trei 
încercări. 

Dar încă era legată de încheieturile mâinilor. Nu 
putea manevra capătul fără ajutorul degetelor. 
Acesta doar cădea pe legătura cu dinți. 

Aşezată pe podea, şi-a rezemat capul pe 
marginea cușetei. A auzit sunete de paşi pe scara 
tambuchiului. 

Putea lupta dacă avea picioarele libere, chiar 
dacă avea mâinile legate. Să își ascundă picioarele 
sub cuşetă, să facă pe moarta şi să câştige timp? 
Nu, trebuia să lupte. 

A luat cântarul din cada dușşului. 

S-a ridicat în picioare cu grijă, ținând cântarul 
deasupra capului cu mâinile încă legate. Ușa 
cabinei s-a deschis și l-a lovit pe Mateo în boașe 
atât de puternic, încât el a făcut un salt. O altă 
lovitură în plexul solar l-a împiedicat să strige, 
astfel că el s-a ghemuit, după care ea l-a lovit cu 
cântarul în ceafă cu toată puterea. Mateo s-a 
prăbuşit cu fața în jos pe podeaua metalică, iar 
Cari a întors cântarul și l-a izbit cu marginea în cap 
de două ori. Când a lovit a doua oară, bufnetul a 
sunat mai slab. Dinspre el s-a înălțat un puternic 
damf de urină, iar sub trupul lui s-a format o baltă 
care s-a extins. 

Se auziseră doar câteva bufnituri şi gemete, care 
nu răsunaseră mai puternic decât zgomotul 
motorului şi micile izbituri ale valurilor de bordul 
bărcii. Probabil că Hans-Peter, aflat la timonă, nu 
le auzise. Dar peste câteva minute îşi va da seama 
de dispariția lui Mateo. 

Mâinile, mâinile, nu putea înota fără mâini decât 
dacă ar fi avut o plută sau o vestă de salvare. L-a 
percheziţionat pe Mateo, sperând să găsească un 
briceag sau o armă. Hans-Peter era prea inteligent 
ca să trimită un temnicer cu o armă asupra lui. 

Nimic de folos în buzunarele lui în afară de câteva 
pastile de gumă de mestecat Chiclets. 

Cum altfel să desfacă un colier? Dacă avea 
mâinile legate, nu putea înota prea departe. 
Respirând adânc de câteva ori, a simțit mirosurile 
de pe ambarcaţiune. Mirosuri de cearşafuri 
murdare și sânge. Mirosul de urină eliminată de 
bărbatul mort de lângă ea. Mirosuri de picioare 
emanate de ghetele de punte care aveau 
ŞIRETURI DIN PIELE CARE PUTEAU FI 
FOLOSITE CA FERĂSTRĂU. 

Cât timp mai avea la dispoziţie? Nu prea mult. 

Hans-Peter a răcnit spre scara de tambuchi. 

— Mateo, verifică-i legăturile şi întoarce-te. 
Dacă o violezi, te ucid, Mateo. Noi vindem carne 
proaspătă. 

Cari a luat ghetele de punte și, cu degetele şi 
dinţii, a scos şireturile din piele. A legat şireturile 
ca să facă un fir lung. A trecut firul pe sub 
legăturile de la încheieturi şi a legat capetele 
libere. 

Şi-a vârât labele picioarelor prin buclele ca nişte 
scări de șa şi a început să dea din picioare ca şi 
cum ar fi mers pe bicicletă, iar şiretul din piele a 
început să sfârâie peste colierul din plastic de pe 
brațe, făcând să se ridice un fum slab din şiret şi 
legături, degajând o căldură pe care a simtit-o pe 
braţe. 

Hans-Peter tocmai răcnea: 

— Mateo, adu-o aici, nenorocitule! Nu trebuia 
să te las să-i lingi țâţele! 

Cari a continuat să pedaleze, iar şiretul din piele 
a scos sfârâituri din legăturile din plastic. Fum, 
căldură şi... POC! Colierul cel mai de sus a cedat, 
iar şiretul s-a întins peste următorul, sfârâind și 
scoțând fum, şi, POC! s-a rupt şi al doilea colier, 
iar bucla a alunecat în josul labei piciorului. I-a 
luat o secundă înnebunitoare ca să pună şiretul la 
loc şi a dat din picioare intens, după care s-a auzit 
încă un pocnet. 

A continuat să pedaleze până a auzit un nou 
pocnet. Avea mâinile libere, cam amorțite şi cu 
mâncărimi, până când circulația sângelui a revenit 
la normal. 

A ridicat capul spre luminatorul din plexiglas în 
momentul în care a putut vedea o lumină trecând 
pe deasupra, un fascicul de culoarea levănţicii, ca 
aceea din interiorul gurii unui şoim. Era partea de 
jos a unei şosele pe dig. Pe cer, luminile 
avertizoare pentru avioane, ca o stea roşie și una 
albă! Luminile sclipeau de pe antenele înalte aflate 
alături de Centrul pentru Păsări Marine, unde se 
aflau manualele ei, unde se găsea și sacoşa ei cu 
îngrășământ. În timp ce ambarcaţiunea se deplasa 
spre sud, a văzut luminile farurilor maşinilor de pe 
dig mișcându-se rapid, fascicule de lumină precum 
cele lăsate de trasoarele unei mitraliere grele. 

Stând în picioare pe cuşetă, Cari putea deschide 
luminatorul. Însă acesta se afla pe puntea prova. 
Aflat la timonă, Hans-Peter putea să îl vadă 
deschizându-se. Acum se aflau la sud de drumul de 
pe dig, și navigau în ritm constant. Nu putea să 
mai aştepte. 

Motoarele au încetinit şi s-au oprit. Cari a pus 
piedica slabă de la uşa cabinei. Hans-Peter răcnea 
în timp ce cobora scara spre cabină. 

Zgomote de paşi care coborau. 

Cari a deschis bocaportul şi s-a tras pe punte, în 
timp ce, în urma ei, Hans-Peter a deschis ușa 
cabinei cu lovituri de picior. 

Avea într-o mână arma cu săgeți tranchilizante. 

Hans-Peter a văzut bocaportul deschis şi a urcat 
scara în fugă spre punte, moment în care Cari a 
plonjat elegant de pe ambarcaţiune şi a pornit înot 
spre conturul întunecat şi neclar al Bird Key. 

Hans-Peter, aflat pe punte cu puşca lui, privind 
intens. A rotit reflectorul bărcii şi a surprins-o în 
fasciculul de lumină, apoi a ridicat pușca. 

Când fasciculul de lumină a găsit-o, Cari s-a 
scufundat, atingând aproape imediat fundul 

oceanului, unde apa era îndeajuns de scăzută 
pentru a-și vedea umbra pe nisipul de dedesubt. 
Trebuia să respire, să expire în apă, să iasă la 
suprafață ca să inspire şi să coboare, moment în 
care din pușcă a pornit o săgeată, care i-a trecut 
prin părul care plutea la suprafață în timp ce înota. 

Era ultima săgeată. Trebuia să coboare sub 
punte pentru a lua altele. 

Hans-Peter a aruncat pușca pe punte şi s-a întors 
la timonă. Putea dirija reflectorul de acolo, astfel 
că fasciculul lui a măturat suprafaţa apei, găsind-o 
din nou pe Cari. Hans-Peter a accelerat motorul, 
urmărind-o. O va lovi cu ambarcațiunea, chiar 
dacă o va ucide. 

Cari era o înotătoare rapidă. Nu înotase 
niciodată mai repede ca acum. Două motoare 
diesel care urlau înapoia ei, din ce în ce mai 
aproape, iar Bird Key era aproape, la cincizeci de 
metri de ea. 

Zgomotul făcut de motoarele ambarcaţiunii a 
părut să vină exact de deasupra ei, aspirând-o, iar 
reflectorul nu putea fi aplecat îndeajuns pentru a o 
păstra în lumina fasciculului, dar iahtul venea 
peste ea. Ambarcaţiunea a atins fundul apei. Un 
scrâşnet lung și alte sunete s-au auzit până când 
barca s-a oprit scrâşnind pe un banc de nisip din 
apropiere de Bird Key. Hans-Peter a fost propulsat 
spre timonă şi a căzut pe punte. S-a ridicat aproape 
imediat în picioare. 

Cani a înotat, găsind fundul cu mâinile, după 
care s-a ridicat în picioare şi a alergat prin apă spre 
Bird Key, unde nu era nicio lumină. A alergat și a 
tot alergat. Ar fi fost mai bine să lupte cu el în apă? 
Întoarce-te și luptă cu el imediat. Ba nu, nu pot 
lovi cu picioarele în apă, iar el are un pistol 
asupra lui. 

A ajuns între mangrove, spre Bird Key. Merse 
împleticindu-se printre gunoaiele de pe sol, printre 
resturile aruncate de pe  ambarcațiunile de 
agrement şi aduse de apă pe insulă, printre 

mizeriile venite de pe râu — răcitoare stricate, sticle 
şi căni din plastic —, alergând şi văzând toate acele 
obiecte albicioase în lumina scăzută de sub copaci, 
împiedicându-se de lucruri întunecate, în mirosul 
puternic de guano. A auzit bolboroseli scoase de 
păsările aflate în cuiburi şi a simțit agitația celor 
care dormeau în copaci şi o frământare puternică 
între 1biși. 

Nu existau cărări, ci doar câteva poteci cotropite 
de vegetație. 

Lui Hans-Peter i-a trebuit puţin timp ca să îşi ia 
câteva săgeți şi să coboare ancora, pentru că venea 
mareea. A ajuns şi el în apă, a băgat o săgeată în 
armă ȘI, cu picioarele lui lungi, a pornit spre 
mangrovele dese de la marginea insulei Bird Key, 
având pistolul la centură, iar arma cu săgeți 
tranchilizante şi lanterna în mâini. 

Trebuia să acționeze foarte repede, pentru că se 
putea întâmpla ca Patrula Maritimă să îi verifice 
ambarcațiunea, îi era greu să meargă printre 
rădăcinile de mangrove pentru a ajunge pe un teren 
solid, mai ales că avea la el pușca şi lanterna. 

Împiedicându-se mereu, Cari a alergat spre locul 
în care salvase vulturul pescar. Orice armă era 
bună. Orice, o bâtă, ajută-mă, Doamne, o suliță 
pentru prins peşti, absolut orice. 

Pe sol, a călcat peste una sau două păsări 
moarte, încâlcite în fire de pescuit. Peste o undiţă 
ruptă. Peste o cutie de bere goală, marca Miller 
Lite. 

Norii cutreierau pe sub luna palidă, iar lumina ei 
slabă apărea şi dispărea pe măsură ce norii treceau 
mai departe. 

O mie de păsări care murmurau şi se foiau, 
tipete stridente ale unor pui, care se potoleau după 
ce li se dădea nişte peşte regurgitat. 

Un stârc de noapte avea treabă la marginea 
mangrovelor, păşind şi încremenind, întinzându-și 
gâtul foarte mobil, pregătit să înşface prada. 
Noaptea era plină de viață. 

Cari a căutat pe sol ceva care să îi slujească 
drept armă, după care l-a auzit pe Hans-Peter 
făcând mangrovele să foşnească atunci când a 
ajuns pe mal, apoi a păstrat tăcerea, hpindu-se de 
desişuri şi urmărind lumina lunii care îi făcea 
capul să lucească. Trecea prin apropiere şi avea 
pistolul în partea din spate a beteliei pantalonilor. 
Păstrase cercelul lui Antonio. Avea să treacă prin 
dreptul ei în micul luminiş unde nu de mult 
rămăsese agăţat vulturul de mare. 

S-a retras în desişuri; poate reuşea să îl atace din 
spate şi să îi ia pistolul. Te retragi, îți așezi 
picioarele în lateral ca să verifici terenul înainte 
de a-ți lăsa greutatea pe fiecare. Să nu scoţi niciun 
sunet. 

Un papagal s-a agitat exact deasupra ei şi a scos 
un țipăt puternic, după care a plecat în zbor, iar 
Hans-Peter s-a răsucit, a îndreptat arma cu săgeți 
tranchilizante spre ea şi a tras, iar proiectilul i-a 
trecut pe lângă ureche. Imediat după aceea, Hans- 
Peter s-a aruncat asupra ei, iar Cari l-a lovit 
puternic cu piciorul în coapsă, după care el a ajuns 
peste ea, trântind-o pe spate în desiş, cu mâinile 
prinse aproape de piept. Hans-Peter era foarte 
puternic, şi ţinea un antebraţ peste gâtul lui Cari, 
căutând într-un buzunar o altă săgeată pentru a o 
înfige în ea. Ceva a atins faţa lui Cari, ceva ce îi 
atârna lui la gât, şi ea a văzut că el purta crucea 
Sfântului Petru. Hans-Peter a schimbat mâinile ca 
să se pipăie în celălalt buzunar de la spatele 
pantalonilor, iar în acel moment ea a putut lovi, şi 
a făcut-o de câteva ori. Cu o mână a găsit crucea 
care se legăna și a smuls partea cu lamă. Era 
scurtă, dar nu chiar foarte scurtă. L-a înjunghiat în 
punctul moale de sub bărbie, a împuns insistent 
sub falcă, rotind și mişcând lama într-o parte și în 
alta. Lama i-a pătruns în gură şi a tăiat vasele mari 
de sânge de sub limbă, aşa cum fusese conceput 
acel mic pumnal. Hans-Peter s-a ridicat în şezut şi 
s-a înecat cu sânge, şi-a prins faţa cu palmele, apoi 

a tuşit răspândind șiroaie de sânge. Cari s-a 
zvârcolit şi a scăpat de sub el, iar Hans-Peter a dus 
mâna la spate pentru a scoate pistolul, însă s-a 
prins din nou de gât, a vărsat sânge pe nas, iar 
acesta, întunecat în lumina lunii, i s-a scurs peste 
piept. S-a încovoiat, îndepărtându-se de Cani. Ea a 
smuls pistolul de sub betelia pantalonilor lui şi l-a 
împușcat în şira spinării. Hans-Peter s-a prăbuşit 
lângă copacul de care atârnase vulturul de mare. În 
lumina lunii, stând cu spatele rezemat de trunchi, 
Hans-Peter a rămas cu privirea spre ea. Cari s-a 
uitat la el. L-a privit direct în față, fără să 
clipească, până când el a murit, după care s-a 
întors lângă cadavru pentru a-și recupera crucea. 
. 

Și acolo îl vor găsi autoritățile într-una din 
zilele următoare, alertate de câțiva pasionaţi de 
păsări aflaţi într-o barcă. Îl vor găsi rezemat cu 
spatele de un copac, având şorecari pe ambii 
umeri, ca îngerii întunecați ai naturii lui, 
înveşmântându-l cu aripile lor negre în timp ce îi 
mănâncă părțile moi ale feței, şi caninii lui 
argintați sclipind, primind acum tot timpul lumină. 

Se lumina de zi. Păsările din rezervaţie începeau 
să se frământe. Cu plescăituri puternice pe sol, 
păsările urcau pe cer şi dădeau roată insulei, iar 
ibişii albi pluteau în primele raze ale soarelui. 
Cuiburile mari vibrau şi se trezeau viaţă. 

Lumina sporea înspre est. Cari a văzut şoseaua 
de pe dig din Bird Key şi luminile de avertizare de 
deasupra Centrului pentru Păsări Marine scăzând, 
aşa cum zorii făceau stelele să apună. Centrul unde 
se aflau manualele ei, sacoşa cu îngrăşământ 
Vigoro, legitimaţia de studentă pentru Colegiul 
Miami Dade. 

Şi-a încropit plutitoare pentru brațe din două 


bidoane de un galon'"“, unul care avea capac, iar 
celălalt un capac improvizat dintr-o bucată de 
plastic, legat cu fir de pescuit. Cu plutitoarele 

prinse de braţe, Cari a intrat în apa golfului fără să 
privească în urmă şi a înotat spre dimineaţă. 


Miami Beach, Florida 
2018 

i Exploziv plastic, folosit pentru demolări şi anumite aplicaţii 
militare. 

"2. Joc de cuvinte intraductibil, peter însemnând şi cocoşel, organ 
sexual masculin. 

5. Aluzie la cazul O.J. Simpson, renumit baschetbalist american, 
care a fost acuzat că şi-a ucis fosta soţie şi a fost achitat după un 
îndelungat proces. 

“4. Arbust numit şi plumeria, cu flori foarte frumos mirositoare, 
folosite pentru realizarea de parfumuri scumpe. 

“5. Catbird este o denumire comună pentru mai multe specii de 
păsări cântătoare, din genuri diferite, care au în comun faptul că 
emit sunete asemănătoare mieunatului unei pisici. 

' Nume ştiinţific: Myadestes ralloides, specie de pasăre cântătoare 
din aceeași familie cu sturzul, răspândită în Bolivia, Columbia, 
Ecuador, Peru şi Venezuela. 

'% Bubo Virginianus, denumită în engleză şi tiger owl, bufniţă-tigru, 
este o specie de bufniță sau buhă mare, nativă în cele două Americi. 


“. Migra (lb. sp.) — poliţia imigrărilor. 


” Immigration and Customs Enforcement — instituție din cadrul 
Departamentului pentru Securitatea Internă care se ocupă de 
aplicarea legii privind imigrarea şi regimul vamal. 

410) 


* Pliu sub formă de deget dintr-o proteină, care îi permite să 
interacționeze cu ADN-ul şi cu acidul ribonucleic. 

D. Teama credibilă este un concept din legea americană de acordare 
a azilului prin care persoana care solicită azil poate dovedi că se 
teme să fie deportată în țara de origine și nu poate fi deportată decât 
după soluționarea cazului. 


2 Cotlete (lb. sp.). 


413 


* Expresie argotică însemnând partidă de sex dimineaţa. 


414, 


În jurul lumii în opizeci de moduri, film australian realizat în 
1987. 


(15) sii A 
“= Marijuana de uz medical. 


18. Mulţumesc, frumoaso (lb. sp.). 


(17) 


"Scuză-mă (lb. sp.). 


8} 2 E WA ; : na i î 
= Sculptură grecească înfățişând-o pe zeiţa victoriei, Nike, datând 


din 190 î.Hr. 


{19} Sua . . . . . . v . v 
“= Peşte răpitor de dimensiuni mari, un soi de ştiucă oceanică. 


1201 


Păstrează tăcerea despre asta, bătrâne. Ai înțeles? (lb. sp.). 


225 


121. Crustaceu care se fixează de structuri, coci ale navelor sau de 
corpul unor animale marine precum balenele sau țestoasele, 
producând daune. 

22. Dumnezeu e cu noi (lb. germ... 

2% Mexican, lucrător agricol primit în SUA pentru munci sezoniere. 
'*! Idiot (lb. sp.). 

{2 Vă transport gratis. Sărbătoresc! Vă duc pe fiecare până acasă. 
125 Veniţi cu mine! Şi după aceea mergem la bufetul Yumbo. 


12! Antonio, nu cumva conduci beat? 
{= Revistă porno, care pune accentul pe sâni mari. 

12! Puşcă de asalt de construcție sovietică, numită şi Kalaşnikov, 
realizată în 1947, din care s-au fabricat până în prezent aproximativ 
şaptezeci şi cinci de milioane de exemplare. 


1%! Ceartă violentă (1b. sp.). 


"2. Ascultă-mă, tinere (lb. sp.). 
=! Cum să nu? (lb. sp.). 


33) : x R A 
= Semper Fidelis — întotdeauna credincios. 


1. Serial polițist american difuzat în premieră între 2015 şi 2018, 
despre viața lui Pablo Escobar şi traficul de cocaină. 

2. Forţele Armate Revoluţionare din Columbia, mişcare de gherilă 
considerată drept organizație teroristă de guvernele Columbiei, 
SUA, Canadei şi ale altor țări, activă între 1964 şi 2017. 

(39. În original, Tola bar, mici lingouri de aur, având de obicei 11,6 
grame, nemarcate. 

1. Să-mi lingi boașele (lb. sp.). 

1%! O afacere curată, absolut. Doar știi că sunt om de cuvânt (lb. 
sp.). 

22. Băutură din lapte şi ciocolată. 

1 Declarată drept Capodoperă Orală Intangibilă a Umanității de 
către UNESCO în 2009, comunicarea prin fluierături folosită de 
locuitorii din La Gomera poate fi auzită la cinci kilometri distanță, 
fiind folosită pentru transmiterea de informaţii de interes public. 

{t Sistem de pariuri în care sumele pariate se totalizează și, după 
deducerea taxelor şi a altor costuri, câştigul se împarte egal între 
pariorii câştigători. 

15. Lici, lychee sau litchi, fructele pomului peren tropical şi 


subtropical cu acelaşi nume, ce poate atinge până la zece metri 

înălțime, originar din sudul Chinei şi Asia de Sud-Est, cultivat în 
prezent pe o arie considerabil mai largă. 


(43), PSOR” . 
“= Ferăstrău oscilant de mare putere. 


2. Cămașă din bumbac, mătase sau alt material care se poartă peste 
pantaloni. 

“ Fel de mâncare tipic pentru Honduras, constând dintr-o tortilla 
îndoită în două şi umplută cu un amestec de fasole, ceapă roşie 
tocată mărunt, smântână, brânză, usturoi și alte ingrediente. 

'%. Arborele Melicoccus bijugatu, numit şi mamon, huaya, guaya, 
guayum, maco, Quenepa, papamundo, lemoncillo sau mamoncillo, 
este un pom fructifer din familia Sapindacea, specific zonei 
tropicale a Americii. Este apreciat pentru fructele sale comestibile, 
numite şi limetă spaniolă. 

12. Tocăniţă cu cartofi şi carne (1b. sp.). 

i£! Asasini plătiţi (lb. sp.). 

{2 Bătăuşule (lb. sp.). 

'* Rahat (lb. sp.). 

di Integrated Ballistic Identification System (Sistemul integrat de 
identificare balistică), instituție care identifică armele folosite în 
diferite infracțiuni. 

#2 Billy Graham (1918-2018), predicator de orientare baptistă de 
sud, devenit celebru în 1949, după ce a atras de partea sa un grup 
mare de protestanți, invitat obişnuit al Casei Albe sub zece 
preşedinţi americani. 

“=. Biblia, Ecleziastul, 3:18-20. 


13! Unites States Marine Corps — trupele de puşcași marini. 


“5! În original, boat tail bullet, glonţ a cărui formă aminteşte de o 
barcă, folosit pentru mai multă precizie a tragerii. 

8 Pistol Smith & Wesson. 

15! Sef (lb. sp.). 

‘Œ BOLO (Be on the lookout) — acronim din jargonul poliției 
americane care înseamnă „dat în urmărire”, pentru persoane sau 
vehicule. 

2 Dumnezeu să te binecuvânteze (lb. sp.). 

1%. Gen de muzică latino-americană care își are originea în 
Republica Dominicană, având elemente indigene, africane şi 


europene, provenind din bolero şi son. 

ASI, 


Chemare la luptă lansată de trâmbiţașii armatei mexicane 
înaintea Bătăliei de la Alamo (1836) împotriva americanilor. 
Cuvântul în sine înseamnă „fără îndurare”. 

‘2 Binecuvântatule (lb. sp.). 

1“! Aprox.: ticălos nenorocit, fofoloancă cheală (1b. sp.). 


'*!. Nevinovate, fără trecut (lb. sp.). 


15. Pateuri (lb. sp.). 
'*1 Cârnaţi (lb. sp.). 


EN 


2. Peşte marinat (lb. sp.). 

1%. Considerat cel mai rapid joc din lume, jai alai aminteşte de 
squash, dar jucătorii nu folosesc rachete, ci nişte palete scobite 
(cesta) pentru a arunca mingea sau pentru a o reţine. 

iSt Aprox.: „Ştrengărița”. Cântecul, gen raggaeton, a fost lansat de 
portoricanul Nicky Jam în 2014, şi a ajuns pe locul cinci în topul 
latino în clasificarea făcută de revista Billboard. 

“*!. În original, Tommy the Bosun. 


La cucaracha (lb. sp.), la propriu însemnând gândac de 
bucătărie, este un cântec mexican, devenit foarte cunoscut în 
interpretarea trupei Gipsy Kings. 

{2i Tri Rail, tren pentru navetişti, numit astfel pentru că leagă trei 
comitate: Palm Beach, Broward și Miami Dade, având un traseu cu 


lungimea de 114 kilometri. 


173) à i š 

(Bi LoJack, mai precis LoJack Stolen Vehicle Recovery System, 
este un sistem de localizare a autovehiculelor care permite 
urmărirea prin satelit şi recuperarea lor de către poliţie. 

14 


“ Rocă vulcanică, amorfă, sticloasă, formată prin răcirea rapidă a 


lavei. 


{75} A sog x eA a. . 
‘= În original, cauliflower ear, o deformare a părţii superioare a 


pavilionului urechii ca urmare a unui traumatism. 
126) 


Alimentaţie artificială prin sondă gastrică introdusă prin 


cavitatea nazală. 


a 


7 i că 
"Fructe de mare fine şi prestigioase. 


= 


“ Supă de melci. 


>! Clor de uz casnic produs de compania Clorox din Oakland, 


California. 


180! 


Cea mai veche companie italiană specializată în fabricarea de 


pălării de lux. 


(81) p Ga 
"=" Aprox.: „Extrem de bun — cine ratează-i nebun”. 

182), 


Vă stau la dispoziţie (lb. sp.). 

15. George Auguste Escoffier (1846-1935), bucătar-şef și autor care 
a popularizat metodele de gătit tipic franţuzești. 

£2 Aprox.: „Pisoiul către pisică, miam, miam, miam” (lb. sp.). 


55. Cum merge treaba (Ib. sp.). 


E 


($. Ciuperci ce parazitează pielea, părul şi unghiile. 

“1 Fugi de-aici! (lb. sp.). 

15. VOD, video la cerere, serviciu de televiziune care pune la 
dispoziţia telespectatorilor filme sau alte programe care au fost deja 
difuzate. 

15. SEC, Securities and Exchange Commission, Comisia pentru 


valori mobiliare și burse, instituţie guvernamentală americană. 


190. 


= IRA, Irish Republican Army — Armata Republicană Irlandeză, 
organizație paramilitară înființată în 1919, care şi-a propus 


cucerirea independenţei Irlandei față de dominaţia britanică. 


(91) å b D a A b E S 
'—* Pronunţia este identică în engleză cu a expresiei huge erection, o 


erecție uriașă. 


22 Dulciuri, bomboane (lb. sp.). 


'*! Termen de argou pentru cocaină (lb. sp.). 


1%! Actor, dansator și cântăreţ american (1907-1994). 
25. În cadrul unei acţiuni Qui tam, după un denunţ, instituţia 
guvernamentală este reclamanta, iar în situaţia unei reuşite în 
instanță, denunțătorul primeşte o parte din recompensă. 


96) E $ ti i ; z 
“2 Serviciu american înființat pentru a asigura securitatea în 
porturile cu containere. 


22. La ordinele tale (lb. sp.). 


8 


3 


“In original, causeway, drum construit pe un dig. 


199) E : r P E E d 
"= Tabele privind distanța între stâlpi şi căpriori. 


10 Naşterea Domnului (lb. sp.). 


HL Crăciun fericit! (lb. sp.). 


02} = . x 
— Un fel de flaşnetă care produce sunete cu ajutorul unor fluiere, 


în care original se suflau aburi, apoi aer comprimat. 


3 à i sită R Sot i E 
1%. Medicament folosit ca tranchilizant în medicina veterinară. 
{104} 


Unitate de măsură pentru lichide, un galon = 3,78 litri. 

